
neofitul 


Unul câte unul şapte bărbaţi păşiră în încăperea 


cufundată în întuneric. Aveau mâinile înmănuşate şi 
fiecare purta, cu mare grijă, câte un potir de cristal. În 
tăcere s-au aşezat la masa rotundă, iar potirele le-au pus în 
dreptul lor. Apoi, cu mâinile împreunate şi capetele 
plecate, smeriţi s-au adâncit într-o rugă mută. 

Flăcările gălbui ale lumânărilor, tot şapte la număr, din 
sfeşnicul aflat în mijlocul mesei, alcătuiau un cerc de 
lumină, iar reflexele stârnite de cristalul potirelor se 
desenau în cercuri multicolore pe tavanul vopsit în 
albastru azuriu. 

— Să între ucenicul! rosti bărbatul care se apropiase 
ultimul de masă. 

Cam în acelaşi moment, de undeva, de sus, începu să se 
răspândească, abia perceptibil, o melodie cântată de un 
cor de femei. Efectul era de-a dreptul incredibil. Pereţii 
parcă dispăruseră, încăperea prelungindu-se dincolo de 
spaţial obişnuit şi totul părea că pluteşte într-un vis feeric. 
Cel puţin aceste senzaţii le încerca Pavel Darian când 
înainta către centrul camerei, după ce i se deschisese uşa, 
la o comandă. 

— Crezi în puterea spiritului? se auzi o voce guturală, 
imediat ce muzica încetă. 

— Cred! răspunse neofitul şi făcu iarăşi trei paşi. Se 
opri, aşezându-se din nou în poziţia de rugă, şi aşteptă. 

— Crede în puterea spiritului! reluară în cor bărbaţii şi 
melodia se auzi, filtrată de sunete ce păreau venite din altă 
lume. 

— Urmezi neabătut poruncile? sună o altă întrebare. 

— Urmez! răspunse, la fel de hotărât, Pavel Darian. Cei 
trei paşi pe care îi făcu iarăşi răsunară în întuneric ceva 
mai apăsat decât primii. 

— Urmează poruncile! intonă melopeic corul celor şapte 
bărbaţi. 

Darian mai făcu un pas. Ultimul care i se permitea. Se 
afla acum în apropierea mesei şi, în liniştea încăperii, 
simţea chiar răsuflarea celor şapte. Vocea pe care o auzise 


i se părea cunoscută. În inflexiunile uşor guturale, o anume 
particularitate a pronunţiei ca şi tonul dur, al omului 
obişnuit să poruncească, nu-i erau străine, deşi nu reuşea 
să-şi amintească în ce împrejurare o mai percepuse. 

— Respecţi obedienţele? 

— Respect! 

— Respectă obedienţele! repetă, ca un ecou, corul 
bărbaţilor, iar muzica izbucni, din nou, învăluitoare, mai 
aproape şi mai aproape, de parcă femeile s-ar fi aflat în 
încăpere. 

— De acum eşti membru al asociaţiei secrete „Potirul”, 
cu gradul de ucenic. Primeşte mănuşile albe şi străduieşte- 
te să te dovedeşti demn! 

Pavel Darian luă mănuşile albe, ţesute din mătase fină, 
le trase pe degete şi îşi împreună mâinile a rugă. Un 
sentiment de nespusă bucurie îi cuprinse întreaga fiinţă. 
Ar fi strigat de fericire. Devenise membru al organizaţiei 
secrete din oraşul lor şi asta îi deschidea nebănuite 
perspective lui, feciorului unor oameni obişnuiţi. Se bucura 
şi pentru faptul că reuşise să-l recunoască pe cel care îi 
dăduse potirul şi a cărui voce i se păruse atât de familiară. 
Era baronul Martin Niscaiva, Omul cel mai bogat din 
Timişoara, bărbatul cel mai invidiat, industriaşul cu cele 
mai mari averi, omnipotentul curtat cu slugărnicie de 
autorităţi. 

„Sunt un om făcut!” îşi zise Pavel, nu fără o umbră de 
mândrie, gândindu-se că, la cei douăzeci şi şapte de ani ai 
săi, devenise cineva. 

Era un tânăr dotat, inteligent, inventiv şi, mai ales, 
dornic să parvină, să aibă bani, cât mai mulţi bani şi, 
bineînţeles, putere. Terminase liceul comercial cu destule 
greutăţi, suportate cu stoicism de către părinţi şi sora mai 
mare. După aceea, se angajase la una din firmele de 
produse din pielărie, unde se remarcase destul de repede. 
Îşi câştigase simpatia tinerilor, şi chiar se apropiase de 
mişcarea revoluţionară. Într-o împrejurare, deşi n-ar fi vrut 

să se afirme în felul acesta, luase poziţie, alături de alţi 
salariaţi, cerând organizarea unei cantine. Dacă ar fi putut, 
nu s-ar fi băgat într-o asemenea „tovărăşie politică”. 
Acţiunea fusese întreprinsă sub conducerea comuniştilor, 
de către organizaţia U.T.C. Uteciştii se impuseseră şi 
câştigaseră în disputa cu patronul. Dacian dobândise şi el 
ceva, dar, foarte curând, avea să piardă, lăsându-se corupt 
şi devenind omul patronului. Îl ţinea la curent, în secret, cu 
toate acţiunile muncitorilor, primind, în schimb, un fel de 
remuneraţie specială. Ca să poată afla cât mai multe 
continua să întreţină legături cu tinerii revoluționari. Şi ca 
să câştige şi mai mult încrederea muncitorilor, punea un 
zel întreit în îndeplinirea sarcinilor ce le primea. Una din 
primele sarcini se dovedise destul de uşoară. Trebuia să 
transporte un pachet. Executase totul cu precizie, cum 
fusese instruit de legătura sa, o tânără muncitoare, care 
lucra la aceeaşi făbricuţă de pielărie. Fusese şi acesta un 
episod din viaţa lui. Se îndrăgostise puţin de fată, dar 
foarte curând şi-a reprimat sentimentele. Era prea săracă 
pentru el, pentru ambițiile lui, pentru ceea ce visa să 
devină. 

Cu timpul, avansase. Tinerii căpătaseră şi mai multă 
încredere în el; reuşise să treacă drept o persoană 
serioasă, aşa că fusese recomandat să fie primit în rândul 
comuniştilor. Pentru verificare, primise sarcina de a 
organiza „Ajutorul roşu” la Fabrica de încălţăminte 
„Batha”. Activitatea necesita, pe lângă talent 
organizatoric, şi puterea de a rezista presiunii Siguranţei 
în caz de descoperire. 

În ziua în care legătura îi transmisese sarcina, zăbovise 
până seara târziu la „Pomul de fier” cu o halbă de bere în 
faţă, întrebându-se ce să facă. Se afla într-o dilemă şi nu 
ştia cum anume să o scoată la capăt, mai ales că o astfel de 
activitate l-ar fi pus în conflict nu numai cu patronul, ci şi 
cu poliţia. Cu uteciştii nu o putea termina dintr-odată. Nu 
că s-ar fi ruşinat de cineva. Nu se mai gândea nici la fata 


aceea, în ai cărei ochi mai desluşea, când şi când, anumite 
străluciri. Altele erau dedesubturile. Intenţiona să devină 
membru al partidului comunist. Inteligent şi scormonitor, 
citise cu atenţie literatura comunistă recomandată. Ideile 
şi concepţiile privind lupta pentru transformarea lumii le 
ştia, le învățase pe de rost şi chiar le putea explica 
semnificaţia, dar pentru el erau doar simple exerciţii de 
logică socială. Oricât de dornic de parvenire era, nu-i 
lipsea simţul măsurii sau, mai bine-zis, al prevederii. 
Înţelesese ţelurile mişcării, forţa pe care o concentra 
partidul şi membrii săi. De aceea îi era teamă să renunţe la 
„trecutul” pe care reuşise să şi-l construiască cu atâta 
dibăcie, socotindu-l o investiţie căreia nu voia să-i dea eu 
piciorul. „Niciodată nu se ştie la ce poate fi bună şi cartea 
asta de vizită” îşi spunea din când în când. 

Este drept că activitatea în care făcuse primii paşi îi 
stârnea şi multe nelinişti, adevărate coşmaruri chiar, mai 
ales la gândul de a da ochii cu poliţia. Ori de câte ori 
privea clădirea verzuie a Prefecturii de poliţie, îl trecea un 
fior rece prin şira spinării, iar inima i se strângea, prinsă 
parcă într-o menghine. Dar se liniştea singur, angajându- 
se, de fiecare dată, să fie prudent... să aibă grijă. 

Când i s-a comunicat că tovarăşii au încredere în el şi că 
putea să aspire la primirea în partid, şocul a fost şi mai 
puternic. Pe moment a amuţit. Nu ştia ce hotărâre că ia. A 
simţit nevoia să se sfătuiască cu cineva mai apropiat. Nu s- 
a gândit la nimeni altcineva decât la „amabilul” patron, pe 
care-l slugărea cu credinţă şi căruia i-a destăinuit totul. 
Acesta l-a ascultat şi i-a spus să aştepte până o să-i 
comunice el ce are de făcut. 

S-a simţit mai uşurat, mai eliberat de griji. Câteva zile 
mai târziu, într-o seară, tocmai când se pregătea să 
distribuie un pachet cu broşuri — sarcină pe care o primise 
din partea organizaţiei locale de partid — a fost arestat. 
Totul s-a petrecut fulgerător, tocmai când se pregătea să 
iasă dintr-o străduţă lăturalnică. 


— Urcă, i-a zis comisarul şef Ilarion Anca. Să nu faci 
nazuri că dracu' e-al tău, banditule! i-a mai şoptit, şi Pavel 
s-a urcat în maşina cu capotă de pânză de parcă ar fi păşit 
în faţa plutonului de execuţie. 

Anca era îmbrăcat civil deşi tare îi plăcea să umble în 
uniforma de culoare neagră, cu eghileţii albi, arboraţi ca la 
paradă. Pavel îi privea profilul şi se întreba dacă n-ar putea 
încerca sa scape, înciudat că se lăsase capturat atât de 
uşor. 

— Să nu încerci ceva, că o încurci rău de tot... îşi repezi 
ameninţarea comisarul şef, fără ca măcar să întoarcă ochii 
spre el, mai mult şoptind cuvintele printre dinţii îmbrăcaţi 
în aur. 

Maşina o luă, pe o cale ocolită, spre clădirea Prefecturii. 
Intrară pe poarta din spate, unde un gardian ridică repede 
bariera când văzu automobilul. 

— Nu în sus, puişorule. Ia-o în jos, la beci! Ce, crezi că 
te-am invitat la o cafea...?! i se adresă comisarul la fel de 
dur, când Pavel încercă să pună piciorul pe prima treaptă a 
scării ce ducea la etaj... 

— Zvecule, a venit clientul! mai spuse şi-l împinse 
nerăbdător pe Pavel în încăperea, a cărei uşă de fier fusese 
deschisă de subinspectorul Gheorghe Zvecu. 

Acesta, numai în cămaşă, cu mânecile suflecate şi 
nasturii descheiaţi, lăsând să i se vadă braţele şi pieptul cu 
muşchi zdraveni, acoperiţi de un păr negru şi des, îi 
administră o directă în plex. Surprins de lovitură, îndoit de 
durere, Darian scăpă pachetul din mână. 

— Ce ai în pachet? nu-i lăsă Anca timp să-şi revină. 

Pavel nu răspunse. Momentul de care se temuse cel mai 
mult, la care nici măcar nu voia să se gândească, sosise, 
iar el nu era pregătit pentru luptă, nu avea nici dorinţa, 
nici hotărârea de a rezista acestor indivizi, din cale afară 
de cruzi, care nu păreau dispuși să-l trateze cu mănuşi. 
Abia acum, în faţa situaţiei critice, se străduia să 
desluşească şi să înţeleagă, cât de cât, de ce tărie şi forţă 


dăduseră dovadă cei care, deşi căzuseră în mâinile 
poliţiştilor, nu dezvăluiseră niciodată nimic. O undă de 
respect îl încercă pentru toţi acei oameni. Dar el nu avea 
forţa şi tăria lor, nu dorea să devină erou, să opună în 
vreun fel rezistenţă. Gândul că Zvecu îl poate lovi din nou 
în stomac îi opri respiraţia. De durere, nici nu auzise prea 
bine cea de-a doua întrebare. Tăcerea îl înfurie şi mai mult 
pe Anca. 

— Nu vrei să recunoşti, mama mă-tii de bandit? 

— Nu ani ce să... 

— Gura, jigodie, zbieră Zvecu, lovindu-l cu dosul palmei. 
Acum începem dansul, dar ai grijă să vorbeşti respectuos 
cu don' comisar-şef, că te rup... auzi bă, te rup! îl avertiză 
subinspectorul, în timp ce îi fixa cătuşele pe încheieturile 
mâinilor. După aceea, cu bastonul de cauciuc îl plesni 
scurt, la fel de neaşteptat ca şi prima dată, peste degetele 
adunate ale palmelor. Pavel sări ca ars. Lacrimi mari 
începură să i se prelingă pe obraji... 

— Zici? 

— Ce să...? dar nu mai apucă să-şi termine vorba. Zvecu 
şfichiui cu bastonul în aer; se pregătea să-l lovească şi mai 
puternic. Pavel tresări, ca şi când ar fi simţit lovitura. 
Încordat, o aşteptase. Când bastonul trecu pe lângă el, 
fără să-l atingă, tortura i se păru şi mai cumplită. Prevedea 
că va veni o lovitură năprasnică. Zvecu lovi ca un mare 
expert, tocmai când muşchii abia se relaxară. Durerea 
pătrunse până dincolo de oase, paralizându-l. 

— Vă spun tot, nu mai rezist...! strigă cât putu de tare 
Darian spre supărarea lui Zvecu, care se pregătise să-l 
chinuiască zdravăn pe noul „client” al brigăzii de luptă 
anticomunistă şi nu se aşteptase să cedeze mai înainte ca 
el să-i fi administrat o porţie substanţială din tratamentul 
obişnuit. Se număra printre marii specialişti în mânuirea 
„uneltelor” de tortură. Pentru el, torturarea unui arestat 
făcea parte din satisfacţiile zilnice. Deşi lovea cu 
bestialitate, cu înverşunare, îndepărtându-se de tot ce-i 


omenesc, avea, totuşi, un sentiment de stimă pentru cei 
care îi rezistau. Ştia că întotdeauna „distracţia”, cum 
numea el ancheta în forţă cu comuniştii, dura mult mai 
mult. Or, în cazul de faţă nici măcar nu se „încălzise” bine, 
că individul, de spaimă, se declarase gata să spună tot ce 
ştia. 

— Asta n-are stofă de comunist, don’ comisar... E o 
puşlama... nu se putu stăpâni Zvecu, privindu-l cu scârba 
pe tânăr. 

— Lasă vorba şi adu-l sus! i-o reteză scurt comisarul şi 
ieşi, tamponându-şi uşor fruntea pe care se vedeau câteva 
broboane de transpiraţie. 

Zvecu desuflecă mânecile cămăşii, încheie nasturii, îşi 
potrivi cravata, apoi îşi trecu palmele cu degetele 
răşchirate prin părul des şi negru, îmbrăcă vestonul pe 
care străluceau tresele argintii de subinspector, totul fără 
grabă. Prelungea voit momentul în care trebuia să-i scoată 
captivului cătuşele. Fura din timp cu aranjatul ţinutei şi 
trăgea cu coada ochiului spre arestat, îi ghicea teama, 
dorinţa de a părăsi cât mai repede încăperea în care se 
găsea şi care îi făcea sufletul să tremure. Tocmai de aceea, 
tărăgăna cât putea lucrurile. 

— Mişcă, scârnăvie !... Cum dracu’ nu te-au dibuit 
comuniştii că nu eşti de-al lor, lăsându-şi secretele pe 
mâna unei jigodii ca tine...? Haide, uşurel, să nu-ți 
betegeşti mâinile, mormăi în timp ce-i desfăcea cătuşele. 

Darian începu să-şi maseze încheieturile, luând-o grăbit 
spre uşă. Il opri, însă, o lovitură năprasnică de pumn în 
ceafă. 

— Stai niţeluş să te pup, scumpule! i se adresă iarăşi 
Zvecu cu ură, fără ca măcar să se uite la el. Să nu-mi cazi 
în labă încă o dată, că te distrug! Uită-te la mine şi 
fotografiază-mă! O să-ţi aminteşti de subinspectorul Zvecu 
şi-n mormânt... Mă vezi?! 

— Da... îngăimă şi mai înspăimântat Darian, gândindu-se 
la ce ar fi putut păţi dacă ar fi refuzat să declare tot ceea 


ce ştia despre activitatea clandestină desfăşurată de tinerii 
comunişti. 

Urcă încet scările, avându-l în coastă pe poliţist. Era 
bucuros că reușise să scape de bătaie, deşi îl rodea 
neliniştea bănuind ce o să urmeze. Îşi făcu socoteala să nu 
spună prea multe, dar când păşi în biroul comisarului şef, 
ghicindu-i parcă intenţiile, Zvecu, înainte de a închide uşa, 
îi arse încă un pumn în plex, scurt, cu o mişcare 
fulgerătoare. Cu toate că nu trecuseră decât câteva 
minute, iar intensitatea celor trăite depăşise orice 
experienţă anterioară, acum şi aici, lângă uşa comisarului 
şef al brigăzii speciale de luptă anticomunistă, ultima 
lovitură a lui Zvecu, tot atât de năprasnică şi de 
neaşteptată ca şi prima, îi topise şi fărâma de demnitate 
ce-i mai rămăsese. Hotărârea de a mai ascunde câte ceva i 
se risipi ca petalele unei flori de măr ieşite prea timpuriu 
din boboc şi atacate de brumă. 

— Zvecule, zi-i să ne aducă două cafele... Oaspeţii se 
tratează şi altfel... Domnul Darian, se pare, vrea să ne fie 
prieten şi nu putem să nu ţinem seama de asta. 

În timp ce spunea toate astea, comisarul şef zâmbea de 
parcă abia ar fi aşteptat să-l întâlnească pe tânărul din faţa 
sa, cu umerii căzuţi şi în ai cărui ochi se putea încă citi 
durerea pe care o resimțea după loviturile lui Zvecu. 

— la loc, domnule Darian! continuă pe un ton 
ceremonios, dar în acelaşi timp ironic, comisarul şef. 

Pavel se aşeză pe marginea scaunului, ţinându-şi mâinile 
împreunate în faţă. Ilarion Anca scoase din buzunarul 
hainei un pachet de ţigări „Regale”, îl desfăcu şi îl întinse: 

— Ia, tinere, nu te sfii! Să nu faci fasoane cu mine nici la 
ţigări, nici la altceva... 'nţeles?! 

Darian luă ţigara cu banderolă aurie şi o frământă, abia 
atingând-o cu vârful degetelor. Câteva firişoare de tutun 
căzură pe stofa pantalonilor. Le ciuguli şi le puse în 
scrumieră, aşteptând ca Anca să apese pârghia brichetei 
masive de birou, montată într-un pantof de porțelan. Se 


aplecă şi o aprinse, trăgând adânc fumul în piept. 

În acest timp, un gardian se strecură discret pe uşă, 
depuse în dreptul fiecăruia ceşcuţa de cafea şi se retrase, 
la fel de uşor, trăgând uşa capitonată: 

— Eşti băiat deştept, Pavele! Uită-te şi tu, stai în biroul 
comisarului şef, fumezi ţigări „Regale” şi, cum vezi, au 
venit şi cafelele... 

Darian nu mai aşteptă să fie invitat. Sorbi lichidul 
fierbinte şi între două înghiţituri, continuă să tragă cu 
poftă din ţigara fină, privind, când şi când, spre comisar... 

— Ei, de-acum, tinere, să trecem la treabă, pauza s-a 
terminat! îi spuse tăios Ilarion, punând ceşcuţa deoparte şi 
aşezându-i în faţă o coală de hârtie albă, pe antetul căreia 
se putea citi: „Siguranţa statului, Brigada de luptă 
anticomunistă”. Scrie! 

Darian luă stiloul cu mâna tremurândă, îi desfăcu atent 
capacul aurit, se foi în scaun şi privi spre comisar. 

— Angajament... Subsemnatul Darian Pavel, mă angajez, 
în faţa domnului comisar şef Ilarion Anca, sa informez 
organele în drept asupra activităţii grupului de comunişti 
din oraş. Jur să fiu sincer şi cinstit în toate declaraţiile 
mele. Aşa să-mi ajute Dumnezeu. Semnează şi pune data! 

Anca privea atent, peste birou, rândurile scrise de 
Darian şi se simţea mulţumit, aproape fericit de faptul că, 
în sfârşit, îşi realizase visul şi pusese mâna pe-o pasăre 
rară... Toate încercările sale de a-şi infiltra un agent în 
rândul organizaţiei comuniste fuseseră sortite eşecului. Îl 
dibuiseră imediat şi agenţii îi fuseseră demascaţi, deşi 
folosise metode dintre cele mai rafinate. Luase destulă 
papară pentru asta şi nu mai ştia cum să se justifice, nici 
faţă de prefect, nici faţă de cei de la Bucureşti, la fel de 
neînţelegători că nu reuşise să curme mişcarea clandestină 
comunistă din oraş şi judeţ. Totul i se reproşase 
comisarului şef Ilarion Anca. În capul lui se spărseseră 
toate, el trebuise să suporte toate amenințările. Le 
suportase cu stoicism, convins că va veni şi ziua sa. Şi uite 


că venise. Îl curtase pe patronul fabricii de marochinerie, 
fiindcă mirosise el ceva acolo. Prea reuşea vulpoiul să se 
descurce cu cei din sindicat. Mirosul său fin de poliţist îi 
spusese că nu se putea ca bătrânul să nu aibă vreo „limbă” 
şi între „roşii”, cum le spunea comuniştilor. Sigur că de 
bună voie nu i-l dăduse. Ilarion ştia că, dacă scormoneşte, 
era imposibil să nu descopere ceva compromiţător despre 
patron. Şi, într-adevăr, găsise. Bătrânul se dedulcise la 
tinereţe. Era convins că fetişcanele alungă moleșeala 
bătrâneţii. Ca să-i cumpere tăcerea, bătrânul, pe lângă 
numele informatorului, trebuise să-i dea şi o sumă de bani. 
Informatorul era, aşadar, Pavel Darian şi comisarul şef nu 
mai avea niciun fel de griji cu privire la pătrunderea sa în 
mişcarea comunistă din oraş. 

— Numele tău conspirativ este Crişan. Memorează 
numărul meu de telefon de acasă. Numai acolo, şi numai la 
ora 22,00 îmi dai telefon! Tu o să ai un regim special. Nu-ţi 
fac dosar. Nu-ţi cer informaţii scrise. Pe mine mă 
interesează să aflu totul, dar absolut totul... O să primeşti 
şi bani, dacă eşti harnic. Dacă încerci să ne tragi pe sfoară, 
te dau pe mâna lu' Zvecu...şi are omu' o mână de care 
trebuie să te fereşti... ca de dracu’... 

— Am înţeles, don' comisar... 

— ...şef, Pavele, şef. Comisari am eu destui aici, da’ şefe 
doar unu'. Eu, bă! Să nu uiţi nicio clipă asta! 

— Nu uit! Am să fac ce-mi cereţi... Numai să nu se ştie... 

— Credeam că m-ai înţeles... 

— V-am înţeles. Am să fiu omul dumneavoastră din 
umbră. 

— Bravo, Pavele, bravo! Îmi placi! Şi, ca o dovadă, ia de 
la mine două miişoare... 

Suma reprezenta leafa pe două luni a lui Pavel. 
Trădătorul îşi simţi dintr-odată obrajii aprinşi de flacăra 
lăcomiei şi mulţumi slugarnic. Ilarion îl privi zâmbind şi 
luă coala pe care Darian scrisese angajamentul. O citi 
atent. 


— Pune data, Crişane, 19 septembrie 193... Să nu uiţi 
data asta niciodată! Eşti legat de mine, aşa cum este un 
copil de mamă-sa... 

Toate acestea îi trecuseră prin minte lui Pavel într-o 
fracțiune de secundă. Pentru câteva, clipe, îşi simţi braţele 
aproape paralizate. Amintirea lui  Zvecu plana 
amenințătoare, ca un nor gata să strivească cu grindină 
roadele dale în pârg. Se trezi repede din acest adevărat 
coşmar şi lăsă potirul de cristal pe masă. „Cel puţin ăştia 
nu bat la iniţiere”, îşi zise, nu fără o urmă de zâmbet, 
gândindu-se la ochii cu care ar fi fost privit de către 
Consiliul asociaţiei secrete, dacă aceştia l-ar fi dibuit că 
era simpatizant comunist şi informator al Siguranţei. 

Când Pavel auzise prima dată de existenţa unei asociaţii 
secrete în oraşul lor, crezuse că totul era o glumă. Râsese 
când Fabian, unul dintre prietenii săi, om cu relaţii în 
rândul feciorilor de bani gata, îi povestise intenţia de a 
intra în rândul iniţiaţilor. 

— Fugi de-aici! îi spuse neîncrezător Darian. 

— Fug eu, da’ să ştii că... 

Atunci se cuibărise şi mai mult în el dorinţa de 
parvenire, de a se integra, prin membrii asociaţiei, 
protipendadei oraşului. Totul începuse cu un an înainte de 
a avea loc ceremonia de iniţiere şi în primele zile ce au 
urmat discuţiei, încercările sale de a da de un fir suferiră 
eşec după eşec. IÎntrebase în stânga şi în dreapta, discret. 
Nu i se răspunse decât prin ridicări din umeri. Îndrăznise 
şi pusese aceeaşi întrebare legăturii sale superioare din 
organizaţia de tineret. Era consemnul ca, pentru orice 
probleme, să se adreseze deschis organizaţiei. După un 
timp, a primit răspunsul, dar nu cel pe care-l aştepta. I se 
transmisese că societăţile secrete, cu caracter închis, 
ocult, îşi recrutează membrii cu predilecție din rândul 
claselor exploatatoare; au ca scop consolidarea poziţiilor 
sociale ale celor avuţi şi zădărnicirea luptei proletariatului. 

Pentru Darian, răspunsul n-avea valoare. „Fără bani, nu 


poţi face nimic”, îşi zicea el adesea, căutând la cei înstăriți. 
Oricum, cele aflate de la activistul organizaţiei de tineret îi 
confirmau, într-un fel, presupunerile. 

Dar căutarea aceasta mai era determinată de firea lui 
scormonitoare. Voia., ardea de dorinţa de a descifra orice 
secret. Trăsătura aceasta de caracter avea să-l ducă sub 
acoperământul asociaţiei secrete. În scurt timp, îşi 
schimbă direcţia de căutare. Făcând tot felul de legături 
între lucrurile deja cunoscute, ajunse la concluzia că, dacă 
într-adevăr există o asociaţie ocultă, şeful acesteia nu 
poate fi altul decât baronul Niseanu. Acesta era totul în 
oraş; în faţa lui se deschideau orice uşi. Până şi prefectul îl 
vizita acasă ori de câte ori avea vreo problemă de rezolvat. 
El conducea din umbră fiecare mişcare, începând cu cea a 
Clubului industriaşilor şi sfârşind cu numirea ultimului 
gardian sau paznic. Nimeni nu-i refuza nimic, toţi se 
temeau de el. O simplă încruntare a baronului era 
echivalentă cu o demitere irevocabilă. Castelul său era un 
fel de centru unde se întâlneau fruntaşii principalelor 
grupări politice, şefii cultelor religioase de toate nuanțele, 
preşedinţii asociaţiilor profesionale, ai numeroaselor 
comitete şi comiţii. Aici era un nesfârşit du-te-vino de 
bărbaţi şi cucoane de diferite vârste, ce se prezentau 
valetului, aşteptând să fie primiţi de conducătorul de 
necontestat al oraşului, mare proprietar de pământuri, 
stăpânul a trei fabrici de ulei, două de zahăr, acţionar al 
mai multor întreprinderi cu capital străin, membru al 
Camerei senatoriale, furnizor al Curţii regale şi prieten de 
vânătoare al prinţului Nicolae, ca şi al fostului rege Carol 
al II-lea, în a cărui revenire pe tron spera foarte mult, mai 
ales pentru a-şi redobândi împrumuturile pe care i le 
avansase atunci când tânărul succesor la tron se afla prin 
străinătate. Darian s-a mirat chiar că n-a observat toate 
acestea până atunci, că n-a acordat importanţă cercului de 
relaţii în centrul căruia se situa baronul. 

Socoti că singura pătrundere posibilă în acel cerc de 


oameni ar fi fost pentru el scara de serviciu. Chiar dacă nu 
era la fel de decorată ca intrarea principală, tot ducea în 
interior, unde voia să-şi asigure un loc. 

Concepu fel de fel de planuri, dar niciunul nu i se păru 
reuşit. În cele din urmă, se opri asupra soţiei baronului. 
Dar femeia, mai tânără cu peste douăzeci de ani decât 
Niseanu, foarte frumoasă şi  permiţându-şi orice 
extravaganţă, părea inabordabilă. Darian, însă, nu era 
omul care să cedeze prea uşor. Ca orice vânător, el intuia 
căile de apropiere, mai ales pe cele ascunse curiozităţii 
publice. Zile în şir, îi studie obiceiurile, relaţiile, gusturile, 
încercând să ghicească cu ce anume ar putea să reţină 
atenţia acestei răsfăţate, copleşită de tot ceea ce îţi putea 
oferi banul. Mai avusese el unele aventuri, dar experienţa 
nu-i era de folos în acest caz, pentru că niciuna dintre cele 
cu care se zvârcolise între două cearşafuri nu îi ridicase 
atâtea probleme ca doamna baroană Edith Niseanu. 

Nopți în şir o visa cu silueta ei prelungă, de ogar rasat. 
Dacă nu ar fi avut un scop anume, ai fi putut crede că era 
îndrăgostit în mod romantic de una dintre frumoasele 
oraşului. Ce mai, un nefericit fără speranţă! Dar nimic 
romantic, nimic poetic nu era în zbaterea lui, în zbuciumul 
ce-l tortura. Doar un calcul rece, o neobişnuită dorinţă de 
parvenire. 

Miza pe elementele care îl avantajau într-un anume fel. 
Pe înfăţişarea sa chipeşă şi apoi pe surpriza şi neliniştea 
pe care dorea să le stârnească în sufletul, copleşit de 
plăceri, al Edithei. Fiindcă descoperise că în viaţa acestei 
femei existau mai mulţi bărbaţi cu care eu se întâlnea 
destul de des, ostoindu-şi patimile pe care bătrânul baron 
nu mai era în stare să le domine. Surpriza, aşa cum o 
calculase el, nu putea consta decât în ceea ce-i lipsea şi 
lui: în poezie şi romantism. Şi ce putea fi mai surprinzător, 
mai plăcut pentru o femeie căreia nu i se refuza niciodată 
nimic, decât să primească un bucheţel de violete, în plină 
iarnă, ca un omagiu adus frumuseţii, din partea unui 


necunoscut care nu-i cerea nimic în schimb? Asta pentru 
început. Primul bucheţel Pavel i l-a dăruit cu inima 
încărcată nu de emoția îndrăgostitului, ci de încrâncenarea 
că de acest gest va depinde viitorul pas, de acceptarea sau 
refuzul femeii atârnând toate planurile pe care şi le 
făurise. O mituise pe croitoreasa la salonul căreia baroana 
îşi cosea câte o rochie (fiindcă, în mod obişnuit, le 
comanda la Paris sau Bucureşti) şi, în vreme ce Edith se 
afla în cabina de probă, lăsă micul bucheţel de fiori lângă 
mănuşile ei. 

Femeia l-a descoperit uşor amuzată, şi, obişnuită cu 
atenţiile şi avansurile, l-a luat. Gândea că era gestul 
vreunui curtezan. Nu îndrăznise, însă, să întrebe pe nici 
unui dintre ei, de teamă să nu se trădeze. Deşi îi stârnise o 
oarecare curiozitate, Edith uită destul de repede povestea 
cu bucheţelul de violete. Dar nu pentru multă vreme; 
curând primi altul. Era la teatru. După ce intră în loja 
rezervată baronului,  plasatoarea veni să-i aducă 
programul. O dată cu acesta îi înmână şi un bucheţel de 
flori. Aceleaşi violete. Se simţi obligată să-i dea femeii un 
bacşiş. O întrebă pe plasatoare, dar nu reuşi să afle prea 
multe. „Un tânăr chipeş”, i se răspunse, şi imaginaţia 
baroanei începu să lucreze aprins, stârnită de gestul, 
oarecum gratuit, al necunoscutului. De data aceasta îi 
stărui mai mult în memorie povestea cu bucheţelele de 
violete, dar vâltoarea în care trăia o supuse la alte emoţii 
mult mai tari. 

Gluma începuse să se îngroaşe. Bucheţelul de violete o 
urmărea peste tot. Nerăbdătoare, oarecum contrariată de 
tot acest joc, abia aştepta să-l cunoască pe insistentul 
curtezan. În câteva rânduri aduse vorba, meşteşugit, cum 
ştiu să o facă numai femeile, dar niciunul dintre cei pe care 
îi cunoştea nu părea să aibă habar. Aşa trecuse iarna. O 
dată cu începutul zilelor calde, baroana primi în locul 
violetelor, crenguţe de liliac alb, apoi lalele. Intr-un târziu, 
un comisionar al celei mai mari florării din oraş îi aduse o 


orhidee. Floarea era însoţită de un bileţel, în care i se 
propunea o întâlnire într-unul din parcurile mai retrase de 
pe malul Begăi. Acceptă întâlnirea, plină de nerăbdare. 
Chiar în seara aceea, Edith Niseanu, baroana, soţia 
stăpânului necontestat al oraşului, deveni amanta lui 
Pavel. Femeia i se dărui cu frenezie, dornică să trăiască 
sub dominaţia acestui tânăr care, aşa cum credea ea, nu 
râvnea decât dragostea ei. 

Pavel părea să nu fie interesat de nimic altceva decât de 
dragostea ei. lar Edith nu putea rămâne rece faţă de o 
astfel de pasiune, pe care n-o mai simţise la niciunul dintre 
bărbaţii cu care avusese de-a face. Pentru a-şi satisface cât 
mai în secret poftele, femeia, încă de l-a cea de-a doua 
întâlnire, îi propuse să-i cumpere o garsonieră pe numele 
lui. Acolo se vedeau pe ascuns şi, după fiecare întâlnire, 
Edith îi lăsa câteva mii de lei în portmoneul de piele de 
căprioară, pe care tot ea i-l făcuse cadou. 

Pentru Pavel Darian nu era, însă, de ajuns. Se temea că, 
într-o zi, când un nou capriciu va răsări sub fruntea plină 
de cârlionţi, va deveni un fost amant lipsit de orice interes, 
aşa cum se petrecuseră lucrurile şi cu alţi bărbaţi. De 
aceea, strânsese bani şi, într-o bună zi, spre surprinderea 
baronesei, îi înapoie. Nu se aşteptase la acel gest şi Pavel 
îi explică pe un ton timid că nu bani aştepta de la ea; 
singura lui dorinţă era aceea de a putea să-i fie mereu în 
preajmă. 

— Să faci din mine ce a făcut Pvgmalion din păpuşa lui; 
înţelegi, Edith? o întreba deseori. 

— Ştii că e interesant... Am să încerc. Până acum 
credeam că banii sânt ţinta ta. In fond, ai mult mai multe 
calităţi decât alţii care ocupă anumite poziţii... îi spusese 
ea.. 

De fapt, aşa se petrecuseră lucrurile şi cu ea, fiica unui 
telal din mahalalele budapestane, care ieşise la liman abia 
după ce taică-său izbutise să-şi cucerească o poziţie 
socială, furând, înşelând, minţind. Când câştigurile îi 


sporiră, se stabilise în România, dornic să i se piardă urma. 

Edith îl moştenise, dar la ea foamea de bani, care-l 
rosese pe bătrân o viaţă întreagă, se transformase într-o 
acută nevoie de dragoste, într-o dogoritoare sete de 
bărbaţi. Spre deosebire de mulţi alţii care trecuseră prin 
viaţa ei, Pavel reuşise mult mai rapid să-i satisfacă 
simţurile, să-i potolească setea, şi, în cele din urmă, să o 
domine într-atât, încât femeia nu mai putea trăi fără el. De 
aceea se şi hotărî să-l ajute să urce pe scara socială. 
Devenindu-i egal, intuia ea, l-ar fi putut avea mai aproape, 
mereu în preajmă. Pavel ardea de nerăbdare să afle ceva 
despre intenţiile amantei sale, deşi se străduia să nu-şi 
arate curiozitatea. Intuise însă că femeia nu dorea să reia 
discuţia pe această temă. Zâmbea, încercând să pară cât 
mai îndrăgostit, să o subjuge. Şi reuşise pe deplin, de 
vreme ce Edith îi alungase pe ceilalţi amanti, toate clipele 
libere consumându-le în garsoniera chipeşului tânăr. 

Deşi efectul cererii lui Pavel nu se arătase atât de 
repede, precum ar fi dorit, se dovedi a fi mult mai 
substanţial decât sperase el vreodată. Intr-o bună zi, îl 
chemă patronul. Darian remarcase o schimbare în 
atitudinea acestuia faţă de el. Dispăruseră aerul acela 
superior, de stăpân, zâmbetul strivitor, ce-i lăţea faţa. Il 
trata acum, într-un mod mai apropiat, cu o politeţe cam 
forţată însă, fără a renunţa la aerul de om bine plasat. 
Pavel intui situaţia din modul cum discuta patronul, şi se 
aşteptă la o anumită încercare a acestuia de a afla cum de 
reuşise acest tânăr să aibă protectori pe care el nici măcar 
nu-i bănuise. Fusese poftit să ia loc, după care stăpânul 
porunci fetei cafele şi ţigări. Din una în alta, i-a vorbit 
despre frumoasele posibilităţi ce i se deschideau lui, tânăr 
inteligent şi perspicace. De, cu asemenea prieteni, 
ascensiunea e sigură. Îl lăsă să înţeleagă, aşa cel puţin i se 
păru lui Darian, că n-ar trebui să-i uite pe cei care, într-o 
vreme grea pentru el, îl ajutaserăm După tirada aceasta 
îndelung pregătită, pe care o debitase cu aerul cel mai 


suav posibil, ca şi când ar fi vorbit despre altcineva şi nu 
despre el, îi înmână lui Pavel un carton cu marginile 
aurite. Era o invitaţie la o serată ce urma să aibă loc la 
Clubul industriaşilor. Darian o luă, o citi fericit că-şi vede 
numele scris pe cartonul acela lucios şi în minte îi apăru 
imaginea Edithei. Simţi un fior cu gândul la trupul femeii 
atât de dornic de dragoste, atât de avid în a oferi şi primi 
plăcerile, şi îşi zise că de-acum steaua lui răsărise. Totul 
depindea de modul cum va şti să o facă să se înalțe cât mai 
sus. 

Şansa vine către noi în mii de feluri, împrumutând mii 
de forme, strălucind sau nu, dezvăluindu-ni-se sau trecând 
ermetizată pe lângă noi, oferindu-ni-se sau, dimpotrivă, 
ocolindu-ne. Pentru Pavel, şansa avea un nume şi toate îi 
erau favorabile. La serata de la Clubul industriaşilor, deşi 
nu avea nici măcar o acţiune, darămite să fie proprietarul 
vreunei făbricuţe sau al vreunui depozit de mărfuri ori 
magazin mai acătări, lucru menit să justifice existenţa sa 
aici, fusese remarcat de cei prezenţi, dar mai ales de către 
proprietarul morii „La trei nule” şi al mai multor magazine 
de desfacere a produselor făinoase şi de panificaţie. 

Bărbatul acesta înalt şi slab ca un gâscan, cum de altfel 
îi şi ziceau muncitorii, era renumit pentru eleganța 
vestimentară, ca şi pentru lipsa de scrupule cu care îi 
exploata pe lucrătorii de la morile lui, răspândite prin mai 
multe sate ale judeţului. Plătea salarii mizere. În relaţiile 
mondene însă afişa o bunătate exagerată. Inclinai să crezi 
că tot ce se spune despre el sunt numai scorneli. 

În timp ce discuta cu el, Pavel îl privea cu o anume 
curiozitate, dar şi cu respectul pe care îl nutrea faţă de cei 
bogaţi, un respect amestecat cu invidie. 

— Ai prieteni mari, domnule Darian, nebănuit de mari, 
bine plasați... Mă întreb, cum ai reuşit?! zise proprietarul, 
îmbiindu-l la un pahar... 

— Fiecare lucru la timpul său, răspunse, politicos dar 
distant, Pavel. 


— Bine ai grăit, vorba psalmistului. Am o propunere în 
acest sens: ce-ai zice dacă ai lucra pentru mine? 

— Cum adică?! 

— Simplu! Nu ţi-ar strica un post de agent comercial, 
bine plătit, onorabil. Asta pentru început. Apoi, mai vedem 
noi... 

— O să mă mai gândesc la propunerea dumneavoastră. 

— Eşti plin de calităţi, tinere. Imi placi! Ştiu că-ţi surâde 
afacerea, dar nu te grăbeşti. Ai sânge rece, lucru foarte 
necesar în comerţ. Treci mâine pe la mine... 

A doua zi, Darian deveni angajatul, sau mai bine-zis 
protejatul proprietarului morii „La trei nule”. Iar după vreo 
jumătate de an, harnicul şi „economul” agent comercial 
strânsese o sumă bunicică, pe care o depuse la bancă. 

În modul său de viaţă apăruseră modificări destul de 
vizibile. Le observaseră atât patronul, cât şi Edith, care îl 
asalta la fel de tenace, ca la început, cu dragostea. 

Oarecum satisfăcut de noua situaţie, Pavel aproape că 
uitase de scopul pe care-l urmărea de a se strecura în 
asociaţia secretă. El ştia că numai datorită unor mişcări 
organizate în culise reuşise să obţină atâtea avantaje; un 
post de conducere bine plătit, afaceri rentabile, din care 
putuse să ciugulească o sumă frumuşică, fără ca patronul 
să bage de seamă, şi relaţii care îi deschideau uşi la care 
altădată nici măcar nu visase. Toate îi dădeau un 
sentiment de satisfacţie, de mulţumire. Da, el, umilul 
funcţionar de odinioară, era acum beneficiarul direct al 
unor avantaje de necontestat. Darian nu-şi făcea iluzii. Era 
convins că, fără sprijinul acordat, din umbră, de prietenii 
nevăzuţi şi puternici de care-i pomenise patronul, n-ar fi 
avut sorti de izbândă. Dar nu voia să fie doar un protejat, 
ci un egal al acestora. De aceea continua să strângă bani. 
In tot acest timp, umbrele protectoare lucrau pentru a-l 
propulsa şi mai sus. De fapt, nici nu bănuia că tocmai 
acesta era scopul pentru care într-o altă zi fusese chemat 
la patronul morilor „La trei nule”. 


De cum, pătrunse în anticameră, secretara, o tânără 
durdulie, îi zâmbi oarecum complice, rugându-l să ia loc şi 
să aştepte câteva clipe, apoi intră pe uşa capitonată a 
cabinetului patronului şi îl anunţă. Darian fu invitat 
imediat înăuntru. 

— Bun venit, prietene ! îl întâmpină patronul înainte ca 
Pavel să poată spune ceva. Ia loc, te rog, ia loc! Ştiu că te 
surprinde faptul că te-am chemat şi ai ratat plecarea la 
Arad, dar trebuie să mai stăm de vorbă... Se opri când 
secretara pătrunse în cabinet şi aşeză, pe măsuţa din faţa 
biroului masiv din lemn sculptat, ceşcuţele de cafea şi 
păhărelele de coniac. Când rămaseră din nou singuri, 
continuă: Domnule Darian, dă-mi voie să te felicit din toată 
inima... 

— Pentru ce...? 

— Sunt convins că nu ştii pentru ce anume te felicit, dar 
îţi spun că-mi placi! Eşti mare, domnule! Ai stil! Lucrezi cu 
pasiune, cu tragere de inimă. Te descurci foarte bine cu 
lucruri cu care mulţi şi-au cam apucat urechile, dar şi furi, 
domnule, furi de stingi... 

— Am... începu Pavel, dar nu avu timp să continue 
pentru că patronul reluă discuţia pe acelaşi ton. 

— Nu te-am chemat să te disculpi. N-am nevoie de nicio 
explicaţie, îţi arăt numai cum stau lucrurile. Până acum ai 
deja 140 000 lei în cont la Banca de comerţ. Frumos! [ţi 
dai seama că aceşti bani mi s-ar fi cuvenit mie, sau, în cel 
mai rău caz, ar fi trebuit să-i facem juma-juma? 

— Eu, ştiţi... 

— Ştiu, ai realizat cifra de afaceri şi aceştia erau „în 
plus”. E un fel de a spune că erau în plus, fiindcă i-ai cam 
dus pe partenerii dumitale. Să-ţi mai spun şi metodele? N- 
are rost. Dibaci, dom'le, nimic de zis...! 

— Dacă doriţi, eu pot să... 

— A, nu! Nu-i nevoie. Totuşi, îţi mulţumesc pentru 
intenţie. Eu mă credeam pur şi simplu as în materie. Am 
reuşit să ating culmi nebănuite în a-i manipula pe 


partenerii de afaceri, dar m-ai întrecut. Pe lângă dumneata 
sunt junior... Poate am cam îmbătrânit, domnule. Uite ce 
zic să facem: să legalizăm situaţia, iar pentru a fi 
cointeresat şi mai mult, am să-ţi încredinţez serviciul de 
desfaceri al întreprinderii. Salariul, în noul loc, creşte 
substanţial şi, pe deasupra, mai ai posibilitatea să câştigi 
ceva în plus. Îţi ofer 30 de procente din încasările pe care 
le vei realiza peste cifra de afaceri obişnuită. Ce zici? 

— Nu pot decât să vă mulţumesc şi să vă asigur că... 

— Nu-i nevoie să mă asiguri. Am făcut-o singur. Am aici, 
în acest dosar — şi în timp ce vorbea puse palma apăsat pe 
coperţile albastre ale unei mape destul de voluminoase — 
toată documentaţia cu care pot deschide o acţiune penală 
împotriva dumitale. Dar nu, domnule! Nu! Intră în 
păstrare. Faci altfel decât vrem noi? — pac la parchet! Eşti 
corect şi păstrezi secretul? — totul se uită... 

Darian îl privea cu ochii mari, aproape nevenindu-i să 
creadă că patronul, atât de mieros, iniţial, în vorbe, 
trecuse fulgerător la ameninţări, fără ca măcar să 
clipească. 

— Cred că..: 

— Nu-i nevoie să demonstrezi acum, las-o pentru mai 
târziu şi să vedem faptele. E nevoie şi de câteva lecţii de 
iniţiere. Asculţi şi înveţi. Totul nu este decât pentru 
urechile tale. Repet, pentru urechi, nu pentru buze. Adică 
recepţionezi şi taci. Mormânt, nu alta! Să nu crezi că, dacă 
faci o greşeală, te mai poţi bizui pe sprijinul prietenilor tăi 
cei mari. În primul rând, ei te vor pedepsi. lar pedeapsa nu 
prea are limite. Distrugerea. Dispariţia... Şi astea sunt cele 
mai uşoare sancţiuni pe care ţi le poţi atrage în caz de 
încălcare a ordinelor. Deci, prima lecţie: ascultare şi 
tăcere... 

Pe moment, patronul se opri, mai mult ca să poată vedea 
efectul vorbelor sale asupra lui Darian. Pe chipul tânărului 
se puteau citi uimire, surpriză, nelinişte. Oricum, era ceea 
ce bătrânul patron se aştepta să vadă. Privindu-l, 


proprietarul morilor încerca un sentiment de nemulţumire, 
pentru că nu-i convenea ca în societatea lor secretă să fie 
introdus un parvenit, aflat la începutul drumului. Este 
drept că dovedise anumite calităţi care îl anunțau ca pe un 
ins întreprinzător, dar asta nu era de ajuns. Criteriile 
stabilite de şeful cel mare erau ordine, şi el, ca ofiţer de 
grad inferior, lupta cu zel pentru îndeplinirea lor, numai 
astfel putând să atingă ultima treaptă, să ajungă la puterea 
supremă la care râvnea de când fusese iniţiat. Într-un 
anume fel se recunoştea în persoana acelui tânăr chipeş şi 
de aceea îşi alungă resentimentele, gândind că la fel de 
tenace bătuse şi el, în tinereţe, la uşa norocului. „Poate că 
şi pentru 

Darian ăsta uşa norocului este tot vreun alcov”, îşi zise şi 
reteză, cu forfecuţa de argint aurit, capătul havanei. 
Scăpără un chibrit lung, din lemn de santal, afumă capătul 
ţigării de foi, apoi şi-o aprinse şi se lăsă pe spate, în 
fotoliu, aruncând rotocoale albăstrui spre tavan. 

Pavel îl plivea tăcut, cu atenţie, neştiind ce să facă, dacă 
să mai stea sau să plece. li plăceau gesturile bătrânului din 
faţa sa. Ele exprimau, cum nu se putea mai bine, ceea ce 
râvnea el să aibă: putere, bogăţie, o anume detaşare, 
gusturi rafinate. Privea totul cu mult interes. Înţelesese din 
discuţie că iniţierea în tainele asociaţiei i-o va face 
patronul însuşi. 

Întâlnirea aceea, atât de importantă pentru Darian, 
fusese urmată de altele şi iniţierea sa avansase încet dar 
sigur. 


Mai sorbi încă o dată din potir, nelăsând nicio picătură 
din vinul rubiniu şi dulce ca un elixir. Pe chip i se aşternu 
un zâmbet de mulţumire, iar ochii începură să-i 
strălucească şi mai aprins. Ceremonia acceptării se 
terminase, iar şedinţele la care i se permitea să participe 
erau cele la care se adunau membrii de acelaşi rang cu el, 
sau ceva mai mare, până la treapta a şaptea. Despre tot ce 


trebuia că facă avea să-i comunice la vreme mentorul său, 
dar acum Darian știa că în spatele întregii maşinaţiuni se 
afla baronul, a cărui nevastă îi era statornică şi iubitoare 
amantă. „Mă lua dracu”, altfel. Nu realizam nimic. De- 
acum totul depinde de mine, dar şi de ea...” gândi atunci 
când părăsi casa. 

„Ce frumoasă e viaţa!” nu se putu abţine să nu exclame 
şi o luă grăbit spre casă, ştiind că acolo, în garsonieră, îl 
aştepta Edith. 


n 
! 


visuri şi tenebre 


Trecuse un deceniu de la acele întâmplări. Pavel Darian 
se schimbase în mare măsură. Era ceva mai plin la trup, 
glasul îi devenise tăios şi tot mai sigur, ca al unui bărbat 
stăpân pe poziția sa. Căpătase în mişcări o anume 
insolenţă, specifică celor obişnuiţi să comande, iar pe 
inelarul stâng îi strălucea un diamant montat în platină. 
Era, de altfel, singurul lui semn de parvenire. Altfel, era un 
om închis, căruia nu-i plăcea să-şi afişeze cu ostentaţie 
averea de care dispunea şi care fusese investită cu multă 
dibăcie în bijuterii şi bunuri imobiliare, plasate formal pe 
numele unor interpuşi, sau în acţiuni anonime, la cele mai 
diverse şi prospere firme din ţară şi străinătate. Prevăzător 
cum era, făcuse unele depuneri şi la o bancă din Elveţia. 
Dar adunase nu numai avere, ci şi cunoştinţe, în special 
din domeniul muncii secrete, căci Ilarion Anca, în ciuda 
succeselor sociale ale informatorului său, nu-l abandonase. 
Continua să-l dirijeze cu mână forte; îi cerea cu deosebire 
să se strecoare în rândurile partidului comunist. Pavel 
Darian ar fi renunţat demult, dacă ar fi fost după inima lui, 


să se joace de-a revoluţionarul, dar comisarul şef nu-l 
slăbea. 

Nu reuşise, însă. Fusese primit doar candidat de partid, 
cu vreo doi ani în urmă. Analizând cu atenţie situaţia, 
faptul că se ridicau numeroase semne de întrebare cu 
privire la cinstea şi sinceritatea sa, cei mai mulţi tovarăşi 
avuseseră îndoieli şi-i respinseseră cererea de primire în 
partid. Obiecţii serioase fuseseră făcute şi atunci când se 
hotărâse să fie primit în rândul candidaţilor, dar i se 
dăduse o şansă să-şi dovedească ataşamentul faţă de lupta 
revoluţionară, să-şi clarifice concepţiile ideologice, sa 
caute să se ridice la înălţimea răspunderilor ce se pun în 
faţa unui membru de partid. 

Darian, totuşi, câştigase o oarecare notorietate în 
sprijinirea acţiunilor întreprinse de „Ajutorul roşu”. 

Avea grijă, însă, să-şi camufleze cât mai bine adevăratul 
chip, să pozeze în om de omenie. Aflând că fiul unuia 
dintre comuniştii arestaţi fusese eliminat din liceu, ca 
măsură represivă pentru activitatea tatălui, fără să-i 
solicite cineva ajutorul, a învârtit astfel lucrurile, încât 
copilul a fost reprimit în şcoală. Şi pentru că mama 
acestuia nu avea banii necesari achitării taxelor, tatăl fiind 
închis, le-a suportat el. Direct, n-a spus nimănui despre 
despre această „faptă bună”, dar a avut grijă să se afle, să 
fie cunoscută chiar şi de către cei ce se aflau dincolo de 
gratii. 

Ilarion Anca avea de ce să fie mândru de Pavel. 
Repurtase câteva succese de pe urma informaţiilor 
furnizate de el. Fusese propus spre avansare şi decorare. 
Oricum, deşi nu primise încă onorurile cuvenite, trăgea 
speranţă că în cele din urmă îi vor fi acordate. Ca să fie cât 
mai sigur, îl forţa permanent pe Pavel să-i aducă 
informaţii, mai ales cu privire la noua conducere a 
organizaţiei județene de partid. Pentru a-şi ţine 
informatorul deasupra oricărei bănuieli, avusese grijă ca, 
în cei aproape zece ani de când îl folosea, să exploateze 


astfel datele furnizate de Pavel, încât niciodată să nu se 
poată face o legătură între arestarea unui comunist, 
destrămarea unei acţiuni, descoperirea unei tipografii 
clandestine sau a unei case conspirative şi omul său. De 
aceea, se străduise să lucreze într-un anume mod, pe care 
îl denumise „curat”, astfel că multora dintre „căderile” 
succesive ale comuniştilor nu îi se putuse da o explicaţie 
concretă. Tot pentru acoperire, Darian nu mai călcase 
niciodată pragul poliţiei, nu se întâlnire decât în secret şi 
numai în locuinţa sa cu Ilarion Anca, nu-i dăduse nimic 
scris, în afara angajamentului pe care îl semnase în acea zi 
a anului 193... când fusese reţinut şi recrutat ca 
informator. Această hârtie îi stârnea oarecari griji lui 
Pavel. La început mai multe, apoi reuşi să uite de ea, pe 
măsură ce timpul trecea iar conturile lui bancare creşteau. 


Războiul bătea la uşă; Pavel făcea tot felul de 
presupuneri asupra perspectivelor afacerilor sale cu 
firmele franţuzeşti. Mai mult decât convins că succesul va 
fi al nemților, îşi transferă depunerile din Franţa în Elveţia. 
Voia ca tot ce avea să fie pus la adăpost. 

Tolănit în patul acoperit cu blană de urs polar, Darian îşi 
făcea siesta, după ce luase o masă copioasă, în compania 
unor colegi, obişnuiţii „anonimi” cu care se întâlnea joia. 
Întinse mâna spre cutia cu țigarete şi îşi aprinse una. 
Incercase şi el să fumeze trabuce, precum făcea fostul lui 
patron, acum paralitic, imobilizat într-un scaun cu rotile, 
dar nu le suportase. Preluase, însă, obiceiurile şi gesturile 
acestuia nu numai în ceea ce priveşte ţigările, ci şi în ale 
vestimentaţiei. 

Se uită precipitat la ceas. Comisarul şef Anca era în 
întârziere. Lăsase deschisă uşa care da spre grădină, 
pentru că polițistul venea prin spatele casei, cât mai 
discret, să nu stârnească bănuiala cuiva. 

Aruncă fumul albăstrui, parfumat, spre tavan şi fără să 
vrea simţi un sentiment de adâncă mulţumire. Avea de 


toate — bani, acţiuni, bijuterii — cu care putea să-şi 
satisfacă orice  capriciu. Nu mai lucra demult la 
întreprinderea de morărit „La trei nule”, ci devenise 
preşedintele consiliului de administraţie al întreprinderii 
metalurgice ce aparţinea concernului Niseanu. Pentru un 
om ca el, comisarul şef, care aspira să devină prefect chiar 
în toamna aceea, îşi micşorase proporţiile şi însemnătatea. 
Relaţiile dintre ei se schimbaseră foarte mult în aceşti ani, 
comisarul trecând de la situaţia de om care poruncea, la 
aceea de executant. 

— Anca, îi spusese o dată Darian, ştii că în mâna mea ai 
putea fi un nimic... Te pot distruge, uite aşa... şi Darian îşi 
însoţi vorbele de gestul strivirii, frecându-și unghiile celor 
două degete mari. 

— S-ar putea, Crişane, s-ar putea... îi răspunse pe 
acelaşi ton, polițistul. Uiţi, însă, de o anume hârtiuţă, 
care... 

— Mă faci să râd! La banii mei mi-aş putea permite să o 
„cumpăr” de la cine vreau. Sunt unii care chiar s-ar bucura 
să mi-o facă, hai să-i zicem, cadou... 

— Există şi posibilitatea asta, Crişane. Există, nimic de 
zis, numai că la vremea când tu făceai primii paşi pe 
drumul aurit pe care ai apucat-o, eu deja eram o deşcă 
bătrână. Hârtiuţa aceea am pus-o la loc sigur. 

— Nu-i nimic sigur, comisare, nu uita asta !... 

— Nici eu n-am uitat niciodată asta. De aceea, nu te mai 
gândi, Crişane, că ai putea scăpa de mine. Ai grijă, nu 
încerca să mă joci... Eu sunt poliţist şi mi-am construit 
viaţa ca oricare alt om cu această meserie, fără să am 
încredere în cineva, fără să iubesc ori să urăsc. Nu mă 
ataci nu te atac! Asta-i! 

— Şi crezi că... 

— Nu cred nimic! Hai să încheiem discuţia, pentru că 
am cam depăşit limitele. Un singur pas greşit, Crişane, şi 
hârtiuţa aceea ajunge în mâna comuniştilor. Ai înţeles ? Şi 
nu numai hârtia, ci întregul dosar pe care l-am pregătit şi 


în care sunt cuprinse toate informaţiile primite de la tine 
până acum. Ce a urmat în urma denunţurilor tale, ştii 
foarte bine. „Roşii” ăştia sunt duşmanii tăi şi, bineînţeles, 
şi ai mei, dar să ştii că eu, totuşi, am mare stimă pentru ei. 
Încăpăţânaţi, fermi, dar oameni cinstiţi, de mare cuvânt. 
Gândesc mult, şi ce fac, fac temeinic... Nu cred că le-ar 
trebui prea mult timp să dea de tine... Nuuu! Şi ştii ce-ar 
putea urma? 

Dorian simţi cum îngheaţă. În minte îi apăru figura 
aspră a unuia dintre muncitorii ceferişti, care nu 
manifestase niciodată prea multă încredere în el. Il 
suspectase de la început, aproape făţiş. In ciuda 
străduinţelor pe care le depusese Pavel nu reuşise să-l 
înmoaie, să-l facă să-şi schimbe atitudinea faţă de el. Era 
legătura lui superioară, de la care prelua materialele pe 
care trebuia să le dea mai departe, pe filieră, până la 
conducere. Şi Darian, datorită posibilităţilor sale, asigura 
transmiterea lor. Personal, sau prin curierii întreprinderii. 
De fapt, aceasta era şi modalitatea prin care poliţia reuşea 
să afle multe lucruri. 

Darian îi transmitea datele lui Ilarion şi asigura plecarea 
materialului la timpul convenabil poliţistului. Comisarul 
lua legătura cu cei din Siguranţa generală şi curierul era 
filat. Urmărirea era controlată din verigă în verigă, până se 
ajungea să se cunoască tot ce interesa. Niciodată, însă, 
Darian nu fusese implicat direct, niciodată nu se 
întreprinsese ceva care să poată fi pus în relaţie cu el. 
Lucrurile erau aşa de bine organizate, încât adevăratul 
motiv al căderii unor cadre de partid nu putea fi 
descoperit. Apoi, Siguranţa evita să-i aresteze pe cei din 
organizaţia judeţeană Timiş, cu toate că, pentru acoperire, 
şi aici avuseseră loc câteva căderi, dar, bineînţeles, nu de 
anvergura celorlalte. 

Organizațiile de partid, dată fiind situaţia, luaseră 
anumite măsuri de securitate, regulile muncii conspirative 
erau respectate cu mai multă rigoare. În câteva rânduri 


fusese descoperit la timp filajul poliţiei şi acţiunile iniţiate 
de copoi contracarate. Totuşi, se înregistraseră importante 
căderi. Prejudiciile ar fi fost şi mai mari dacă Darian ar fi 
avut acces la secrete mai importante. Anumite întrebări cu 
privire la loialitatea sa începuseră să încolţească. Cele mai 
multe porneau de la un mecanic de locomotivă, un bărbat 
tăcut, cu nişte ochi scormonitori, care nu pleca niciodată 
privirea în faţa cuiva, temut pentru francheţea cu care îşi 
susţinea opiniile. „Burjuiul tot burjui rămâne!” spunea 
mecanicul. În prezenţa lui, Darian se simţea ca un copil 
prins cu minciuna, dar îşi stăpânea destul de bine teama, 
urzind planuri ucigaşe. 

— Vezi, aranjează-l în vreun fel pe Gheorghe Cârjaliu 
ăsta, comisare, pentru că mă suspectează, îi ceruse la una 
dintre întâlniri lui Ilarion Anca. 

— Nu se poate, Crişane, nu se poate! Dacă dispare 
mecanicul care te bănuieşte, te-ai dus şi tu pe copcă. 
Faptul n-ar fi decât o confirmare că tu eşti şarpele veninos. 
Lasă-l încet. Dacă se întinde la caşcaval, vedem noi... 
încercase să-l liniştească polițistul. Dar în sufletul lui Pavel 
teama creştea cu fiecare nouă întâlnire pe care o avea cu 
mecanicul. 

Darian continua să furnizeze informaţii poliţiei, poate şi 
dintr-o înclinație pentru trădare, problema banilor 
nemaiinteresându-l. 

În cadrul asociaţiei secrete l-a cunoscut şi pe directorul 
penitenciarului. La penitenciarul din oraş exista o secţie a 
deţinuţilor comunişti, unde erau reţinuţi membri ai 
partidului, din diverse zone ale ţării. Printre ei se aflau şi 
câţiva comunişti, victime ale trădării lui Pavel Darian. Şi, 
ca în toate închisorile, şi aici aceştia erau supuşi unui 
regim barbar. Celule umede, hrană insuficientă, bătăi, 
schingiuiri, lipsa oricărei legături cu cei de-acasă. 
Exploatând dorinţa de a munci a deţinuţilor politici, Darian 
îi propuse directorului să instituie o anume regulă: cei care 
doreau, să poată lucra într-un atelier de confecţionat perii, 


iar ca recompensă să li se ofere dreptul de a primi un 
pachet pe lună, a cărui greutate să nu depăşească 5 kg. De 
asemenea, să poată scrie o carte poştală familiei. Puneţi-vă 
în situaţia unor oameni rupţi de lume, aruncaţi într-un 
infern, cu gratii, ameninţaţi cu lovituri de cravaşă la 
fiecare pas, şi încercaţi să înţelegeţi ce însemna această 
„şansă”! Era o posibilitate de a se simţi oameni, deşi 
munca era istovitoare, de peste 16 ore pe zi, şi primeau în 
plus doar o bucată de pâine şi un petic de hârtie. 

Materia primă era asigurată de către Pavel Darian şi tot 
el se ocupa de desfacerea produselor realizate în condiţiile 
descrise. Darian furniza producţia în toată ţara, iar din 
beneficiu dădea o mică parte şi directorului închisorii, care 
nu ceruse aprobarea organelor superioare în vederea 
trecerii la muncă a deţinuţilor comunişti. 

Cu timpul, „industria” închisorii se diversifică. Se 
realizau nu numai perii, ci şi împletituri, obiecte de 
marochinărie, lucruri pe care se scoteau bani frumoşi. 
Contabilizând câştigurile, Darian surâdea de fiecare dată 
mulţumit. Pe el nu-l costa nimic pachetul trimis de familiile 
înglodate în datorii ale deţinuţilor celor dragi aflaţi în 
suferinţă. Ca un act de mare omenie, Darian cumpăra 
cărţile poştale pe care deţinuţii le primeau gratuit. Şi toate 
acestea în vreme ce amantei, baroneasa Niseanu îi 
cumpăra bijuterii în valoare de milioane de lei. 

Nimic nu părea să-i întunece orizontul vieţii. Numai că, 
în spatele soarelui, Darian simţea apropiindu-se umbra 
unui nor. Era, poate, sentimentul de vinovăţie care îl 
încerca, când şi când, deşi nu se chinuia prea mult cu 
astfel de gânduri. Ori, poate mai curând, se temea că tot 
ceea ce acumulase putea să dispară o dată şi o dată, ca 
spulberat de vânt. Uneori, avea visuri ciudate, coşmaruri, 
în care i se învolburau imagini felurite, dar a căror 
realitate era legată de viaţa şi bunăstarea lui. Se întâmpla 
să se „vadă” între deţinuţii care îl arătau cu degetul, fără 
să rostească un cuvânt. Privirile aspre ale unor oameni pe 


care îi cunoscuse îl mustrau pentru trădare. Alteori, i se 
smulgea părul pentru a fi folosit la perii. Cârjaliu, 
comunistul cu ochi de foc, care nu avea pic de încredere în 
el, îl alerga pe un drum fără scăpare. Ochii sclipitori ai 
mecanicului îl urmăreau ca nişte faruri de locomotivă, de 
care nu se putea ascunde. Farurile acestea înaintau din 
întuneric către el; voia să scape, dar paşii nu-l ascultau, se 
străduia să dispară, să se ascundă, dar totul era în zadar. 
Se trezea în mijlocul nopţii lac de transpiraţie, pierdut, 
sufocat de mirosul de cocs pe care îl simţise, nu o dată, 
emanând din salopeta mecanicului. Speriat, inima îi 
zvâcnea în piept ca o aripă de pasăre lovită. Işi simţea 
gâtlejul uscat, gura iască, încerca să se liniştească, dar nu 
reuşea. Prima dată când avusese un astfel de coşmar îşi 
găsise refugiul în băutură. Singur în casă, golise, până 
spre dimineaţă, o sticlă de whisky. Dar de cum încerca să 
închidă ochii, apăreau iarăşi cele două lumini 
incandescente, care parcă îi ardeau pielea. Şi din nou se 
apuca să bea, în speranţa că alcoolul îi va aduce alinare. 
Se plimba năuc prin casă. Ca spre un liman al salvării 
gândul îi fugea la Edith, la pielea ei albă, pigmentată de 
pistrui primăvara, dar, de fiecare dată din ceaţă reapăreau 
şi se îndreptau ameninţător spre el cele două faruri, cele 
două lumini, care creşteau, urmărindu-l până când un foc 
distrugător îi topea şi ultima fărâmă viaţă. 

Dimineaţa era, de regulă, năuc de alcool, dar şi de 
nesomn. I se întâmplase să piardă multe nopţi cu femeile, 
la chefuri sau la jocul de cărţi, dar niciodată nu se simţise 
atât de obosit, ca în dimineţile care urmau nopţilor de 
coşmar, niciodată nu-l încercase sentimentul de sfârșeală 
care îi măcina mădularele. Se hotări să se ducă la unul din 
medicii cunoscuţi, dar se răzgândi repede. Ce avea să-i 
spună? Că nu poate dormi din cauza unor nenorocite de 
faruri de locomotivă pe care le visează şi care-l urmăresc? 
Altceva se ascundea dincolo de faruri. Frica. Frica nebună 
care-i crescuse în suflet, mai ales după ce Ilarion Anca îi 


spusese că, la o adică, există un dosar pe care l-ar putea 
da celor pe care îi spiona. Parcă şi auzea în depărtare 
glasurile celor mulţi, care strigau să fie pedepsit. In jurul 
gâtului simţea o arsură puternica, pornită din asprimea 
palmelor celor care avuseseră atâta de suferit de pe urma 
trădării lui. 

Multă vreme a trăit sub teroarea coșmarelor. De fapt, 
senzaţia că va trebui să dea cândva socoteală pentru tot 
ceea ce făcuse se accentuă după arestarea uneia din 
legăturile sale, un muncitor de la „Depoul Griviţa”, care 
fusese reţinut după ce preluase câteva pachete cu matrițe 
tipografice. Darian primise sarcină să confecţioneze 
matriţele şi tot el să le predea lui Cârjaliu. Acţiunea se 
încheiase cu descoperirea unei tipografii ilegale a 
partidului şi bine-înţeles, cu arestarea mai multor activişti 
urmăriţi de Siguranţă. 

— Domnule Darian, nu cumva ne vinzi? îi luase la rost 
Cârjaliu, când aflase vestea. Pronunţase cuvintele calm, 
rece, strecurându-și, ca din întâmplare, palmele mari, 
înnegrite de cărbune, sub reverele elegantului pardesiu al 
lui Pavel. I se adresase cu „domnule” şi nu cu „tovarăşe”. 

Respirând mirosul de fier şi cărbune, care impregna 
hainele mecanicului, lui Darian îi apărură în faţa ochilor 
luminile acelea scăpărătoare care-i bântuiau nopţile. Şi în 
clipa aceea se hotări să termine într-un fel cu bătrânul de 
care nu mai scăpa nici în somn. 


Cu toate că nu avea dovezi, Cârjaliu era decis să 
lămurească lucrurile. De altfel, primise şi de la conducerea 
regionalei de partid sarcina să descopere şi să izoleze 
elementele trădătoare din organizaţie. Bătrânul mecanic 
şi-a făcut socoteala că va putea descoperi ceva urmărindu-l 
din umbră pe Darian. De fiecare dată când avea prilejul, se 
strecura în apropierea locuinţei lui, observând, încercând 
să se convingă dacă bănuielile sale au temei. li nota pe toţi 
vizitatorii într-unul din caietele sale de însemnări, într-un 


timp scurt reuşi să afle destul de multe, însă nu ajunse la 
concluzia că Darian trădează. Nu cedă. Continuă să 
cerceteze cu şi mai multă atenţie. 

Zilele treceau şi nu apăreau aspecte noi, dar Cârjaliu nu- 
şi părăsea postul. Aproape seară de seară îşi relua veghea 
şi, într-o noapte, târziu, observă în întuneric silueta 
binecunoscută a comisarului care intra în locuinţa lui 
Darian. Îl aşteptase mult pe Ilarion Anca până reapăruse. 
În ciuda faptului că era obosit, că a doua zi trebuia să 
pornească din nou la drum, nu se dezlipise de copacul 
lângă care se ascundea. Clipele treceau greu. Nu-şi putea 
permite să se mişte, căci exista pericolul să facă zgomot şi 
să fie descoperit. Amorţeala şi frigul nopţii de toamnă i se 
strecurară în oasele bătrâne. Când îl zări pe comisar 
trecând chiar prin conul de lumină al becului de pe stradă, 
un val de mânie îl cuprinse. „Dacă aş fi fost mai 
prevăzător, dacă nu aş fi aşteptat atât, îl dibuiam mai 
devreme pe viermele ăsta”, îşi zise mustrându-se aspru. 
Aşadar, de aici pornea trădarea! gândi, hotărât să-şi 
stăpânească mânia, dar mai ales impulsul de a intra în 
casa pe care abia o părăsise comisarul. În mâinile sale 
aspre, mari, înnegrite de fier şi de cărbune, gâtul alb al lui 
Darian s-ar fi frânt ca un vrej uscat. 

„Nu, oricât de mult l-aş uri, ucigaş tot n-am să devin”, îşi 
spuse uşor şoptit, ca un îndemn, şi se îndreptă spre casă. 
Măi avea câteva ore bune până la începerea zilei. De lucru, 
însă somnul nu se prinse de el. Se perpeli tot timpul în 
aşternut, care parcă îl ardea. Se gândea la tovarăşii care 
se aflau în închisoare sau în lagărele de concentrare şi se 
socotea răspunzător de cele întâmplate. 

„Trebuie să informez conducerea”, îşi zise, căutând să se 
liniştească, iar gândurile, ca şi cele văzute, le consemnă în 
caietul său pe care îl puse la loc, în ascunzătoarea despre 
existenţa căreia nu ştia nimeni. Se aflau aici documente 
care, dacă ar fi fost descoperite de Siguranţă, ar fi dus la 
căderea întregii organizaţii. 


Mergând către depou, recapitulă totul. Întâmplările de 
peste noapte i se păreau aproape ireale. Dacă nu ar fi 
văzut cu ochii lui, mai că nu ar fi crezut. În acelaşi timp, îşi 
propuse ca, deocamdată, doar să-l izoleze pe Darian. Să-l 
ţină cât mai departe de secretele organizaţiei pentru a 
preveni alte nenorociri. „Bine că l-am descoperit măcar 
acum...”, îşi mai dădea curaj bătrânul. 

— Da’ ştiu că eşti cătrănit, nea Cârjaliule! îndrăzni 
fochistul, văzându-l cât de neguros urca  scăriţa 
locomotivei. 

— Sunt, mânzule, şi ce-i cu asta? 

Fochistul nu-i mai răspunse. Işi făcu de lucru cu lopata, 
aranjând cărbunii. Mai trecu cârpa peste geamul 
manometrelor, adună cele câteva bucăţi de zgură căzute 
pe podea şi îşi ocupă locul în partea stângă, aşteptându-l 
pe bătrân să dea semnalul de plecare din depou. Îl 
cunoştea şi îi era tare drag omul de la care învăţa meserie 
şi care, un timp, îi ţinuse şi loc de tată. De la el învățase şi 
din secretele luptei revoluţionare. 

— A mai fost arestat cineva? nu-l rabdă, totuşi, inima şi 
întrebă. 

— Nu! i-o reteză scurt Cârjaliu. 

Ajutorul, însă, nu-l crezu. De ce altceva avea bătrânul să 
fie supărat !? Nu-l mai sâcâi cu întrebări. Abia târziu, când 
marfarul pe care-l trăgea locomotiva se apropia de Arad, 
Cârjaliu îi spuse şoptit, ca şi când ar fi fost pericol să-l 
audă şi altcineva: 

— Cred că l-am descoperit pe trădător... 

— Cine-i? mama lui de... 

— Toate la timpul lor, mânzule! Toate la timpul lor! Până 
una-alta, te duci la Furtună şi-i spui că amânăm orice 
activitate până îi dau eu de veste. Să nu-şi mai facă 
apariţia şi să ia măsuri pentru schimbarea legăturilor, a 
caselor de întâlnire şi pentru mutarea arhivei. Atât şi nimic 
mai mult! Fără întrebări, deocamdată... 

În zilele următoare, cu sprijinul unuia dintre dispecerii 


de la depou, Cârjaliu a fost repartizat să facă şi alte curse, 
de fiecare dată în alte direcţii, astfel că măsurile de 
securitate au fost puse în practică destul de repede, fără 
ca Darian să afle că activitatea lui fusese descoperită. 
Totuşi, ceva sesizase. Era ocolit. Incercase să reia legătura 
cu cei din organizaţie, dar, în afara unor contacte 
obişnuite, nu mai reuşise nimic. Era prea inteligent, pentru 
a nu pricepe că pe undeva urzeala ieşise la suprafaţă. 

Din nou nopţile-i erau bântuite de coşmaruri, din nou îi 
apăreau farurile, mirosul acru de fier şi cărbune îl învăluia, 
înăbuşindu-i respiraţia. De data aceasta îl căută el pe 
comisar. 

— Cred că m-au dibuit... 

— Nu se poate... 

— Ba uite că se poate. De trei ori am dat pe la ei, dar 
nimic. Ba că şedinţa se amână, ba că n-au putut veni toţi, 
ba că nu s-a luat legătura cu cei din conducere... Alte 
însărcinări nu mi-au mai dat... 

— Fugi, dom'le, că-ţi faci griji degeaba... 

— Ba eu presimt că e de rău. Numai de Cârjaliu mă 
tem... 

— Bine, lasă că-l pun eu în lucru pe bătrân... 

— Să-mi spui de fiecare dată tot ce afli, ca să pot lua 
măsuri. 

— Ţi-am mai spus eu că nu-i bine să te dai mare cu nea 
Anca. Vezi că tot la mine ai ajuns, boieraşule?! Cam 
uitaseşi mătăluţă de unde plecaşi şi nu-ţi mai ajungeam la 
nas! Să nu mai uiţi de băiatu' de-acu”, 'nţeles, boierule? 

Darian nu-i răspunse, deşi tonul dominant, impertinent, 
îi aminti de prima lor întâlnire. În faţa ochilor îl văzu pe 
Zvecu, cu braţele lui musculoase, făcute parcă din curmeie 
împletite. Amenințarea surdă o simţea şi acum, mai aprins 
decât atunci, scurmându-i sufletul ca un sfredel. 

Comisarul îl privi batjocoritor, pe buzele groase jucându- 
i un zâmbet. 

— Mai ai ceva? nu se lăsă Darian. 


— Nu, nimic. Imediat ce am veşti, te caut... 

Ilarion Anca, deşi încerca să nu arate, era totuşi 
frământat de cele aflate de la informatorul său. N-ar fi vrut 
să piardă o asemenea mină de aur. Comisarul şef îşi făcu 
foarte bine socotelile; nu trebuia decât să-l urmărească pe 
Darian şi va afla totul fără prea mari eforturi. Alesese în 
acest scop pe cei mai buni poliţişti. Douăzeci şi patru de 
ore din douăzeci şi patru, Darian era supravegheat cu 
atenţie. După vreo lună de zile de filaj sistematic, a fost 
semnalat faptul că şi bătrânul Cârjaliu îl supraveghea. 

„Se confirmă bănuiala. Asta l-a simţit”, îşi zise citind 
rapoartele subordonaţilor săi. Notă într-unul din carnetele 
secrete rezultatele supravegherii, apoi arse toate 
rapoartele, astfel încât să nu rămână nicio urmă. 

— Ai avut dreptate, Crişane ! i se adresă, cu acelaşi 
apelativ ca de obicei. 

— Crezi că a vorbit cu cineva? 

— Nu ştiu, dar aşa cum îi cunosc, comuniştii nu se joacă 
atunci când este vorba de securitatea lor. Cu toate astea, 
nu cred să fi vorbit încă. Fii sigur că s-ar fi luat nişte 
măsuri împotriva ta, dacă... 

— Ce ieşire vezi? 

— Nu ştiu. Dacă îl arestăm, riscăm să le confirmăm 
bănuielile. Aşa că... 

— Adică vrei să zici că trebuie să mă descurc singur? 

— Exact! 

— Te-am ajutat mereu şi acum mă laşi... 

— Nu m-ai ajutat, ci pur şi simplu ai lucrat pentru noi, 
pentru că fiecare informaţie ţi-a fost plătită şi încă destul 
de gras. Pentru fiecare arestare a unui „roşu” ai încasat 
sume mari. Aşa că acum ţi-a venit rândul să plăteşti şi tu. 
Descurcă-te! 

— Cum?! 

— Gândeşte-te şi ai să găseşti şi singur o cale... 

Acum, Darian auzea locomotiva chiar şi când nu dormea, 
iar farurile acelea ce-i măturau liniştea somnului îl 


urmăreau şi peste zi tot mai neîndurătoare, mai 
amenințătoare, gata să-l frigă cu lumina lor. Ar fi dat orice 
să scape, dar nu avea cum, nu avea cui să se adreseze, nu 
avea de la cine să ceară ajutor. Ştia că este laş şi tocmai de 
aceea gândul că ar trebui să plătească pentru toate câte le 
făcuse îl înnebunea. Şi, dintr-odată, i-a venit ideea 
salvatoare. 

Din acea clipă, teama se topise, în conştiinţa lui 
rămânând doar răceala urii. Îşi făcea planuri, urzind 
combinaţii pe care se grăbi să le pună în practică. 


Cârjaliu se convinsese că Darian era un trădător, dar nu 

prea ştia ce măsuri să ia, cum să rezolve situaţia. Şi, 
înainte de a se sfătui cu ceilalţi tovarăşi, înainte de a 
informa conducerea regionalei, voia să mai chibzuiască. 
Existau două căi: fie să-l demaşte pe cel care le făcea un 
aşa mare rău, lucru care ar fi iscat reacţii imprevizibile cu 
consecinţe poate asupra întregii organizaţii, fie să păstreze 
o tăcere totală, dar să-i pareze individului maşinaţiunile. 
Toate acestea şi le notase în carneţelul său. Era conştient 
că cele însemnate ar putea fi, cândva, de folos. 
_ În tot acest timp, nici Darian nu stătea cu mâinile în sân. 
Il urmărea în taină pe bătrân, încercând să găsească cel 
mai potrivit mijloc de a-l răpune. După câteva ezitări, alese 
cu grijă locul ca şi călea pe care să se poată retrage. 
Măsură cu pasul, atent, distanţele, calculă unghiurile, 
studie în amănunt acoperirile, îşi făcu toate socotelile. 
Aşteptă o noapte fără lună. 

Ceasul din turnul primăriei arăta că se apropie miezul 
nopţii, când Darian se aşeză în colţul ulicioarei pe unde 
urma să treacă mecanicul. Inima îi bătea cu putere. Îşi 
apăsă pieptul cu palma înmănuşată. „De s-ar termina mai 
repede” îşi zise, dornic să scape de aşteptarea plină de 
tensiune. Îşi umplu plămânii cu aer, apoi expiră profund, 
încet, metodic, încercând să se liniştească. Scoase pistolul 
din buzunarul de la spate al pantalonilor, îi slăbi piedica, 


se rezemă de gardul de nuiele, sub zarzărul ce se ridica de 
partea cealaltă a gardului şi care-l ascundea destul de 
bine. 

Clipele treceau greu. Se uită la ceas şi nu-i veni să 
creadă când constată că se scurseseră abia zece minute de 
când stătea acolo nemişcat. În împrejurimi se auzeau 
zgomotele specifice depoului, iar fiecare fluierat al 
locomotivelor ce manevrau încolo şi încoace i se părea un 
adevărat semnal de alarmă adresat lui Cârjaliu. Se simţea 
ca prins în propria-i capcană, înlănţuit, strivit; să scape de 
teribila ameninţare a ochilor aceia scormonitori ai 
bătrânului! 

Ceasul din turnul primăriei bătu miezul nopţii, dar 
Cârjaliu nici gând să apară. Indoiala puse şi mai mult 
stăpânire pe el. De aceea, când zări, în sfârşit, silueta 
bătrânului, tresări de parcă i-ar fi văzut stafia. Îl lăsă să se 
apropie de punctul unde calculase că l-ar putea lovi în plin, 
fără greş. Verifică din nou dacă piedica armei fusese 
slăbită şi ridică pistolul la înălţimea ochilor, ţintind spre 
punctul de jar al ţigării bătrânului. Făcea eforturi pentru a- 
şi stăpâni tremurul continuu al braţului. 

„Mă bâţâi de parcă aş fi o babă”, se dojeni singur, 
grăbit, prea grăbit chiar să dea drumul glonţului. Îşi prinse 
încheietura mâinii drepte cu palma stângă şi strânse 
puternic. Pistolul se mişca mai puţin acum şi, când 
mecanicul ajunse la mai puţin de douăzeci de paşi, apăsa 
uşor pe trăgaci. O dată şi încă o dată. Văzând că bătrânul 
rămăsese încă în picioare şi că nici la al doilea glonţ nu se 
prăbuşeşte, mai trase şi a treia oară. Atunci auzi horcăitul 
de moarte al lui Cârjaliu, strigătul sugrumat în gâtlej. 

Se apropie de victimă şi privi. Ultima picătură de viaţă 
se scurgea din bătrânul dar vigurosul trup, Cârjaliu mai 
avu putere să-şi întoarcă ochii spre ucigaş. Îl recunoscu. 
Incercă să se ridice, însă plumbii morţii îi luaseră puterile.. 
Mai găsi, totuşi, o fărâmă de vigoare să întindă braţele şi 
să-l apuce de revere. 


Pavel Darian îşi desfăcu reverele dintre degetele 
mecanicului, îşi îndreptă trupul scuturat de frisoane şi 
fugi. Alergă aiurea pe străzi, urmărit de ochii mari, dilataţi 
peste măsură, ai muribundului. Într-un târziu îşi încetini 
pasul. Făcea, totuşi, eforturi să se depărteze cât mai mult 
de locul crimei, să ajungă acasă. Imaginea bătrânului i se 
întipărise sub pleoape, după cum horcăitul îi rămăsese în 
auz. Oricât ar fi încercat să scape de ele, nu reuşea. 

Casa şi, mai ales, singurătatea în acest ceas al nopţii îl 
îngrozeau. Urcă la etajul clădirii unde locuia una dintre 
fetele din casă. Uşa era încuiată. Ciocăni violent, furios, 
mai ales când auzi nişte şoapte speriate. Femeia aceea 
tânără, adusă de la ţară şi pe care o siluise exploatându-i 
sărăcia, avea deci pe cineva! Nu concepea ca ea să aibă 
sentimente şi trăiri proprii, necontrolate, ca orice fiinţă 
umană. 

— Lasă că-ţi arăt eu ţie, târfă! ameninţă el şi lovi 
puternic în uşă cu pumnul. Cobori apoi ca apucat şi se 
duse în dormitor. Îşi turnă un pahar de whisky şi îl bău cu 
înghiţituri mari, fără să-i mai simtă gustul. Se trânti, apoi, 
pe pat şi încercă să adoarmă... 

Se trezi abia atunci când bătăile în canatul uşii deveniră 
tot mai insistente. Afară se luminase de-a binelea. 

— Cine-i? întrebă speriat. 

— Vă cheamă la telefon. Spune că-i urgent, auzi de 
dincolo vocea servitoarei. 

— Spune că vin... 

Dormise îmbrăcat. Arăta boţit şi răvăşit, cu ochii roşii, 
buhăit de alcoolul pe care îi băuse, turmentat de somnul 
forţat, artificial. Scoase haina de pe el şi trecu în birou. 

— Da, spuse cu glas stins în receptor. 

— Salut Crişane, eu sunt, auzi vocea comisarului Ilarion 
Anca. 

— Noroc! Ce-i? întrebă alarmat, deoarece polițistul nu 
telefona decât atunci când lucrurile luau o întorsături 
neobişnuită. 


— Ţineam să te felicit. L-ai aranjat frumos, n-am ce zice! 
Dar, oricum, ai grijă! Să treci pe la boşorog, că altfel te ia 
lumea la ochi. M-ai înţeles? 

— Nu prea. Despre ce-i vorba? 

— Nu face pe prostu' cu mine, că mă supăr! Ştii că nu 
poţi să mă duci aşa uşor. Ce dracu’! Ai grijă. Nu-ţi cer să- 
mi declari nimic. Dar dacă ai făcut-o, fii atent cum joci în 
continuare... Intră tare în horă, băiete!... 

Darian nu mai răspunse. Rămase descumpănit, cu 
receptorul în mână. Auzi declicul aparatului, semn că se 
întrerupsese convorbirea. Îl deranjase telefonul lui Ilarion. 
„Sunt încă la mâna lui” gândi şi abia atunci îşi aminti de 
pistol. Nu ştia ce făcuse cu el. Răscoli cu înfrigurare prin 
buzunare, lucrurile din dormitor, controlă scările ce 
duceau spre încăperea cameristei. Incercă să reconstituie 
locurile pe unde trecuse, după ce se eliberase din 
strânsoarea muribundului, dar nu făcu altceva decât să 
reînvie momentul când Cârjaliu îl apucase de revere. 


Pistolul fusese găsit de către ofiţerul de poliţie care se 
deplasase  dis-de-dimineaţă la locul crimei. Informat 
urgent, Ilarion Anca, cunoscând victima, a făcut imediat 
legătura cu Darian şi, înainte ca cel ce se ocupa cu 
ancheta să întreprindă vreo acţiune, luă măsura înlocuirii 
armei cu o alta, de calibru diferit. Efectuând un control în 
evidenţele permiselor de portarma, descoperi cu uşurinţă 
cui aparţinea pistolul. Apoi telefonă lui Darian, 
avertizându-l să nu se dea de gol. 

„Totuşi, pot conta pe Ilarion, îşi zise Darian în vreme ce 
se bărbierea. Mă are la mână, dar are şi mare nevoie de 
mine. 'Trebuie să mă revanşez faţă de el...” 


După ce fusese anunţat prin semnalul convenit, Darian 
luă legătura cu cei din organizaţie. Jucă rolul omului 
surprins de o asemenea veste, mimând cu destulă 
convingere durerea pentru pierderea grea. 


— E mâna legionarilor, ţinuse să-i asigure pe cei care îl 
anunţaseră, şi opinia sa avu un anume grad de 
credibilitate. Afirmația nu fusese întâmplătoare. În ultima 
vreme fuseseră săvârşite mai multe asasinate de către 
purtătorii cămăşilor verzi. 

Fochistul de pe locomotiva bătrânului nu-i împărtăşea 
însă opinia. Îşi amintea cele spuse de mecanic referitor la 
existenţa unui trădător. Ştia că bătrânul nu se juca cu 
vorbele, că nu făcea afirmaţii gratuite, iar măsurile ce le 
întreprinsese pentru apărarea organizaţiei, a tovarăşilor 
cu care lucra sau avea legături, îl duceau la concluzia că 
moartea mecanicului avea alt autor. Nu cunoştea însă pe 
cine anume vizase Cârjaliu când îi vorbise despre trădător 
şi deci nu putea şti cine era vinovat de crimă. Suferise însă 
la fel demult ca şi soţia şi fiica bătrânului. Şi el pierduse 
sprijinul celui mai drag om... 


Darian reuşise. Prin moartea mecanicului, cel puţin 
pentru o vreme, bănuielile ce planau asupra sa fuseseră 
îndepărtate şi se bucura din nou de încrederea celorlalţi. 
Avusese grijă să o ajute pe văduva lui Cârjaliu, oferindu-i 
de câteva ori bani. În ce o priveşte pe fata rămasă orfană, 
îi asigurase o bursă ca să-şi poată continua studiile... 

Lui Ilarion îi dărui un ceas aur, marcă elveţiană, o 
tabacheră şi un stilou din acelaşi metal nobil, precum şi un 
inel cu piatră prețioasă. 

— Vai, da' nu trebuia să te deranjezi, Crişane! Nu 
trebuia... doar... 

— Stai că nu ţi le dau aşa, degeaba, omule! M-ai ajutat şi 
mai vreau încă ceva de la tine... 

— Ştiu, pistolul. Dar, dragul meu, nu se poate! Ăla 
rămâne la mine... „la dosar”. Nu pot să... 

— Ce nu poţi, mă, că acum mă înfurii! Nu ţi-am dat 
destul? 

— Dacă mă iei pe tonul ăsta, schimb foaia. Na ţi-am 
cerut, nimic, nu mi-ai dat nimic. Crezi că mă interesează 


tinichelele astea? Rahat, domnule! Uită-te la anii ce vin! A 
început războiul. Vremuri noi bat la uşă. Sunt 
anticomunist, se ştie, îi urăsc, deşi mie personal mi-ar face 
mai puţin rău decât ti-ar putea face ţie sau unora ca tine, 
care sunteţi putrezi de bogaţi... 

— Ce vorbeşti, dom'le? îmi ţii mie prelegeri comuniste? 

— Nu, nu-ți ţin! lau în seamă numai faptele. Sunt poliţist 
doar. Uită-te la ei! De ani de zile îi vânăm ca pe fiare, de 
ani de zile căutăm să-i stârpim şi nu obţinem decât nişte 
succese mărunte. Apar mereu alţii, şi din ce în ce mai 
mulţi. Asta nu-ţi spune nimic? Nu vezi la ruşi? Toți 
pronosticau că se vor prăbuşi, că nu vor rezista mult, şi, 
când colo... E aşa cum îţi zic, ăştia au o carte de jucat. Tu 
eşti cartea mea. Am avut grijă să nu-ţi fac dosar, să nu 
apari în evidențe. Cum se spune, te-am ţinut „curat”. Dar 
nu întâmplător, să-ţi între bine în cap! N-am făcut-o pentru 
ochii tăi frumoşi, ci fiindcă ştiam eu ce ştiam mai demult. 
Dacă va veni vremea, tu o să mă ţii pe mine. Te ştiu cât 
eşti de mârşav, aşa că nu mă pot lăsa descoperit. La o 
adică, nici nu te-ai uita la mine. De aceea te ţin strâns în 
chingă, să te am la mână. Până acum cu una, de-aici 
înainte, cu două. Mari. Curtea marţială e a ta, şi acu”, şi 
când vin comuniştii la putere... 

— Dacă vin... 

— Dacă. Dar şi dac-or veni, tu ai să fii cartea mea de joc. 
Asu', bă Crişane! Asu', auzi tu?! Fiindcă imediat ce joci 
altfel de cum îţi cânt eu, e jale... 

— Nu te înţeleg! 

— Faci pe prostu' şi nu-mi place. De ce crezi că te-am 
păstrat „curat”? Ca să fii bun la nevoie. Eşti un „vechi 
comunist” şi o să ţi se încredinţeze, la vremea potrivită, 
funcţii bune. De-acolo de unde o să fii, va trebui să ai grijă 
şi de mine, fiindcă altfel... 

Deşi comisarul îşi lăsase vorba neterminată, Darian 
înţelesese că Ilarion n-ar fi avut niciun fel de reţinere în a-l 
şantaja. 


— Se poate să ai dreptate cu comuniştii... Eu însă nu 
cred să ajungă cândva la putere... 

— Ha! Te credeam mai deştept... Uite, războiul bate la 
uşă, iar dacă nemţii atacă Rusia, se vor împotmoli ca 
Napoleon... 

— Nu te ştiam şi strateg, lIlarioane! Poate vor să 
cunoască şi cei de la Marele Stat Major opiniile tale... 

— Vezi care este diferenţa dintre noi? Tu eşti în mijlocul 
lor, dar nu-i înţelegi pe comunişti, pe când eu lupt 
împotriva lor, dar îi înţeleg. Să şti că, dacă n-aş fi ceea ce 
sânt poate le-aş fi fost prieten... Chestiile despre care îţi 
vorbesc eu acum le-am citit într-un studiu de-al lor... 

— Şi acum le faci propagandă, ai? 

— Să nu exagerăm! Nu fac propagandă nimănui, şi cu 
atât mai puţin comuniştilor. Mă gândesc la viitor. Mai 
demult fac asta. Tu eşti garanţia mea că nu le-am făcut 
viaţa prea grea amărâţilor ăştia de comunişti. 

— Te-ai înmuiat, comisare! Nu te ştiam atât de slab de 
înger. 

— Nicio grijă, nu sunt. Am devenit doar ceva mai 
precaut. M-am maturizat. Asta-i tot. Mai bine fii atent cum 
te porţi, ca să nu vezi cât sunt de aspru. Nu uita, cele două 
„Ssuveniruri” pe care le am de la tine sunt puse bine, la 
păstrare. Şi la o adică... 


vremuri noi 


Vara anului '44 adusese destule schimbări nu numai în 
situaţia frontului, ci şi în viaţa fiecăruia. In ciuda 
nenumăratelor propuneri ce i se făcuseră, Ilarion Anca 


refuzase să lucreze la Siguranţa Generală ca şef de divizie, 
motivându-şi în fel şi chip hotărârea. Cu toate 
împotrivirile, luna iulie îl găsise în clădirea cenuşie de pe 
Bulevardul Pache. La uniformă adăugase o tresă lată, 
aurie, simbolizând înaintarea în grad. Era mândru de 
avansare, dar tânjea, totuşi, după viaţa liniştită de la 
Timişoara, după parcurile pline de verdeață şi se întreba 
cum dracu' puteau oamenii să trăiască în infernul acela de 
asfalt încins, în îngrămădeala de civili şi militari agitaţi de 
alarmele aeriene, de viaţa tot mai grea. În ce priveşte 
munca, era ocupat tot timpul. Trebuia să fie gata în orice 
moment pentru acţiune, iar insuccesele, destul de dese, îi 
creeau o stare de depresiune. Era conştient că, deşi 
depunea eforturi, nu confirma speranţele ce şi le puseseră 
în el mai marii lui atunci când îl numiseră în noua funcţie. 
Sigur că aici trebuia să o ia de la capăt, mai ales în 
organizarea reţelei. Trebuia să-şi formeze noi colaboratori. 
Nu mai beneficia nici de ajutorul lui Darian, omul cu care 
pusese la cale toate loviturile ce-l făcuseră vestit. 

Darian îi mai furniza încă informaţii, dar exploatarea lor 
se dovedea, aproape de fiecare dată, tardivă. Scăpase 
câteva momente operative. Apoi mai intervenise un fapt 
neprevăzut, dar foarte important. În urma unei descinderi, 
Pavel fusese arestat la Timişoara. Probele care atestau 
apartenenţa sa la mişcarea comunistă erau indubitabile. 
Fusese judecat de urgenţă şi internat în lagărul de la 
Caransebeş. Evenimentul produsese un adevărat şoc în 
rândul protipendadei, iar situaţia, comentată în fel şi 
chip.Potentaţii oraşului îşi făceau tot felul de reproşuri că 
nu reuşiseră să-l descopere pe „bolşevicul” care se 
strecurase în rândurile lor. 

Ilarion aflase despre arestarea informatorului său cu 
destulă întârziere. Nu mai putea face nimic. Ar fi însemnat 
să dea în vileag legăturile care-l uneau de Darian şi cauza 
reală a căderii atâtor comunişti. Pe de altă parte, 
eventuala lui scoatere din cauză ar fi stârnit un şir 


nesfârşit de nedumeriri. Un comunist prins era, de regulă, 
„abonat” la cele mai groaznice chinuri. Nu se întâmplase 
aproape niciodată ca vreun „roşu” să beneficieze de 
clemenţă sau să i se ia în consideraţie vreo scuză. Dar 
omul său putea vorbi, putea destăinui anchetatorilor că era 
agent informator sau, şi mai grav, se putea lăsa recrutat şi 
de cei din Timişoara. „Trebuie să iau neîntârziat legătura 
cu el”, îşi zise, hotărât să treacă la fapte. 

Ceru dosarul de la poliţia din Timişoara în virtutea 
drepturilor ce i le conferea funcţia şi studie cu 
amănunţime totul. Se linişti când văzu că la dosar nu era 
nicio hârtie compromiţătoare. Din toate documentele 
reieşea că era vorba de un comunist „autentic”, „de 
marcă”. 

„Să fac ceva pentru Darian, altfel cine ştie ce dracu' îi 
mai vine în gând în puşcăria aia puturoasă...” Şi pentru 
prima oară în viaţa lui de poliţist întârzie cu gândul la 
mizeria în care erau ţinuţi deţinuţii comunişti în închisori. 
Nu încerca niciun fel de regret pentru că trimisese atâţia 
acolo, ci îl îngrijora faptul că, pentru un castron de linte, 
Darian putea fi recrutat ca informator. Obişnuit cu traiul 
bun, era o victimă sigură a propriilor slăbiciuni şi atunci 
tot ceea ce el apărase cu atâta grijă se ducea de râpă. 

Deveni şi mai hotărât să intervină. Învârti abil lucrurile 
şi îl transferă de la Caransebeş, împreună cu un lot de alţi 
deţinuţi, la Jilava, apoi la Văcăreşti. In cele din urmă, 
motivând necesitatea adâncirii cercetărilor, îl aduse la 
arestul Siguranţei. Şi din nou viaţa lui Pavel se schimbă. 
Mâncarea o primea de la restaurant. Nu-i lipseau nici 
băutura, nici ţigările. Dormea pe un pat comod şi citea 
romane din colecţia „Femei celebre”. Faptul stârni 
oarecari nedumeriri în rândul gardienilor, dar Ilarion 
avusese grijă să-şi ia măsurile de siguranţă. Zvecu, vechiul 
său om de încredere, era acum şeful celor care asigurau 
paza izolatorului, cum se numea porţiunea de arest unde 
se afla celula „nefericitului” Darian. 


În câteva rânduri, comisarul îl scosese din arest şi îl 
luase cu maşina, ducându-l la el acasă. Aici îi mijlocea 
întâlnirile cu Edith, femeia ce-l ridicase şi care îi rămăsese 
credincioasă, chiar în momentele când alţii se lepădaseră 
de el. Era chiar bucuroasă de cele întâmplate, pentru că 
acum omul pe care îl iubea, poate şi dintr-un motiv ce 
trecea dincolo de posibilitatea de înţelegere obişnuită — 
acela de a se fi recunoscut în el —, era numai şi numai al 
ei. Işi cumpăra plăcerea de a-l vedea, dăruindu-i 
comisarului Anca, de fiecare dată când venea la Bucureşti, 
bijuterii, pentru că polițistul, consecvent obiceiului său de 
a-şi investi „agoniseala” în lucruri de valoare, nu primea 
bani. 

Cu toate că deplasările în străinătate deveniseră mult 
mai anevoioase, Edith reuşise sa plece peste graniţă în 
câteva rânduri. De fiecare dată, femeia, dibace cum era, 
scosese din ţară bijuterii, valută liber convertibilă, titluri 
de proprietate, câteva obiecte de artă de valoare, pe care 
le depusese la o bancă din Elveţia, într-un seif cu cifru. 
Baronul, soţul ei, avea depuse şi el, la aceeaşi bancă, dar 
într-un alt seif, mai multe pachete de acţiuni şi alte obiecte 
de valoare. Femeia plănuia să fugă în străinătate cu Pavel. 
De asta se temea întrucâtva şi baronul, care nu-şi mai 
făcea iluzii cu privire la natura relaţiilor soţiei sale cu mai 
tânărul protejat. Îi surprinsese de mai multe ori în situaţii 
fără echivoc. Se împăcase, însă, cu situaţia. La rândul său, 
încerca să-i plătească baroanei, zăbovind în braţele unei 
adolescente. Nu divorțase din mai multe motive. În primul 
rând, cei doi fuseseră destul de discreţi şi mai nimic nu 
transpirase despre legăturile lor, deşi bănuieli se 
stârniseră. Apoi, baronul avea de gând să-l folosească în 
scopuri proprii pe Darian. Voia să scape de obligaţiile ce i 
le impunea funcţia de preşedinte al Asociaţiei 
industriaşilor, de preşedinte al consiliului de administraţie 
al firmei „Azox”, de membru al mai multor comitete şi 
comiţii, care acum îl oboseau peste măsură. În locul său 


voia să-l plaseze pe Darian, singurul în care avea 
încredere, în ciuda faptului că ştia totul despre el, mai ales 
cât de rapace este. Aprecia însă că tocmai lăcomia lui 
reprezenta o garanţie că se va ocupa de sporirea averii 
grupului de industriaşi. 

Arestarea lui Pavel şi, mai ales, „descoperirea” faptului 
că era comunist au stârnit discuţii, întrebări şi reacţii 
dintre cele mai diverse. 'Toţi şi-au luat măsuri pentru a nu 
fi socotiți de aceeaşi „culoare” politică cu intrusul. A fost 
exclus din comitetele şi consiliile de administraţie şi, 
bineînţeles, renegat de toţi cei ce altădată se socoteau 
prietenii lui. Cei din asociaţia secretă nu s-au grăbit, însă. 
Nu-i forţa nimeni şi hotărâră să mai aştepte. 

Numai Edith, singură, îi rămăsese credincioasă. Femeile 
renunţă mai greu la iubirea lor, chiar şi atunci când 
intervin considerente de ordin politic. De altfel, ea nici nu 
credea că Pavel poate fi comunist. Cu toate că nu cunoştea 
dedesubturile apartenenţei sale la organizaţie, intuia, cu 
mintea-i ascuţită, că adevărul trebuie să fie altul. Apoi, 
când reuşea să fie iar împreună cu Darian, când îl ştia al ei 
şi numai al ei, n-o mai interesa nimic. 


Vremurile se înverşunau şi, pentru un om lucid, 
realitatea era cu totul alta decât cea descrisă în 
comunicatele oficiale. În umbră, nevăzut, ţara se pregătea 
pentru marile schimbări ale acelei veri de foc. Pentru 
Ilarion, lucrurile deveneau şi mai clare, cu toate că nu-i 
făcea nicio plăcere să constate că presupunerile sale se 
adevereau. Informaţiile de care dispunea îi întăreau 
convingerea că „ceva se pregătea”, iar acel „ceva”, atât de 
indefinit, atât de ascuns, era şi mai ameninţător. Pentru 
prima dată îi părea rău că îmbrăţişase meseria de poliţist. 
I se părea o prostie imensă, dar era în horă şi trebuia să 
joace. 

— Vacanţa s-a terminai, Crişane! N-am încotro, trebuie 
să pleci la puşcărie, îi spuse într-o zi lui Pavel Darian. 


— Ce te-a apucat?! Ai înnebunit?! Cum să mă duc la 
puşcărie?! 

— Nu m-a apucat nimic. Pur şi simplu sunt prevăzător. 
Nu vezi că frontul se apropie? Dacă vin ruşii, nu-i lasă ăştia 
pe comunişti în puşcării. Or, cum ai să justifici tu atunci 
că, deşi aveai o condamnare de nouăsprezece ani, din care 
zece de temniţă grea, ai stat la arestul Siguranţei, ai? 

— Ce mă interesează pe mine? Nu vreau, înţelegi 
comisare? Nu vreau să... 

— Vrei sau nu vrei, nu mă priveşte! Ceea ce mă 
interesează pe mine este faptul că trebuie să fii un 
comunist „curat”. Inţelegi? Curat... 

— Şi dacă spun totul? 

— N-ai decât! Tot ţie îţi faci rău. Combină toate câte ţi s- 
au pus în cârcă cu omuciderea, cu hoţiile pe care le-ai 
făcut şi care au început să fie date în vileag. Noroc că i-a 
mai potolit baronul. De, ţine omul la prestigiul tău... 

— Puțin îmi pasă de... 

— Ba să-ţi pese ! Ce dracu-i cu tine, omule?! De când te- 
ai îmbogăţit ţi s-a cam tocit mintea. Nu vezi care sunt 
vremurile? Viitorul îţi surâde! Trebuie să devii comunist 
până-n măduva oaselor şi o să-ţi fie bine. Ce n-aş da eu să 
fiu în locul tău!... 

Chiar a doua zi, Darian primi „vizita” lui Zvecu. Îl privi 
nedumerit, dar când îl văzu că îşi leapădă, cu mişcări 
încete, vestonul pe care şi el mai adăugase o tresă, 
înţelesese. 

— Să nu... 

— Taci în mă-ta, scorpie! Vin la ta-tu să-ţi mângâie 
niţeluş oasele! zise zdrahonul, suflecându-și mânecile 
cămăşii. 

Se apropie cu paşi grei de Pavel, privind ţintă şi, înainte 
ca acesta să mai spună un cuvânt, îl plesni cu pumnul în 
plex. Darian se încovoie de durere, dar imediat primi altul. 
Urmară alte şi alte lovituri, aplicate metodic. Zvecu gâfâia 
şi lovea fără să depună un efort prea mare, fără să 


schimbe ritmul. Numai forţa loviturilor era ceva mai mare, 
astfel că, după o jumătate de oră, Darian era un terci de 
carne vie. Nici nu se mai apăra. Se prăbuşise, plin de 
sânge. Auzise ca prin vis, glasul comisarului: 

— Ce dracu”, bă, Zvecule, te-ai întrecut cu gluma... 

— Lăsaţi, don' comisar, că abia acum o să ştie lumea că 
a trecut pe la noi... 

— Bine, împachetează-l şi trimite-l la pârnaie! Repede! 
Nu uita, i se adresă lui Darian, că ăsta este doar un 
supliment mărunt faţă de ceea ce ai putea primi, dacă... 


Ziua de 24 august l-a găsit pe Darian la Jilava, împreună 
cu alţi comunişti. Stătuse alături de cei întemnițați în urma 
trădării sale. Dar adevărul nefiind cunoscut, nimeni nu şi-a 
pus vreo întrebare. Starea în care fusese adus contribuise 
la înlăturarea oricăror suspiciuni. După „mângâierile” lui 
Zvecu, Pavel zăcuse mai bine de două săptămâni. Ceilalţi 
deţinuţi, obişnuiţi cu astfel de situaţii, îl înconjurară cu 
simpatie, îl îngrijiră, rupându-şi din raţia lor, şi aşa 
neîndestulătoare, pentru a-l ajuta să se refacă. 

Darian câştigă încrederea comuniştilor, înțelegând abia 
acum ceea ce îi spusese comisarul. Şi reuşi să se integreze 
în rândul colectivului din închisoare, mulţi socotindu-l un 
tovarăş de nădejde, un om pe care se putea conta. Dealtfel, 
nici nu aveau vreun motiv de suspiciune. Ilarion lucrase 
magistral. 

Vestea arestării Mareşalului şi a întoarcerii armelor 
împotriva  hitleriştilor pătrunse şi în închisoare. 
Evenimentul fusese aşteptat de mulți dintre cei 
întemnițați. Comuniştii de aici, la curent cu pregătirea şi 
desfăşurarea Insurecției, erau dornici să ia parte la 
eliberarea întregului teritoriu românesc de sub cizma 
nazistă. 

Adunati în curtea interioară a Fortului 13 Jilava, chiar în 
apropierea potecii ce ducea spre locul unde fuseseră 
executați cei condamnați la moarte, deținuții comunişti 


comentau noutăţile aflate prin „poşta închisorii”. Gardienii 
deschiseseră celulele încă de dimineaţă şi îi lăsaseră liberi 
în curte, fără să mai utilizeze obişnuitele înjurături şi 
lovituri cu vâna de bou. Derutaţi, nu ştiau ce se va 
întâmpla şi, mai ales, care va fi soarta lor. 

Gardienii îi priveau de-acum cu alţi ochi pe comunişti. 
Când şi când, îşi mutau privirile de la arestaţi, încercând 
să distingă, în zgomotul de luptă ce ajungea până aici 
dinspre Capitală, ce se întâmplă. Îi înspăimântau îndeosebi 
bubuiturile înfundate ale tunurilor de 77 mm şi răpăitul 
mitralierelor care dovedeau că în Capitală se desfăşoară 
lupte intense. Apoi, dintr-odată, cerul se sparse în mii de 
explozii şi urlete sinistre loviră urechile. Câteva Stukas-uri 
lansau bombe. Zarea ardea şi fumul exploziilor, al sutelor 
de incendii, ca şi praful stârnit de dărâmături se ridicau în 
trombe spre înălţimi. 

— Alarmă! strigă speriat unul dintre gardienii aflaţi în 
foişor, arătând silueta unui avion ce se dezlipise parcă din 
cer, îndreptându-se spre Jilava. 

O bună parte din deţinuţi se adăpostiră sub zidurile 
groase de cărămidă ale fortului, dar cei mai mulţi, 
nemişcaţi, priveau spre avionul care se apropia. Pe aripi şi 
pe fuzelaj se puteau vedea acum, distinct, cercurile 
concentrice ale tricolorului. 

— E de-al nostru! strigă unul dintre deţinuţi. 

— Tovarăşi, să ieşim! A sosit vremea răfuielii cu nemţii! 
La 
arme!... 

De undeva, din mulţime, o voce puternică intonă „Porniţi 
înainte, tovarăşi!” şi, ca la o comandă, toţi deţinuţii 
comunişti începură să cânte. Se încolonară din mers, 
îndreptându-se spre porţile mari, zăvorâte. Cântecul 
altădată şoptit, se înălța acum liber, puternic, neînfricat, 
făcând şi mai solemnă clipa aceasta, când cei osândiţi, şi 
umiliţi deveneau alţi oameni, arătându-se în întreaga lor 
măreție. 


Detaşamentul de comunişti, mărşăluind umăr la umăr, 
degaja o forţă care-i făcu pe gardienii din foişor să-şi 
piardă capul. Unul dintre ei ridică arma, dar o puse repede 
la loc, ruşinat poate. Alergă apoi pe scările de lemn ale 
foişorului şi deschise larg porţile, înainte ca detaşamentul 
să fi ajuns în apropierea lor. Rămase câteva clipe ca 
împietrit, incapabil să realizeze ceea ce făcuse şi, speriat, 
o rupse la fugă spre clădirea direcţiei. 

Pe urmele sale, ca un uriaş tăvălug, stârnind praful 
gălbui al drumeagului nepietruit, coloana comuniştilor 
urma acelaşi traseu. Gardianul continua să fugă ţinându-şi 
şapca de culoare cărămizie în mână. Urcă scările care 
duceau spre cabinetul directorului. 

— Ce-i? Ce s-a întâmplat? îl întrebă acesta îngrijorat 
când îi văzu chipul congestionat. 

— Au ieşit, dom'le director... au ieşit! 

— Cine? 

— Cum cine? Comuniştii... Vin spre direcţie... 

— Nu-i nimic! Cheamă-l pe şeful intendenţei. Avem ordin 
de la guvern să le dăm drumul... Hai, vino trap cu omul... 

Gardianul o zbughi spre capătul culoarului. Directorul 
ieşi şi el în aleea principală, unde se găsea coloana 
deţinuţilor. Făcu vreo doi paşi până în faţa scărilor şi se 
opri. De data asta înţelese teama gardianului. Cu toate că 
niciunul dintre comunişti nu avea o atitudine agresivă, din 
rândurile aliniate ale detaşamentului se degaja o forţă 
nebănuită, o putere bărbătească impresionantă. Deţinuţii 
nu-şi mai luaseră de pe cap tichiile acelea rotunde, urâte, 
aşa cum hotărâse directorul, în semn de supunere şi 
respect. Nici cel care acum voia să-i vorbească nu făcuse 
acest gest. Pe moment, directorul intenţionase să 
riposteze, dar sesiză că se schimbase ceva în înfăţişarea şi 
în comportarea acestor bărbaţi care, deşi încă îmbrăcaţi în 
zeghea aspră şi dungată de puşcăriaş, nu mai puteau fi 
struniţi cum voia el. Apoi, ieşise din birou fără cascheta 
înaltă, care de regulă îl făcea să pară mai statuar, şi aşa, 


cu capul gol, pierduse mult din prestanţă. 

— Domnilor... 

Se opri, însă, neștiind cum să continue. Spre stupefacţia 
sa, un uriaş hohot de râs se înălţă din rândurile 
detaşamentului. Nu putea să înţeleagă ce anume îl 
provocase, nu putea să priceapă de ce râdeau de el cu 
atâta poftă, cum de-şi permiteau să manifeste atâta lipsă 
de respect faţă de directorul închisorii Jilava. 

— Vă rog să faceţi linişte! zise puţin iritat. Nu lăsă, însă, 
să-i răzbată prea mult supărarea în glas. Am primit ordinul 
guvernului: urmează să fiţi eliberaţi. Cât de curând vi se 
vor distribui hainele şi veţi putea pleca la casele 
dumneavoastră. Ordinele de punere în libertate le veţi 
primi de la... 

Liniştea ce cuprinsese detaşamentul de comunişti era 
atât de profundă, încât zgomotele luptei din Capitală se 
auzeau distinct. Toţi priviră într-acolo, ştiind că trebuie să 
se grăbească pentru a pune mâna pe arme. 


— Unde pleci, tovarăşe Darian? îl întrebă unul dintre cei 
care îl îngrijiseră după bălaia administrată de Zvecu. 

— Ştiu şi eu? Până la Timişoara e cale lungă, aşa că... 

— Uite ce-ţi propun eu: să te prezinţi la regionala 
noastră şi gata. Când ai să poţi, te duci şi la Timişoara. Aici 
se va da bătălia cea mai aspră, aici este centrul puterii. Nu 
uita asta! Dumneata eşti un tovarăş de nădejde... Ei, ce 
zici? îl mai îndemnă, observându-i ezitarea. 

Darian înţelese că era singurul lucru înţelept pe care 
putea să-l facă. Se prezentă la Comitetul regional de partid 
şi, cum în acele vremuri nimeni nu avea timp să verifice cu 
foarte multă atenţie declaraţiile fiecăruia, a fost luat în 
evidenţă, încredinţându-i-se diferite sarcini impuse de 
nevoile momentului. Ilarion Anca jubila. Darian îi furniza 
din nou informaţii, numai că acum nu-i prea erau de folos. 
Comisarul nu putea întreprinde nimic împotriva 
comuniştilor, dar nici nu avea de gând să pună armele în 


cui. 


Trecuseră vreo doi ani de la acele întâmplări şi Darian 
se stabilise definitiv în Bucureşti. Îşi lichidase averea din 
Timişoara, investise banii obţinuţi din vânzarea bunurilor 
în bijuterii şi obiecte de artă. Deşi se străduia să pară un 
comunist autentic, cum îl sfătuise Ilarion Anca, umblând 
modest îmbrăcat, fără cravată, cu o şapcă ponosită, 
vestimentaţie ce se potrivea rolului pe care şi-l asumase, 
nu renunţase la vechile plăceri. Îi spunea lui Edith, care, 
de câte ori se întâlnea cu el râdea cu lacrimi de hăinuţele 
lui muncitoreşti, că trebuie să aştepte până trece viforul şi 
se vor mai îmblânzi vremurile. Nu-i prea surâdea situaţia, 
dar, oricum, se afla într-o postură mult mai bună decât 
aceea în care se aflau Ilarion şi baronul Niseanu. 

De comisar îi era mai teamă ca niciodată. Un singur 
cuvânt de-al lui şi actele trădării puteau fi date la iveală. Îi 
simţea permanent prezenţa ca umbra de care nu te poţi 
despărţi. Voia să scape de el, să-l ştie departe, dar Anca 
avea grijă să-l cheme la întâlniri, să-i ceară informaţii, să-l 
întrebe câte şi mai câte. 

— Ce mai pun la cale „roşiii” tăi? îl întrebă la una din 
întâlniri. 

— Urmează schimbări mari. Vor să punem mâna pe 
putere. 

Darian folosea pluralul, nu pentru că ar fi simţit ceva din 
febra luptei revoluţionare, ci din obişnuinţa trădătorului. 
Pentru el, implicarea în evenimentele ce se desfăşurau era 
cea mai bună ascunzătoare. 

— Asta o ştiu şi eu, Crişane. Altceva aştept de la tine. Au 
venit câţiva tineri, foşti muncitori, să se facă poliţişti. Deşi 
n-au spus, eu am înţeles că sunt comunişti şi că vor să ne 
ia locul. Despre ăştia zi-mi ceva, ce intenţionează ? 

— Au sarcina să devină foarte buni poliţişti. Apoi, 
trebuie să-i identifice pe cei ce desfăşoară acţiuni 
împotriva comuniştilor... 


— Deci mă paşte... 

— Tu ai zis-o, comisare... 

— Las” că nu pun ei laba pe tăticu. Nu-ţi face iluzii... Dar 
să ştii că dacă eu cad, au pus lăbuţa şi pe tine. N-o să 
plângă numa' mama, o să plângă şi mă-ta. Până atunci, 
însă, mai va! Ține minte, bobocule. Eu o s-o cam şterg... 
Comuniştii vin la putere şi pe mine mă paşte ştreangul, în 
cel mai bun caz plutonul de execuţie. Dacă cineva vine şi 
se interesează de domnul Crişan, să ştii că vine din partea 
mea şi să faci ce-ţi zice, chiar dacă... 

— Crezi că ar mai avea sens să... 

— Să nu te amăgeşti cu gândul că ai scăpat de mine. 
Nuu, băiatule, nuu! Şi chiar de-or pune ăştia mâna pe 
putere, lupta împotriva lor tot va continua, aşa că nu uita... 
O să-i hărţuim de o să le meargă fulgii. N-o să aibă linişte 
nici în mormânt. Aşa că, să asculţi orbeşte, altfel ştreangul 
ăla de l-ai aruncat tu şi cu mine în jurul atâtor grumazuri ţi 
se va opri şi ţie pe gât. M-ai înţeles? 

Darian înclină capul. Înţelesese foarte bine. Ascultându-l 
pe comisar, îşi reamintea de o discuţie pe care o purtase 
cu baronul, în casa acestuia de pe Bulevardul Carol. Vizita 
fusese aranjată cu tot dichisul, ca atunci când ai ca musafir 
un oaspete de seamă. După obişnuita trataţie cu whisky şi 
trabuce, bătrânul a început să-i vorbească despre viitor. 

— Ca ofiţer de rang superior prezinţi multă încredere. 
Aşa că am să discut totul deschis. Nu are rost să ne 
ascundem după deget. lţi vorbesc ca şef al asociaţiei 
secrete din Timişoara şi mă adresez unuia dintre membrii 
cei mai de vază, cu perspective şi cu mare influenţă 
politică în prezent. Ştii că sediul nostru din strada 
Câmpineanu a fost închis şi că pe listele poliţiei au fost 
trecuţi mulţi dintre noi. M-am hotărât să fug. Am aranjat 
totul. Edith nu prea vrea. Te iubeşte şi doreşte să rămână 
cu tine, dar am convins-o să mă asculte. Mata rămâi aici. 
Iţi trec conducerea asociaţiei. Uite lista membrilor noştri, 
precum şi numele şi adresele contactelor din ţară. Să ai 


grijă de toate. Îţi vor folosi şi ţie, şi celor de dincolo. Ia-ţi 
măsuri, deci, să nu fii descoperit, pregăteşte-te să-ţi 
stăpâneşti şi să-ţi conduci oamenii. La nevoie fii aspru, 
pedepseşte-i fără milă. Eşti mult prea inteligent ca să fie 
nevoie să-ţi spun mai multe. Mi-ai demonstrat-o după 
modul în care ai reuşit să te caţeri. Ai atacat unde nu 
gândea nimeni, prin surprindere, şi dintr-o leoaică cum era 
Edith, ai făcut o pisicuţă blândă, care ţi se gudură la 
picioare... 

— Cred că... 

— ...Nu-i nevoie să explici nimic. Ai minţi şi între noi n- 
are rost. Apropo, legătura cu filiera din străinătate o ţii 
prin mine. Am să-ţi dau de veste într-un fel. Semnalul de 
recunoaştere este „Marele Orient îţi transmite 
binecuvântarea lui Lotus 53”. Repetă-l de câteva ori, ca să- 
l poţi reţine. 

Darian pronunţă cuvintele rar, răspicat, întipărindu-şi-le 
în memorie. Baronul îi urmărea gesturile, înclinând din cap 
în semn de aprobare după fiecare cuvânt. Au mai ciocnit o 
cupă de şampanie şi-apoi bătrânul s-a retras. Pavel a dat 
să plece, dar în încăpere a intrat Edith. 

— Rămâi, te rog! Este ultima noastră noapte. Mâine plec 
şi nu vreau să ne despărţim aşa... 


Căpitanul Walter Huant ieşi pe poarta de fier forjat a 
casei de lângă Parcul Ioanid, unde era sediul Comisiei 
aliate de armistițiu. În apropiere se opri, scoase tacticos o 
ţigară subţire de foi, o aşeză între dinţi şi o aprinse la 
flacăra brichetei sale de aur. Pentru a feri flacăra 
albăstruie de vânt, se întoarse cu spatele spre direcţia din 
care bătea şi aruncă o privire în susul străzii. Trase câteva 
fumuri, scrutând la fel de atent împrejurimile; când se 
convinse că nu avea nicio „coada”, porni agale. 

Un om cu mai mult spirit de observaţie ar fi sesizat că 
individul acela înalt, tânăr, cu alură sportivă, stângaci în 
mişcări, părea parcă neobişnuit cu astfel de manevre. 


Explicabil. De cum terminase şcoala de ofiţeri de marină, 
fusese recrutat în serviciul de informaţii al lui U.S. Navy şi 
îndeplinise funcţia de ofiţer cu informaţiile la unul din 
comandamentele detaşate în Anglia. Trecuse apoi la 
O.S.S.! şi participase la acţiunile din Africa de Nord şi 
Italia, îndeplinind cu brio toate misiunile încredințate. De 
aceea şi avansase atât de rapid în grad. La cei douăzeci şi 
nouă de ani ai săi, era deja căpitan-locotenent, grad pentru 
care, în mod normal, i-ar fi trebuit cel puţin cincisprezece 
ani de serviciu ca ofiţer de punte. 

Sfârşitul războiului îl găsise în Anglia, unde la 
recomandarea lui Donovan i se încredinţase sarcina să 
pună bazele unei reţele în România. Comisia aliată de 
armistițiu reprezenta o acoperire ideală. Îi asigura un 
statut legal cât şi posibilitatea de mişcare, de contactare a 
celor pretabili a fi atraşi ca agenţi de spionaj. Dar pentru 
ca Walter să fie trimis în România, mai fusese luat în calcul 
şi un alt considerent: cunoştea limba română. Copilărise 
într-o colonie românească din Detroit şi, având înclinaţie 
spre filologie, o învățase încă de mic, de la prietenii ce şi-i 
făcuse acolo. Mai deprinsese, totodată, şi obiceiurile 
izvorâte mai ales din particularităţile etnice ale românilor, 
aşa că se apreciase, pe bună dreptate, că era omul nimerit. 
Primise, în acest scop, ca de altfel toţi agenţii „sălbaticului 
Donovan”, cum era supranumit şeful 
O.S.S.-ului, fonduri, bijuterii, putând dispune şi de facilităţi 
în procurarea unor alimente deficitare în ţările secătuite 
de război. Deosebit de folositoare pentru misiunea primită 
era o listă, întocmită de centrala din Washington, a 
persoanelor susceptibile de a fi recrutate. Bonzii 
spionajului american nu doreau să reactiveze vechile lor 
surse, din două motive. Pe de o parte, nimeni nu mai putea 
şti cât de loiali continuau să fie vechii lor simbriaşi, mai 
ales după ce trecuse peste ei contraspionajul nazist. Pe de 


1 Office of Strategic Services — serviciu din care mai târziu s-a 
dezvoltat C.I.A. 


altă parte, unii dintre ei, în noile condiţii, puteau să nu mai 
prezinte interes. Aveau nevoie, deci, de oameni neuzaţi, pe 
cât posibil cu relaţii în mişcarea comunistă. Lista fusese 
bine întocmită. Se consultaseră, în acest scop, toate fişele 
aflate în cartoteca O.S.S.-ului, deşi nici acestea nu erau 
complete şi la zi. De asemenea, fuseseră ascultați toţi cei 
care, în ultima perioadă, plecaseră din România, inclusiv 
foştii prizonieri americani eliberaţi după 23 August şi care 
putuseră afla unele lucruri de la cei cu care veniseră în 
contact. N 

Pe o astfel de listă se găsea şi numele lui Pavel Darian. Il 
furnizase un fost patron din Timişoara, compromis pentru 
colaborarea sa cu hitleriştii şi care, dându-şi seama de 
pericolul ce-l paşte, se retrăsese o dată cu trupele naziste. 
Capitularea Germaniei îl prinsese în sectorul american. 
Fusese unul dintre cei interogaţi pentru nevoile operative, 
de ofiţerii grupului de informaţii al Armatei a Il-a 
americane, comandate de generalul Bedel Smith. Aşa se 
aflase că Darian, deşi om cu stare, fusese implicat într-un 
proces intentat comuniştilor pentru activitate ilegală. 
Analizatorii din serviciul american realizaseră avantajele 
unei asemenea poziţii. 

În ce-l privea pe Walter Huant, el era mai obişnuit cu 
misiunile de comando, de genul celor desfăşurate pe 
teatrul de operaţiuni din Africa de Nord sau în Italia, 
însuşirile dobândite acolo îşi puseseră amprenta pe 
întreaga lui personalitate. Poate şi de aceea, inspectorul 
Vasile Tureanu, agent al Serviciului special de informaţii 
român, îl „mirosise” imediat. Pentru el, poliţist cu 
experienţă, specializat tocmai în probleme de spionaj, 
„fentele” tânărului căpitan i se păreau un exerciţiu pentru 
elevii aflaţi în practică. Trucul cu aprinderea trabucului îl 
amuzase. „Verifică-te, băiete, verifică-te mult şi bine că tot 
degeaba”, îşi zise el zâmbind. Să fie individul mai şiret 
decât pare? Uneori, spionii lasă impresia că sânt nişte 
naivi sau neajutoraţi şi încearcă diferite tertipuri pentru a 


adormi vigilenţa contraspionajului. 

Vasile Tureanu îl lăsă să se depărteze, se strecură 

repede prin Parcul Ioanid şi îi ieşi înainte, oprindu-se în 
staţia de tramvai. Walter nu acordă importanţă celor care 
aşteptau în staţie. Işi văzu în continuare de drum. Polițistul 
ştia că va mai face câteva tentative de verificare, apoi, 
convins că nu are „coadă”, va merge direct la ţintă. 
După comportarea lui Walter, tipică pentru un agent fără 
prea multă imaginaţie, înţelese că urma să aibă loc o nouă 
contactare. Altfel, s-ar fi deplasat cu maşina Comisiei. 
Acum nu procedase aşa, să nu bată la ochi. Plăcuța de 
înmatriculare a automobilului nu era de natură să asigure 
o deplasare discretă. 

Walter grăbi pasul. Era convins că nu e urmărit. 
Polițistul îşi potrivi pasul după el, străduindu-se să nu-l 
scape din vedere. După câteva ocoluri, Walter intră în 
holul unui bloc din Piaţa Rosetti. Chemă liftul şi, când 
cabina micuță din lemn furniruit se opri, se strecură 
repede înăuntru, apăsând pe butonul din dreptul cifrei 
patru. 

La etajul respectiv ieşi din lift, străduindu-se să nu facă 
zgomot, şi mai urcă un etaj pe scări. Apăsă pe una din 
sonerii fără ezitare. Aşteptă câteva clipe şi sună din nou. 
Auzi o uşă deschizându-se şi apoi paşi care se apropiau de 
uşa de la intrare. 

— Cine-i? veni întrebarea. 

Tureanu urcase tiptil, dar destul de repede, pe scări. Se 
simţea epuizat după efortul depus. O durere, ca un cuţit, i 
se pironise sub inimă. De la o vreme scuipa sânge, dar 
crezuse că dacă se va lăsa de fumat, lucrurile se vor 
îndrepta. Nu-şi putea permite să se interneze într-un 
spital. Salariul abia îi ajungea să facă faţă nevoilor familiei 
destul de numeroase. Se ştia bolnav, dar nu avea ce face. 
În înverșunarea cu care îl urmărea pe Walter era ceva din 
invidia pe care omul handicapat de o sănătate şubredă o 
poartă celui bine clădit şi sănătos. 


Se opri la etajul III şi ascultă atent. Nu putu distinge 
prea exact discuţia dintre cei doi, dar auzi când uşa se 
închidea. Mai aşteptă câteva clipe şi apoi urcă treptele la 
etajele următoare. Pe palier nu mai era nimeni. 

„La cine dracu' să fi intrat ăsta? Sunt aici trei sonerii. Ia 
să vedem ce putem afla”. Cobori la parter şi căută pe 
femeia care se ocupa cu curăţenia părţilor comune ale 
blocului. 

— Sunt de la Garda financiară, îşi declină el identitatea, 
şi-i arătă o legitimatie. 

Femeia privi la cartonul barat cu tricolor, căutând destul 
de atent la figura din fotografie şi la aceea a omului ce se 
prezentase. 

— Ce vă interesează? întrebă cam plictisită. 

— Avem o reclamaţie că la dumneavoastră locuieşte un 
profesor care dă meditații. La fisc nu este înregistrat pe rol 
şi vrem să vedem care-i situaţia. 

— Ce profesor? Unde stă? 

— Nu este specificat numele. Se pare că ar fi pe la etajul 
patru sau cinci... 

— Poate dintre ăştia nou veniţi... Dar nu ştiu să fie 
profesor niciunul. În locul celor fugiţi s-au mutat până 
acum trei: doi cu familiile, la etajul trei, iar altul care 
ocupă o garsonieră la etajul cinci. Da’ ăsta ştiu că lucrează 
pe la comunişti. 

— la spune-mi numele locatarilor de la etajele patru şi 
cinci. 

Femeia îi înşiră la iuţeală, pe apartamente, şi printre ei 
aminti şi de numele lui Pavel Darian. Polițistul notă 
conştiincios, mulţumi pentru ajutor şi plecă, spunându-i că 
o să revină. 

Cobori şi trecu peste drum, la restaurant. Se instală la o 
masă lângă fereastră. Ceru o halbă cu bere şi, în timp ce o 
sorbea, privea strada, în direcţia blocului de peste drum. 

„La apartamentul la care a sunat americanul stă şi cel 
despre care se spune că este comunist... Ce dracu' să fie 


asta?” îşi tot frământa Tureanu creierii. „Lasă că mă 
lămuresc eu”, îşi zise. Nu se putea duce să raporteze 
şefului că un spion american contactase un comunist. Ar fi 
râs de el. Şeful părea să nutrească sentimente 
filoamericane. Nu-i prea cădea bine urmărirea căpitanului 
străin, dar nu avusese încotro. Supunându-se ordinelor, îi 
încredinţase lui Tureanu această sarcină. Văzând zelul 
subalternului, regreta, dar acum nu mai putea retracta 
misiunea. Lucrurile ar fi bătut prea tare la ochi. În schimb 
îl bruia, nu-i dădea niciun fel de ajutor atunci când îl 
solicita, ba căuta chiar să-i pună bețe în roate. Vasile 
Tureanu, însă, nu se dădea bătut. Nu făcuse niciodată 
politică. Nici nu-l prea interesau astfel de lucruri. Pentru el 
un spion era un spion şi trebuia anihilat, arestat sau 
alungat, dacă nu se putea altfel. Cu aceeaşi îndărătnicie îi 
urmărise şi pe englezi ca şi pe nemți, fiindcă „oricât de 
mică este România, dacă nu-i punem la punct, or să ne 
joace-n bătătură”, obişnuia el să le spună colegilor. De 
aceea, deşi serios bolnav, dar animat de o hotărâre proprie 
oamenilor cu o înaltă conştiinţă a datoriei, el îl urmărea 
permanent pe american. li stabilise toate legăturile, îi 
descoperise pe cei pe care reuşise să-i recruteze. Cu toate 
că nu se bucurase de concursul şefilor săi, cu preţul unor 
eforturi continui, de zi şi noapte, izbutise să cunoască 
aproape în întregime activitatea spionului. Îl simţise că se 
grăbea. 

De altfel, foarte curând Comisia aliată de armistițiu urma 
să-şi încheie activitatea şi O.S.S.-ul nu voia să scape 
ocazia. 

li zări pe Walter ieşind din blocul de vizavi. Pe chipul 
agentului se putea citi satisfacția. „Înseamnă că şi-a cam 
atins scopurile”, gândi Tureanu, însoţindu-l din umbră 
până ce intră în clădirea Comisiei de armistițiu. 

În zilele următoare, Walter a mai făcut şi alte vizite la 
adresa respectivă, cele mai multe după-amiaza şi noaptea. 
Tureanu stabilise acum, cu exactitate, că mergea la 


Darian, care locuia de câtva timp în garsoniera unui 
transfug, Ceea ce nu înţelegea lucrătorul de contraspionaj 
român era cum de un comunist cu sarcini importante 
întreținea relaţii cu un agent american. 

— V-aş propune să aducem situaţia la cunoştinţa 
conducerii partidului comunist... spuse şefului său de 
divizie, atunci când depuse raportul. 

— Ai înnebunit, Tureanule?! Cum poţi emite aşa ceva?! 
Te ştiam şubred la plămâni, nu la minte. Li priveşte. Dacă 
vor să cunoască activitatea membrilor partidului lor, n-au 
decât să pună osul la treabă, sau ai devenit şi tu cam 
„Troşu” la culoare? 

Conştiincios şi neînduplecat, om al datoriei, comisarul 
consemnă atent toate datele obţinute din investigaţii şi le 
anexă la dosarul pe care îl păstra în fişet. Se hotări să nu 
mai raporteze şefului său toate elementele, dar nici nu 
renunţă la ideea de a stabili fiecare detaliu cu privire la 
noua reţea de spionaj pusă la punct de american. Îşi 
întocmise şi un plan de acţiune, pe care însă nu mai apucă 
să-l pună în aplicare. Într-o noapte, o hemoragie puternică 
îi curmă firul vieţii. 

Dosarul pe care îl închegase a fost repartizat unui coleg, 
dar acesta, după ce Comisia aliată de armistițiu a părăsit 
ţara, l-a predat la arhivă fără să-l răsfoiască măcar. 

Tureanu se apropiase foarte mult de adevăr. Pavel care 
avea trădarea în sânge — fusese recrutat de spionul 
american. 

— Care sunt sarcinile mele, concret, ce trebuie să fac? îl 
întrebase, fără pic de jenă, pe Walter, după ce căzuseră la 
învoială. 

Walter nu-i răspunsese imediat. Ţinând seama că Darian 
era cel mai de „soi” agent pe care reuşise să-l recruteze, 
ceruse părerea centrului. I se răspunsese să nu întreprindă 
nimic până nu venea în România unul dintre specialiştii în 
problemele est-europene. 

O dată sosit, dori să-l întâlnească cât mai repede pe 


Darian. Era un individ versat, pentru care măsurile de 
siguranţă trebuiau respectate până în cele mai mici detalii. 
De aceea a fost furios şi l-a dojenit pe Walter aflând că îl 
vizitase acasă pe agent, punându-i astfel în pericol 
securitatea. La fel de nemulţumit s-a arătat şi când a 
observat cu câtă uşurinţă trata fostul ofiţer de marină 
problemele filajului, ale deplasării spre obiectiv. 

— Pun mâna-n foc că ne-a dibuit contraspionajul român, 
i-a zis nemulţumit trimisul centralei. 

— Nu cred că au avut timp de aşa ceva... Nu vedeţi ce 
frământări sunt pe-aici? 

— Cine-şi subestimează adversarul, chiar la joc cu miză 
mică, pierde. Sper că înţelegi ce vreau să spun? 

Walter înclină din cap. Numai că se întreba de ce anume 
să-şi facă viaţa atât de grea, când lucrurile se puteau 
rezolva mai simplu? Hotărârea şefului pentru problemele 
din Răsărit rămăsese, însă, neschimbată şi întâlnirile se 
desfăşurară în continuare în locuinţele unor persoane de 
încredere. 

Şi emisarului Darian îi adresase întrebarea cu privire la 
sarcinile pe care serviciul american urma să i le 
încredinţeze. Până să i se răspundă însă o bună parte din 
timpul convorbirilor era dedicată instruirii: despre scrierea 
secretă, despre cernelurile simpatice, cifrare, filaj, despre 
modul în care să realizeze transmiterea documentelor. 
Darian se dovedea un elev silitor, spre deplina satisfacţie a 
americanului, care se prezentase simplu, „Mister John”. 

— Pe moment, nu-ţi cerem să faci nimic. Caută să ajungi 
în funcţii cât mai înalte. Eşti om de perspectivă şi aşteptăm 
mult de la dumneata. Nu acum, ci mai târziu. 

Darian era satisfăcut. Nutrea speranţa că adevărul nu va 
fi dat nicicând la iveală. Îşi luase măsuri de acoperire. 
Regreta amarnic că nu-i făcuse de petrecanie comisarului 
Anca, omul care cunoştea prea multe despre el. Cât despre 
Zvecu, îl socotea inofensiv, mai ales acum când fusese 
judecat şi condamnat pentru activitate de reprimare a 


mişcării muncitoreşti. „Cine pune preţ pe declaraţiile unui 
schingiuitor, pe delaţiunea unui individ sângeros şi 
acefal?” se liniştea el. 


lupul în piele de oaie 


Primul mesaj l-a primit din partea comisarului Anca. 
Într-o seară, pe stradă, un necunoscut l-a întrebat direct: 

— Nu ştiţi unde-l pot găsi pe domnul Crişan? 

Pavel l-a privit surprins, cu un aer inocent. 

— Ce vrei dumneata cu acest Crişan? spuse după o clipă 
de reculegere, pentru că, în ciuda indiferenţei afişate, era, 
totuşi, speriat. 

— Nimic deosebit. Doream numai să-i transmit 
complimente din partea unui prieten de departe... 

— Care prieten? 

— Ilarion. 

— Mai ai ceva să-i transmiţi? 

— Că W-141 s-a sinucis... Omul se exprimase cu glas 
şoptit, înghiţindu-şi parcă vorbele. 

— Să-i fie de bine! rosti Darian cel de-al doilea termen ai 
parolei, şi răsuflă uşurat... 

— Unde am putea sta de vorbă? 

— Mâine seară la restaurantul „Pescăruş”. Mă aştepţi 
acolo... După ce beau o halbă cu bere, am să plec să mă 
aşez pe o bancă în parc. Pe aleea ce duce spre „Muzeul 
satului”. Vii după mine şi discutăm. N-o să zăbovim mai 
mult de zece minute. Clar? 

— Perfect... Bună seara! şi individul se topi în noapte. 

Pe Darian îl intriga faptul că respectivul nu pronunţase 
termenii parolei aşa cum îi spusese Anca. Dar până la 


urmă se linişti şi, în seara următoare, procedă întocmai 
cum hotărâseră. 

De cum intră în grădina plină de lume, îl zări pe emisar. 
Se aşeză la o masă vecină, ceru o halbă şi o bău încet, de 
parcă se relaxa după o zi plină de probleme. Când şi când, 
măsura cu privirea pe noii veniţi, încercând să ghicească 
dacă vreunul nu era cumva securist. Studie mai îndelung 
doi tineri, dar curând îşi reprimă bănuielile. 

Aceştia plecară de cum se apropiaseră de ei două fete cu 
care, după câte se vedea, avuseseră întâlnire. Emisarul 
cerceta, la rândul său, cu atenţie pe cei din jur. 

După ce plăti, Darian plecă pe o potecă ocolită spre locul 
unde urmau să se întâlnească. Se aşeză pe bancă. Deşi ar 
fi vrut să fumeze o ţigară, se abţinu. Era sigur că nimeni 
nu avea habar de scopul prezenţei sale acolo. Dar nu se 
hazardă. Ca să aprindă o ţigară, ar fi trebuit să folosească 
un chibrit. La flăcăruia lui, chipul i s-ar fi putut zări. 
„Trebuie să-mi aleg locuri de întâlnire mai bune”, se 
dojeni, amintindu-şi de instructajul americanului. Işi 
întrerupse gândul când zări în penumbra aleii silueta 
emisarului. 

— Bună seara! zise acesta, în vreme ce se aşeza. 

— Salut! Cu ce treburi pe la noi? 

— Cu o misiune. De la comisarul Anca. Culege acum 
informaţii despre comuniştii români. La una dintre secţiile 
de la Paris a emigrației române. Vă asigură de tot 
concursul său. M-a trimis să vă spun că este timpul, repet 
cuvintele lui, „să vă puneţi pe treabă”... 

— Îi convine. El la Paris, în siguranţă, eu aici, în foc. Aşa 
că... 
— Mi-a spus să-ţi reamintesc că nu-şi uită promisiunile... 
Niciodată! 

Darian înţelese foarte bine. Teama ce i-o inspira 
comisarul îi amăra iarăşi sufletul, iar ameninţarea voalată 
suna ca o sentinţă. Nu-i plăcea individul care-i adusese un 
asemenea mesaj. Simţea că nici acesta nu-l prea agrea. 


„ Cel puţin, nu ne suportăm reciproc”, îşi zise, consolându- 
sg, . 

— Îmi dau seama că nu-ţi sunt prea simpatic, dădu glas 
gândurilor sale omul de lângă el, dar nu avem ce face. 
Trebuie să colaborăm... 

— Cum ai venit în ţara? 

— Nu te priveşte. Cunoşti regulile. Cu cât ştim mai 
puţine unul despre altul, cu atât mai bine pentru amândoi. 
Atâta trebuie să afli: eu îţi sânt şef, eu te dirijez. Mie îmi 
vei da informaţiile. Legătura cu centrul o asigur numai 
eu... 

— Hopa! lată-mă şi sluga dumitale, rosti, ceva mai tare, 
Darian. 

— Dacă o iei aşa, n-ai decât. Eu am misiunea mea. Nu ţi 
se putea încredința dumitale misiunea de a culege 
informaţii şi de a dirija o reţea, pentru simplul motiv că nu 
ai libertate de mişcare. Or, asta presupune timp şi 
alergătură. Sunt destul de explicit? 

— Mda! mormăi Pavel. 

— Te-ai gândit la un sistem de legătură? 

— Nu mi-am pus încă problema... 

— Eram sigur! lată cum vom proceda: ne întâlnim în 
fiecare joi seara la ora 19,00, la Palatul telefoanelor, în hol. 
Dacă unul dintre noi nu poate veni, a doua zi ne întâlnim la 
cofetăria „Scala”, cu o oră mai devreme. Asta pentru 
început... 

— Bine! 

— Nu uita să fii punctual! Nu ne aşteptăm decât un 
minut, maximum două... în caz de întârziere, ne vedem a 
doua zi, în locul de rezervă. 

— Şi dacă nu vreau să lucrez cu dumneata? 

— Uite ce-i, Crişane, să nu crezi că am venit să-ţi 
cerşesc bunăvoința. Faci ce ţi se spune, altfel dosarul 
mătăluţă se va opri pe masa cui ştiu eu... Nu confunda 
popii cu valeţii, că nu-ţi iese pasienţa... 

— Să nu-mi dai mie ordine, că... 


— Ordinele nu-s ale mele. Sunt ale celor ce ne sunt 
stăpâni amândurora. Aşa că nu te mai răţoi ca un caporal 
de schimb. Atât! Pentru început, asta-i! La următoarea 
întâlnire să ai grijă să aduci informaţii despre noile măsuri 
privind organele administrative... 

S-au despărţit, plecând fiecare într-altă direcţie. Numai 
că trimisul comisarului Anca îl urmări pe Darian până în 
apropierea casei. Luase de bună asigurarea comisarului că 
Darian este om de încredere, dar voia să se convingă 
personal, să verifice. „Ce ştia Anca? Pielea mea este în joc, 
şi nu a lui.” Il urmări, deci, şi a doua, şi a treia zi, 
neslăbindu-l nicio clipă din ochi. Stătea „lipit” de el ca o 
umbră. Când se convinse de loialitatea lui Darian, raportă 
centrului, printr-un scurt mesaj radio, că „peştele cel 
mare” fusese abordat şi, deci, se putea trece la realizarea 
contactului prin curier... 

Primele informaţii microfilmate aveau să părăsească 
teritoriul României abia după vreo două luni, prin 
intermediul unui marinar care făcea curse pe un iaht, pe 
ruta  Constanţa-lstanbul. De aici, pe calea aerului, 
conteinerele cu microfilme urmau să ajungă la Paris, unde 
erau aşteptate de fostul comisar Anca. O dată ajunse, 
informaţiile aveau să fie analizate şi prezentate 
superiorilor săi din aşa-zisul „Comitet naţional de 
rezistenţă”, un „guvern în exil” sui-generis, dar care, în 
fapt, nu reprezenta pe nimeni. 


Următorul mesager fusese din partea lui Walter Huant. 
Era urmaşul unor emigranţi care cunoştea foarte bine 
limba română. Pe Darian îl uimise oarecum acest lucru. 

— Vă surprinde? întrebă emisarul care-l contactase în 
alte condiţii decât trimisul fostului comisar Anca. 

— Sincer să fiu, destul de mult. 

— De ce? 

— Nu aşteptam atât de repede veşti din partea... 

— Veşti o să mai primiţi, fiţi fără grijă... 


— Şi ce doriţi de la mine? 

— Deocamdată, nimic. Informaţii despre România avem 
destule. 

— Deci nu... 

— Nici vorbă. Este pur şi simplu un contact de rutină. Şi 
să nu vă mai surprindă... Aveţi aici o mie de dolari pentru 
cheltuieli... în rest, o să stăm de vorbă atunci când va 
trebui... 

— Vă mulţumesc, dar nu... 

— Atunci sunt obligat să-i depun într-un anume cont la o 
bancă din Elveţia, sau, dacă preferaţi, în altă parte... 
Rămâne numai să ne spuneţi unde anume... 

— Cred că e bine în Elveţia. Dar contul v-aş ruga să fie 
cel pe care l-am însemnat eu pe hârtiuţa aceasta... Nu, nu, 
vă rog să-l memoraţi şi să-mi înapoiaţi notiţa, adăugă 
imediat ce observă intenţia vizitatorului de a o băga în 
buzunar... 

Nici membrii asociaţiei secrete nu se lăsară prea mult 
aşteptaţi. Numai că ei îi oferiră lui Darian un rol pe măsura 
ambițiilor lui. I se cerea să contacteze întreaga reţea, de la 
care să colecteze sumele necesare sau alte obiecte de 
valoare, pentru a se putea reîncepe activitatea. Urma să-i 
organizeze şi să acorde ajutor celor care se găseau în 
situaţii critice. 

Pavel avea destulă experienţă în „acordarea de ajutor”, 
încă din perioada când îndeplinise această sarcină ca 
„ilegalist”, cum îi plăcea lui să se autointituleze. Numai că 
ceea ce i se cerea acum nu era un simplu ajutor bănesc 
sau de asistenţă acordat unei familii aflate în impas, lipsită 
de susţinător. Urma să faciliteze unor membri ai asociaţiei 
trecerea ilegală a graniţei, altora evadarea din închisori 
sau sustragerea de la urmărirea penală pentru diferite 
infracţiuni. În câteva cazuri i se cerea sprijinul şi în 
scoaterea unor valori din ţară, pentru ca posesorii lor, 
după plecarea în Occident, să aibă din ce trăi. O 
„întreprindere” rentabilă, căci Darian mirosise imediat 


posibilităţile ce i se ofereau de a-şi mai rotunji averea pe 
care reuşise s-o salveze. 

Găsise o casă potrivită unde putea întruni pe membrii 
asociaţiei.  Stabilise, totodată, reguli stricte pentru 
convocarea lor. Multe din datele necesare activităţii de 
spion le afla chiar de la aceştia. 

Intre timp i se mai ceruse ca, folosindu-se de legăturile 
sale, să-şi intensifice activitatea pe linia culegerii de 
informaţii. 

— Începem să complicăm lucrurile! constată el, oarecum 
amuzat, dar şi surprins că toată lumea cu care era în 
relaţii îi cerea să facă spionaj. 

— Nu complicăm nimic, domnule, i se adresă, pe un ton 
foarte potolit, mesagerul care-i adusese vestea. Asociaţia 
noastră este o mişcare secretă, care presupune, aşa cum 
bine ştiţi, putere. Puterea nu poate fi ruptă de cunoaştere, 
iar cunoaşterea înseamnă date, informaţii, legături. De 
aceea, vi se cere acest lucru. 

— Dumneata îmi ceri mie să fac nişte lucruri care mă 
pot arunca dincolo de gratii, invocându-mi cererea 
superiorilor asociaţiei. Haida de! Şi-mi vii cu chestii de- 
astea ieftine, de duzină, cu care de regulă sunt duşi de nas 
membrii noştri de la care mai jupuim nişte bănişori. 

— Sunt surprins... 

— Este dreptul dumitale. Cu mine, însă, fii sincer, că nu 
ține... 

Darian ştia că orice ameninţări ale acestui trimis al 
„găinii care făcea ouă de aur” nu-l puteau atinge. Avea 
acces la informaţii, putea afla destule, se bucura de 
încredere. Cât priveşte perspectivele, şi ele erau dintre 
cele mai frumoase, mai ales dacă ţinea seama de „trecutul” 
pe care-l afişa. Mai ştia ceva, şi acest lucru îi oferea 
puterea să vorbească atât de tăios. Cei din Occident erau 
într-o pasă proastă, îndeosebi în domeniul informaţiilor. 
Rând pe rând, încercările făcute pentru implantarea unor 
spioni fuseseră spulberate de către organele de securitate 


române. Or, în aceste condiţii, un agent de talie, cu 
calităţile şi posibilităţile lui, nu poate fi ameninţat, ci cel 
mult curtat pentru a i se câştiga bunăvoința. 

Mesagerul se cam dezumflase. Nu se aştepta la un astfel 
de „tratament” şi în instructajul ce i se făcuse la plecare 
nu prevăzuse şi o asemenea situaţie. Nu avea mandat să 
negocieze decât în numele asociaţiei. 

— Baronul Niseanu ne-a... 

— Lasă-l pe boşorog! Eu sunt aici, el acolo, la bine.. 

— Dar şi doamna Edith... 

— Dacă nu termini, te arunc afară! Vii la mine cu chestii 
de domnişoară de pension. Ce crezi că eu mă apuc să fac 
spionaj de dragul unor ochi verzi?... 

— N-a vorbit nimeni de spionaj. 

— Dar cum se numeşte ceea ce-mi ceri? 

— N-are sens să... 

— Dacă n-are sens, atunci de ce să mai stăm de vorbă? 

Mesagerul se hotărî. N-avea ce pierde dacă mărturisea 
că de fapt vine din partea S.D.E.C.E. 7-ului. Restul nu era, 
în fapt, decât o acoperire. Cei care-l foloseau îl 
avertizaseră să nu recurgă la „joc deschis” decât în caz 
extrem. Nu-i dezvăluiseră că va avea de învins, o „nucă 
greu de spart”. 

— Domnule, îmi plăceţi! Vă spun sincer că vă admir. 
Până acum, n-am făcut altceva decât să vă verific. Aţi 
reuşit, asta-i! 

— Nu încerca să mă întorci. Te-ai văzut strâns cu uşa şi 
acum o iei cotit. Nici asta cu verificarea nu ţine. Pierzi 
teren. Discutăm ca între bărbaţi cu o îndeletnicire aparte... 
de nobili, nu? Parcă aşa spun englezii despre cei ce 
lucrează în spionaj? 

— Toată admiraţia mea! Mă recunosc învins... 

— Mulţumesc! Să nu mai pierdem timpul şi să intrăm în 
miezul problemei. 


2 S.D.E.C.E. = Serviciul de spionaj francez. 


— Da. Baronul Niseanu, cum bine ştiţi, s-a stabilit la 
Paris. De la el, prin intermediul celor din asociaţie, am 
aflat de dumneavoastră şi am primit sarcina să vă 
contactez. 

— Perfect! Ce cereţi şi ce oferiţi în schimb? 

— Informaţii din toate domeniile şi oferim bani. 

— Bacşişuri poate, fiindcă voi niciodată nu v-aţi plătit 
prea bine agenţii. 

— Nu-i cazul să... 

— Ba este. Să clarificăm totul de la început. Pe mine mă 
plătiţi cu o mie de franci pentru fiecare informaţie. Altfel 
nu accept. Mă interesează mai puţin dacă prezintă sau nu 
interes pentru voi. 

— Nu sunt însărcinat să negociez în condiţiile acestea. 
După ce ajung la centru, vă dau răspuns. Sunt convins că 
va fi afirmativ. Dar, n-am dreptul să hotărăsc... 

— Aştept, atunci, confirmarea. Eu nu mă grăbesc... 

Darian era mult prea conştient acum de valoarea sa, dar 
avusese grijă să nu întindă coarda prea tare. Ştia că acolo, 
la Paris, se afla şi fostul comisar Anca, omul care-l putea 
distruge. Nu era exclus ca el să nu fie străin de noul joc, 
dar Pavel nu putea lăsa să-i scape ocazia, ci o fructifica în 
interesul său. În fond, nu-l deranja că anumite informaţii le 
distribuie în mai multe locuri. Important era să-i stoarcă pe 
toţi de cât mai mulţi bani. Şi, ca să nu se dea de gol, de 
teamă ca datele să nu se întâlnească pe undeva, avea grijă 
să le transmită selectiv. 

Nu după multă vreme, primi confirmarea pe care o 
aştepta. La postul de radio „France-inter” s-a transmis 
fraza convenită la întâlnirea cu mesagerul: „Tanti Matilda 
le urează numai bine nepoților ei”. Darian era convins că, 
mai devreme sau mai târziu, toată adunătura de politicieni 
transfugi, care „se constituiseră” într-un guvern în exil, se 
va risipi. Deocamdată, în situaţia creată de războiul rece, 
supravieţuiau şi mai dispuneau de fonduri. De ce nu s-ar 
înfrupta din ele? 


Confirmarea fiind transmisă, nu-i rămânea decât să se 
pună pe treabă. Informaţii avea, mai rămâneau de 
soluţionat problemele transmiterii lor la destinaţie. Curând 
îşi făcu apariţia un fals comerciant, căruia trebuia să-i 
predea, din când în când, microfilme. „Intreprinderea” 
începuse să meargă. 


începutul 


Locotenentul major Eugen Avrămuţ încuie biroul, luă 
cheia şi se grăbi să ajungă cât mai repede la cabinetul 
şefului unităţii. 

— Ordonaţi! spuse tare, din pragul uşii. 

— Intră şi ia loc! îl pofti colonelul Dinescu, înclinând din 
cap în semn de salut şi continuând să asculte la telefon. 

Eugen se aşeză pe unul dintre fotolii. Nu era obişnuit să 
fie chemat direct la şeful regiunii. 

— Ce problemă ai în lucru acum? 

— Tovarăşe colonel, lucrez la un caz ceva mai vechi, 
care mi se pare foarte interesant... 

— Care anume? 

— „Feroviarul”. 

— Cel cu asasinatul de la Timişoara? 

— Da. 

— Dar de ce nu se ocupă tovarăşii de acolo...? 

— Iniţial, m-am întrebat şi eu. Propriu-zis, nu mă ocup 
de întregul caz. Am sarcina să lămuresc unele aspecte, 
câteva ipoteze ale căror conexiuni par să ducă spre 
Capitală. 

— Bine, bine, o să mai discutăm noi despre asta. Acum 
vreau să lămurim o altă problemă... Avem o sesizare din 


partea unui cetăţean, cum că Iosif Aurel din Constanţa ar 
face spionaj... Vei întreba, poate, de ce nu se ocupă cei din 
Constanţa de caz? Deşi este originar din Constanţa, unde 
îşi are rudele şi unde merge destul de des, Iosif Aurel are 
domiciliul pe raza noastră, în Capitală. 

— Am înţeles! 

— Sesizarea este credibilă... cel puţin aşa reiese din 
datele pe care le avem. Vine din partea unuia care are 
relaţii cu fosta concubină a lui Iosif. Aceasta i-a destăinuit 
că cel cu care trăise se ocupa de spionaj. De cum a aflat, 
cetăţeanul a şi sesizat Securitatea. li era teamă să nu fie 
implicat... 

— 'Tovarăşii de la Constanţa ce părere au? 

— Au făcut mai multe verificări, dar la discuţia purtată 
femeia nu a putut prezenta elemente concludente. 

— Să nu fie la mijloc o răzbunare... 

— Nu-i exclus... Vreau, însă, să vedem ce hram poartă 
acest Iosif. Fratele său lucrează ca ospătar la bufetul 
portului. Se pare că este un om corect, cel puţin tovarăşii 
de la miliția economică n-au ce să-i reproşeze. Dar Iosif îl 
vizitează destul de des... 

— Nu-i un motiv... 

— Te rog să mă asculţi cu atenţie! Ştiu şi eu că nu-i un 
motiv, dar vizitele lui coincid cu sosirile în rada portului a 
unui costier sub pavilion turcesc, un vas destul de modest, 
care n-are nici măcar lumină electrică. Cară de la noi te 
miri ce, prea multe nici n-ar avea unde încărca... 

Colonelul se opri, aşteptând poate intervenția 
subordonatului, dar acesta continua să-şi noteze cele 
auzite pe caiet. 

— „la prima vedere, reluă şeful regiunii, costierul ar 
avea misiunea de „cărăuş”, dar mai bine să nu ne 
hazardăm. Sunt multe semne de întrebare. Bufetierul în 
cauză are o amantă. O femeie frumoasă, inteligentă, dar 
cam frivolă. Legătura lor pare suspectă... 

Colonelul se opri din nou. Unul dintre telefoane suna. 


Ridică receptorul şi, câteva dipe, ascultă, apoi spuse doar 
un „de acord” şi închise. 

— Reluând afirmaţia dumneavoastră, nu ne hazardăm 
cumva spunând că legătura este suspectă? 

— Poate că ai dreptate, Avrămuţ... Se pare că şi eu am 
judecat niţeluş lucrurile aşa cum îi îndemn pe alţii să n-o 
facă... Şi iată de ce: soţul femeii este fugit din ţară. A fost 
ofiţer de informaţii şi acum trăieşte undeva, pe la Istanbul. 
Avem date că s-ar ocupa de racolarea marinarilor români, 
pe care-i îndeamnă să rămână în străinătate. 

— Se poate să fie vorba de un simplu paravan. Ca fost 
cadru de informaţii, nu se poate să nu ştie să-şi conspire 
activitatea. 

— Se pare că aşa stau lucrurile. Mai este o problemă, 
însă. Insul acesta, pe nume Vornicu Aristan, este în 
legătură cu Comitetul de la Paris, unde, precum bine ştii, 
fostul comisar-şef, Ilarion Anca, ocupă funcţia de director 
al secţiei de informaţii. 

— Alt contur au acum toate... 

— Poate... Uite, ai aici, în acest dosar, materialele care 
se referă la aspectele pe care le-am discutat. Le studiezi în 
amănunţime, întocmeşti un plan de acţiune şi vii să-l 
discutăm. 

— Am înţeles! 

— Încă ceva, Avrămuţ. În acest caz, vei lucra direct cu 
mine. Am şi dat ordinele necesare... Dar, fiindcă veni 
vorba, cu viaţa personală cum mai stai? 

— Bine, tovarăşe colonel! N-am de ce să mă plâng. 
Examenele le-am terminat şi aştept să plec în concediu. 

— Când eşti planificat? 

— In octombrie. 

— E de-abia începutul lui august, aşa că ai timp... Mai 
întâi să vedem cum o scoatem la capăt cu cazul ăsta... 

— Mă voi strădui... 

— Sunt sigur. 

— Vă rog să ordonati: Ce fac cu „Feroviarul”? 


— Nu-l abandonezi! Ai grijă de amândouă cazurile. 

— Am înţeles! 

— Spor la treabă! 

— Vă mulţumesc!... 

Colonelul înclină din cap în semn de răspuns la salutul 
ofițerului. 

Avrămuţ o luă grăbit spre biroul său. Se aşeză şi 
deschise plin de curiozitate dosarul cu coperţi albastre pe 
care i-l dăduse şeful regiunii. Erau numeroase hârtii, unele 
scrise de mână, altele bătute la maşină. Inainte de toate, 
intenţiona să le pună într-o anumită ordine, dar îşi dădu 
seama că nu poate face acest lucru până nu cunoaşte 
conţinutul fiecăreia. 

Se adânci în studiu. Când şi când, sublinia cu creioane 
colorate problemele ce i se păreau mai interesante. Uneori 
scria pe o coală de hârtie câte o întrebare sau vreo măsură 
de întreprins. Procedă în acest fel până termină toate filele 
din dosar. Abia apoi le aşeză în ordinea care i se păru 
firească. Grupase totul în trei secţiuni: prima „losif”, a 
doua „Doamna Vornicu” şi a treia, la care se găseau şi cele 
mai puţine materiale, o intitulase „Sursele”. Când termină, 
puse totul în fişet şi cobori la bufet. 

Peste nici douăzeci de minute, reveni şi se apucă de 
lucru. Reluă hârtiile din prima grupă. Reciti frazele 
subliniate, întrebările formulate de el şi schiţă un plan de 
acţiune. Procedă şi cu cea de-a doua la fel. La cea de-a 
treia... „Sursele”, zăbovi mai îndelung. Aspectele ce dorea 
să le clarifice depindeau, în mare măsură, de rezultatele 
investigaţiilor viitoare. 

„Totuşi, nu putem aştepta”, îşi zise, deşi pe coala albă ce 
o avea în faţă nu scrisese mare lucru. Nu avea suficiente 
elemente pe baza cărora să construiască o acţiune. Mai 
zăbovi câteva clipe, apoi îl întrebă la telefon pe subofiţerul 
de la cabinet dacă poate fi primit de şeful unităţii. 

— Care-i problema, Avrămuţ? îl întrebă acesta imediat 
ce locotenentul intră în birou. Trecuse demult ora 


şaisprezece... 

— Vă rog să-mi aprobaţi să studiez şi materialele cu 
privire la acţiunile întreprinse de aşa-zisul organ de 
informaţii al Comitetului naţional de rezistenţă de la Paris. 

— La ce-ţi trebuie? 

— Să mă edific şi asupra metodelor folosite, a 
informaţiilor căutate cu prioritate de ei, ca să vă pot 
propune... 

— Ştiu eu dacă mai este cineva la...? 

— Cred că... 

— Nu! Las-o pe mâine. Şi aşa e târziu acum. Până atunci 
lucrurile se mai aşază. 

— Am înţeles! 


A doua zi dimineaţă, Avrămuţ se prezentă iarăşi la 
colonel. Când ieşi, trecu şi îşi luă dosarul care-l interesa. 
Se adânci din nou în studiu. Voia să ştie dacă în vreuna din 
acţiunile anterioare firul trecuse şi pe la Constanţa. 

Deşi întorsese lucrurile pe toate feţele, făcând tot felul 
de combinaţii şi legături posibile, nimic nu se potrivea. 
Nici nu voia să forţeze nota, ştiind, din proprie experienţă, 
că cea mai mare greşeală este să aşeze realitatea în 
tiparele prestabilite ale propriilor idei. Agenţii trimişi de 
cei care îşi ziceau „rezistenţa naţională”, descoperiţi şi 
arestaţi până atunci, proveneau, de regulă, din rândul 
transfugilor, al foştilor legionari şi căutau adăpost tot la 
elemente de aceeaşi culoare politică. Mai sesizase un fapt: 
agenţii recrutaţi furnizau centrelor care-i recrutaseră 
informaţii din cele mai diverse, de la preţul cremei de 
ghete până la ultimele noutăţi în materie de dotare a 
armatei. Era vădit amestecul organelor occidentale de 
spionaj economic. 

„Avem de-a face cu profesionişti bine pregătiţi şi foarte 
abili”, gândi Avrămuţ. Dar, la sfârşitul lecturii, nu 
descoperi ceea ce îşi propusese. Nicio referinţă, niciun fir 
care să ducă la concluzia că ar fi existat o reţea a cărei 


ieşire să se facă prin intermediul unor marinari. Lectura 
atentă a dosarului îl ajutase, însă, să se edifice, mai bine- 
zis să se familiarizeze cu modul de lucru al adversarului 
său, fostul comisar Ilarion Anca, să-i înţeleagă stilul, să-i 
priceapă subtilităţile, pentru a şti unde să caute mai bine. 

Fără să mai zăbovească, reciti şi câteva din materialele 
strânse în dosarul „Feroviarul”. Şi acolo recunoscu mâna 
fostului comisar-şef Anca, cel care în ţară ajunsese să 
conducă secția anticomunistă din cadrul Siguranţei 
generale. 

„Am impresia că sunt pe drumul cel bun”, îşi zise, 
înciudat că nu făcuse imediat legătura. „Şeful nu se 
dezminte! Sunt sigur că a ştiut despre ce este vorba, dar 
m-a lăsat pe mine să... Nepriceput mai sunt!” se mustra el. 

Din dosarul „Feroviarul” reţinu că Anca avusese un 
colaborator credincios în persoana agentului Zvecu, pe 
care îl adusese cu el de la Timişoara la Bucureşti. Işi notă 
ca sarcină să-l găsească şi să stea de vorbă cu acesta. „Să 
raportez şefului că mai am nevoie de date ce privesc pe 
acest Anca Ilarion”, mai însemnă în planul de acţiune. 

Colonelul nu era în birou iar şedinţa la care participa nu 
părea să ia sfârşit prea curând. Îl trimise deci pe 
locotenentul Oancea să facă investigația. 

Oancea abia absolvise şcoala de ofiţeri. Era un tânăr 
dezgheţat, dar cam prea repezit, dornic mereu să o ia pe 
scurtătură. 

La adresa indicată nimeni nu cunoştea un locatar cu 
numele de Iosif Aurel. Îl informă una dintre locatarele 
foarte vechi ale blocului. Oancea ţinu să se convingă 
personal. 

— Nici vorbă, domnule! îi spuse, puţin ofensată, 
bătrânica. 

— Poate locuieşte, totuşi, la vreo rudă care nu l-a trecut 
în cartea de imobil, insistă el. 

— Exclus! Cartea de imobil este la mine. Şi eu am multă 
grijă... Este adevărat că am pe unii care îşi aduc neamurile 


cu lunile şi plătesc apa menajeră numai pentru o persoană- 
două, când ei sunt câte patru-cinci... De aceea ne mai 
uităm şi noi cine intră în blocul nostru... 

— Dar poate că Iosif Aurel nu vine zi de zi, ci numai aşa, 
când şi când... 

— Posibil... Dar dacă vine, atunci poposeşte numai la aia 
de la patru, că numai la ea se schimbă vizitatorii ca la... 

— Vreo tânără? 

— Tânără pe dracu’! Ar mai vrea ea... Are vreo patruzeci 
de ani, dar se poartă de parcă... 

— Cum se numeşte? întrebă ofiţerul. 

— Tase Lucreția, după bărbatul de care a divorţat, că i-a 
mâncat omului sănătatea şi liniştea. Este o stricată, asta 
e... 

— E chiar aşa de... 

— Toţi locatarii sunt scandalizaţi, chiar doamna Tudor 
de la trei a vrut s-o păruiască... că-i sucise mintea băiatului 
ei. 

— Şi ziceţi că pe la ea se perindă mulţi bărbaţi? încercă 
să o stârnească şi mai mult Oancea. 

— La ea, domnule! Şi numai la ea! Da’ prietenul 
dumneavoastră nu v-a dat o adresă sigură unde să-l găsiţi? 

— Nu prea. Ca omul care are o datorie... 

— Te-a tras pe sfoară... 

— Poate, totuşi, o să dau de el... La ce oră trece poştaşul 
pe la dumneavoastră? 

— Obişnuit, aşa, între zece şi unsprezece... Uite că-i 
târziu şi n-a venit încă. 

— Şi cam ce aameni vin pe la doamna Tase? 

— Bărbaţi, nu v-am spus? De toată mâna. 

— Tineri, bătrâni? 

— De la puţoi până la ăia cu chelia până la ceafă... Strică 
casele oamenilor, asta face, domnule... 

— Poate că nu-i chiar aşa cum... 

— Să ştiţi că nici nu mai discut cu dumneavoastră, dacă 
nu mă credeţi. 


— Vă rog să nu vă supăraţi. Mă gândeam că unii dintre 
bărbaţii aceia merg şi pe la alte familii. 

— Da de unde! Şi soţul meu a văzut, aşa că nu mai 
încape îndoială... 

— Şi unde lucrează doamna Tase? 

— E ospătăriţă, mi se pare. Lucrează la un restaurant 
din centru. Parcă la „Dunărea”... Soţul meu ştie mai bine, 
dar nu-i acasă. 

— Vă mulţumesc! 

Oancea îşi luă rămas bun de la bătrânică. Povestea cu 
bărbaţii putea fi adevărată, după cum, având în vedere că 
era vorba de o femeie tânără şi atrăgătoare, gura lumii 
putuse  „umfla” întreaga istorie dându-i proporții 
exagerate. Cât despre spionaj, nu existau elemente de 
suspiciune. 

leşi în stradă. Soarele arzător anunţa o zi caniculară. 
Simţi nevoie să slăbească gulerul cămăşii. „Ar fi bună o 
bere acum”, îşi zise, şi căută un petic de umbră pe care îl 
găsi lângă gardul de pe trotuarul vecin. Un oţetar arunca o 
pată cenuşie pe caldarâmul străzii. Se opri sub el, 
aşteptându-l pe poştaş. „N-ar fi bine să dau un telefon 
şefului?” se întrebă, gândindu-se la indicaţia dată de 
Avrămuţ înainte de a se despărţi, de a ţine permanent 
legătura cu el. „Lasă, mai bine să mă duc cu toate 
rezolvate”, îşi făcu, în cele din urmă, socoteala. 

Se scurseseră deja douăzeci de minute şi căldura 
creştea. Pe stradă era o linişte deplină. În tot acest timp 
doar doi copii trecuseră în fugă spre malul râului. 

În sfârşit, îl zări pe poştaş. Era un bărbat între două 
vârste, puţin cam gârbovit, cu geanta pe umărul drept, 
îmbrăcat cu un costum de doc albăstrui, decolorat. Oancea 
îl privi cu o curiozitate firească cum împărțea ziarele şi 
doar ici-colo câte o scrisoare. Poştaşul avea ochii deosebit 
de ageri, iscoditori. „Ăsta trebuie să ştie tot de prin 
cartier”, îşi făcu socoteala locotenentul. 

— Bună ziua! îl abordă pe poştaş, atunci când acesta 


ajunse lângă el. 

Bărbatul îl măsură scormonitor cu privirea, înainte de a 
răspunde la salut. Abia după aceea mormăi un fel de 
răspuns, care aducea cu „'mnă ziua”. La fel de cercetător îl 
privise şi ofiţerul. Poştaşul părea mai tânăr decât arăta, 
mai ales dacă luai în consideraţie uşurinţa cu care se 
mişca. 

— Aş dori să stăm niţeluş de vorbă... începu Oancea. 

— Despre?! nu-i lasă vreme poştaşul să-şi termine ideea. 

— Lasă că o să vezi dumneata... Doar n-o să ne proţăpim 
aici, în soare... 

— Matale glumeşti! Nu vezi că eu sunt ocupat? Este 
trecut de unşpe şi n-am distribuit corespondenţa... Dacă 
mă prinde dirigintele, mă jupoaie... 

— Fii pe pace, nu se va întâmpla nimic. Vorbesc eu cu el. 
Sunt locotenentul Nicolae Oancea, de la securitate. 

Poştaşul se mai potoli... 

— Oricum, nu pot să întârzii prea mult, zise în timp ce 
porniră pe stradă, în jos. 

— Mergem la cofetăria din colţ şi stăm un pic de vorbă. 

— Cum ziceţi dumneavoastră... e cumva ceva cu fecioru' 
miu? 

— Nici vorbă! Da’ unde lucrează? 

— E subofițer la o unitate de grăniceri... Abia a terminat 
şcoala... 

— Nu-i nimic, fii liniştit! Eu vreau să stăm de vorbă 
despre altele... 

Se opriră lângă uşa cofetăriei. Obloanele mari, verzi, 
atârnau în balamalele desprinse, descoperind privirii o 
vitrină decolorată şi murdară, în dreptul căreia, pe trotuar, 
la umbră, erau trei mese de fier forjat şi câteva scaune. 
Oancea îl invită pe poştaş să ia loc şi-l întrebă dacă doreşte 
ceva. 

— Mai curând o bere, da ăştia n-au aici aşa ceva... 

Locotenentul intră în cofetărie să dea comanda. Reveni 
curând şi se aşeză pe unul din scaunele de la masa 


poştaşului. 

— Pot să văd şi eu legitimaţia dumneavoastră? îl întrebă 
acesta cu o voce sigură... 

— Desigur! Poftiţi! 

Poştaşul o privi atent, după care i-o înapoie zâmbind. 

— Vă rog să nu vă supăraţi... Azi e ziua de pensii şi am 
destui bani la mine... Te poţi aştepta la orice... D-aia v-am 
spus de fii-miu... E subofițer... De la el am învăţat să fiu 
mai atent... Înainte nu prea... 

Se opri, pentru că o tânără în halat alb, bine scrobit, 
aduse două savarine şi pahare cu apă, pe care le aşeză în 
faţa clienţilor. Când tânără plecă, reluă: 

— Mi-a zis: „lată, să nu cumva să te laşi furat de 
cuvinte, că oamenii ştiu să le învârtă...” 

— Are dreptate băiatul dumitale, interveni Oancea, mai 
mult pentru a-l opri pe poştaş din sporovăială. Vă rog să-mi 
spuneţi ce ştiţi despre tovarăşa Tase. 

— Tovarăşa Tase, Lucreția Tase, cea care lucrează la 
„Dunărea”? 

— Chiar ea. 

— A făcut ceva rău? 

— Sincer să fiu, nu ştiu încă dacă a făcut ceva care să o 
fi pus în conflict cu legea... 

— Aha! făcu omul, de parcă acum totul se lămurise. 

— Ei? Vă ascult! 

— Este o femeie tare bună. Deşi nu mai e chiar atât de 
tânără, se ţine al dracului de bine! Are pe vino-ncoace. Toţi 
bărbaţii întorc capul după ea... Se opri, când observă că 
ofiţerul dă semne de nerăbdare. Altceva cred eu că vă 
interesează. Este divorțată, dar are un amant. Cel puţin 
unul care îi scrie foarte des. O dată chiar am întrebat-o de 
ce nu se mărită cu el, că să-l scutească de atâta 
cheltuială... 

— N-aţi reţinut, cumva, numele prietenului? 

— De regulă, semnează „Nelu” şi desenează alături o 
inimă străpunsă de săgeată. Nu întotdeauna, însă. Unele n- 


au nimic la expeditor. 

— Şi cam la câte zile îi scrie? 

— Oricum, nu trece o săptămână fără o scrisoare. Ba, au 
fost chiar şi două în şapte zile. De vederi, nu mai zic! 

— Şi inimioarele, cam pe câte erau? 

— N-am fost prea atent. Oricum, una parcă avea, alta 
nu... Poate că au fost şi mai multe la rând fără inimioară... 

— Te-ai uitat unde erau cartate? 

— Toate la Constanţa. Fără excepţie. Ceva totuşi mi s-a 
părut deosebit. Ca poştaş m-am obişnuit cu tot felul de 
lucruri şi cred că ştiu să recunosc o scrisoare de dragoste 
chiar dacă e închisă în plic. Scrisorile acestea erau prea 
subţiri. De obicei, îndrăgostiţii îşi scriu câte-n lună şi-n 
stele, de te miri cum de găsesc vreme. Astea însă erau cam 
anemice. Cred că unele nu cuprindeau mai mult de o 
jumătate de coală. 

— Interesant! 

— Pot să iau o ţigară? întrebă omul, când îl văzu pe 
Oancea cu câtă poftă fumează. 


— Desigur. 

— Nu prea fumez eu, dar sunt un pofticios... 

— Legat de corespondenţa aceea..., plicurile cum 
arătau? 


— Obişnuite, din cele care se pot cumpăra de la orice 
debit... Or, îndrăgostiţii folosesc plicuri colorate... 

— Poate că nu era vorba de un îndrăgostit... 

— Aşa mi-am zis şi eu, dar mi-a confirmat-o chiar coana 
Lucreția. O dată am fost bolnav şi am lipsit vreo două zile 
şi atunci mi-a făcut niţeluş muzică că au întârziat 
scrisorile. 

— S-a întâmplat să fie şi vreun interval mai mare în care 
să nu primească scrisori? 

— O singură dată, din câte îmi amintesc. Când a fost 
plecată în concediu. N-a primit nimic. Am dedus că au fost 
împreună... 

— Acum, care este situaţia? 


— Săptămână asta n-a avut nicio scrisoare. Şi dacă stau 
bine să mă gândesc, nici cea trecută. Vezi, când te 
obişnuieşti cu un anume lucru, începi să nu-i mai acorzi 
atâta importanţă: 

— S-a întâmplat să duceţi scrisori şi pentru altcineva la 
această adresă, dar care să nu locuiască în blocul cu 
pricina? 

— Nu-mi amintesc. Să ştiţi că eu aşa sunt. Dacă nu-mi 
aduc aminte ceva, este sigur că nu s-a întâmplat. 

— Mă interesează o scrisoare de la Constanţa. 

— Nu, nu cred să fi venit... 

— Oricum, mi-aţi fost de mare ajutor. Vă mulţumesc! 

— Atunci s-o iau din loc. Vă spuneam că azi am şi 
pensiile de achitat şi mă aşteaptă lumea. 

— Încă o dată, scuze pentru timpul răpit... La revedere! 
Poştaşul se ridică, îşi trecu geanta în faţă şi porni, din nou, 
în direcţia din care venise... 


Cele aflate de ofiţer nu erau de natură să-l lămurească în 
vreun fel. Scrisorile, voluminoase sau mai subţirele, 
primite la intervale diferite, cu inimioare sau nu, puteau 
constitui un mijloc de comunicare secretă, deşi cam prea 
rudimentar şi destul de vizibil. Ceea ce stârnea oarecum 
nedumerirea era frecvenţa mare a acestora. Oricât de 
prodigioasă ar fi fost activitatea culegătorilor de 
informaţii, nu era permis, mai ales pentru securitatea 
reţelei, să se folosească prea mult acelaşi mijloc de 
transmitere. 

„Dacă mă duc la şefu' cu o astfel de informaţie, cred că 
mă trimite la un curs de recalificare”, gândi înciudat 
Oancea privindu-şi ceasul. „La ora asta dau telefon 
degeaba... Nu mai găsesc pe nimeni. Şedinţa a început. 
Mai bine să trec la treabă. Poate mă descurc şi singur”, îşi 
mai spuse şi îşi făcu pe loc un plan. 

Era cald de se muia asfaltul. Deşi descheiat la cămaşă, 
nu reuşea să se răcorească. Se hotări să se oprească în 


drum şi la restaurantul „Dunărea”, unde lucra, femeia de 
care se fereau atât de mult vecinele ei. 

Pe trotuar, sub protecţia umbrelelor de soare, în spatele 
unui gărduleţ de fier forjat cu jardiniere, erau aşezate 
câteva mese ocupate până la ultimul loc. Oancea intră în 
restaurant şi căută o masă. Aici era parcă mai răcoare. Dar 
când se deschidea uşa de la bucătărie, venea un miros de 
mâncare însoţit de-o zăpuşeală ce-ţi tăia răsuflarea 

— Doamna Lucreția este de serviciu? întrebă 
locotenentul pe bufetiera care căsca plictisită, aşezând 
nişte salate ofilite. 

— În raionul acela! şi îşi mişcă bărbia, arătând spre 
capătul opus al sălii. 

Ofiţerul se îndreptă într-acolo şi se aşeză la o masă mai 
retrasă, la care servea Lucreția. 

— Ceva de mâncare; răspunse la întrebarea femeii, care 
venise şi scutura faţa de masă. 

— Va trebui să mai aşteptaţi, meniul nu este încă gata. 

— Aştept, dar poate îmi aduceţi, între timp, o bere... Mor 
de căldură! 

— Pentru un băiat frumos ca dumneavoastră, găsesc eu 
una... spuse femeia, şi se îndepărtă legănându-şi şoldurile 
bogate. 

„lată-mă şi cuceritor”, își zise Oancea şi luă un şerveţel 
pe care desenă cu pixul o inimă străpunsă de o săgeată, 
astfel încât săgeata să pătrundă din partea dreaptă. Mai 
desenă şi o alta cu inima străpunsă din stânga. Împături 
apoi şerveţelul de aşa natură ca fiecare inimioară să fie pe 
o singură faţă. Când femeia reveni cu sticla de bere, tinu 
astfel primul desen ca să poată fi văzut. 

— Sunteţi un slujitor al pajului Cupidon? întrebă 
Lucretia, iar lui Oancea i se păru că ghiceşte o strălucire 
aparte în ochii negri, migdalaţi. 

— Mai mult un admirator al zeiţei Afrodita, încercă un 
răspuns care să se lege... 

De cum auzise de inima desenată pe spatele plicului, 


Oancea luase în calcul şi posibilitatea ca simbolul acela al 
iubirii să aibă valoarea unei comunicări secrete. De aceea 
şi pregătise cele două desene. 

Lucreția puse pe cartonaşul colorat în albastru halba cu 
bere şi o întoarse astfel ca mânerul să-i vină în partea 
dreaptă, făcu gestul îndepărtării unei scame de pe 
costumul ofițerului, dar nu plecă. Oancea îşi dădu seama 
că atinsese un punct sensibil, dar, în acelaşi timp, înţelese 
că era doar pe aproape... 

— Depinde din ce unghi priviţi problema, glumi femeia, 
aplecându-se uşor către Oancea, ca şi când ar fi dorit să-i 
spună ceva la ureche, ca să nu audă şi ceilalţi consumatori. 

— Din cel mai bun. Adică şi de aici — şi-i arătă inima 
străpunsă de săgeata ce venea din stânga — şi de aici, şi 
întoarse şerveţelul pentru a se vedea şi celălalt desen. 

— Nu ştiu ce să vă spun. Trebuie să întreb... îngăimă 
femeia şi plecă zorită spre uşile batante care duceau în 
bucătărie. 

Locotenentul simţi cum îl cuprinde un val de căldură. Se 
grăbise să facă mutarea şi reacţia femeii îl prinsese 
nepregătit. Desigur plecase după instrucţiuni. 

„Cu şeful nu pot să iau legătura... s-a dus totul de râpă... 
Ce înseamnă să te laşi la sfânta inspiraţie!” se dojenea el. 

Sesiză o mişcare în spatele uşilor. Se strădui să adopte o 
atitudine pasivă, deşi era sigur că prezenţa lui fusese, 
adusă la cunoştinţa unor persoane care-l supravegheau 
acum îndeaproape. Aproape imediat apăru şi ospătăriţa. 
Între timp, Oancea golise halba cu bere şi lac de 
transpiraţie se hotărî să-şi scoată haina. Avea şi un alt 
motiv să şi-o scoată: Voia ca cei interesaţi să observe 
faptul că nu era înarmat. 

— Mai serviţi ceva? întrebă femeia, acum mai rezervată 
şi parcă îngândurată. 

„Cineva a dojenit-o, socoti tânărul ofiţer. Eu am brodit 
câte ceva din parolă, iar ea a spus mai mult decât trebuia. 
Asta-i”, îşi continuă reflecţiile Oancea. 


— Aştept să-mi recomandaţi dumneavoastră, încercă să 
meargă pe linia unor deducţii logice. 

— Ce spuneţi de o fasole cu ciolan afumat? Specialitatea 
bucătarului... 

— Sper ca, o dată cu fasolea, să-mi aduceţi şi răspunsul 
la... şi lăsă intenţionat neterminată fraza. 

Ospătăriţa plecă. Minutele treceau şi femeia nu mai 
apărea. Ofiţerul aştepta răbdător. Nu ştia ce să creadă. De 
un singur lucru îi părea rău: că de la locul lui nu putea să 
vadă ce se petrecea în spatele restaurantului, să afle dacă 
acţiunea lui provocase şi alerta altora, nu numai a 
Lucreţiei. 

Se hotărî să atace. Se ridică de la masă, dar chiar atunci 
un bărbat, apărut din spatele bufetului, se îndreptă către 
el. 

— Domnule, ne pare rău, fasolea... 

— Să nu-mi spui că s-a terminat, că fac scandal... 

— Vă rog nu ameninţaţi! Dumneavoastră i-aţi făcut tot 
felul de avansuri ospătăriţei. De aceea femeia nici n-a 
putut să se ocupe de clienţi... Acum stă şi plânge... Vă 
sfătuiesc prieteneşte să părăsiţi localul şi să vă vedeţi de 
treburi... 

— Dar n-am supărat pe nimeni... 

— Lăsaţi, domnule, copilăriile! Desenaţi pe şerveţele tot 
felul de chestii şi le arătaţi la femei. Ce dacă lucrează într- 
un restaurant? Noi am mai avut de-a face cu d-ăştia. Chiar 
tovarăşei i s-a mai întâmplat... Aşa că, vă rog, achitaţi 
berea şi gata! Să nu mai călcaţi în localul nostru... 

Oancea pricepu că declanşase alarma. Ospătăriţa, mai 
puţin atentă, făcuse o greşeală. Probabil, cei care o 
conduceau din umbră interveniseră pentru a pune lucrurile 
la punct. „Vina e a mea... Am procedat ca un paznic de vie 
leneş, care, din când în când, trage cu puşca să afle lumea 
că este la post, dar el nu se mişcă din foişor”. 

Nu mai prelungi discuţia. Işi compuse o mină de om 
spăşit, gata să facă orice pentru a repara greşeala. Plăti 


berea, îşi luă haina şi ieşi... 

Zăpuşeala îl lovi ca o măciucă, mai ales după berea 

băută fără nicio poftă şi de pe urma căreia transpira acum 
ca după un pumn de piramidoane. „Trebuie să facem două 
lucruri scumpule”, îşi zise, zăbovind câteva clipe în faţa 
restaurantului. Întâi: să ne convingem dacă ne ia careva 
urma. Şi doi: să vedem dacă alerta continuă... 
Privi cu coada ochiului intrarea ce dădea în spatele 
restaurantului, dar nu putu să observe mare lucru. Işi 
continuă drumul agale. In faţa restaurantului „Pescarul” 
zăbovi câteva clipe, ca unul care ezită să între. Apoi iuți 
pasul fără să privească în urmă. 

Căpătase certitudinea că este urmărit, zărind în luciul 
mat al unei vitrine un tinerel îmbrăcat într-un pantalon 
negru care-i călca pe urme. „Este din restaurant... Bine 
gândit”, îşi zise Oancea, şi se grăbi să scape de urmăritor. 

Nu-i fu prea dificil să-l „uite” în prima staţie de tramvai, 
dar nu excluse posibilitatea ca tinerelul să fie doar o nadă, 
urmărirea adevărată realizând-o altcineva, care cunoştea 
„meserie”. Bănuiala nu se adeveri, însă, şi, după câteva 
ocoluri, se îndreptă spre sediul organului de securitate. 

— Tovarăşe colonel, locotenentul Oancea a făcut o mare 
greşeală..., începu Avrămuţ să raporteze şefului securităţii. 

— Se pare că-i ceva serios, de vreme ce ai o figură atât 
de tristă... încercă o glumă colonelul. 

Avrămuţ nu schiţă nici măcar un zâmbet şi continuă: 

— A început să facă investigaţii de unul singur în cazul 
discutat azi-dimineaţă şi... 

Avrămuţ relată în amănunt totul. 

— „Incep să cred că ai, într-adevăr, dreptate... S-a 
comportat copilăreşte. Cum crezi că putem repara 
situaţia? 

— Locotenentul i-a alertat. Acum sunt cu ochii în patru. 
Pe moment vor întrerupe orice legături. Aşa că, dacă am 
trece să-i căutăm, am acţiona în gol... Să-i lăsăm să se 
liniştească. Văzând că nimeni nu-i deranjează, atunci... 


— Poate că ai dreptate. Trebuie, totuşi, să fim cu ochii 
pe ei. Ştii foarte bine cât de puţin contează viaţa oamenilor 
pentru astfel de indivizi... Încearcă să stai de vorbă cu 
Lucreția. Nu în forma în care a făcut-o tânărul acela. 

— M-am gândit, iniţial, şi la o acţiune deschisă. Am 
apreciat apoi că ar fi prea riscant. 

— Mai mult decât am pierdut prin nesăbuinţa lui Oancea 
nu văd ce am pierde în plus... Le-a oferit un avans 
nesperat, aşa că mai bine bate fierul cât e cald... Să iei 
măsuri împotriva ofițerului, să înţeleagă o dată pentru 
totdeauna că munca de securitate nu este un joc de-a hoţii 
şi vardiştii... 

— Vă propun, în acest caz, să acţionăm pe mai multe 
planuri... 

— De acord! Mergi şi meditează mai adânc şi, după 
aceea, vino să discutăm totul în amănunţime, cu calm, ca 
să nu mai greşim. 

După câteva ore doi ofiţeri de la serviciul economic al 
Miliției Capitalei, împreună cu locotenentul major Vasile 
Moraru, plecară la restaurant, în vederea unui control 
economic inopinat. Moraru trebuia să ia în supraveghere 
femeia şi să vadă dacă nu cumva existau urme ce puteau fi 
exploatate. 

Avrămuţ se duse la locuinţa Lucreţiei. „Să nu fi venit 
prea târziu”, îşi zise, şi apăsă pe butonul soneriei de la 
apartamentul vecin. 

— Pe cine căutaţi dumneavoastră? întrebă iscoditor 
tânăra îmbrăcată într-o pereche de pantaloni pescăreşti, 
care se mulau pe pulpele-i pline. Bluza albă, foarte strânsă, 
punea în evidenţă sânii opulenti, încât Eugen, pudic, îşi 
mută privirea. 

— Aş dori să vorbesc cu domnul avocat Crusteanu... E 
cumva acasă? 

— Este, dar primeşte numai de la ora 17,00. N-aţi citit 
anunţul din holul de la intrare? 

— Ba da, dar am o problemă urgentă, care nu suferă 


amânare. Vă rog să mă înţelegeţi!... 

— Intraţi! se dădu tânără deoparte, doar atât cât să-i 
permită lui Avrămuţ să se poată strecura înăuntru. 
Avrămuţ trecu atingând uşor trupul femeii, a cărui căldură 
îl făcu să roşească. 

— Înainte şi la... adăugă tânără pe al cărui inelar 
strălucea o verighetă mare, groasă. 

— Aştept aici, răspunse nerăbdător Eugen, atent la 
zgomotele din casă. 

Femeia dispăru pe uşă, nu înainte de a-i arunca o privire 
cercetătoare, conştientă de faptul că reuşise să stârnească 
interesul tânărului. Pe dată, în holul mare, luminat de o 
lampă cu mai multe braţe, apăru avocatul. Era un bărbat 
între două vârste, cu o chelie pronunţată, pe care încerca 
să o ascundă cu şuviţe laterale. 

— Care-i problema? întrebă insul cu un aer plictisit. 

— Domnule avocat, sunt locotenentul major Avrămuţ de 
la securitate. Poftim legitimatia. 

Gazda o luă cu un gest rapid şi o privi atent. 

— În ce problemă? 

— Avem nevoie de sprijinul dumneavoastră. V-aş ruga 
să-mi permiteţi ca, de aici, din hol, să supraveghez uşa 
apartamentului vecin. Este o problemă importantă. Vă mai 
rugăm ca dumneavoastră şi soţia să păstraţi o discreţie 
totală. 

— Cred că trebuie să vorbesc şi cu... 

— Vă rog... 

Avocatul se întoarse mult mai repede decât se aştepta 
Avrămuţ, semn că femeia auzise despre ce este vorba. 

— Nu avem nimic împotrivă, atâta vreme cât nu apar 
alte complicaţii... 

— Vă rog să nu vă faceţi griji. Şi noi... 

— Înţeleg... înţeleg. Eu mă retrag, am de lucru... 
Desigur, puteţi fuma, nu ne deranjează, deşi eu nu fumez... 
Oana! strigă avocatul... 

Eugen se uita, când şi când, prin vizor. Holul pustiu era 


acum cuprins în semiîntuneric. 

— V-am adus o cafea... spuse zâmbind soţia avocatului. 
Şi o ţigară bună, mai adăugă, aşezând lângă ceșcuţă un 
pachet de Pall Mall... 

— Vă mulţumesc, ţigări am... 

— Să nu mă refuzati. 

Femeia ieşi, nu înainte de a aprinde o lampă. 

Eugen gustă cafeaua. Era mult prea fierbinte, aşa că mai 
aşteptă. Ca să mai treacă timpul, îşi aprinse una dintre 
ţigările oferite. Fumul tare, uşor parfumat, îi făcu plăcere. 
Aşteptarea însă îl obosea tot mai mult. Din cauza 
încordării, i se năzărea că aude paşi. Se apropia înserarea. 
Soarele se ascunsese după blocul vecin şi umbra învăluise 
imobilul în care se afla apartamentul avocatului, 
întunericul din hol deveni şi mai profund. 

— Am bănuit demult că vecina o s-o sfârşească rău, 
spuse tânăra. 

— De ce? 

— Prea veneau mulţi la ea. Unii oameni cu stare, cu 
prestanţă... Dar prea mulţi. Şi unde sunt mulţi... 

— Nu-i întotdeauna un criteriu. 

— Mai doriţi o cafea? 

— N-aş vrea să abuzez. Vă mulţumesc! 

— Dimpotrivă, mă bucură că vă pot fi în vreun fel de 
ajutor... Mai ales că mă plictisesc îngrozitor. 

— De ce nu vă găsiţi o îndeletnicire? 

— Am vrut să fac avocatură şi am aterizat aici. Soţul n-a 
mai fost de acord, după căsătorie, să-i devin asociat, deşi şi 
eu am terminat Facultatea de drept. 

— Nici n-ar fi nimerit. Încercaţi la o întreprindere. Lăsaţi 
uşa deschisă? întrebă el mirat. 

— Da. Între cinci şi şapte soţul meu primeşte clienţii. 
Dacă vă deranjează, o închid. 

— Ar fi mai bine... 

Avrămuţ se temea ca prezenţa lui să nu fie observată. 

— Dumneavoastră i-aţi văzut pe vizitatorii vecinei? 


întrebă Avrămuţ, pe un ton glumeţ. 

— Pe cei „constanţi”, da... 

— Dacă apare vreunul, vă rog să mă anunţaţi imediat. 
Sunt vizavi... 

— Adică?... 

— Exact, doamnă. Codul de procedură penală al R.P.R. 
art. 100, aliniatele 2 şi 5 stipulează fiecărui cetăţean 
obligaţia... 

— Vă anunţ. N-aveţi nicio grijă. Mă plângeam că mă 
plictisesc, şi iată-mă şi ajutor de detectiv ! 

Avrămuţ duse degetul la buze, şi îi zâmbi tinerei, în timp 
ce ieşea din hol. Aici dădu cu ochii de Moraru, care tocmai 
urca scara însoţit de procurorul Stancu, pe care şi Eugen îl 
cunoştea, de un lucrător de la serviciul criminalistic şi de 
doi vecini. Se salutară în tăcere. In timp ce urcau, 
procurorul le explica martorilor care le erau îndatoririle... 

Uşa a fost deschisă, folosindu-se chiar cheile locatarei. 
În casă era o zăpuşeală neobişnuită. 

— Toată după-amiaza bate soarele pe partea asta, ţinu 
să explice un vecin, când deschise fereastra. 

Criminalistul îl opri. Le ceru tuturor să nu atingă niciun 
obiect până nu relevă eventualele urme papilare sau de 
orice altă natură. 

Avrămuţ privea cu atenţie modul în care se desfăşurau 
cercetările. Era convins că nu vor reuşi să găsească mare 
lucru. Pe el îl interesau, îndeosebi, scrisorile cu desenul 
care stârnise atâta panică la restaurant. Zadarnic au fost 
căutate peste tot. Era foarte înciudat. Reţinuse din 
raportul întocmit de locotenentul Oancea că astfel de 
scrisori veneau cam câte două pe săptămână şi uite că, în 
casă, nu era niciuna. 

Se aşeză obosit pe scaun. „Of, ce bine ar fi fost dacă 
Oancea îşi vedea de treabă...” Apoi reluă cercetarea cu şi 
mai mare îndârjire, spre adânca părere de rău a vecinilor 
care îndeplineau rolul de martori şi care aşteptau 
nerăbdători. 


— Aş vrea să vorbesc cu domnul Avrămuţ... spuse tânără 
femeie pe care Eugen era cât pe ce să n-o recunoască. Era 
soţia avocatului, dar de astă dată îmbrăcată sobru, într-o 
rochie cu o croială simplă şi pieptănată altfel, fără urme de 
extravaganţă. Plăcut surprins, Eugen zâmbi fără să vrea. 
Porni în întâmpinarea ei. 

— A... începu destul de discret tânăra, dar Eugen o luă 
uşor de braţ şi o conduse către ieşirea din apartament. 

— Acum vă ascult, îi spuse ofiţerul imediat ce ieşiră în 
holul scării. 

— Unul dintre cei care... şi arătă spre uşa ce dădea în 
apartamentul ei, mişcând uşor din cap. 

— Unde-i? 

— În biroul soţului meu... Trebuie să iasă imediat... 

Minutele treceau şi Avrămuţ o privi întrebător pe 
tânără. Fără să mai zăbovească, aceasta trecu în 
sufragerie şi reveni imediat, pe altă uşă. Din expresia feţei 
ei, puţin speriată, se putea înţelege totul... 

— Cum se spune, încercă să glumească Avrămuţ, a fugit 
puiul cu aţa... 

— Îmi pare nespus de rău... 

— N-aveţi nicio vină... Spuneţi-mi cât timp a trecut de la 
intrarea în birou şi până în momentul când m-aţi anunţat? 

— Două sau trei minute. Doar am apucat să răspund 
unei prietene la telefon, după care am venit să vă spun... 

— Rochia v-aţi schimbat-o mai demult? 

— Să fiu sinceră, cam tot atunci. 

— Sper că nu pentru mine... 

— Cine ştie, poate că da... îi răspunse tânără roşind 
vizibil. 

— Acum tot nu mai putem face nimic. Reamintiţi-vă cât 
mai multe elemente despre individ până când termin ce am 
de făcut dincolo, după care vom merge la Securitate să 
punem la punct, împreună, un portret robot... Ce ziceţi? 

— Ştiu eu dacă am să mă descurc? 

— Doar vorbesc cu o absolventă a Facultăţii de drept. 


Cred că v-a plăcut criminalistica, mai ales că despre 
profesor ştiu că-i un zbir... 

— Şi dumneavoastră...? 

— Nu. Eu, Literele... 

— Atunci...? 

— Pasiunea şi, poate, şi un pic de hazard... adăugă 
Eugen. 

Acţiunea de cercetare a apartamentului continua. Erau 
ciocăniţi pereții, duşumelele, se căuta în spatele 
tablourilor, în sertare, în fiecare colţişor unde ar fi putut 
exista vreo ascunzătoare. Nimic, nicăieri. Într-unul din 
buzunarele unei haine de blană a fost găsită o bucată de 
hârtie pe care erau însemnate cifrele 1021935. Eugen 
introduse hârtia într-unul din plicurile pregătite în acest 
scop, semnară pe plic atât el, cât şi cei doi martori, puseră 
data şi sigilară. 

— Să mergem... spuse în cele din urmă. 

— Tovarăşe căpitan, nu vă scapă nimic! spuse pe un ton 
oarecum ironic procurorul. 

— Se poate să fi exagerat, dar unele lucruri ne scapă la 
prima căutare. Bunăoară, acest bilet nu l-am găsit la 
început... 

— Şi credeţi că rezolvaţi ceva cu el? 

— E prematur să discutăm. Nu se ştie la ce-o să ne 
folosească. 

În timp ce coborau scările, unul dintre locatari întrebă 
de ce nu participase la percheziţie şi proprietara. 

— E la spital, în stare de comă... Sper că înţelegeţi!? 
interveni Avrămuţ, înainte ca procurorul să poată spune 
ceva. 

Coborâră, dar Eugen se întoarse. Urcă scările în fugă şi 
sună scurt la uşa avocatului. 

— Sper să nu dureze prea mult, replică uşor îngrijorat 
soţul, la solicitarea ofițerului. 

— Dacă nu aveţi nimic împotrivă, vă rog să o însoţiţi. 
Poate ne daţi o mână de ajutor... 


— Nu pot. A sosit un client important... Am toată 
încrederea în dumneavoastră. 


— Vă aşteaptă tovarăşul colonel! îi spuse subofiţerul de 
la poartă lui Avrămuţ, privind întrebător spre femeie. 

— Mulţumesc! Tovarăşa merge cu mine... 

O conduse în birou la el, după care se prezentă la 
colonel,  informându-şi superiorul asupra stadiului 
cercetărilor. Acesta îl întrebă dacă nu era cazul să ia şi 
alte măsuri disciplinare împotriva locotenentului Oancea. 
Avrămuţ nu răspunse imediat. După un timp de gândire, 
raportă că cea mai aspră pedeapsă pentru tânărul bine 
intenţionat, dar insuficient de stăpânit ar fi aceea de a-l 
angrena în rezolvarea situaţiilor pe care el le crease. 
Colonelul fu de acord. 

— Ţi-l dau pe garanţie... Ai grijă să faci din el un 
lucrător de securitate serios şi nu un detectiv particular 
plin de fumuri... 


— Vă rog să mă scuzaţi... 

— Nu-i nevoie... Am luat în serios problema discutată... 
Am să-mi reiau munca... Mi se pare fascinant. Mai ales 
acum, când ştiu că am nişte lucruri concrete de făcut... 

— Imediat. Ne-a sosit identikit-ul... spuse văzându-l pe 
Oancea intrând cu aparatul. Tânărul ofiţer îl aşeză pe masă 
fără să rostească o vorbă, îl branşă la priză şi aşteptă 
ordine. Era vizibil marcat şi, pentru o clipă, Avrămuţ se 
gândi chiar să-l mai înveselească. 

— Ia loc şi treci la butoane! îi spuse, folosind tonul 
obişnuit. i 

Oancea aducea pe ecran forma dorită. Incet-încet, figura 
începu să prindă contur. La un moment dat, simţi că 
femeia dădea semne de oboseală. Aprinse lumina. Îl rugă 
pe Oancea să aducă de la bufet trei cafele... După o scurtă 
pauză, reluară lucrul. Privind figura de pe ecranul 


aparatului, tânără aduse două mici corectări, alese forma 
bărbiei şi mai adăugă imaginii o pereche de ochelari. 

— Acesta este! spuse ea, satisfăcută... 

— Aveţi un deosebit simţ al observaţiei, o complimentă 
Eugen şi se grăbi să o conducă până la ieşire. 

Intre timp, Oancea realiză câteva fotografii ale imaginii 
de pe ecranul aparatului. „Oare unde se ascunde omul 
ăsta?” se întrebă Avrămuţ, mirându-se că figura îi părea 
totuşi cunoscută. Se străduia să stabilească dacă, într- 
adevăr, îl văzuse undeva sau era o simplă impresie. 

Se aşeză la birou şi citi cu atenţie descrierea făcută de 
femeie. Toate corespundeau. „Păr blond, uşor ondulat, 
spicat la tâmple şi ceafă, ochi verzi, sfredelitori, tenul 
cianotic, denotând o sănătate cam şubrezită.” Femeia mai 
observase că braţele erau prea lungi pentru statura sa şi 
că le mişca foarte puţin atunci când mergea. În plus, avea 
un tic: înălța puţin umărul drept, la interval de câteva 
secunde. 

„Chestia cu ticul este poate teatru, gândi Avrămuţ. 
Oricum, însă, toate celelalte trebuie luate în seamă”. 

— Tovarăşe căpitan, am adus fotocopiile... 

— Prinde una pe peretele din faţa mea... Chipul l-am mai 
văzut undeva, dar nu pot să-mi amintesc deocamdată, 
unde... îi spuse lui Oancea, în timp ce îşi trecea mâna 
peste frunte, într-un gest ce parcă voia să alunge oboseala 
pricinuită mai ales de canicula bucureşteană. 

— Mergem? întrebă Oancea timid. 

— Nu, du-te tu şi adu ceva de mâncare... Trebuie să 
analizăm mai atent lucrurile. Şi ţine minte o chestiune: 
acum urma este caldă, aşa că... să n-o scăpăm. 

— Am înţeles! 

Oancea plecă fără să mai spună o vorbă şi Avrămuţ, 
după ce îşi scoase şi cravata, cu gândul să se mai 
răcorească, se apucă iarăşi de citit. 

Dosarul cuprindea raportul de investigaţie al lui Oancea, 
pe care îl ştia. Voia să-l vadă şi pe cel întocmit de căpitanul 


Moraru. Acesta fusese la restaurant, imediat după ce 
colonelul aprobase să se treacă la acţiune, dar nu reuşise 
să dea de Lucreția Tase. La întrebarea lui, responsabilul 
dăduse o explicaţie cusută cu aţă albă. Lucrătorii miliției 
economice stabiliseră la rândul lor că responsabilul 
introdusese în restaurant mai multe lăzi cu băuturi fără 
forme legale. De asemenea, la bucătărie s-au descoperit 
alimente ce urmau să fie vândute, ca şi băuturile, în 
beneficiul personalului. Informat asupra lor, Moraru şi-a 
întărit convingerea că responsabilul, care se fâstâcise la 
întrebările lui, avea şi alte fapte necurate pe conştiinţă. 
Prins cu mâţa-n sac, individul a fost reţinut pentru 
cercetări. „Am să stau şi eu de vorbă cu el”, îşi propuse 
Avrămuţ, apoi continuă lectura. 

Moraru reţinuse un element deosebit, pe care nu-l 
putuse exploata, însă, din lipsă de timp. Una din femeile de 
la bucătărie o surprinsese pe Lucreția în timp ce discuta la 
telefon; afirma că expresia feţei arăta limpede că e 
admonestată. După convorbire n-a mai ieşit în restaurant 
să servească, şi-a dezbrăcat în grabă uniforma, a lăsat 
bonierul la bar şi a plecat. Bucătăreasa o întrebase unde se 
duce, dar ea nu i-a răspuns. De altfel, din acel moment 
nimeni nu o mai văzuse. 

Moraru mai reţinuse din declaraţia femeii că, plecând, 
Lucreția verificase dacă avea bani în poşetă. Era poşeta ei 
obişnuită cu care venea la serviciu, şi martora mai amintea 
că văzuse câteva hârtii de o sută de lei în mâna chelneriţei. 

Nici percheziţia efectuată cu destulă discreţie în 
vestiarul şi magaziile restaurantului nu dăduse la iveală 
materiale compromiţătoare. Cei de la miliţie, în afara 
mărfurilor introduse ilegal, mai descoperiseră câteva 
borderouri care evidenţiau clar o delapidare. 

„În ce bară am dat cu puştiul ăsta!... A avut în mână o 
cheie şi el a aruncat-o”, îşi zise Avrămuţ supărat... 

— Am venit! şi locotenentul puse pe birou pachetele ce 
miroseau apetisant. 


— Ai grijă şi de nişte cafele, că după aceea trebuie să ne 
apucăm serios de treabă... 

— Gata, acum la lucru! zise Avrămuţ după ce terminară 
cu gustarea şi puse ceaşca pe pervazul ferestrei. Apoi 
scoase din fişet o cutie mare de carton pe care scria: „F. 
1941—1950”, o desfăcu şi luă din ea mai multe zeci de fişe. 
li dădu un teanc locotenentului, iar pe celelalte şi le opri. 
Oancea le luă, se aşeză la birou, după care începu să 
compare fotografiile de pe ele cu cea de pe identikit. 

— Te rog să ţii seama de toate elementele: modificări ale 
fizionomiei determinate de vârstă, condiții de 
fotografiere... Să nu te grăbeşti! Ia-le la rând, cu răbdare! 

Oancea înclină din cap, semn că înţelesese. Nu desluşi 
în tonul căpitanului niciun reproş, nicio aluzie la greşeala 
săvârşită. 

Aşa se scurseră mai bine de două ore, timp în care 
fiecare se aplecă atent asupra fotografiilor de transfugi. 
Treaba mergea destul de greu. 

— Ăsta e! exclamă, la un moment dat, Oancea, foarte 
bucuros. 

Căpitanul luă fotografia, se mai uită o dată şi încă o 
dată, când la imaginea din fotografie, când la portretul- 
robot. 

— Şi totuşi, nu-i ăsta! 

— Nu se poate! izbucni, nestăpânit, cum îi era felul, 
Oancea. 

— Ba se poate... Uite aici... Şi Avrămuţ îi explică cu 
răbdare ce anume scăpase din vedere. Fotografia fusese 
făcută cu mulţi ani în urmă, în 1937, şi punea în evidenţă, 
distinct, două intrânduri frontale, care puteau fi, acum, o 
chelie destul de vizibilă. Or, în descrierea soţiei avocatului 
se vorbea despre un bărbat cu păr bogat, tuns scurt, iar pe 
linia frunţii nu se semnalau caracteristicile amintite. 

— Da, aveţi dreptate, m-am cam grăbit... se scuză 
locotenentul. 

— Vezi, nu te mai grăbi! O identificare greşită şi 


începem să alergăm după potcoave de cai morţi... 

Lucrară din nou, în tăcere, fiecare dintre ei zăbovind 
mai mult sau mai puţin asupra câte unui portret. Din când 
în când, Avrămuţ se uita la Oancea, a cărui hotărâre îi 
plăcea. Către dimineaţă abia izbutiseră să trieze cam 
jumătate din teancurile de fotografii. 

— Tovarăşe căpitan, începu Oancea, unde credeţi că ar 
fi putut să se ascundă Lucreția? 

— Cine ştie?! Mă gândesc dacă dispariţia ei nu e în 
legătură cu ceea ce facem noi acum... Apropo, am tot zis 
că te întreb, dar am uitat: ce ai avut în vedere atunci când 
ai desenat inimioarele — una cu săgeata spre dreapta şi 
alta spre stânga? 

— Mai nimic. De fapt, totul a plecat de la poştaş: atunci 
când îmi vorbea despre inimioare, a trasat cu degetul 
arătător conturul unei inimi. Parcă o vedea în faţa ochilor. 
Mi-am dat seama că el, deşi nu urmărise „amănuntul”, 
văzuse desenul cu anumite diferenţe. 

— De ce n-ai raportat asta? 

— Nu mi s-a părut semnificativ. 

— Ei, nu-i chiar aşa! Te rog să ţii minte că orice lucru 
are însemnătatea lui, chiar dacă, la un moment dat, noi nu 
reuşim să-i desprindem adevăratele dimensiuni... 

Se apucară din nou de treabă şi, după alte câteva ore 
bune de trudă, fiecare reţinuse câte patru fotografii, în 
fiecare din ele, asemănările erau destul de vizibile, dar 
existau şi diferenţe. 

— De ajuns pentru astăzi! Mergi acasă, odihneşte-te 
niţeluş şi la şapte jumătate să fii aici! îl zori Eugen, 
pregătindu-se şi el de plecare... 


Când reveni la birou, Oancea află cu surprindere că 
şeful său era de mai bine de o oră la comandantul regiunii 
de securitate. Discutau rezultatul cercetărilor întreprinse 
de Moraru pentru descoperirea Lucreţiei Tase. Acesta 
alergase toată noaptea pentru a căuta un şofer de 


taximetru care transportase o femeie blondă din zona 
Universităţii. Până la urmă a dat de un bătrânel care 
avusese o astfel de clientă, dar n-o luase din zona 
Universităţii, ci din Piața Amzei. Din spusele 
taximetristului reieşea că femeia era stăpânită de teamă, 
de parcă s-ar fi aflat într-un mare pericol. Chiar o întrebase 
dacă i s-a întâmplat ceva grav, dar femeia n-a dat un 
răspuns dar. La Gara de Nord i-a dat 100 de lei şi a 
coborât fără să mai aştepte restul. S-a îndreptat alergând 
spre holul caselor de bilete de clasa întâi. Revenind cu o 
altă cursă la gară, şoferul a zărit-o din nou la intrare, 
parcă aşteptând pe cineva. Solicitat să facă o altă cursă a 
pierdut-o din vedere. 

Moraru continuase investigația, dar nimeni din 
personalul gării nu-şi amintea s-o fi văzut. 

— Moraru a fost, zise colonelul după ce închise 
telefonul. N-a fost semnalată nici în autogări. De când a 
fost văzută la gară nu se mai ştie nimic de ea, parcă a 
intrat în pământ. 

— E dureros şi trist, îl completă Avrămuţ, privind 
gânditor la notițele pe care le avea în faţă. 

— Nu mi-ai spus ce intenţionezi de aici înainte. 

— Tovarăşe colonel, mă gândesc să urmărim două piste. 
Una ar fi să completăm datele referitoare la Lucreția: să 
vedem cine este, de unde vine, care-i sunt relaţiile etc. 
Investigaţii complete. Cea de-a doua — să ne ocupăm în 
continuare de Iosif... 

— Bine! Dar nu uita un lucru: indivizii au „farurile 
aprinse cu faza mare”. Sunt alertaţi şi va fi greu să vă 
apropiaţi de ei... Dar, apropo, Oancea ce mai face? 

— Îl voi folosi în continuare, la alte sarcini, evident. 
Pentru ei este „marcat”... 

— N-ar fi mai bine să-l mutăm? 

— Deocamdată cred că nu. Vă rog să-l lăsaţi la noi. Are 
stofă, dar trebuie strunit. 

— Care-i situaţia cu „vizitatorul” de la avocat? 


— Ar trebui să mai văd, să mai cercetez. Cum am 
rezultatul, vi-l prezint. 

— La Iosif v-aţi gândit? 

— Desigur, dar nu-i avem fotografia. 

— la măsuri să ne-o trimită cei de la Constanţa. 

— Am cerut. Din păcate n-au nici ei. 

— Bine. Aştept noutăţi... 

După ce ieşi din biroul colonelului, Avrămuţ trecu pe la 
ofiţerul de serviciu să ia cheile de la maşină. Completă 
formularul şi se grăbi să coboare. Aici îl aştepta Oancea. 

— Până mă întorc, rezolvă problema asta — şi îi întinse o 
coală de hârtie pe care era o cerere adresată miliției 
pentru ca Lucreția Tase să fie dată în urmărire pe ţară. 

Avrămuţ sună scurt la uşa avocatului şi aşteptă. După 
vreo câteva clipe, auzi zgomotul unor paşi uşori. 

— A, imediat! răsună glasul soţiei acestuia. 

Deschise şi-l întâmpină zâmbind. 

— Vă rog să mă iertaţi că n-am dat telefon... începu să 
se scuze Avrămuţ. 

Tânără îl pofti în casă şi-l rugă să ia loc, după care se 
scuză şi dispăru câteva clipe. Curând reveni cu două ceşti 
cu cafea. 

— Soţul meu este la tribunal, are procese astăzi, aşa 
că... 
— Nu-i nicio problemă... Vă rog să priviţi aceste 
fotografii şi să-mi spuneţi dacă recunoaşteţi cumva pe 
vizitatorul nostru... 

Femeia le privi atent, pe rând, trăgând gânditoare din 
ţigară, de parcă uitase de existenţa ofițerului. O dată şi 
încă o dată. Apoi, stinse în scrumieră ţigara fumată doar 
pe jumătate. 

— L-aţi recunoscut? întrebă nerăbdător Eugen. 

— Nu-i niciunul dintre cei din fotografii. Intrucâtva 
seamănă cu acesta... şi îi arătă poza asupra căreia se 
oprise şi Oancea. 

— Dar... 


— Ştiu la ce vă referii. Vizitatorul soţului meu şi pe care 
eu l-am văzut de câteva ori intrând şi la vecina de 
apartament seamănă foarte mult cu acesta, deşi aici este 
mult mai tânăr. 

— Adică acum e un bărbat în plină maturitate. 

— Exact! 

— Asemănarea de care  vorbeaţi dumneavoastră, 
tovarăşă... 

— Spuneţi-mi Oana. 

— N-aş vrea să vă pun într-o situaţie care să dea naştere 
la cine ştie ce interpretări... 

— Fiţi fără grijă! îmi respect soţul şi nu se ridică nicio 
problemă de interpretare. Sunteţi un om simpatic şi atât. 
Şi mai este ceva: nu v-aţi uitat la mine cu privirea aceea 
care te dezbracă pur şi simplu. lertaţi-mi indiscreţia: 
sunteţi logodit de purtaţi verigheta pe mâna dreaptă? 

— Nu, am fost căsătorit... Am fost căsătorit câteva clipe 
doar... Este o poveste tristă, pe care nu vreau să mi-o mai 
reamintesc. 

— Vă cer scuze! mai bine zis, îţi cer scuze, Eugen. 

— Nu-i nevoie, Oana. 

— Aş vrea să ştii că sunt o femeie destul de curioasă, 
care nu trece nepăsătoare peste nimic în viaţă. Soţul meu 
mă tachinează deseori că, după ce ieşim în oraş sau 
mergem undeva, îi vorbesc de oameni şi lucruri pe care el, 
deşi a fost alături de mine, nu le-a observat. 

— Spune-mi, Oana, soţul tău ţi-a spus ceva referitor la 
vizita acelui cetăţean? 

— Nu! Mi-a spus doar că l-a întrebat dacă îl poate asista 
într-un proces de divorţ. Bineînţeles că Nelu i-a răspuns că 
e o chestiune simplă, doar asta-i profesia lui. A mulţumit şi 
a lăsat vorbă că va reveni. 

— Nu te-ai putut cumva înşela? 

— Nu, mai ales că se dovedea foarte interesat să audă ce 
se întâmpla dincolo de uşa vecinei... 

— Ah, dacă ne anunţai mai repede, alta ar fi fost 


situaţia... Oricum, mulţumiri pentru ajutor... Avrămuţ se 
ridică şi se îndreptă spre uşă. Dacă apar lucruri noi, te rog 
să mă suni la numărul acesta. Puse pe masă o bucată de 
hârtie pe care scrisese numărul de telefon de la birou. 

— Aşa am să fac... 


Avrămuţ căută să pună într-o relaţie logică cele aflate. 
Trebuia căutată, aşadar, o altă pistă. Nu era, deci, 
concluzionă el, vorba de un transfug, ci de o rudă a 
acestuia. O dată ajuns la sediul Securităţii, trecu să vadă 
documentul cu privire la bărbatul a cărui poză o prinsese 
acum în perete alături de portretul identikit. Era vorba 
despre un anume Andrei Panţuru, născut în comuna 
Măceşeşti, judeţul Teleorman, care fugise din ţară încă din 
1937, pentru a se sustrage unei pedepse cu închisoarea. 
Sentința fusese pronunţată pentru delapidarea sumei de 
100 000 lei din fondurile unei societăţi pe acţiuni, al cărei 
casier era. O ştersese clandestin în Germania. Reapăruse, 
pentru vreo câteva luni, în perioada septembrie 1940 — 
ianuarie 1941, după care părăsise iarăşi ţara, de data 
aceasta în camioanele germane. Se ştia despre el că 
urmase un curs de spionaj în Germania şi, chiar din 
perioada când revenise, fusese semnalat de organele 
Siguranţei că se ocupă cu culegerea unor date şi informaţii 
cu caracter secret. De atunci, nu mai scosese capul. Era 
cunoscut în cercurile emigrației ca un duşman al noilor 
realităţi româneşti. 

„Nu este exclus ca, prin interpuşi sau chiar direct, să-şi 
fi atras rudele la colaborare... De acum forţele trebuie 
concentrate şi în direcţia identificării celui care-l vizitase 
pe avocat. Şi aşa aveam destule pe cap. N-am terminat 
bine cu Iosif şi am pierdut-o pe Lucreția Tase” îşi făcu 
socoteala Avrămuț. 

În timp ce se gândea la toate acestea, luă o coală de 
hârtie şi desenă, în mijlocul ei, un cerc în care scrise cu 
roşu: şef reţea. De aici, duse o rază spre partea dreaptă şi 


desenă un al doilea cerc, mai mic, în care plasă numele 
Lucreția Tase, apoi o alta, cu un cerc în care scrise ruda 
lui Panţuru. Cercul următor purta numele Josif. De la Iosif 
duse o linie albastră la capătul căreia scrise Constanţa. Cu 
un creion albastru notă în lungul secvenţei care unea 
cercul Iosif cu Lucreția, „scrisoare cifrată — mijloc de 
legătură”, iar în lungul liniei de legătură a Lucreţiei, cu 
şeful, puse un semn de întrebare şi scrise „telefon”. 
Acelaşi cuvânt îl notă, apoi, şi de la şeful de reţea la ruda 
lui Panţuru. 

— Lipseşte ceva în toată afacerea asta! N-ai impresia? îl 
întrebă Moraru, care privise tot timpul peste umărul lui 
Avrămuţ. 

— Lipsesc mai multe. Până acum n-am dat decât de un 
fir tare prăpădit. Tu te referi la ceva anume? 

— La cineva, mai exact. La cei care adună informaţii. 
Ăştia notaţi de tine nu par să aibă un potenţial deosebit. 

— Poate că ai dreptate! 

— Sunt mai degrabă curieri sau, poate, chiar simple 
unelte de legătură, deşi povestea asta cu scrisoarea, dacă 
te gândeşti mai bine, este puţin „pe dos”. 

— Trebuie să revăd schema. Cred că între şef şi ei mai 
există un interpus, poate singurul care-l cunoaşte pe 
„boss”. Altfel nu se explică de ce a durat atât de mult 
alertarea. Mă refer la timpul scurs de când Lucreția a 
recepționat mesajul şi până la dispariţia ei din restaurant. 

— Eugene, parcă le citeşti de undeva... 

— Lasă că şi tu... Uite, nu mai departe decât acum, m-ai 
ajutat să-mi clarific ideile. 

— Şeful ne aşteaptă după-amiază cu planul de lucru 
detaliat. 

— Perfect, hai să-i dăm drumu... 


cursa contra cronometru 


Moraru plecase la Timişoara. Datele de stare civilă ale 
dispărutei precizau că se născuse într-o comună bănăţeană 
şi colonelul hotărâse ca unul dintre cei trei să se ducă 
neîntârziat şi să vadă ce lucruri s-ar putea descoperi acolo. 
Avrămuţ îi simţea lipsa. Se obişnuise cu modul de a munci 
al lui Moraru, îi admira inteligenţa şi intuiţia, deşi era cam 
zgomotos. Îi aştepta nerăbdător întoarcerea şi din alt 
motiv: pentru el, Timişoara însemna şi o eventuală 
legătură cu cazul pe care îl avea în lucru şi pe care îl 
amânase, oarecum. Voia să se convingă dacă nu pot fi 
făcute anumite legături între cele două cazuri, anumite 
cuplări de situaţii. În plus, avea de rezolvat multe alte 
treburi, la fel de importante şi dificile. Cu toate strădaniile, 
nu reuşise încă să dea de urma lui Aurel Iosif. Nu avea nici 
cel mai mic indiciu cu privire la locul unde s-ar fi putut 
ascunde. Singura legătură posibilă fusese Lucreția Tase, 
care acum dispăruse şi ea. Colonelul îşi cam pierduse 
răbdarea. De aceea antrenase şi alţi lucrători de securitate 
la soluţionarea unor probleme adiacente. Avrămuţ urma să 
identifice legăturile Luereţiei. Treabă complicată, deoarece 
într-un restaurant se perindă lume multă, iar schimbul de 
mesaje se poate realiza foarte uşor, pe neobservate. Din 
investigaţii se reţinuse doar că, în mod frecvent, în raionul 
în care servea Lucreția apărea un bărbat între două vârste, 
cu un început de chelie. De la dispariţia chelneriţei, 


prezenţa lui n-a mai fost semnalată. 

Concluzia se impunea de la sine şi Avrămuţ a dedus că 
Lucreția putea fi o legătură între cei care strângeau 
informaţiile şi cel care le prelua. Dar ipoteza trebuia 
demonstrată cu fapte, iar „veriga” o dată pierdută, 
dispărea şi posibilitatea de a-i descoperi pe ceilalţi. 

Să fi existat vreo legătură între scrisorile sosite pe 
adresa Lucreţiei şi vizitele individului din restaurant? 
Întrebare cu caracter retoric, ca atâtea altele pe care 
Avrămuţ şi le punea încercând să mai risipească din pâcla 
misterului. Atenţia ofițerului era concentrată şi asupra 
notiţei găsite în buzunarul Lucreţiei. Numărul 1021935, 
deşi nu-i spunea mare lucru, putea totuşi să însemne 
foarte multe. Aşeză cifrele în diverse combinaţii şi, până la 
urmă se hotări pentru formula 1.02.19.35, ceea ce putea 
arăta data de întâi februarie, ora şapte şi jumătate seara. 

„Ce se putea întâmpla la această dată şi, mai ales, 
unde?” se tot întreba Avrămuţ. Şi încercă să caute 
răspunsurile fără grabă, analizând toate posibilităţile. 
Consultă lista programelor unor posturi de radio din 
Occident, dar nu se înregistrase niciun mesaj cifrat. 
Ipoteza cădea fără drept de apel. Analiză apoi lista 
spectacolelor din ziua de întâi februarie, dar, spre regretul 
său, nici de aici nu rezultă ceva deosebit: toate teatrele 
ridicaseră cortina la aceeaşi oră. Apoi, făcu rost de un 
mers al trenurilor din sezonul trecut. Din el extrase pe o 
listă toate plecările din Capitală care corespundeau orei 
din bilet, iar pe alta, sosirile, inclusiv cele care prezentau o 
diferenţă de câteva minute în plus sau în minus. Dintre 
acestea una singură se potrivea cu cifrele din notițe. Era 
vorba de ora sosirii acceleratului de Mangalia. 

— Şi ce-i cu asta? îl întrebă colonelul, dornic mai mult 
să-l stârnească. 

— Mare lucru nu-i, dar vreau să vedem dacă nu cumva a 
sosit în ziua precedentă, sau poate chiar în aceeaşi zi 
caicul de care spuneaţi... Atunci... 


— Da, atunci... şi sper că nu mai aştepţi să te îndemn să 
pleci la mare... 


Caicul era una dintre ambarcaţiunile foarte puţin 
importante, căruia nimeni nu-i acorda vreo atenţie, în 
afara organelor vamale şi grănicereşti, obligate, conform 
legii, să verifice vasul la venire şi la plecare. Avrămuţ se 
prezentă la şeful punctului de control grăniceresc din port. 
Rămase surprins când auzi că e aşteptat, întrucât colonelul 
avusese grijă să-i anunţe sosirea. 

Studie cu atenţie numele vaselor intrate în rada portului 
în luna ianuarie şi controlate de organul de grăniceri, fiind 
atent la pavilionul sub care navigau. În primele douăzeci 
de zile ale lunii nu acostase niciun vas turcesc, iar în 
ultimele zece sosiseră trei. Chiar în data de 31 ianuarie, 
dimineaţa, acostase caicul „Daphne”. De emoție Eugen se 
ridică de la birou şi-şi aprinse o ţigară 

— Doriţi ceva? îl întrebă maiorul de grăniceri. 

— Nu, pur şi simplu simt nevoia să mă mişc... răspunse 
căpitanul şi, după câteva clipe, se întoarse la locul său. 

Citi din nou. Erau scrise negru pe alb data şi ora 
acostării, precum şi faptul că la controlul efectuat nu s-a 
găsit nimic deosebit. „Nu-i de mirare; poţi să scotoceşti 
vasul cu un batalion de marinari şi destule ascunzători tot 
vor rămâne nedescoperite”, gândi Avrămuţ. 

Simţea că dăduse de o urmă, că era improbabil ca din 
aceste „coincidenţe” să nu apară ceva care să prezinte 
interes pentru el. Simpla prezenţă a vasului nu spunea 
mare lucru, chiar dacă ancorase în ziua de 31 ianuarie şi 
cifrele interpretate de el sugerau data zilei următoare. 
Evident trebuia să mai caute, să descopere şi alte 
„coincidenţe” posibile, ca să ajungă la nişte concluzii 
ferme. 

Se apucă iarăşi liniştit de lucru. Reciti notarea şi calculă, 
nu fără uşoară surprindere, că nava ridicase ancora după 
nouă zile. „Oare nu este cam mare intervalul de timp, 


ţinând seama de capacitatea modestă a navei?”, se întrebă 
Avrămuţ, şi îşi propuse să clarifice şi acest lucru. Consultă, 
apoi, registrele pe ultimii doi ani. „Daphne” 

venea cu destulă regularitate în portul Constanţa. 
Intervalul de timp varia între două luni şi jumătate şi trei 
luni şi, de fiecare dată, stătea în radă între şapte şi zece 
zile. O singură dată, caicul ridicase ancora a treia zi de la 
sosire. Adusese lămâi şi încărcase produse textile. 

„După toate probabilitățile, caicul ar putea sosi chiar în 
această perioadă”, îşi zise, şi mai verifică o dată dacă nu 
cumva se înşela. Din februarie „Daphne” nu mai apăruse la 
Constanţa. „Să fi poposit în celelalte porturi de pe 
Dunăre?” Se hotărî să cerceteze şi acest lucru. 

După ce termină, se îndreptă spre clădirea Securităţii. 
Ofiţerul cu care trebuia să ia legătura era plecat, aşa că, 
bucurându-se de răgaz, se apucă să-şi pună ordine în 
gânduri, să vadă dacă nu cumva lăsase „pete albe” în 
problemele pe care le avea de rezolvat. Ceru permisiunea 
pentru o convorbire telefonică urgentă cu Bucureştii. Primi 
legătura destul de repede şi raportă şefului său 
posibilitatea prezenţei caicului şi în alte porturi de pe 
Dunăre. 

— Bine, se face... La Sulina te-ai gândit? 

— Da. I-am şi rugat pe tovarăşii de aici să mă ajute... 

— Perfect! Grăbeşte-te, însă! Grăbește-te! Am impresia 
că dă laptele în foc, încheie cu o glumă colonelul. 

Avrămuţ ştia, însă, că, dincolo de tonul hazliu, şeful său 
era îngrijorat de mersul lucrurilor, iar el îi împărtăşea 
această nelinişte. Dacă nu se acţiona cu rapiditate, spionii 
puteau şterge orice urme. 

— Mă aşteptaţi demult? îl abordă maiorul Bârsan, 
intrând în birou şi strângându-i mâna cu putere. Era un 
bărbat înalt, mai înalt decât Avrămuţ, bine legat, cu aer 
sportiv. 

— Nu prea... zise Eugen. 

— Ce anume te interesează? 


— Mai multe; de aceea zic să o luăm încet. 

— S-auzim! 

— Prima problemă: ce anume v-a stârnit bănuiala că la 
birtul fratelui lui Aurel Iosif ar duce firele unei reţele de 
spionaj? 

— Asta n-am spus-o noi! Văd că voi, cei din Capitală, aţi 
şi ajuns la anumite concluzii. Ne-am pus doar problema. 
Firesc, nu? Nu-i laşi pe spioni să facă ce vor! Bănuiala ne-a 
stârnit-o faptul că skipper-ul acelui caic, de cum pune 
piciorul pe pământul românesc, face o tură pe acolo. 

— Şi asta poate duce la o asemenea concluzie? 

— Evident că nu, dar sunt lucruri care stârnesc 
suspiciuni. De fiecare dată birtaşul îl primeşte într-o 
cameră separată. Nu zăboveşte prea mult, apoi marinarul 
o ia din loc, cutreierând şi alte cârciumi. 

— Interesant! Probabil că şi înainte de plecare, ultimul 
drum îl face tot la crâşmă. 

— Exact! 

— Când aţi aflat asta? 

— E drept, cam târzior... Unul dintre docherii noştri, un 
tovarăş mai în vârstă, îl ştie bine pe acest „căpitan de 
bărcuţă”, cum e poreclit proprietarul caicului. El a sesizat 
acest lucru şi ni l-a adus la cunoştinţă, din păcate foarte 
târziu, exact după ultima cursă. 

— Deci, de atunci, n-a mai apărut! 

— Nu. Dar îl aşteptăm. Ştim că se află în drum spre noi. 
„Dobrogea” l-a lăsat în urmă de vreo două zile. Curând, va 
apare. Vom afla imediat ce pătrunde în apele noastre 
teritoriale. 

— Iată o veste care mă bucură... 

— Şi pe mine. Se pare că sesizarea noastră a stârnit 
interesul... 

— Numai că era bine dacă ne trimiteaţi şi o fotografie a 
individului, fie ea şi mai veche, un portret-robot chiar, ceva 
care să ne ajute la identificare. 

— Dacă aveam, vă trimiteam, dar, poate nu mă credeţi, 


nici noi n-am găsit nimic. Îţi dai seamă că pe responsabilul 
restaurantului nu-l puteam ruga să ne pună la dispoziţie 
vreuna... iar adresa am aflat-o printr-o întâmplare. 

Unul dintre cei ce frecventează localul în mod obişnuit a 
plecat la Bucureşti şi omul nostru l-a rugat să-i ducă un 
mic pachet la un frate de-ai său. 

— Există în realitate acest Aurel Iosif? 

— Cel puţin „în acte” apare. Dar în oraş nu există nicio 
persoană cu numele ăsta. 

— N-apare nici printre transfugi? 

— Nu. Ne-am gândit şi noi la acest aspect... 

— Interesant! Şi ce s-a întâmplat cu pachetul? 

— Aici e aici. Omul l-a dus aşa cum a fost rugat, numai 
că la adresa indicată a găsit doar o femeie. El îl cunoştea 
pe Iosif de mic şi ar fi vrut să-l vadă. Răspunsul pe care l-a 
primit a fost evaziv. La întoarcere, l-a luat pe birtaş la zor 
că de ce l-a trimis la dracu cu cărţi şi l-a întrebat ce face 
frate-său în Bucureşti... Cum eram pe fază, am aflat şi 
noi... 

— Nu credeți că individul ar putea fi ascuns undeva? 

— Tot ce-i posibil! Dar unde? 

— S-o fi ascuns, ca orice infractor urmărit, iar ca să nui 
se dea de urmă, a rupt legătura cu familia. 

— Să verificăm. Nu-i rea ideea! 

— Aş vrea să mai clarificăm nişte lucruri. Bunăoară, cu 
vasul acela... 

Avrămuţ mai află lucruri interesante de la maiorul 
Bârsan. În ciuda aparenţei modeste, „Daphne” avea un 
motor foarte bun, aproape nou, dispunea de un aparat de 
radio bine pus la punct, iar povestea cu zilele necesare 
încărcării şi descărcării era determinată de buna dispoziție 
a căpitanului. Deseori, pentru întârzieri nejustificate, 
plătea amenzi destul de pipărate. Afară de căpitan, el fiind 
şi proprietarul vasului, mai erau îmbarcaţi pe navă trei 
mateloţi şi o femeie, bucătăreasa, lucru cam straniu pentru 
un vas navigând sub pavilion turcesc. Femeia părea să fie 


grecoaică. De fiecare dată când vasul acosta, ea bătea 
pieţele oraşului, mai ales după aprovizionări în vederea 
noului voiaj. 

Avrămuţ ascultase atent şi, nu o dată, revenise cu 
întrebări suplimentare. Bârsan îi explica pe îndelete totul, 
deşi nu era răbdător şi-l agasa minuţia căpitanului. 

— Ai lucrat la anchete? îl chestiona el. 

— Nu. Dar îmi place să evit orice întrebări ulterioare. De 
ce să nu caut explicaţii la toate problemele de la început? 

— Unu la zero! anunţă pe un ton glumet maiorul. 

— N-ar fi bine să vedem dacă nu cumva „Daphne” a 
ancorat şi pe la Sulina...? 

— Doi la zero... Apoi, frăţioare, dacă ai să continui în 
ritmul ăsta, precis o să retrogradez în „B”. Hai să 
verificăm! 

Au lăsat pe seama ofițerului de serviciu să ia legătura cu 
tovarăşii de la Tulcea. Până seara urmau să aibă 
răspunsul. 

— Am o propunere: Ce-ar fi să mergem să vedem şi noi 
birtul? 

— Nu-i rea propunerea... 

— De regulă pregătesc o ciorbă de burtă şi o tuslama 
foarte bune, pe deasupra se serveşte toată ziua. 

Soarele strălucea de-ţi lua ochii, iar marea arăta ca o 
oglindă albastră. Plaja era plină de lume. De sus, de pe 
faleză, Avrămuţ se bucură la gândul că se poate lăsa 
îmbrăţişat de briza ce adia dinspre larg. Nu prea departe 
de țărm, două vapoare sub pavilion grecesc aşteptau să 
între în radă. 

Trecură cu acelaşi pas grăbit pe lângă biserica elenă 
prin a cărei uşă se puteau vedea sfeşnicele cu lumânări 
arzânde. Cotiră, apoi, pe strada Mircea cel Bătrân şi, după 
ce tăiară în diagonală piaţa Ovidiu, îşi continuară drumul 
pe lângă marea geamie. La capătul străzii era birtul. 

— Nu prea poţi să-i reproşezi unui marinar că se opreşte 
aici... Abia iese din port şi hop! cârciuma..., zise Eugen. 


Ce-ar fi, continuă el, să o luăm pe străduţa din spatele 
catedralei ortodoxe, să mai facem un mic ocol şi să venim, 
chipurile, dinspre port? 

— E mult mai bine! Vulpoiul ăsta are nasul fin! fu de 
acord şi Bârsan, aşa că-şi continuară drumul. 

În local erau ocupate mai mult de jumătate din mese şi 
cei mai mulţi sorbeau preocupaţi din ciorba aburindă. Abia 
acum îşi dădură seama ofiţerii că şi lor le era foame. 

Se aşezară la o masă, de unde puteau cuprinde cu 
privirea toată sala. 

— Ce doresc domnii? întrebă o tânără cu un halat nu 
prea curat pentru zâmbetul pe care-l afişa pe buzele 
vopsite violent. 

— Două mici, ca la mama, şi burtica... îi răspunse şoptit 
Bârsan, apăsând, în acelaşi timp, braţul lui Eugen, care 
dăduse să răspundă el la întrebarea fetei. 

Tânără se făcu nevăzută. Aproape imediat, în pragul uşii 
ce ducea spre bucătărie apăru silueta unui bărbat împlinit 
la trup, într-un maiou ud de transpiraţie. 

— A verificat comanda... îi spuse Bârsan. „Două mici, ca 
la mama” înseamnă două sute de ţuică adusă de birtaş de 
undeva anume, pe care o vinde numai la cunoscuţi. 

— Păi nu... 

— Nu, pentru că lucrul acesta este, dacă vrei, o anume 
parolă. Adică oameni de încredere... Uite că ne verifică 
iar... 

Femeia aduse o farfurie pe care erau două cinzeci de 
sticlă groasă în care se vedea un lichid incolor. Le puse pe 
masă şi rămase în aşteptare. Bârsan luă una, o mirosi şi o 
puse la loc. 

— Dacă mata crezi că asta beam eu la mama acasă, te 
înşeli! Ia-le şi spune-i jupânului să trimită ce trebuie... 

Femeia le puse din nou pe farfurie şi plecă. Reveni după 
scurt timp. De data asta, cu alte două ţoiuri de câte o sută 
de mililitri fiecare. 

— Şefu' vă roagă să-l scuzati... 


— Nu-i nimic! Vezi şi cu burtica, să fie dreasă cu 
smântână şi bătută cu ouşor. 

Avrămuţ ridică şi el ţoiul, mirosi ţuica aşa cum făcuse şi 
Bârsan şi gustă. Băutura avea gust de fruct şi de sâmbure. 

— Bine coaptă! spuse zâmbind. 

— Te pricepi, văd... Ia şi din ăştia! şi începură sa ronţăie 
din castraveciorii muraţi, tăiaţi în lung şi în felii subţiri, 
peste care era presărat piper. 

Peste câteva minute apărură şi ciorbele. Le aduse chiar 
„şefu”. Îşi pusese o bluză albă şi, în vreme ce aşeza blidele 
pe masă, îi privea cercetător pe sub sprâncene. 

— Poftă bună! le ură, deşi expresia feţei nu era prea 
amabilă. Parcă v-am mai văzut pe aici... 

— Pe mine, da, începu Bârsan, dar pe vărul meu, pe care 
vreau să-l fac marinar, nu cred. E prima oară la 
Constanţa... 

— Sper să vă placă bucatele noastre, zise ceva mai 
relaxat de data aceasta „şefu”. 

Mâncară cu poftă, iar Avrămuţ simţi cum îl trec 
nădușelile după ţuica aceea bună şi rece. 

— Asta-i crâşma, marinare!... glumi Bârsan. 

— Şi camera separată? 

— Intri pe uşa aceea şi treci printr-un hol, în stânga. 
Alături este toaleta... Ajungem noi şi acolo. 

Plătiră şi plecară. Coborâră pe faleza din faţa Cazinoului 
îndreptându-se agale spre statuia lui Eminescu. Se opriră 
pe o bancă, discutând. Când la ora trei sirena portului îşi 
făcu auzit glasul, o luară spre docuri. 

— Nu cred să avem vreo veste de la caicul tău... E bine 
că verificăm şi la Sulina, dar cred că tot aici va trage. 

— Decât să greşim, mai bine să luăm măsuri în plus. 
Pentru asta n-o să ne bată nimeni. 

— Asta aşa-i! Hai să-ţi arăt oraşul, până una alta... Se 
pare că s-au adunat nişte ochi să ne privească... şi îi făcu 
un semn discret, arătând peste umărul stâng. 

Sus, pe buza malului înalt, un tinerel stătea rezemat de 


balustrada grilajului, privind, când şi când, către ei. 
Urcară scările în zigzag ale părculeţului din faţa 
Cazinoului şi se îndreptară alene pe strada ce ducea spre 
centrul oraşului. Tânărul îi urma de la distanţă, făcând 
eforturi să pară cât mai puţin interesat de persoana lor. 

— Ce facem? întrebă Avrămuţ nerăbdător. 

— Nimic, lasă-l în pace... Câştigă şi omu’ o pâine. De ce 
să-i facem greutăţi? îl ducem cât îl ducem şi apoi îl 
„pierdem”. Îl cunosc, este un neisprăvit de bişniţar, un 
individ nelipsit al localului ăsta. Precis a fost pus să ne 
urmărească. 

În apropierea fostei gări o cotiră spre stânga şi ieşiră în 
Bulevardul Republicii. lIntrară în blocul de lângă 
restaurantul „Modern”. Se opriră câteva minute în hol şi 
priviră prin ferestrele uşii de fier forjat. Tânărul se postase 
prin apropiere. 

— Ce zici? îl întrebă Bârsan. 

— Nimic. Ştiu ce urmează... Pe unde ieşim? 

— Pe moment, nu ieşim. Am un prieten aici, mergem la 
el şi „stăm la spectacol”... Haida! 

Urcară până la etajul întâi. Sunară la unul din 
apartamente. Le deschise un bărbat al cărui ten arăta că 
abia venise de undeva unde soarele ardea cu putere. Cei 
doi se îmbrăţişară apoi gazda îi obligă să ia loc în fotolii. 
Fără o vorbă, Avrămuţ se ridică şi privi pe fereastră, având 
grijă să nu mişte perdeaua. Tânărul era tot acolo. Pe rând, 
fără ca amfitrionul să-şi dea seama de adevăratul scop al 
vizitei, cei doi îl supravegheară pe urmăritor. Când 
individul plecă, îşi luară rămas bun şi ei. Rolurile se 
inversară. De data aceasta cei doi ofiţeri îl luară în primire. 
Individul rătăci prin oraş câtva timp, nedându-şi seama că 
acum el era cel urmărit şi, în cele din urmă se îndreptă 
spre șoseaua ce duce spre Mangalia. Dispăru într-o curte 
mare, plină de porni şi iarbă, în fundul căreia se zărea o 
căsuţă micuță, „sufocată” de construcţiile din jur. 

— Aici probabil locuieşte birtaşul, zise Avrămuţ. 


— Nu. Aici stă tânăra care ne-a servit. Neisprăvitul ăsta 
trăieşte cu ea. O roade de bani. 

— S-ar putea să fie şi ea implicată, deşi nu-mi vine a 
crede. 

— Cred că Iosif se foloseşte de ea fără să aibă habar în 
ce a băgat-o... Cu ocazia cercetărilor, i s-a făcut o 
percheziţie domiciliară, dar nu s-a găsit nimic. Mi-am pus 
atunci problema unei ascunzători şi nu ştiu de ce îmi vine 
să cred că asta-i. De-acum e-al nostru! E de ajuns să ai un 
fir, şi începi să deşiri... 

Într-un târziu, ajunseră la birou. Cum îi văzu, ofiţerul de 
serviciu le comunică că „Daphne” nu ancorase nicio dată la 
Sulina. Cel puţin acum aveau confirmarea că punctul unde 
se realiza schimbul de informaţii era Constanţa. 

Urcară în biroul lui Bârsan. Avrămuţ deschise larg 
fereastra prin care pătrunse o adiere de vânt. 

— Ce cald mai e pe la voi!... 

— Ce părere ai dacă mergem pe la „căsuţă”?... Nu este 
exclus ca de acum să ocolească birtul... 

— Asta o să şi facem... Să luăm cu noi un aparat de 
fotografiat şi un binoclu. O să avem nevoie. 

Îşi luară deci cu ei nu numai binoclul şi aparatul de 
fotografiat, ci şi cele trebuitoare pentru un „sejur” mai 
îndelungat. După vreo două ceasuri erau instalaţi în casa 
de vizavi, locuită de un muncitor de la şantierul naval, 
care, cunoscându-l pe maiorul Bârsan şi aflând despre ce 
era vorba, le-o puse la dispoziţie. Familia îi era plecată în 
vacanţă, undeva pe lângă Buzău. 

Cel puţin două zile — până la sosirea probabilă a vasului 
— aveau să stea acolo. Nădăjduiau că veghea nu le va fi 
zadarnică. Vegheau cu rândul. Orele treceau greu. 
Aşteptarea, de cele mai multe ori, este insuportabilă. 

Către ora şase apăru tânără şi Eugen o recunoscu 
imediat. La puţin timp după aceea plecă cel ce-i urmărise 
în oraş, dar reveni în scurtă vreme. Fusese numai după 
cumpărături. O dată cu înserarea, casa îţi sporea senzaţia 


de izolare şi părăsire. Numai un bec anemic arunca o 
lumină palidă deasupra uşii de la intrare. 

Liniştea străzii era tulburată tot mai rar. Aproape de 
miezul nopţii, Bârsan căzu toropit. Avrămuţ îi propuse să 
se culce, urmând să vegheze el. Maiorul protestă, dar, în 
cele din urmă, se întinse pe canapea şi începu să sforăie. 
Când şi când, Eugen se folosea de binoclu. Era un aparat 
de marină cu obiective speciale, cu care se putea distinge 
bine în întuneric. Cercetă pe rând strada, curtea vecină şi 
poarta. Efortul de a scormoni în desimea nopţii începu 
după un timp să-l obosească. Gustă din termosul cu cafea 
şi din nou se concentră asupra obiectivului. Deodată, i se 
păru că vede o umbră. În primul moment crezu că este 
victima unei iluzii, dar constată că în curtea alăturată 
intrase, într-adevăr, un bărbat. După rapiditatea 
mişcărilor, părea să fie destul de tânăr. Îl sculă pe Bârsan. 

— Ce-i?! se ridică acesta de pe canapea. 

— A venit cineva... în curtea vecină... 

— Când? 

— Abia a intrat. Ce facem? 

— Deocamdată, nimic. Aşteptăm să iasă... 

În noaptea aceea, lungă şi obositoare, nu mai ieşi nimeni 
din locuinţa slab luminată. 

— Precis nu ţi s-a părut, căpitane? întrebă Bârsan. 

Eugen nu răspunse şi continuă să supravegheze atent 
strada. Luă ceaşca de cafea fierbinte pe care i-o adusese 
maiorul şi o ţinea în căuşul palmelor. Căldura lichidului îi 
pătrunse adânc în fibrele trupului. 

— Lasă-mă pe mine şi bea-ţi cafeaua în linişte... 

— Uite! îi arătă Eugen maiorului. 

Pe poartă tocmai ieşea concubina lui Iosif, însoţită de un 
bărbat între două vârste. Cu mişcări rapide, surprinzător 
de rapide pentru talia lui cam mătăhăloasă, Bârsan 
declanşă aparatul de fotografiat cu raze infraroşii pe care 
îl avea la îndemână. 

„De unde îl cunosc eu pe individul ăsta?... Precis i-am 


văzut figura!” îşi spuse Avrămuţ când zări faţa celui ce 
dădea colţul străzii. Primul impuls fu să-i urmărească pe 
cei doi, dar Bârsan îl opri. 

— Îl regăsim la bodega portului. 

— Şi dacă...? 

— Hai s-o luăm logic. Individul este curier. Precis a adus 
ceva şi va pleca tot cu ceva... Nu trebuie să-i speriem. 

Avrămuţ, după o scurtă ezitare, se declară de acord cu 
raţionamentul lui Bârsan. Era obosit. Simţea şi el nevoia să 
se odihnească după o noapte albă. Maiorul îi ghici starea şi 
îi ceru să se culce. În cele din urmă, Avrămuţ căzu într-un 
somn greu, fără vise. 

Bârsan îl înveli cu un cearşaf şi plecă încuind uşa pe 
dinafară. Cheia o băgă, apoi, pe sub uşă. Afară soarele 
matinal strălucea dinspre mare, curat, auriu, prelungind 
siluetele caselor, ale oamenilor, care mergeau grăbiţi spre 
treburile lor. Maiorul se pierdu printre trecători. 


Coborând spre port, Bârsan îşi dădu seama că se lăsase 
prea mult condus de inspiraţie. Nu avea niciun plan, nu 
ştia de unde anume să înceapă. Era prea devreme să între 
în bodegă. Apărând cu noaptea-n cap, îl putea alerta pe 
birtaş. Dar nici nu putea să renunţe la intenţia de a afla 
mişcările pe care neapărat le iscase sosirea curierului. 
Numai că situaţia se prezenta cu totul altfel. In afara 
obişnuitelor aprovizionări zilnice cu gheaţă, carne, legume 
şi pâine, nimic altceva nu „mişca”. 

Nici mai târziu, când Bârsan intră să mănânce o ciorbă 
de burtă, nu reuşi să descopere mare lucru. Reţinu doar că 
de data asta responsabilul îşi servea clienţii. 

— Necazuri? îl întrebă acesta, privind cercetător la ochii 
încercănaţi şi barba ţepoasă, neagră, care năpădise 
obrazul lui Bârsan. 

— O rudă bolnavă... Toată noaptea am umblat cu ea pe 
la spital... spuse oftând ofiţerul, şi se uită spre fereastră. 

— Trec ele, murmură responsabilul, şi în vocea lui 


maiorul simţi o uşurare. Apoi, când reveni cu farfuria, 
parcă pentru a-şi justifica prezenţa în local, mai adăugă: 
fata are zi liberă şi trebuie s-o înlocuiesc... E destul de 
greu, că avem vânzare mare aici... 

Apoi se îndepărtă. 

„Ce zi liberă, că doar am văzut-o cu ochii mei plecând”, 
comenta în sinea sa Bârsan. Apoi, îşi făcu socoteala că cel 
venit noaptea la locuinţa tinerei putea fi un iubit al 
acesteia, de care nu trebuie să ştie Iosif. Iar ei începuseră 
deja să vadă în acesta un spion. „Cei doi ar fi pe undeva, 
prin apropiere, poate pe plajă... Toată mişcarea nu are 
decât scopul să-i ofere un alibi curierului... Asta e!” şi era 
aproape să se scoale de la masă şi să plece. Se stăpâni, 
însă, termină de mâncat şi ieşi cu degajare. 

Avrămuţ se trezise între timp. Dormise doar vreo trei 
ore, dar se simţea înviorat. Se bărbierise şi, când Bârsan 
ciocăni în uşă, el îşi sorbea cafeaua. 

— Haide, mergem la plajă, repede! îl zori maiorul 
nerăbdător. 

Avrămuţ încercă să-i spună că are alte gânduri, dar 
Bârsan nu-i dădu răgaz. În stradă, maiorul începu să-i 
explice ce anume îl determinase să ia hotărârea. Apoi îi 
relată că „Daphne” urma să ancoreze chiar în după-amiaza 
aceea. Îi mai aduse la cunoştinţă ordinul colonelului de a 
da un telefon la Bucureşti. 

— Nu sunt de acord să-i căutăm pe plajă... Chiar dacă-i 
găsim, nu rezolvăm mare lucru. Cheia întregii afaceri este 
tot la restaurant, iar ea va fi adusă de către marinar... Şi 
nu în seara asta! 

Bârsan se opri şi îl fulgeră cu privirea pe căpitan: 

— Omule, ai un talent de a spulbera entuziasmul... 

— Entuziasmul facil... Mai bine să mergem şi să 
analizăm pe îndelete ce avem de făcut atunci când vasul va 
fi în radă... Cred că-i mai important. 

— Câţi ani ai, omule? 

— Mulţi, puţini, nu contează! mai importantă mi se pare 


acum soluţionarea cazului. 

Şi maiorul încuviinţă, înciudat totuşi că se supunea atât 
de uşor colegului său. 

„ Daphne” se legăna uşor, strunită de parâmele care o 
legau de dana metalică de pe chei. Era cufundată în 
întuneric şi, dacă n-ar fi avut aprinse cele două lumini la 
pupa şi provă, ai fi putut crede că nu se afla nimeni la 
bord. Şi cheiul părea pustiu. Numai un observator atent ar 
fi descoperit luminiţa unei pipe, aprinzându-se, când şi 
când, undeva lângă tambuchi. Acolo stătea căpitanul 
caicului, răsturnat într-un şezlong, fumând tutunul său 
preferat, tocat în fâşii mari, fiert în miere şi mirodenii. 
Aroma lui neobişnuită îi reamintea de zilele de început ale 
lui ca marinar, când, tânăr fiind, mai credea în farmecul 
mării şi visa la adânca dragoste, imaginându-şi că fiecare 
nou voiaj îi va aduce o nouă iubire, la fel ca în cele o mie şi 
una de nopţi. Timpurile trecuseră şi, o dată cu ele, 
speranţele de a întâlni dragostea şi bogăţia. Fiindcă, 
pentru el, iubirea nu putea fi adevărată decât atunci când 
era bine „garnisită” cu bănişori. Numai că nu avusese 
parte de prea mulţi. Doar atât cât să-şi ducă viaţa de azi pe 
mâine. Dar, aşa cum mirosul bucatelor nu te satură, ci 
numai îţi stârneşte pofta, în goana lui după mai mult, 
Sadim trebuise să accepte, în disperare de cauză, să facă 
anumite servicii. Înţelesese imediat despre ce anume 
„servicii” era vorba şi inima îi cam tremurase. Văzând 
teancul de lire ce i se fluturase sub nas, primise oferta, aşa 
cum se întâmplase şi în alte rânduri. 

Era al optulea voiaj pe care îl făcea şi se şi obişnuise cu 
misiunea. Pe lângă bani, mai avusese un motiv de 
mulţumire. Omul cu care luase legătura la Istanbul îi 
plătise cheltuielile de achiziţionare şi montare a unui 
motor nou, cu care putea dezvolta o viteză sporită, încât 
caicul părea mai degrabă o şalupă rapidă. Concomitent, 
primise şi o staţie de emisie-recepţie, pe care n-o folosea 
decât pentru a-şi rezolva problemele de acostare. La toate 


acestea se gândea acum, fumând în linişte şi bucurându-ne 
de seara caldă, de adierea umedă a brizei. Asculta cu 
încântare muzica ce plutea dinspre grădina Cazinoului. Îşi 
propusese ca, după ce va termina cu formalităţile vamale, 
să se ducă să vadă programul de la barul de noapte. 
Clipele acestea de aşteptare i se păreau lungi, dar n-avea 
motive de grabă. Nu era în firea lui să se lase furat de 
frământări inutile. Simţi, deodată, că vasul se clătină uşor, 
ca atunci când cineva călca pe schelele ce-l legau de chei. 
Se ridică repede din şezlong, deşi bănuia cine ar putea fi. 
Într-adevăr, bucătăreasa venise din oraş şi se îndrepta 
spre locul unde ştia că-i place căpitanului să se 
odihnească. 

— Ei? întrebă acesta cu voce joasă. 

— Nimic deosebit... spuse ea, şi se rezemă de braţul 
şezlongului. 

Trăise mulţi ani cu bărbatul acesta, pe care-l iubise din 
tot sufletul, deşi mama şi tatăl ei o dispreţuiau pentru că 
se încurcase cu un păgân. Pentru ea, însă, faptul că omul 
pe care-l iubea era mahomedan şi nu ortodox nu avea nicio 
importanţă. Important era că atunci când îl vedea îi 
clocotea sângele în vine. Şi asta era mai presus de orice. 
Cu timpul, pasiunea se mai domolise, şi, cu toate că turcul 
o schimbase, nu o dată, cu altele, ea îi rămăsese 
credincioasă, acceptând să muncească ca bucătăreasă pe 
vasul lui, numai pentru a-i fi în preajmă. N-ar fi putut trăi 
fără bărbatul cu răsuflarea atât de aprinsă, a cărui piele 
mirosea a sare. Nădăjduia ca atunci când va renunţa la 
coaja aceasta de nucă, să se stabilească în vreo mahala a 
Fanarului, unde să deschidă o dugheană şi să aibă câţiva 
copii, de a căror creştere să se ocupe toată ziua. Speranţa 
aceasta i-o hrănise din plin şi Sadim, pe care anii şi 
greutăţile îl mai potoliseră. Nu pricepea ce afaceri erau 
astea în care o vârâse şi pe ea. Bănuia că ar fi vorba de 
contrabandă, ocupaţie tot atât de veche ca şi marinăria. 
Ratându-şi toate planurile unei vieţi liniştite, acum se 


gândea doar cum să agonisească ceva din fiecare drum, în 
vederea unei bătrâneţi mai puţin agitate. 

— Bine, atunci ia taşca aceea şi du-o în oraş... Vezi să nu 
te înşele omul... 

li spusese toate acestea în greceşte, şi ei îi făcu plăcere, 
ca de fiecare dată când bărbatul era atent cu ea. 

Femeia luă taşca, care semăna foarte bine cu o geantă 
de damă ceva mai mare, în care se aflau câteva obiecte ce 
se găsesc în mod obişnuit asupra unei femei, şi trecu pe 
schelă în pas uşor, după care ieşi din port, zâmbind 
complice omului de la poartă. Portarul o cunoştea destul 
de bine pe grecoaica asta care mai păstra ceva foc în 
priviri şi se obişnuise cu necontenitul ei du-te-vino, aşa că 
nu-i acorda prea multă atenţie. Chiar se gândea că femeia 
pleca în oraş să toace banii daţi de căpitan. 

De cum ieşi pe poartă, bucătăreasa o luă pe scări în sus, 
trecu pe lângă Farul genovez şi se pierdu pe străduţele ce 
duceau spre Piaţa Mangaliei. Acolo o aştepta tânără 
ospătăriţă, care purta în mână un mic geamantan ponosit. 
Fără multe vorbe, luă taşca grecoaicei şi o vâri în 
geamantanul unde se aflau, în neorânduială, mai multe 
obiecte de îmbrăcăminte. Apoi ospătăriţa o luă pe un drum 
ocolit, către gară. Privea când şi când în urmă, deşi la 
numai câţiva paşi în spatele ei se afla concubinul, individul 
care-i urmărise pe cei doi ofiţeri cu o seară mai înainte. El 
se făcea că nu o cunoaşte pe fetişcană. Pe trotuarul 
celălalt, în acelaşi ritm cu ei, aparent dezinteresat de ce se 
petrece pe stradă, păşea vizitatorul nocturn. Ţinea mâna 
dreaptă în buzunarul pantalonilor. 

— Cred că este înarmat, şopti Avrămuţ maiorului, 
privind scena. 

— Al dracului de bine lucrat!... Şi-au luat toate măsurile, 
iar la o adică, chiar dacă ar fi reţinuţi acum, firele s-ar opri 
la cârciumă. Ai avut dreptate, ce mai! Cum de ţi-a venit 
ideea?! 

— M-am gândit doar la cel ce s-ar putea afla în spatele 


acestei urzeli. Apoi, din puţina experienţă pe care o am, îi 
cunosc modul de acţiune, felul de a gândi, toate devenite 
de-a dreptul obişnuinţe pe vremea când era comisar. 
Individului îi plac lucrurile complicate. Am impresia că-i 
satisfac gustul de aventură, deşi, se pare că e inteligent şi 
cu picioarele pe pământ. 

— Aplicăm varianta B, ce zici? 

— Cred că e cea mai bună... 

Tânără cu geamantanul intră în holul gării şi se opri la 
biroul de bagaje de mână. Verifică, încă o dată, în văzul 
tuturor, dacă încuietorile sunt în regulă, o depuse şi luă 
recipisa. Cei doi priveau, unul din hol iar celălalt prin 
geamul uşii, manevra. Apoi plecară împreună cu femeia. 

Numai când se convinseră că s-au îndepărtat destul şi că 
nu mai au gânduri de întoarcere, Avrămuţ şi Bârsan 
merseră la şeful de staţie. Îi explicară scopul vizitei, îi 
arătară mandatul eliberat de organul de procuratură, pe 
care ceferistul îl citi cu atenţie. Le ceru legitimaţiile şi 
dădu să pună mâna pe telefon. 

— Cu cine vreţi să vorbiţi? 

— Vreau să... 

— Tovarăşe Stoican, vă rog să ţineţi seama că este o 
chestiune absolut confidențială şi urgentă. Nu trebuie să 
mai discutaţi cu nimeni. 

— Da, dar vedeţi, este vorba de un drept al... 

— Atunci când dreptul pe care legea noastră îl oferă 
fiecăruia este folosit împotriva ţării, lucrurile capătă alte 
nuanţe... Aici, în acest mandat scrie totul. 

— Bine. Dumneavoastră ştiţi mai bine ce trebuie făcut... 

Incuietorile geamantanului erau speciale. Abia reuşiră 
să le desfacă, după multe încercări. Bârsan a fost cel care 
le-a dat de capăt, şi când a văzut opritorul sărind nu i-a 
venit să creadă. Au luat geanta pe care o adusese 
grecoaica şi au pus pe o masă fiecare obiect: un 
portţigaret, o brichetă, două borcanele cu pomadă, un 
portmoneu, un baton de ciocolată, un creion pentru ochi, 


un ruj de buze şi un flacon de parfum cu corp metalic. În 
afara etichetelor care le dezvăluiau proveniența străină, 
nimic altceva nu lăsa să se întrevadă că ar fi vorba despre 
materiale de spionaj. 

— Dacă nu găsim nimic, nu ştiu pe unde o să scoatem 
cămaşa... zise cu năduf Bârsan, uitându-se la ceas. 
Perspectiva unei alte nopţi albe nu-i surâdea deloc 

— Mai bine să dăm de ascunzătoare, altfel dracu' ne-a 
luat! Celălalt competitor, timpul, ne lasă în urmă. 

Deşi iniţial îşi împărţiseră sarcinile, fiecare luând un 
număr egal de obiecte, ulterior, îşi schimbară tactica, 
studiind obiectele împreună. Bârsan aduse dintr-un birou 
alăturat o lampă puternică. Cercetară mai întâi rujul de 
buze. Măsurată cu atenţie capacul metalic, apoi corpul 
suportului şi în cele din urmă rujul propriu-zis. Bârsan îl 
străpunse cu o sârmă fină, urmând un traseu longitudinal. 
Nimic! Il aranjară la loc şi şterseră cu grijă părţile 
metalice, pentru a nu rămâne amprente. 

Trecură la flaconul de parfum. Corpul recipientului 
fusese confecţionat dintr-un metal subţire, la fel ca şi 
suportul rujului, iar capacul desfăcut arăta că posesoarea 
l-a folosit în mod curent. Avrămuţ îl agită puţin şi ascultă 
atent. 

— Eu ştiam că parfumul se miroase, nu se ascultă... 
glumi Bârsan. 

Eugen zâmbi. Luă sârmuliţa cu care maiorul străpunsese 
rujul şi o introduse în „sticla” de apă de colonie. Măsură 
până unde ajunsese şi apoi compară lungimea, aşezând-o 
pe exteriorul recipientului. Diferenţa era mult prea mică 
pentru a presupune existenţa unui fund dublu. O agită din 
nou şi ascultă şi mai atent. Apoi deşertă lichidul într-un 
pahar. Abia dacă erau câţiva centimetri cubi. 

— lată ceva interesant! zise Avrămuţ. 

— Ce? Faptul că, negăsind nimic, ai să-i schimbi 
parfumul, punându-i unul bărbătesc, să moară spionii de 
oftică?! 


— Nu.. Deşi mi-ar surâde o idee ca asta. Vine ea şi 
vremea aia, cred, foarte curând... 

Bârsan luă recipientul în mână, îl privi atent, sub 
fasciculul de lumină al lămpii; se ajută şi de lupă. 

— Uite, aici e îmbinarea! Eu o desfac, iar tu vezi de 
celelalte... 

Înainte însă ca Bârsan să desfacă capacul, Eugen găsi o 
altă ascunzătoare. Era în batonul de ciocolată. Fiecare cub 
din cele douăsprezece ale batonului gros de aproape un 
centimetru şi jumătate avea în interior ceva care nu lăsa să 
pătrundă nici măcar un ac fin. 

— Ce facem cu astea? arătă Eugen spre ciocolată. 

— Pe dracu'. Ca şi cu ăsta... şi arătă spre recipientul de 
parfum. 

Avrămuţ îl luă, se uită la el, apoi îl puse deoparte. 
Bârsan sări imediat în sus, nemaiputând de bucurie. li 
arătă lui Avrămuţ, cu un gest larg, cum se desfăcea 
recipientul. Ținând de partea filetată pe care se înşuruba 
capacul şi învârtind în sens invers, fundul recipientului se 
desprindea uşor, lăsând să se vadă o ascunzătoare 
perfectă, în care nu pătrundea lichidul. Din acel 
compartiment, Bârsan scoase douăzeci şi patru de 
microfilme. Avrămuţ amuţi pur şi simplu de emotie. 

— Îmi permiteţi să vă felicit, tovarăşe căpitan! nu se lăsă 
nici de data aceasta Bârsan, folosind acelaşi ton glumeţ. 

— Mai la urmă cu delicatesurile! Mai la urmă! Ce facem 
cu ciocolata? 

— O mâncăm şi gata! 

— Ce bine-ar fi dacă... am o idee... 

Bârsan se plesni cu palma peste frunte când auzi ce 
avea de gând. Fără să mai stea pe gânduri, formă un 
număr de telefon şi vorbi mai întâi cu ofiţerul de serviciu, 
apoi cu un coleg şi, în cele din urmă, îl anunţă pe Eugen că 
cererea îi va fi satisfăcută. Nu mult după aceea, un 
subofițer aduse un cântar. Avrămuţ puse imediat pe taler 
batonul de ciocolată. În ciuda dimensiunilor obişnuite, 


avea peste patru sute de grame. 

— Au ascuns ceva cocoşei în bucata asta de ciocolată. 
Aşa că dacă te încumeţi să o mănânci, îţi trebuie dinţi, nu 
glumă... 

— O să ne convingem imediat, replică Eugen. 

Cei doi ofiţeri luară pachetul cu ciocolată şi plecară în 
grabă. Unul dintre colegii lui Bârsan îi aştepta la spital. 
Urcară în tăcere pe scara pustie la acea oră până la 
cabinetul de radiologie. Un medic, pe faţa căruia se putea 
citi cu uşurinţă că abia fusese trezit din somn, le deschise. 
Avrămuţ se prezentă şi îi atrase atenţia că e vorba de o 
problemă ultrasecretă. 

— Sunt medic şi ştiu ce înseamnă un secret. 

Radiologul aşeză batonul de ciocolată pe masa 
orizontală a aparatului şi, după ce îşi puse şorţul de 
protecţie din cauciuc, îi dădu drumul. Se auziră două 
declicuri. 

— Doriţi să le vedeţi acum? 

— Desigur! răspunse nerăbdător Bârsan. 

Medicul atârnă batonul legat cu două aţe de planşa 
aparatului şi apropie ecranul, astfel că pe geamul mai se 
puteau distinge cu uşurinţă douăsprezece cercuri, perfect 
rotunde. 

— Cred că ai dreptate, frăţioare, şopti. Eugen... Dar să 
vedem ce ne arată clişeul din profil... 

— Imediat... răspunse medicul care şi trecu în camera 
de developare, de unde apăru cu cele două filme de pe 
care apa încă şiroia. Le agăţă de tocul ferestrei şi îşi 
aprinse o ţigară. 

— Sper că nu v-aţi supărat că v-am deranjat în mijlocul 
nopţii, tinu să-şi ceară scuze Avrămuţ. 

— Deloc. Este şi acesta, în felul lui, un caz de urgenţă, şi 
îmi dau seama că trebuie rezolvat. 

Revenind începură să analizeze imaginile de pe filmele 
fixate în epidiascop. Nu încăpea nicio îndoială că erau 
monede de aur, cu care rezidentul căruia îi erau destinate 


trebuia să-şi plătească agentura. Erau vreo zece „cocoşei”, 
cantitate suficientă pentru o lună, adică până la 
următoarea sosire a vasului turcesc. _ 

Cercetară, apoi, celelalte obiecte. In cele două 
borcănaşe cu pomadă descoperiră alte microfilme. 
„Probabil sunt comunicări de ultimă oră, care trebuiau 
asigurate în mod special”, gândi Avrămuţ, şi le puse alături 
de celelalte, pentru a fi fotografiate. Nu mai găsiră nimic. 
Dar Bârsan căpătase gustul scormonitului. Incepu să 
desfacă şi căptuşeala genţii. Ingenios aşezate, găsi între 
pielea şi mătasea căptuşelii, peste douăzeci de mii de lei, 
în bancnote de o sută. 

— Permiteţi să vă felicit, tovarăşe maior! nu uită să i-o 
întoarcă Avrămuţ, pe acelaşi ton cu care o făcuse şi 
Bârsan. 

— Să nu exagerăm, tinere, să nu exagerăm, îl temperă 
acesta. 

Fotocopiară microfilmele, întocmiră actele procedurale 
necesare, aşezară totul la loc, asigurându-se că nu 
rămăsese nicio urmă care să trădeze „incursiunea” lor în 
interiorul genţii, şi duseră valiza la locul ei. 

Soarele abia răsărise şi stăruia acea atmosferă de linişte 
adâncă, de cumpănă, în care o parte a firii se trezeşte la 
viaţă şi o alta se întoarce la odihnă, acea clipă în care toate 
se împacă şi în care şi copiii au visele ca de miere. Eugen 
şi Bârsan gustau din plin momentul acestei noi izbânzi, 
după atâtea ore de trudă. Voiau să se recreeze un pic, aşa 
că o luară către plajă. Marea căpătase reflexe roşietice, iar 
nisipul strălucea auriu, incredibil de auriu şi, dintr-odată, 
Avrămuţ simţi nevoia să se zbenguie, să alerge, să respire 
din plin aerul uşor iodat. 

— Am impresia că te-a vrăjit marea... îi spuse gânditor 
maiorul. N-o înţeleg decât oamenii cu suflet adânc şi 
necuprins, ca şi ea... 

— Poate. Oricum, simţeam nevoia unei asemenea 
privelişti după o noapte plină de emoţii. 


— Şi crezi că ziua va fi lipsită de acest farmec? Uite, 
acum se ridică soarele şi, o dată cu el, apar şi umbrele... 

— Mai ai niţeluş şi ai să te apuci de poezii... Ţi-ai făcut o 
idee asupra modului în care vor evolua lucrurile? 

— Desigur! Mă tot frământ cum să „interceptăm” 
mesajele aduse de individul care va lua valiza... 

— M-am gândit şi eu la asta. Pe recipisele care se 
fixează, de regulă pe obiectele lăsate la biroul de bagaje de 
mână este trecută şi data. Nu? Ei, noi trebuie să verificăm 
care sunt geamantanele sau celelalte colete depuse cu o zi 
înainte. Eu am şi calculat: individul a apărut la puţin timp 
de la sosirea ultimului accelerat de Capitală... 

— Păi, frăţioare, ce mai aşteptăm? 

— Nu cred că-i bine. Acum e prea multă lume acolo, aşa 
că trebuie să ţinem seama şi de eventualii ochi nedoriți. 
Oricum, vasul va pleca mult mai târziu, aşa că avem 
destulă vreme. Nu? 

— Atunci, să încercăm să descifrăm grupuşoarele de 
cifre cu care ne-a „dotat” turcul... 


N-avură timp de aşa ceva. Scăpaseră din vedere că cel 
venit de la Bucureşti o putea şterge oricând cu materialele 
aduse de echipajul caicului. Aşa că Avrămuţ se pregăti de 
plecare spre Bucureşti. Işi luase un post de observare în 
apropierea biroului de bagaje de mână şi se înarma cu 
răbdare. Căldura îl moleşise. Din cauza oboselii simţea o 
greață puternică. Băuse deja două fiole de cofeină în 
speranţa că va alunga somnul ce-i lipea pleoapele, dar 
efectul era slab. Mesteca, din când în când, câte o bucată 
de ciocolată. 

Când îl văzu pe bărbatul despre care nu îşi amintea 
unde anume îi mai zărise figura luând geamantanul, 
răsuflă uşurat. Îl lăsă să între în restaurantul gării. Găsi o 
masă nu departe de el şi după ce acesta termină de 
mâncat, tot discret, îl urmă până la urcarea în tren. 

Călătoria fusese pentru Avrămuţ un adevărat calvar. 


Noroc că Bârsan avusese grijă să-i dea câteva lămâi şi mai 
multe bucăţi de zahăr, că altfel nu ar fi suportat căldura 
moleşitoare. Spre seară, o dată cu kilometrii înghiţiţi de 
locomotivă şi care-l apropiau tot mai mult de Capitală, 
zăpuşeala parcă mai slăbise 

„Ce-o să facă cu geamantanul?” se tot întreba Eugen, 
frământat de îndoială şi dornic să nu scape firul pe care 
abia îl prinsese. Il rugase pe Bârsan să telefoneze la 
Bucureşti şi să-i anunţe sosirea, dar se gândea şi la modul 
de acţiune pentru situaţia în care ar fi fost singur. Nu avu 
însă vreme de prea multe reflecţii. Peroanele gării se 
vedeau deja, iar curierul se pregătea să coboare. Dintr-o 
dată individul întoarse capul către el şi, pe loc, Eugen avu 
revelaţia: „Este desigur vărul transfugului pe care mi l-a 
descris soţia avocatului. Uite cum se leagă lucrurile!” Pe 
chipul individului nu se putea citi nimic deosebit. Îşi păstra 
mina plictisită de om dornic să scape de înghesuială şi de 
mirosul acela insuportabil de transpiraţie. 

„Precis va depune valiza la biroul de bagaje”, îşi 
continuă Avrămuţ monologul interior. Descoperise modul 
de transmitere a informaţiilor. „Ce mă fac dacă nu-mi vine 
nimeni în ajutor? Cum mă descurc de unul singur?” Se 
linişti abia când îl zări pe Moraru. 

Primul care puse piciorul pe peron fu omul cu 
geamantanul. Eugen se strădui să nu-l scape din ochi. 
Moraru îl zărise pe Avrămuţ, dar nu arăta că l-ar fi 
recunoscut. Îi urmări doar direcţia privirii. 

Omul cu geamantanul îşi continuă drumul zorit. Depăşi 
biroul de informaţii şi ieşi în holul caselor de bilete de 
clasa întâi. 

„Dacă l-am pierdut?” se îngrijoră Eugen, şi îşi alese un 
loc de unde putea supraveghea atât intrarea dinspre 
Palatul C.F.R. cât şi peronul care ducea spre casele de 
bilete de la clasa a doua... 

După aproape jumătate de oră, Eugen dădu semne de 
nerăbdare. „Să telefonez, poate Moraru a comunicat 


n 


ceva...” se gândi, dar asta ar fi însemnat să părăsească 
postul de observație. „Să mai aştept? Am să stau aici. Nu 
se poate să nu apară...” Şi când îl văzu pe individ intrând 
pe uşa mare de fier forjat, aproape că-şi pierdu respiraţia 
de emoție. Acesta „şterse” cu privirea persoanele şi, fără 
să se grăbească, se îndreptă spre biroul de bagaje, 
Avrămuţ trecu pe lângă el exact în momentul în care 
funcţionarul lega numărul de ordine înscris pe recipisă. 
„1003. O să le joc la Loto. Poate îmi aduc noroc”, îşi zise şi- 
l văzu pe Moraru care venea încet de undeva, din spate şi, 
când trecu pe lângă el, îi şopti scurt: „Ielefonează 
colonelului!” şi-şi continuă drumul spre staţia de troleibuz. 

Eugen ieşi din gară, se opri la telefoanele de sub 
colonade şi formă numărul... 

— Cum a fost concediul? glumi, în stilul său obişnuit, 
colonelul. 

— Vreme frumoasă, mare liniştită. A venit o mulţime de 
turişti şi ne-am întors cu barca plină de peşte, îi răspunse 
pe acelaşi ton glumeţ, privindu-i pe cei ce-şi așteptau 
rândul la telefon. 

— L-a depus? 

— Desigur. Dar abia pe data de 10 va veni să-l ia... Da, 
pe 10, repetă la întrebarea colonelului. Am înţeles, aşa am 
să procedez! mai spuse şi atârnă receptorul. 

Colonelul înţelesese şi-i ceruse să rămână pe loc până ce 
va veni cel căruia îi era destinat coletul. Urma să-l ajute 
locotenentul Oancea şi, bineînţeles, Moraru, îndată ce se 
întorcea din urmărirea individului. 


Aşteptarea este, de regulă, foarte grea, chiar şi atunci 
când cunoşti momentul în care urmează să aibă loc 
întâlnirea dorită. În cazul lui Eugen se adăuga şi oboseala 
acumulată în orele de încordare petrecute de la Constanţa 
la Bucureşti, Ofiţerul se bucură nespus când îl recunoscu, 
prin mulţimea de oameni care împânzeau peronul, pe 
Oancea. După predarea postului de observaţie îşi permise 


un răgaz pentru o mică gustare şi o cafea la restaurantul 
gării. Rămase, însă, surprins când, la numai câteva minute 
după ce se aşezase la masă, apăru lângă el Moraru. 

— Tu la distracţie, la mare, şi eu la mama dracului pe 
coclauri, după potcoave de cai morţi! 

Deşi părea supărat, Moraru nu-şi putea ascunde bucuria 
revederii. - 

— Distracţie cum am avut-o eu n-o doresc nimănui... 
Noroc de cafelele astea, altfel cad din picioare... Dar tu ce- 
ai reuşit? 

— Am aflat destule şi cred că se îngroaşe gluma. Rău de 
tot! Nici nu ştiu pe unde o să scoatem cămaşa... Cât 
despre „amicul” tău, a pus recipisă într-un plic şi a 
aruncat-o într-o cutie de scrisori. 

— A poştei? 

— Nu, omule! A intrat într-un bloc de pe aleea Fuiorului 
şi acolo a „lansat-o”. lţi dai seama că n-am reuşit să 
stabilesc în care anume. Dar dăm noi de capăt! Şefu mi-a 
ordonat să nu plecăm de aici până nu aflăm ce şi cum. 

— Mai bine-zis „cine”. 

— Zi-i cum vrei. Am început să ne reprofilăm, ne ocupăm 
de subtilităţi lingvistice... 

— Ai stabilit unde s-a „retras” omul tău? 

— Nu. M-am temut să nu între la bănuieli şi atunci l-am 
părăsit. O să dăm noi de el la momentul potrivit, fii fără 
grijă. 

Avrămuţ nu primi prea bucuros veştile. Oricum, erau pe 
o pistă bună şi lucrurile aveau să se lămurească. Cel puţin 
aşa spera. Dar, până atunci, avea să mai curgă apă pe 
Dâmboviţa. 

Orele se târau lent, de parcă acele ceasornicului ar fi 
fost lipite de cadran. O dată cu noaptea, gara devenea tot 
mai pustie. Se anima la venirea sau la plecarea vreunui 
tren. Dar pentru scurtă vreme. 

Geamantanul era la locul lui şi nimeni nu părea să se 
intereseze de el. 


Se făcuse dimineaţă. Chiar înainte ca ceasul să arate ora 
5, gara începu să se anime. Trenurile soseau şi plecau la 
intervale din ce în ce mai scurte, iar traficul pe peron se 
apropia de punctul maxim. 

— Să fim cu ochii în patru, zise Moraru, trecându-şi 
palma peste obrajii aspriţi de firele bărbii. 

Avrămuţ nu-i răspunse. Făcu numai un semn discret, 
arătându-i un bărbat între două vârste, care trecuse grăbit 
spre unul din peroane. Se întoarse însă, schimbând ritmul 
de mers, oprindu-se la un moment dat, brusc. Tertipuri 
obişnuite pentru un agent care a trecut printr-o şcoală de 
instruire. „Fentele” erau menite să-l demaşte pe cel care l- 
ar fi urmărit, iar Eugen şi Moraru sesizară îndată scopul 
manevrei executată cu mult profesionalism. 

. „Deci pe mătăluţă te-am aşteptat noi toată noaptea! îşi 
zise în sine Moraru, în timp ce îi urmărea cu atenţie 
mişcările dibace şi precaute. 

— Să fim pe fază; omul ne poate lăsa mască... Ai grijă, 
Eugen! Eu am fugit să-l aştept la adresa unde m-a lăsat 
curierul. 

— Tare mi-e teamă că n-o să se ducă acolo. 

— De data aceasta te contrazic. Crezi că dacă l-am lăsat 
pe cel de ieri să-şi ia valea, o să repet figura şi azi? Nu 
degeaba am stat să văd cine intră şi iese din imobil. Ei, află 
că l-am zărit şi pe maestrul nostru... 

— Vasile, mă uimeşti! 

— Ţi se pare ţie, mai spuse Moraru şi plecă fără să mai 
aştepte replica. 


Colonelul ascultă cu atenţie raportul lui Avrămuţ. 
Conform obiceiului, nota câte ceva pe o coală de hârtie. 
Dacă cineva ar fi încercat să privească cuvintele înşirate 
unul sub altul, ar fi fost tentat să creadă că n-au nicio 
legătură cu problema în discuţie. Concluzia ar fi fost falsă. 
Era, de fapt, vorba de numeroase întrebări pe care şeful 
Securităţii şi le punea în legătură cu soluţionarea cazului. 


Prima dintre acestea era „de când?” iar celelalte sunau 
cam tot aşa şi se refereau la elemente rămase încă 
neelucidate. În fond, abia se închegase acţiunea, iar 
colonelul nu voia să se piardă niciun moment operativ. 

Înclină din cap în semn că este de acord cu cele 
raportate de căpitan, apoi îşi îndreptă privirea spre 
Moraru. Ofiţerul se ridică, dar colonelul îi făcu semn să ia 
loc. 

Moraru răsfoi, timp de două-trei clipe, caietul pe care îl 
ţinuse până atunci închis, îşi drese glasul, apoi, fără să-şi 
dea seama, scoase o ţigară din pachet, dar imediat încercă 
să o pună la loc. Observând gestul, colonelul le permise să 
fumeze şi comandă cafele. Dar Moraru nu-şi mai aprinse 
ţigara. 

Fără să facă vreo referire la greutăţile întâmpinate, 
relată două elemente pe care le descoperise. Lucreția 
Tase, născută în comuna Gearmata, la 21 martie 1926, era 
cel de-ai optulea copil al unei familii modeste. La 16 ani, 
mama sa, rămasă văduvă, o dăduse să slugărească la unul 
dintre oamenii bogaţi ai Timişoarei. Fata era frumoasă, 
chiar ispititoare. Îşi slujise cu credinţă stăpânul a cărui 
ibovnică devenise până la arestarea acestuia pentru 
activitate potrivnică regimului lui Antonescu şi datorită 
legăturilor sale cu comuniştii. Apoi încercase să scape de 
stăpân, mai ales că şoferul acestuia voise s-o ia în 
căsătorie. 

Moraru se opri. În încăpere intrase un subofițer cu 
ibricul de cafea şi o tavă cu patru ceşti. Le aşeză, stângaci, 
pe masă, uitându-se întrebător spre colonel dacă să toarne 
sau nu, iar la semnul acestuia, ieşi grăbit din încăpere. 
Moraru reluă şirul relatării, în timp ce Avrămuţ umplea 
ceştile. 

Planul Lucreţiei nu se realizase şi din cauza arestării 
stăpânului. Ulterior a fost şi ea anchetată sub acuzaţia de 
a fi avut legături cu comuniştii. „Iratamentul” la care a 
fost supusă n-a dus la niciun rezultat, femeia fiind, absolut 


străină de preocupările stăpânului. În cele din urmă, a fost 
pusă în libertate. S-a întors acasă, la Gearmata, unde a stat 
vreo doi ani, după care a plecat spre Capitală. Cu ajutorul 
fostului stăpân s-a angajat ca ospătăriţă la un restaurant. 
După dispariţie, nu i s-a mai dat de urmă. Exista doar 
mărturia unui consătean care ar fi văzut-o prin Arad. 

— Singura legătură cu femeia se pare că o are fostul ei 
stăpân, încheie Moraru. 

— Şi cine-i acest „fost”? 

— Tovarăşul Pavel Darian. 

— Cine?! făcu nedumerit colonelul. 

— Aţi auzit bine. Pavel Darian! 

— Spune-mi, te rog, este una şi aceeaşi persoană cu 
directorul general din... Ilegalistul? 

— Exact! 

— Fii serios, flăcău! Îţi dai seama ce lucruri grave 
afirmi? Să n-o mai spui în altă parte! Şi nu cumva să 
încerce vreunul dintre voi să-l întrebe ceva fără ştirea mea, 
că... 

— Dar cred că este necesar să discutăm cu el, nu se lăsă 
Moraru. 

— Deocamdată n-am nevoie de lecţii. Am să hotărăsc 
singur, la momentul oportun. Clar? 

— Am înţeles!... 

Şedinţa se apropia de sfârşit în această atmosferă de 
tensiune. Avrămuţi abia aştepta să plece acasă. Nu se 
gândea decât la un duş fierbinte şi la un somn bun. li era 
imposibil să se concentreze şi, cu toate că ascultase foarte 
atent cele spuse de Moraru, nu reuşise să facă o legătură 
logică cu ceea ce ştia deja, nu realiza posibilele planuri 
secundare, care să-i permită să întrevadă următoarea 
„mutare”. Aveau în mână destule atuuri pentru a încheia 
acţiunea de lichidare a grupului de spioni. Mai întâi însă 
trebuia identificat fiecare dintre cei ce compuneau cercul. 

Eugen abia de mai putea ţine ochii deschişi. 

Colonelul observă şi-l întrebă dacă nu se simte în apele 


lui. Avrămuţ răspunse simplu că nu dormise în ultimele 
patru zile decât şase ore, şi acelea „în rate”. 

— Atunci ai tot dreptul să fii obosit, glumi colonelul. Ştii 
că un băiat deştept doarme în două ore cât un prost într-o 
noapte întreagă... Gata, suspendăm şedinţa şi ne întâlnim 
mâine, la opt, aici. 

— Tovarăşe colonel, Constanţa n-a mai comunicat nimic? 
întrebă Avrămuţ înainte de a ieşi pe uşă. 

— Până acum, nu! Apropo, mai aveam să-ţi spun ceva. 
Fratele lui Filip, Aurel, cel pe care-l căutam, se află în 
închisoare de şase luni pentru speculă cu obiecte de 
contrabandă. Ipoteza s-a dovedit justă... Dar despre asta o 
să discutăm mâine, mai pe larg. 


După ce au pus la punct fiecare detaliu, Avrămuţ şi 
Moraru au trecut la acţiune. Timp de aproape două 
săptămâni au alergat în stânga şi-n dreapta, încercând să 
descurce ghemul. Primul lucru de care s-au ocupat a fost 
decodificarea documentelor microfilmate. Atât a celor 
transmise de centrală prin marinarul turc, cât şi a celor 
interceptate de Bârsan, care izbutise să găsească valiza şi 
să descopere ascunzătorile, fotocopiind toate materialele 
transmise de grupul de spioni. 

Dacă ar fi fost după Bârsan, nu s-ar mai fi pus nimic la 
loc. Se apreciase însă în mod corect că procedându-se 
astfel ar fi alertat grupul de spioni, lucru deosebit de grav. 
În fond, nu fusese identificată decât o legătură şi, chiar 
dacă se opera arestarea celor implicaţi, nu exista nicio 
garanţie că s-ar fi dat şi de urma celorlalţi; s-a hotărât ca, 
de data aceasta, materialul să plece aşa cum fusese lăsat 
de spioni, urmând ca, pe viitor, datele să fie triate, iar la 
centrală să ajungă numai acele informaţii care nu 
prezentau mare importanţă. 

Avrămuţ îşi punea mari speranţe în studierea acestor 
materiale. Agenţii puteau fi dibuiţi şi din analiza 


informaţiilor. Numai că decodificarea cifrului punea încă 
destule probleme, iar încercările lor şi ale colegilor 
eşuaseră. Colonelul îi presa, nerăbdător şi el să ştie ce 
anume doreau cei de dincolo de graniţă să cunoască prin 
intermediul agenţilor. În febra acestor căutări, Eugen se 
gândi dacă nu cumva microfilmele găsite în borcănaşele cu 
pomadă constituie cheia de descifrare a materialelor găsite 
în sticla cu apă de colonie. Se sculă cu noaptea-n cap. La 
ora şase era deja în birou. Microfilmele erau aşezate într- 
un plic separat. Avusese grijă, atunci când le scosese din 
ascunzătoarea lor, să le fotocopieze în ordinea în care 
fuseseră puse de cei de afară. Intuise că trebuia să fie o 
regulă. Începu să-l studieze cu atenţie pe primul. El 
conţinea doar trei şiruri de cifre. In fiecare şir erau câte 
patru grupe. Copie primele şaisprezece cifre fără să mai 
ţină seama de pauzele dintre şiruri, apoi trase o linie. 
Deasupra lor scrise literele alfabetului. Procedă la fel şi cu 
următoarele cifre. După ce termină literele, adăugă 
semnele de punctuație. Sub primul rând de şaisprezece 
litere scrise cifrele din rândul al treilea, la fel, fără pauze, 
iar sub următoarele, pe cele din rândul al patrulea. 
Fiecărei litere din alfabet îi corespundea, acum, o cifră. Nu 
era însă suficient. 

Transcrise, din nou, cifrele în aceeaşi ordine, lăsând pe 
primele de pe rând libere, astfel încât litera era indicată de 
un grup de două cifre. Avea, astfel, o bază de decriptare, 
dar când încercă să descifreze textul, îi fu cu neputinţă. 
Privea înciudat notările făcute, când în birou intră Moraru. 

— Dacă am încerca şi altfel?... 

— Desfăşoară-te, flăcău, eşti invitatul meu... 

Moraru luă microfilmele, copie primele rânduri de la 
fiecare şir, iar în continuarea lor pe cele din al treilea 
rând. Apoi, sub ele transcrise cifrele din rândul doi şi 
patru. Deasupra, cu majuscule, scrise literele alfabetului şi 
semnele de punctuație. Eugen îl urmărea cu atenţie şi îi 
corecta ordinea semnelor de punctuație. 


Din nou aveau o bază de decriptare. Rămânea să se 
convingă dacă era sau nu cea bună. 

— Stai, nu te grăbi, Vasile! îl domoli Avrămuţ pe colegul 
său. Să retranscriem cifrele în ordinea în care le-ai aşezai 
tu pe cele din cheie... 

— Ai dreptate... şi luă doar primele două rânduri dintr- 
un microfilm. 

Căutară primul grup de două cifre şi acesta corespundea 
literei, „U”. Avrămuţ o scrise şi simţi cum îl cuprind fiorii. 
Se stăpâni şi împreună îl citiră pe al doilea, pronunţând cu 
voce tare numărul 65. 

— Litera „E”, maestre! rosti vesel Avrămuţ. 

— Fac pariu că următoarea este „R”, spuse, uşor 
emfatic, Moraru, scriind mare şi apăsat pe hârtia albă. 
Presupunerea sa se adeveri. 

Terminând primul rând, la al doilea treburile se 
încurcară din nou. Şi-au dat seama imediat că trebuia 
folosit cel de-ai doilea microfilm, numai că, de data 
aceasta, baza de decriptare a fost obţinută după metoda 
folosită de Avrămuţ prima dată. După o jumătate de oră 
textul era descifrat şi când Eugen începu să-l 
dactilografieze, sună telefonul. 

— Ne cheamă şefu'... spuse Moraru după ce ascultă 
câteva clipe la aparat. 

Mai zăboviră însă câteva minute până terminară de 
copiat la mașină textul, apoi se grăbiră să ajungă la 
cabinetul colonelului. 

— Vă trebuie invitaţii speciale? îi luă la zor acesta de 
cum îi văzu intrând. 

— Voiam să vă raportăm o veste îmbucurătoare, de 
aceea am întârziat. 

— Ascult! 

— Am decodificat textul! 

— Cam târziu, dar, oricum, e bine. Bravo!... Tocmai 
voiam să vă întreb dacă nu este cumva cazul să cerem 
sprijinul din altă parte... 


— Deocamdată, nu. Cred însă că pentru descifrarea 
mesajelor transmise de spioni va fi nevoie... Aici, centrala 
a folosit o nouă cheie, care, bănuiesc, este folosită şi 
pentru ultimele comunicări făcute spionilor. Sper că nu 
trag o concluzie pripită, dar am impresia că spionii îşi iau 
măsuri suplimentare de protecţie. 

— S-ar putea. Să citesc şi eu mesajul şi apoi discutăm. 

Ofițerii se aşezară. Colonelul începu lectura căutând să 
pătrundă sensul fiecărui cuvânt. Centrala de spionaj cerea 
reţelei să obţină date cu privire la noile instalaţii de foraj 
aflate în producţie la Uzina „1 Mai” din Ploieşti. Erau, de 
asemenea, cereri privitoare la dispunerea şi tăria unor 
unităţi ale armatei, noile obiective economice ce se 
construiau în diferite zone ale ţării. 

— Ce concluzii tragi, Avrămuţ? întrebă colonelul. 

— Mai întâi, că reţeaua are acces la anumite secrete, din 
moment ce li se stabilesc sarcini care presupun un bun 
potenţial informativ. In al doilea rând, rezultă că şi până 
acum le-au fost furnizate astfel de date, ceea ce pentru noi 
reprezintă un motiv de îngrijorare şi de reproş că nu i-am 
dibuit mai din timp. 

— Dumneata, Moraru? 

— Tovarăşe colonel, cred că ne putem aştepta şi la 
surprize. Nu cumva au şi un alt canal de legătură, prin 
care se pot trafica nu numai materiale, ci scoate şi 
oameni? Şi, ca să-l completez pe colegul meu, sunt de 
părere că după ce vom reuşi să ne interpunem între ei şi 
centru, să „curăţăm ” atent informaţiile cărora le dăm cale 
liberă. 

— Atunci eu nu mai am prea multe de adăugat. Avrămuţ. 
Am totuşi o întrebare. Ai interpretat bine, după cum am 
văzut din desfăşurarea ulterioară a lucrurilor, notiţa găsită 
la Lucreția Tase. Mă întreb, însă, dacă schimbarea 
informaţiilor se făcea aşa cum aţi descoperit voi, ce rost 
mai aveau scrisorile? 

— Cred că a fost un accident, pentru că, în mod obişnuit, 


comunicarea se făcea prin acel mijloc, notiţa, ca şi situaţia 
pe care am rezolvat-o noi fiind canalele de rezervă. Am 
făcut o expertiză grafologică. Scrisul este al Lucreţiei şi 
cred că acea comunicare i s-a făcut la telefon... Altfel nu se 
explică, mai ales că ştampila poştei pe scrisori era din 
Constanţa. 

— De acord, dar ce amestec ar avea, în toată povestea, 
fratele lui Filip, Aurel Iosif? 

— Un anumit rol a avut şi el, cred. Altfel nu se explică 
sesizarea făcută de cei de-acolo. 

— Tu n-ai discutat şi acest aspect cu tovarăşii? 

— Parţial numai... 

— Şi n-ai putut să-ţi faci o idee... 

— Nu... 

— Atunci, să-ţi dau o veste. Deşi informaţia n-a fost 
verificată, se pare că acest Iosif a fost şoferul lui Darian. 

— Înseamnă că au început să se strângă multe în jurul 
personajului despre care... 

— Fii atent şi nu mă obliga să revin la o chestiune 
asupra căreia credeam că am încheiat orice discuţie. 
Respectivul este membru al partidului din ilegalitate, a 
îndeplinit o seamă de însărcinări şi funcţii şi, în ciuda 
anumitor umbre din viaţa lui, i s-a acordat încredere. Nu 
intră în atribuţiile noastre să-l verificăm. 

— Am înţeles! Şi dacă faptele, datele, informaţiile duc 
spre el sau, mă rog, în jurul lui, noi ce facem? 

— Să ştii, căpitane, că mie nu mi-e teamă la gândul că, 
mergând atât de departe, mi-aş putea pierde scaunul... 
Despre cu totul altceva este vorba: de apărarea unor 
principii de muncă. E dar? 

— Am înţeles! 

Descoperindu-l pe cel ce luase geamantanul de la biroul 
de bagaje de mână, lucrătorii de securitate găsiseră, de 
fapt, nucleul. Mai trebuiau scoşi la iveală şi „electronii”, 
cei care aduceau informaţii, precum şi cei care le 
strângeau şi le predau rezidentului. Acesta, aşa cum au 


stabilit Avrămuţ şi Moraru, era coproprietar al florăriei 
„Zambila”, o dugheană din placaj, ridicată undeva, nu 
departe de cimitirul Belu. Autorizaţia de funcţionare era 
eliberată pe numele partenerului de afaceri care, de 
regulă, stătea mai tot timpul la vânzare, în vreme ce 
Tiberiu Arsenescu, cum îl chema pe titular, se ocupa cu... 
probleme de aprovizionare. De persoana acestuia se 
ocupau Moraru şi Oancea. Primul îi studia legăturile iar 
cel de-al doilea, trecutul. 

Patronul florăriei nu avea cazier, nu fusese judecat sau 
condamnat, iar problema unei substituiri cădea de la 
început. Arsenescu era ceea ce se cheamă o persoană fără 
pete. „Atunci cum de a ajuns spion?” se tot întreba 
Avrămuţ. 

Oancea descifrase o seamă de elemente ale biografiei 
individului, dar anumite perioade de timp nu erau 
evidenţiate nicăieri. Astfel, un hiatus exista între 
decembrie 1945 şi martie 1947. Şi ulterior sesizase o 
„absenţă”, dar mult mai scurtă. Toate trebuiau clarificate 
cu foarte multă atenţie, mai ales că Tiberiu dovedea un 
ascuţit simţ al pericolului. Umbla îmbrăcat modest şi 
ducea o viaţă de lup solitar. Ori de câte ori avea prilejul, 
depăna o poveste despre o dragoste neîmplinită. Pe stradă 
se supraveghea atent dacă nu cumva este urmării. 
Intotdeauna se suia ultimul în tramvai sau în autobuz. 
Deseori, cobora în ultima clipă, ca şi când şi-ar fi adus 
aminte de ceva. În realitate, se verifica, pentru că dacă 
cineva era pe urmele sale, ar fi coborât concomitent. 
Oancea fusese cât pe ce să se lase păcălit de o astfel de 
manevră, dar Avrămuţ îl reţinuse la timp să nu cadă în 
plasa spionului. În zilele în care îşi contacta agentura, 
măsurile sale erau şi mai drastice. Pleca la întâlniri cu 
aproape două ore mai devreme. Se învârtea prin locurile 
cele mai aglomerate, intra şi ieşea din magazine, schimba 
de câteva ori mijloacele de transport în comun. 

Cu toate că îl aveau permanent în atenţie, 


supraveghindu-l riguros, lucrătorii de securitate nu reuşiră 
timp îndelungat să dea de urma nici unui alt agent în afara 
curierului. Ţinându-i trena prin oraş şi aiurea, au neglijat 
însă să-l observe în incinta florăriei, la tejghea. 

— Abia acum îmi dau seama că... 

— Vezi, Avrămuţ, când nu iei în calcul totul..., îl dojeni 
colonelul. 

— Dă-mi, Doamne, mintea românului cea de pe urmă... 
Am analizat lucrurile la suprafaţă, asta-i... Aproape că-mi 
vine să-mi dau palme. 


La florăria „Zambila” veneau să cumpere flori mai ales 
bătrânii care mergeau la mormintele celor trecuţi în 
rândul drepţilor. Uneori apăreau însă şi alţi clienţi. Pentru 
Eugen esenţială era însă frecvenţa vizitelor celor care 
călcau pragul florăriei. Mai ales atunci când la tejghea se 
afla Arsenescu. Despre celălalt partener de afaceri se 
stabilise cu certitudine că n-are niciun amestec în 
culegerea de informaţii. În câteva rânduri se plânsese unor 
cunoscuţi că dacă n-ar fi trecut printr-o mare criză de bani, 
n-ar fi acceptat nici în ruptul capului să între sub tutela lui 
Arsenescu, om pe care nu-l interesează bunul mers al 
vânzărilor. 

Primul care părea să fie altceva decât un simplu 
cumpărător de flori era un bărbat între două vârste, 
August Enăchescu, cum s-a stabilit ulterior că se numeşte, 
contabil la o asociaţie de locatari. Aparent om fără 
importanţă, tocmai datorită faptului că nu putea intra în 
posesia unor date cu caracter secret. El venea în fiecare joi 
după-amiaza, aştepta până nu mai era nimeni în dugheană, 
cumpăra un bucheţel de flori, apoi pleca spre cimitir. După 
ce intra pe aleea principală, se îndrepta spre locul unde 
erau îngropaţi scriitorii. Aşeza bucheţelul pe mormântul lui 
Eminescu, zăbovea câteva clipe şi părăsea cimitirul. 

— Ce semnificaţie să aibă acest lucru? întrebă colonelul, 
atunci când Oancea raportă situaţia. 


— Deocamdată nu-mi pot da seama. 

— Dar n-ai observat dacă nu cumva Enăchescu i-a dat 
vreun material lui Arsenescu? 

— Nu... 

— Nu trebuie să excludem nicio anumită predispoziţie a 
omului pentru poezie, interveni mai mult în glumă 
Avrămuţ... 

— M-am gândit şi eu la anumite semnificaţii, reluă 
Oancea. Am căutat să văd dacă nu cumva florile reprezintă 
un anume cifru pentru un alt vizitator. 

— Şi? 

— Nimic. Un imens nimic, pe care l-am întors pe toate 
feţele. Incredibil, dar — aşa cum am aflat — contabilul 
nostru este realmente îndrăgostit de poezie. Vizita lui la 
„Zambila” o probează. 

— Avrămuţ, tu ce poţi să-mi spui? 

— Problema de care m-am ocupat eu, începu Eugen 
după ce îşi drese vocea, este sursa de informaţii a 
acestuia. Culege informaţii prin intermediul ginerelui său, 
care lucrează într-un sector de sinteză al unui minister. 
Concomitent, exploatează „în orb” locatarii din blocul în 
care locuieşte. Am stabilit multe lucruri deosebit de 
interesante. A reuşit să-şi creeze numeroase relaţii, mai 
bine zis să câştige încrederea unor naivi, care cum aud 
ceva nou în domeniul lor de activitate vin să-i povestească. 
Nefericita asta de pălăvrăgeală, aparent nevinovată, dar, 
în fond, cu consecinţe dintre cele mai grave. 

— Să-mi laşi raportul să-i mai citesc o dată. Până acum 
însă nici unul dintre voi n-a suflat o vorbuliţă despre modul 
de realizare a schimbului de informaţii şi de felul cum sunt 
plătiţi agenţii, izbucni colonelul. 

— Tovarăşe colonel, reluă Avrămuţ, pe un ton oarecum 
nemulţumit, nu am abordat tema aceasta pentru că nu 
avem încă elemente sigure. Anumite date există, totuşi... 

— Să le aud! 

— Schimbul se realizează la „Zambila”. Agentul întinde 


banii, în care se află mesajul şi în schimb primeşte un 
buchet, în care sunt ascunse instrucţiuni şi bani. Pentru 
mesaje mai lungi nu este exclus să fi fost folosit un ziar 
împăturit, cu care agentul intră şi pe care îl „uită” atunci 
când ia buchetul. 

— Şi ziceai că nu ai elemente... 

— Trebuie să le mai verificăm, de aceea... 

— Acum ocupaţi-vă şi de ceilalţi. In cel mai scurt timp să 
stabilim dimensiunile „afacerii”... 

Studierea clienţilor „Zambilei” a dus la descoperirea 
altor trei agenţi. Dintre aceştia, unul singur prezenta mai 
mare importanţă. Lucra la un serviciu de copiere 
heliografică al unui institut de cercetări. Prin natura 
muncii, avea posibilitatea să între în posesia datelor 
referitoare la activitatea mai multor sectoare din domeniul 
chimiei. Asta explica, întrucâtva, faptul că unele 
descoperiri şi cercetări din ţară erau cunoscute străinătăţii 
şi brevetate acolo, înainte de a fi omologate în România. 

Ceilalţi doi erau obişnuiţii unor restaurante din 
apropierea unor unităţi militare. Îşi procurau date 
ascultând discuţiile ostaşilor aflaţi în învoire, ale unor 
ofiţeri şi subofiţeri care zăboveau mai mult la „una mică”. 
Uneori, cei doi, la ordinul rezidentului, plecau şi prin alte 
localităţi, cu aceleaşi scopuri. 

Se ridica, totuşi, un mare semn de întrebare, referitor la 
cererile centralei de a furniza informaţii cu privire la 
industria petrolieră românească. Or, nici unul dintre cei 
patru agenţi nu avea posibilitatea să între în posesia unor 
astfel de date. Pe bună dreptate, cei trei ofiţeri căutau 
răspunsul la modul cum se va realiza acest obiectiv. Nu 
cumva rezidentul va încerca să recruteze noi „antene”? Se 
părea însă că dimpotrivă, acesta nu părea grăbit să 
execute ordinul centralei. De ce oare? 

Intrebarea putea să aibă mai multe răspunsuri. Mai 
întâi, fie că rezidentul avea certitudinea că va furniza 
informaţiile cerute cu ajutorul unei surse foarte bine 


plasate, fie că intenţiona să inventeze informaţii credibile, 
pentru a-şi linişti, pe moment, stăpânii până la 
soluţionarea situaţiei. Ambele fuseseră luate în calcul, dar 
nu se confirmă niciuna. 

În cele din urmă propuseră arestarea celor implicaţi în 
afacerea de spionaj. Colonelul părea nemulţumit de soluţia 
cam simplistă şi riscantă. Ghicindu-i gândurile, Eugen se 
apucă să-şi reverifice lucrarea, înainte ca şeful să-l 
recheme. Când secretara îl anunţă că este aşteptat, avea 
deja în mapă un plan diferit. 

Aproape instantaneu, fără să-şi dezlipească ochii de pe 
filele dosarului ce-i fusese înmânat, şeful Securităţii scoase 
din buzunar pachetul de ţigări, îi întinse şi lui Avrămuţ, 
dar, cufundat în lectură, întârzie să-şi aprindă ţigara. 

— Acum e altceva, aşa da, mormăi satisfăcut colonelul şi 
se uită zâmbind spre ofiţerul care stătea încă în picioare. 
Eugen scăpară chibritul şi colonelul trase adânc fumul în 
piept. Tu nu o aprinzi? întrebă curios. 

— Am fumat-o cât aţi citit dumneavoastră. 

— Se pare că de data asta s-au schimbat, întrucâtva, 
lucrurile... 

— Ştiţi, totul este legat de timp... 

— O singură corectură am la plan, Avrămuţ. Arestarea 
să aibă loc la al doilea schimb de mesaje, deci în iarnă. 
Până atunci, avem vreme să ne lămurim asupra tuturor 
problemelor... 

Numai că planul a fost corectat pe parcurs. Căci au 
început să apară surprize. Câteva zile mai târziu, curierul 
a plecat spre Constanţa cu un geamantan în care erau 
ascunse informaţiile codificate. A coborât în gară şi l-a 
depus la biroul bagajelor de mână, după care a pornit 
agale prin oraş. După ce a peregrinat câteva ceasuri, s-a 
îndreptat spre casa concubinei lui Iosif. 

Avrămuţ şi maiorul Bârsan au trecut la „inventarierea” 
noutăţilor pe care spionii voiau să le transmită peste 
graniţă. A fost un adevărat şoc când au descifrat 


microfilmele aflate în ascunzători. Date şi cifre absolute 
privind capacitatea industriei petroliere româneşti, 
posibilitățile de prelucrare, contractele încheiate, 
perspectivele deschiderii de noi piețe, volumul vânzărilor 
externe. Ofiţerilor nu le venea să-şi creadă ochilor. Erau 
tentaţi chiar să-l considere pe rezident un mare farsor, ce 
ticluieşte date cu aparenţă de autenticitate. 

— Ce-ai rămas aşa pe gânduri, căpitane? îl zgândări 
Bârsan. 

— Trebuie să plec urgent la Bucureşti. Vezi, fă-mi rost 
de un bilet la „Expresul albastru”, dacă tot m-ai întrebat. 
În al doilea rând, ai grijă de caic. Să-i vină rândul la dană, 
la descărcat, cât mai târziu... Am nevoie de timp. Aşa că 
ţine-l cât mai mult în larg. 

— Şi dacă turcul intră la bănuieli? 

— Poate să între şi... la apă. Ceea ce spun ăştia aici nu 
poate trece dincolo. 

— E clar, dar te rog întoarce-te repede! Se termină 
sezonul şi n-ai făcut şi tu o zi de plajă... glumi maiorul. 

Când lucrezi în domeniul informaţiilor şi mai ales când 
îţi cunoşti meseria, capeti un anume simţ al pericolului. 
Or, Avrămuţ intuise, dincolo de valoarea deosebită a 
datelor, şi pericolul deosebit ce rezulta din însuşi faptul că 
nu reuşiseră să descopere sursa informaţiilor. Ea exista şi 
„florarul” o contactase fără ca ei să prindă de veste. 

„Şi ce sigur eram de mine!” îşi spuse cu reproş amar 
căpitanul. Ţinea geanta pe genunchi şi abia aştepta să 
ajungă la Bucureşti. Vorbise cu şeful Securităţii la telefon 
şi îi explicase motivul reîntoarcerii. „O să fiu aici, te 
aştept!” îi răspunsese colonelul. De cum intră la el în 
birou, îi făcu semn să se aşeze. 

— Te ascult. 

Avrămuţ nu spuse nimic. Scoase doar din geantă un plic, 
îl desfăcu şi aşeză hârtiile pe mapa de lucru a colonelului. 

Acesta îşi potrivi ochelarii şi începu să citească. Se 
repetă povestea cu ţigara. Avrămuţ îşi urmărea atent şeful 


în timp ce acesta parcurgea şirurile dactilografiate pe care 
le citise şi el de atâtea ori, încât era gata să le reproducă 
din memorie dacă i s-ar fi cerut. 

Când termină, colonelul ridică privirea încruntată spre 
Eugen. Tremurul uşor al mâinii trăda nervozitatea 
stăpânită. Nu voia să cadă pradă primului impuls. Fumă în 
tăcere, până ce abia mai putu ţine ţigara între degete. 
După ce strivi chiştocul în scrumieră, rămase mai departe 
gânditor. 

— Am muncit prost, flăcău! E mult mai al dracului decât 
am crezut noi acest „negustor de flori”... 

— Nu ştiu de ce şi eu am fost tentat să-i consider un 
diletant, dar constat că este un profesionist de înaltă clasă. 

— Vechea poveste, greşeală în care am mai căzut şi în 
alte rânduri... Acum nu avem altceva de făcut decât să 
terminăm cu lamentările şi să ne punem pe muncă. Ce 
intenţii ai? 

— Mai întâi, în câteva ceasuri pregătesc un text cu care 
să înlocuiesc pe cel furnizat de reţeaua de spionaj, apoi să 
microfilmez totul... Înainte de a pleca spre Constanţa, aş 
vrea să verific autenticitatea tuturor acestor informaţii. 

— De verificare mă voi ocupa eu, nu pentru că tu nu eşti 
în măsură, dar timpul nu-ţi ajunge. Apoi, trebuie să 
raportez şi conducerii despre acest caz. Ne vedem aici 
peste trei ore... 

A doua zi dimineaţa Avrămuţ era instalat în acceleratul 
de Constanţa, cu aceeaşi geantă lângă el. Privea absent la 
peisajul ce se derula în lumina plină a zilei de vară şi se tot 
întreba cum de se realizase contactul cu „sursa” atât de 
valoroasă pentru „florar”. Pusese la punct variante nu 
numai pentru a controla informaţiile privitoare la industria 
petrolieră, ci şi pentru celelalte materiale, astfel încât 
periculozitatea datelor furnizate să fie diminuată la 
maximum şi, în acelaşi timp, să „semene” cu cele 
transmise până atunci, pentru a nu-i alerta pe destinatari. 

Era obosit. Simţea cum i se închid ochii, însă nu voia să 


cadă pradă somnului. Căldura din tren îi producea din nou 
o senzaţie insuportabilă de greață. Cafeaua oferită de 
băiatul de la vagonul-restaurant, ce umbla cu tava prin 
compartimente, i se păru o binefacere. 

Bârsan îl aştepta în gară, dar abia în maşină îşi 
strânseră mâinile. 

— "Ţi-a spus cineva că eşti „Căpitanul Val-Vârtej”? 

— Afară de tine, nimeni. 

— Nemaipomenit! Azi aici, mâine-n Focşani! Nu cumva 
te califici pentru meseria de comis-voiajor? 

— Hai, lasă-te de prostii. Care-i motivul grabei? îl 
întrerupse Avrămuţ. 

— După-amiază, caicul intră în port. Trebuie să aşezăm 
totul la loc şi să fim pe recepţie pentru „preluarea” 
noutăţilor. Asta-i totul. In rest, nimic deosebit... 

Ceea ce a urmat nu le-a pus probleme de nerezolvat. 
Eugen era bucuros de modul în care reuşise să realizeze 
cercetarea materialelor aduse de căpitanul de caic. 
Procedura fusese aceeaşi, dar, cu tot succesul, Avrămuţ 
era preocupat. Nu-i putea destăinui maiorului motivul 
îngrijorării sale. Era o regulă de muncă pe care nu o putea 
încălca, oricât de apropiat îi era Bârsan. De aceea, încercă 
să-şi ascundă sentimentele care-l stăpâneau şi se strădui 
să-i răspundă pe acelaşi ton vesel. Numai că, imediat ce-şi 
ocupă locul în acceleratul ce-l readucea în Capitală, în care 
călătorea şi curierul ce purta geamantanul cu materialele 
de spionaj, gândurile îl năpădiră din nou. 

„Oare unde am greşit? Să fi prins de veste «florarul»? se 
tot întreba Eugen. Toate la timpul lor”, îşi mai zise, în timp 
ce se uita la cetăţeanul cu geamantanul, care sforăia fără 
grijă pe bancheta din faţă. „Dacă ar bănui ceva, n-ar dormi 
atât de liniştit, mai ales că este obişnuit cu rigorile muncii 
secrete...”, gândi Avrămuţ. „Poate că n-am scormonit unde 
trebuia”, îşi continuă el monologul. 


Se scurseseră aproape două luni de la aceste întâmplări 


şi toamna lungă, aurie, zăbovea încă pe plaiurile 
romaneşti. Informaţiile cu privire la industria petrolieră 
erau adevărate, se  confirmaseră. Fiecare cifră 
corespundea întrutotul. Erau date secrete, care nu făceau 
obiectul publicităţii. Toate la un loc ofereau o imagine 
cuprinzătoare a potenţialului într-un domeniu de mare 
importanţă pentru economia naţională. Importanţa lor nu 
era numai pur economică, ci avea şi un pronunţat caracter 
politic. 

Existenţa unui element trădător era confirmată şi de 
materialele sosite cu unul din ultimele transporturi. Intre 
altele, centrala îi transmitea felicitări lui Crişan. Evident, 
numele conspirativ al celui care furnizase informaţiile 
interceptate şi „curăţate” de către lucrătorii de securitate. 
Dar persoana ca atare nu era identificată. 

Se părea că rezidentul „mirosise” ceva. Numai aşa se 
explica faptul că vizitele celor patru din reţea încetară 
brusc. Se dăduse semnalul de alarmă şi toţi intraseră în 
umbră. Pentru evitarea surprizelor, s-a hotărât să se 
folosească o altă modalitate. Cum acesta stătea mai mult la 
tejghea, spre mirarea partenerului său care avea acum mai 
mult timp liber la dispoziţie, s-a hotărât arestarea în 
florărie. În baraca despărțită de o perdea în două 
compartimente se afla, deci, rezidentul. Avrămuţ intră, 
salută scurt, apoi puse ambele mâini pe tejghea şi 
aplecându-se spre omul care-l privea curios, îi zise: 

— Jocul s-a terminat, domnule rezident! în numele legii, 
eşti arestat! 

„Florarul” scrută rapid împrejurimile atât cât putu 
cuprinde prin vitrina destul de îngustă, apoi zâmbi, ca să 
câştige timp: 

— Domnule, mata trebuie să mergi la... şi făcu doi paşi 
spre perdeaua care despărţea dugheana. În spate avea o 
uşă ce dădea spre cimitir. Dacă ar fi apucat să sară zidul, 
ar fi reuşit poate să se facă nevăzut. Se gândise de multe 
ori la o asemenea eventualitate în caz de pericol, dar 


privirile acestui bărbat tânăr, care exprimau atâta 
hotărâre, păreau să-i paralizeze voinţa. 

— Nu te-aş sfătui să încerci — i-o luă înainte Avrămuţ. S- 
ar putea să întâlneşti o ploaie de gloanţe... şi scoase rapid 
pistolul. 

În acel moment, uşa din spate sări în lături. Moraru o 
izbise cu atâta forţă încât o scoase din balamale. 

— Ridică mâinile, năpârcă! izbucni acesta. 

Spionul fu obligat să se rezeme, cu palmele desfăcute, 
de peretele barăcii şi să îndepărteze picioarele. Dacă ar fi 
ridicat mâinile, ar fi căzut. Avrămuţ şi Moraru îl 
percheziţionară cu atenţie. Spionul nu avea arma asupra 
lui. După ce îi puseră cătuşele, se îndreptară cu el spre 
maşină. Moraru împreună cu un subofițer îl escortară pe 
arestat la sediul Securităţii. 

Avrămuţ şi Oancea începură percheziţia barăcii. Li se 
păruse o treabă simplă, pentru că nu-şi puteau închipui că 
un profesionist în ale spionajului, cum se dovedise a fi 
rezidentul, putea săvârşi greşeala de a ţine acolo materiale 
compromiţătoare. 

Oancea aduse, între timp, şi doi martori. Diferite 
porţiuni ale barăcii şi anumite obiecte fură fotografiate. 
Spre deosebire de Avrămuţ, el era foarte entuziasmat. 
Aşteptau nerăbdători să vină celălalt proprietar, care se 
cam lăsa aşteptat. În sfârşit, omul fu adus de un subofițer 
de miliţie. Era speriat. Nu înţelegea prezenţa atâtor 
oameni în baraca sa. I se explică despre ce anume era 
vorba. 

— Nu cunosc nicio ascunzătoare! Pe cuvânt de onoare! 

S-a reluat percheziţia barăcii, căci ofiţerii de securitate 
şi-au dat seama că existau nenumărate posibilităţi pentru 
amenajarea unei ascunzători. Baraca era construită 
rudimentar. Între pereţii de placaj fusese introdusă vată de 
sticlă. În decursul vremii, mai suferise şi unele reparaţii, 
iar duşumeaua era şi ea destul de peticită. Cei doi ofiţeri 
cercetau atent fiecare porţiune, folosind sondele. 


Ciocăneau pretutindeni, căutau să se convingă că tăbliile 
de placaj erau intacte. Uneori, se foloseau de lupă. 

— Am găsit! exclamă locotenentul, desfăcând un gen de 
trapă în duşumea, după ce dăduse tejgheaua grea la o 
parte. 

Dar, spre deziluzia lui Oancea, acolo erau ascunse 
numai câteva pachete de bani. Altceva nimic? Fotografiară 
totul şi consemnară faptul în procesul verbal. 

Înainte însă de a pleca, Eugen se mai uită o dată pe 
fundul ascunzătorii. Observă uşoare zgârieturi, datorate 
probabil manevrării. Încercă să ridice placa de lemn din 
partea de jos, dar nu reuşi. Parcă era prinsă în cuie. Bătu 
în ea. Lovitura uşoară dezvălui un gol. Avrămuţ potrivi 
vârful ascuţit al unei sonde metalice şi agăţă placa. Trase, 
făcând-o să culiseze şi ea alunecă destul de uşor. Dedesubt 
se afla un adevărat depozit în miniatură pentru materiale 
de spionaj. Le scoaseră pe rând, le inventariară şi le 
introduseră în pungi de hârtie groasă, pe care apoi le 
sigilară. Afară se lăsase deja întunericul. Oancea şi 
partenerul de afaceri al spionului arestat urcară în maşină 
pe uşa din spate. 

— Cu mine ce aveţi de gând? întrebă acesta speriat. 

— Dacă sunteţi nevinovat, nu aveţi de ce vă teme, îi 
răspunse calm Avrămuţ. Eugen abandonase convingerea 
că n-ar putea afla nimic de la fostul partener de afaceri al 
„florarului”, care îşi petrecea timpul mai mult jucând cărţi 
şi tocind astfel o bună parte din sumele câştigate. 


Anchetarea celor patru spioni se desfăşura concomitent. 
Vinovăţia lor era evidentă. Acum, toţi îşi regretau faptele. 
Făcând declarații complete urmăreau să câştige 
bunăvoința anchetatorilor. Alta era, însă, reacția 
rezidentului. Nega totul cu încăpățânare, respingea 
acuzația de spionaj. Dar lucrurile erau abia la început. Din 
experiență ca şi din relatările celor mai în vârstă, Avrămuţ 
ştia că adeseori spionii refuză să facă declarații la 


începutul anchetei. Abia după ce „turul de onoare” este 
făcut, cei mai mulţi dintre ei spun tot ce ştiu. Rezidentul 
însă era un tip înrăit. Or, la un asemenea individ fanatizat 
de dorinţa răzbunării, argumentele logice nu găseau ecou. 

Rezidentul ca rezidentul, dar problema capitală rămânea 
până la urmă identificarea lui Crişan. In comunicarea 
făcută de centru i se transmiteau acestuia felicitări pentru 
activitatea desfăşurată, comunicându-i-se totodată că se 
depusese în contul lui o anume sumă de bani. 

— Acest Crişan este o „rara avis”, Avrămuţ. Omul are 
cont la o bancă, îţi dai seama ce spune lucrul acesta? 

— Că lucrează demult şi probabil este foarte bine plasat. 
De fapt noi am prins numai potârnichile, nu şi cocoşul. 

— Aşa e! Vezi, niciunul dintre cei patru nu are un 
asemenea cont. Erau plătiţi ca zilierii pentru fiecare 
informaţie. 

— Problema este cum să dibuim căpetenia. 

— Cred că ne-am cam grăbit mizând doar pe 
mărturisirile rezidentului. Acum am tăiat orice fire dintre 
grup şi trădător. 

— Cu alte cuvinte, am pierdut cursa. Am marcat în 
propria poartă, cum se spune în fotbal. 

— Uite ce-i, căpitane, hai să lăsăm comparaţiile... replică 
nervos colonelul, ieşind apoi precipitat din birou. Eugen îl 
urmă în tăcere. 


urmele trecutului 


Presupunerile lui Avrămuţ se adeveriră. Rezidentul 
tăcea cu încăpățânare, refuzând să facă vreo destăinuire în 
ceea ce priveşte ierarhia reţelei implantate în ţară. Mai 
vorbăreţ s-a dovedit doar atunci când a fost întrebat 
despre trecutul său. Fiu al unor oameni avuti, urmase 
câţiva ani la Politehnică, fără să o termine. Nu îmbrăţişase 
ideile legionare, dar nici prea departe de ele nu fusese. 
Ulterior se hotărâse să fugă din ţară şi reuşise să se 
îmbarce pe un vapor sub pavilion grecesc, la Constanţa. 
Plătise aproape o mie de dolari, sustraşi din economiile 
secrete ale familiei. Încă de la Istanbul a fost cules de 
oficina organizată de Comitetul român de rezistenţă, în 
care erau adunaţi o seamă de transfugi. A urmat un curs 
de instruire, apoi Ilarion Anca, care conducea biroul de 
informaţii al așa-zisului comitet, l-a trimis cu misiune în 
România. 

La vremea respectivă nu i se cunoşteau prea bine 
antecedentele. A reuşit destul de repede să-și înălbească 
situaţia personală şi să se apuce de treabă. Işi recrutase 
colaboratorii dintre cunoscuţi. Numai pe florar îl şantajase. 
După ce îi luase o sumă mare de bani la cărţi, îl obligase 
să-i cedeze o parte din florărie, pentru a-şi crea o 
acoperire a activităţii de spion. Şi aşa, „întreprinderea” 
începuse să funcţioneze. 

Fusese, cum era şi firesc, întrebat şi de soarta Lucreţiei 
Tase. Aceeaşi atitudine. Negase cu încăpățânare că ar fi 
cunoscut-o. După dispariţia femeii, curierul fusese 
recunoscut de soţia avocatului ca fiind persoana care 
venise la biroul soţului ei, în ziua dispariţiei Lucreţiei. 
După confruntarea cu martora, acesta relatase cum o luase 
pe femeie cu un taxi şi o dusese la rezident acasă. De 
atunci nu mai ştia ce se întâmplase cu ea. Bănuia însă că 
rezidentul, dându-şi seama de pericol, o „expediase” 
undeva. Nu întrebase,tocmai pentru că spionul reuşise să 
bage teama în agenţii săi. „Cazul Lucreția”, li se spusese, 


este închis pentru totdeauna.. 

După încheierea anchetei, spionii fură deferiţi justiţiei. 

Lucrătorii de securitate bănuiau însă că se va încerca 
refacerea reţelei. Cel care ar fi putut pune din nou în scenă 
o astfel de mişcare ar fi fost Ilarion Anca. Tocmai de aceea, 
după ce a primit aprobările de rigoare, Avrămuţ a 
restudiat dosarul Anca, aflat în fosta arhivă a Sigurantei, 
încercând să descopere tot mai multe din metodele 
acestuia şi, îndeosebi, felul în care îşi recruta şi dirija 
agenţii. Cunoştea câteva procedee din felul în care fusese 
organizată munca „Reţelei florarului”. In acest caz, totul se 
desfăşurase în condiţiile în care Anca conducea de la 
distanţă şi nu ca atunci când era aici şi când putea dirija 
totul, de aproape, sub directa sa supraveghere. Cât 
priveşte sistemele de legătură dintre rezident şi agenţi, i 
se păreau tipice pentru Ilarion. 

Apropieri forţate pot fi făcute mai ales atunci când cauţi 
similitudini, iar o dată realitatea refăcută, „turnată” în 
tiparul dorit, concluziile pot fi deseori eronate. Eugen era 
conştient de acest pericol. De aceea, s-a hotărât să dea de 
urma câtorva dintre colaboratorii din anii de început ai lui 
Ilarion Anca. Treaba nu era tocmai uşoară. A găsit cu 
destulă greutate câţiva dintre ofiţerii din aparatul vechii 
Siguranţe. Dar, în afara câtorva amănunte puţin relevante 
pentru ceea ce-l interesa, n-a reuşit să afle nimic. Afară de 
faptul că Ilarion Anca purtase după el un agent la care 
ţinea foarte mult şi care se numea Zvecu. Unii dintre foştii 
lui colegi îşi aminteau că erau prieteni de familie. Nevasta 
agentului o vizita des pe doamna Anca. 

„Să dau de Zvecu! Dar unde?” îşi frământa mintea 
Eugen. La evidenţa populaţiei cu numele de Alexandru 
Zvecu figura un copil de 14 ani. Lărgi aria investigaţiilor, 
consultând de astă dată dosarele celor care solicitaseră 
schimbarea numelui. Norocul nu-i surâse nici de data asta. 
De la un unchi al lui Zvecu a aflat însă că se stabilise, după 
ieşirea din penitenciar, undeva, lângă Bucureşti. În timpul 


detenţiei soţia divorțase de el. Altceva n-a mai aflat, pentru 
că nu mai dăduse demult prin comuna natală. 

A luat la rând satele din jurul Bucureştiului. Ştia că 
Zvecu ieşise din penitenciar în 1954. Deci, dacă se 
recăsătorise, acest lucru nu putuse avea loc decât după 
această dată. Trecuseră, însă, mai bine de trei ani de 
atunci, aşa că a fost nevoit să răscolească prin arhivele de 
stare civilă. Descoperi într-un târziu că Zvecu se căsătorise 
cu văduva unui fost poliţist, cândva coleg cu el, care avea o 
casă şi ceva pământ în comuna Purani. Adoptase, la 
căsătorie numele soţiei, şi acum trăia din ceea ce cultiva în 
grădină. Devenise un fel de precupeţ care se pricepea să 
scoată bani din te miri ce, aşa cum altădată izbutea să 
smulgă mărturisiri de la cei anchetati. 

Cum a dat de urmele fostului poliţist, Eugen a intrat la 
bănuieli. Nume schimbat, viaţă aparent liniştită, fără 
probleme, frecvente legături cu oraşul. Toate acestea 
iscară în el dubii cu privire la existenţa senină şi 
neîntinată. Ilarion Anca avea, desigur, mare încredere în 
loialitatea fostului subordonat, iar Zvecu ar fi sărit şi în foc 
pentru el. 

La câte nu se gândeşte un ofiţer de contraspionaj în 
astfel de împrejurări!... 

— Căpitane, cred că am fi fost mai câştigaţi dacă ideile 
şi îndoielile de azi s-ar fi născut mai devreme. Oricum, 
înainte de a realiza contactul cu Zvecu, verifică-i bine 
activitatea... Ai grijă cu Oancea... 

— A greşit o dată, n-o să mai repete. 

Avrămuţ nu-şi pierduse încrederea în tânărul ofiţer, dar 
a avut grijă să fie mai aproape de el. Era sezonul 
aprovizionărilor de toamnă şi Zvecu venea mereu cu marfa 
la piaţă. Prefera Oborul. Înainte de a se lumina de ziuă îşi 
făcea apariţia cu o rablă de Ford, model 1933, la care 
scosese pernele din spate pentru a încărca mai multe 
produse. Îşi aranja taraba şi zăbovea până către seară. 

— Păcat că nu-s însurat, tovarăşe căpitan, că mi-aş fi 


aranjat şi eu cămara, zise Oancea, care mai prinsese ceva 
curaj. 

Avrămuţ nu-i răspunse. Se mulţumi să surâdă. 

Zile de-a rândul nu se produse nimic neobişnuit. 

Avrămuţ era chiar pe punctul de a propune trecerea la 
faza a doua a investigaţiilor când, într-o dimineaţă, în 
maşina hodorogită, alături de Zvecu apăru o femeie. Era 
Lucreția Tase. Cel puţin aşa i se părea lui Eugen. Zvecu 
trăsese maşina la locul obişnuit, plăti unui cetăţean, 
nelipsit din piaţă, să-i ajute să care lăzile cu legume la 
tarabă, timp în care femeia încercă să dispară, 
îndreptându-se repede spre staţia de tramvai. Avrămuţ îi 
intui imediat intenţiile. 
Înainte de a pleca în urmărirea ei, îi ordonă lui Oancea să 
telefoneze la birou şi să ceară o maşină care să-l aştepte 
pe Splai, lângă Institutul de medicină legală. Intre timp, 
tramvaiul oprise în staţie. Apucă să se suie pe scara 
vagonului de clasa a doua, chiar în clipa în care se 
închidea uşa. 

Era nerăbdător să o zărească pe Lucreția care se afla în 
vagonul de clasa întâi. În înghesuială era, însă, imposibil. 
La prima staţie cobori şi schimbă vagonul. Lucreția se afla 
undeva, spre mijloc. Cu baticul înnodat sub bărbie şi 
pardesiul cam decolorat, se pierdea în mulţimea de femei 
care, în acea dimineaţă de toamnă, puţin mai rece decât 
precedentele, mergeau la muncă. 

Cu o staţie înainte de Piaţa Unirii, înaintă către uşa din 
faţă, pregătindu-se să coboare. Avrămuţ o urmă. 

Era limpede că femeia se îndrepta către blocul unde-şi 
avea locuinţa, acum sigilată. 

Eugen pătrunse, la rându-i în holul blocului şi ascultă 
atent. Nu se auzea nici cel mai mic zgomot. După câteva 
clipe percepu zgomotul specific al cheii învârtite în 
broască „A intrat. Oare este înţelept să apar şi eu? Dacă 
face un act necugetat?” gândi ofiţerul, neştiind pentru o 
clipă cum e mai bine să procedeze. Se hotări să acţioneze 


cu rapiditate. Urcă în fugă scările şi sună scurt la uşa 
avocatului. li deschise soţia acestuia, îmbrăcată pentru 
oraş. 

— Sper să nu vă rețin mult... 

— Tocmai plecam la serviciu... 

Eugen îi explică în două cuvinte situaţia. Tânără femeie 
acceptă să-l ajute. Traversă holul spre uşa apartamentului 
Lucreţiei şi apăsă butonul soneriei. De trei ori scurt şi de 
două ori lung, aşa cum ştia că procedau anumiţi vizitatori. 
Se auziră paşi iar peste lentila vizorului trecu o umbră. 

— Ce doriți? întrebă femeia prin uşa pe care o 
întredeschise. 

— Vă caută cineva. 

Lucreția deschise uşa mai larg, scoase capul şi cum 
dădu cu ochii de ofiţer, simţi că i se înmoaie picioarele. 

— Mai bine să intrăm, luă iniţiativa Avrămuţ, trecând 
pragul şi invitând-o pe soţia avocatului în calitate de 
martor. 

— Dar n-am făcut nimic! Ce aveţi cu mine? 

— Împotriva dumneavoastră a fost emis un mandat de 
arestare. Până acum v-aţi sustras răspunderii penale, aţi 
fost judecată şi condamnată în lipsă. Pe deasupra, aţi mai 
săvârşit şi o altă infracţiune, rupând sigiliul de la uşa 
locuinţei. În interesul dumneavoastră, vă întreb, care este 
scopul acestei întoarceri? 

— Să-mi iau câteva lucruri, spuse ea cu glasul sugrumai, 
arătând spre cele două geamantane în care erau 
îngrămădite obiecte vestimentare. 

— Numai pentru atât? 

— Vă asigur! Puteţi controla! 

— Toate la vremea lor! Pregătiţi-vă să mă urmaţi. 

Lucreția închise  geamantanele, pregătindu-se de 
plecare. Pe fața prelungă, care păstra urmele unor 
frământări adânci, i se prelingeau lacrimi. 

Soția avocatului se apropie de ea, punându-i liniştitor 
mâna pe umăr, într-un gest de compasiune şi omenească 


înţelegere. leşiră din apartament şi încuiară uşa. 

Eugen întocmi actele procedurale şi apoi o conduse pe 
soţia avocatului până la ieşire. 

— Am să vă mai caut! spuse ea la plecare. g 

Căpitanul se prezentă apoi la şeful unității. Intre timp 
Oancea telefonase că Zvecu se pregătea de plecare. Lucru 
neobişnuit pentru el, care nu părăsea taraba până ce nu 
vindea toată marfa. Acum îşi strângea coşurile aproape 
pline, ducându-le în automobilul hârbuit. 

Deşi ar fi vrut să participe la anchetarea Lucreţiei Tase, 
Avrămuţ se grăbi spre Obor. Din maşină îl zări pe Oancea 
care Îi arăta Fordul lui Zvecu dispărând după colțul străzii. 

Şoferul înțelese imediat, încetini atât cât să se poată 
urca şi locotenentul şi demară în trombă. Cauciucurile 
scrâşniră aspru pe piatra lustruita. 

— Simt şi eu că sunt şofer la Securitate! exclamă 
satisfăcut omul de la volan... 

— Vezi să nu-l scapi! Lipeşte-te de el, îl zori căpitanul. 

— Îl opresc? întrebă după un timp, fără să întoarcă faţa 
spre Avrămuţ. 

— După ce trecem de bariera oraşului. 

— Lăsaţi pe mine! 

După lacul Colentina, şoferul apăsă progresiv pe 
acceleraţie şi, curând, depăşiră Ford-ul lui Zvecu. Eugen îi 
zări figura crispată. 

— Pare speriat. De ce oare? 

— Tovarăşe căpitan, imediat îl vom speria şi mai tare. Vă 
rog să vă ţineţi bine... 

Automobilul zbura acum cu peste o sută de kilometri la 
oră. Din viteză şoferul opri brusc, cuplă marşarierul, 
întoarse din două mişcări, manevrând cu spatele, apoi 
demară la fel de neaşteptat. Maşina se smucea înainte ca 
un berbec. Aprinse farurile în faza mare şi continuă să 
meargă cu viteză pe partea stângă a şoselei, îndreptându- 
se ca un bolid spre Fordul ce se apropia. Eugen intui 
teama celui de la volan şi faptul că voia să încerce o 


manevră de ocolire, apoi auzi scrâşnetul frânelor. Şoferul 
oprise aproape de bara Fordului, iar cei doi ofiţeri săriră 
lângă portiera hârbului. 

— Eşti nebun? urlă Zvecu. 

— Fără invective, domnule Zvecu! Deocamdată te 
reținem. Mandatul de arestare este pe drum. 

Zvecu urcă în „GAZ” alături de Avrămuţ. Se tot ştergea 
cu batista pe faţă, încercând să pună stavilă șiroaielor de 
transpiraţie. 

— Unde mă duceţi? 

— Dacă ai fi fost toată viaţa zarzavagiu, aş mai înţelege 
rostul întrebării! Dar mata ai o experienţă bogată în 
domeniu... Chiar nu-ţi mai aminteşti?! Unde-ţi duceai 
victimele, care nici acum, după atâţia ani, n-au uitat 
loviturile dumitale? 

Zvecu înghiţi în sec. Îşi roti ochii mari, bulbucaţi, ca un 
animal închis în cuşcă. Mâinile îi tremurau vizibil. 


Moraru revenise chiar în dimineaţa aceea. Fusese 
rechemat de urgenţă din concediu. Mormăise ceva 
îmbufnat că i se încurcaseră planurile. Dar apoi se linişti la 
gândul că apucase câteva zile de mare, pe când ceilalţi 
suportaseră cu stoicism zăpuşeala din Capitală. De cum 
intră în biroul colonelului, fu informat de şeful Securităţii 
că trebuia să preia anchetarea Lucreţiei Tase. 

— Vă rog să-mi acordaţi un răgaz, să mă pregătesc..: 

— Ce răgaz să-ţi mai dau? După câte îmi amintesc, ai 
făcut toate investigaţiile legate de persoana ei. Iți acord 
numai un ceas, până îţi pui la punct planul de ascultare. 

Moraru rosti un apăsat „am înţeles!” şi în scurtă vreme 
trecu la anchetarea arestatei. 

La vreo două ceasuri după ce Moraru consemna primele 
răspunsuri, Avrămuţ dialoga cu Zvecu. Acestuia îi trecuse 
primul şoc, mai ales când văzu că audierea avea loc fără 
mijloacele de convingere pe care el le folosise cu atâta zel: 
vâna de bou, biciuşca, nuiaua de alun, cătuşele şi câte alte 


instrumente de tortură. Acum rolurile se schimbaseră. I se 
părea straniu că nu e „tratat” cu brutalitatea de care el 
ştiuse să uziteze şi să abuzeze odinioară. Şi cu toate că nu 
văzuse instrumentele înfricoşătoare, se temea. Căci în 
ciuda ferocităţii de care dăduse dovadă, în adâncul fiinţei 
sale era un fricos. 

— Domnule Zvecu, conform Codului de procedură 
penală, trebuie să-ţi aduc la cunoştinţă că eşti învinuit de 
spionaj. În baza articolului 174, aliniatul 2 din Codul penal, 
pedeapsa poate fi de 25 de ani muncă silnică. Ce ai de 
declarat? 

Zvecu se ridică de pe scaun şi încremeni într-o poziţie 
stranie. Ochii holbaţi, gura întredeschisă într-un rictus 
care lăsa să i se vadă două şiruri de dinţi îngălbeniţi, faţa 
împietrită exprimau stupoare. 

— Cred că-i o confuzie, domnule anchetator!... Cred că... 
şi se prăbuşi pe scaun, lipsit de vlagă, fără să mai poată 
articula un cuvânt. Trupul său mare, mătăhălos părea de 
gelatină. 

— Te avertizez că singura dumitale şansă, de altfel 
ultima, este sinceritatea. Altfel... 

— Dar eu n-am făcut spionaj! Am alte belele! Ştiu că am 
fost un păcătos la viaţa mea, am bătut şi chinuit oameni 
nevinovaţi, dar pentru asta am plătit. Spionaj n-am făcut! 

— Să o luăm. Cu încetul. De când o cunoşti pe Lucretia 
Tase? 

— Nu ştiu despre cine vorbiţi... 

— Domnule Zvecu, dacă dumneata vrei să ne jucăm de-a 
şoarecele şi pisica... Nu prea am vreme pentru „subtilităţi” 
de acest gen. Este ultimul avertisment pe care ţi-l dau. Am 
fost destul de explicit? 

Zvecu dădu din cap în semn că înţelesese despre ce 
anume era vorba şi ceru hârtie şi creion... Avrămuţ îi citise 
în luminile ochilor că apelul său fusese înţeles. Îi lăsă 
pachetul de ţigări şi chibritele la îndemână, şi-l chemă pe 
locotenentul Oancea să-l înlocuiască. El plecă să 


percheziţioneze la domiciliul inculpatului.  Strădanie 
zadarnică, căci nu descoperi elementele care-l interesau. 

Se reîntoarse în camera de anchetă şi începu să citească 
declaraţia lui Zvecu. Acesta susţinea că o primise pe 
Lucreția Tase la el, deoarece venise cu o recomandare din 
partea lui Ilarion Anca. Când fostul comisar o ştersese din 
ţară, îi poruncise că, oricine va veni cu vreo cerere din 
partea lui, să-i îndeplinească rugămintea. Femeia stătuse 
un timp ascunsă, iar el înţelesese că era ceva necurat la 
mijloc. Se hotărâse să scape de ea atunci când nevastă-sa 
îi găsise pe amândoi iubindu-se în şură. Nu putea scăpa de 
gura muierii. „Să dispari de aici cu căţeaua dracului” îi 
spusese plină de mânie nevastă-sa, şi o luase la târg „să se 
ducă unde-o vedea cu ochii”. 

— Ai promis că vei fi sincer. Aici ai minţit! îl fulgeră 
Avrămuţ, oprindu-se din citit. 5. 

— Aşa e... stabilisem cu ea să-i găsesc o gazdă. Incepuse 
să-mi fie dragă. 

— Din piaţă de ce ai plecat aşa de grăbit? 

— Când mi-am dat seama că întârzie prea mult, mi-am 
zis că s-a întâmplat ceva, şi m-am grăbit s-o iau din loc. 
Prea târziu, însă. 

Avrămuţ începu să citească mai departe cele relatate de 
Zvecu cu scrisul mare, apăsat, al unei mâini nedeprinse cu 
stiloul. Când termină, i se adresă din nou: 

— Ai uitat ceva, domnule Zvecu! 

— Vă rog să mă credeţi că... 

— Lasă rugăminţile! Despre altceva este vorba. Nu ai 
declarat nimic cu privire la celelalte servicii pe care i le-ai 
făcut fostului dumitale şef, Ilarion Anca. 

Discuţia pe tema asta a durat foarte mult. Avrămuţ voia 
să se convingă că Zvecu nu reprezenta o verigă din cercul 
spionilor conduşi de florar. La altceva nu se gândea, 
pentru că Zvecu era lipsit de inteligenţa şi şiretenia 
necesare unui agent. Se părea că Ilarion nu-l angrenase în 
activităţi de spionaj în mod intenţionat. Nu numai pentru 


că-i cunoştea limitele, ci şi fiindcă Zvecu ştia anumite 
lucruri care puteau duce la descoperirea lui Pavel Darian. 
Fostul comisar era mult prea şiret şi mult prea realist ca să 
nu-şi dea seama că o dată încăput pe mâna unui 
anchetator destoinic, Zvecu putea ciripi tot ceea ce ştia. 
Dar iată că intervenise neprevăzutul. 

Uluiala lui Zvecu continua. Nu primise de la nimeni nicio 
palmă, nu fusese înjurat de toate neamurile aşa cum 
obişnuiau ei să facă în timpul anchetei. Începuse chiar să 
dorească să spună mai multe, pentru a-şi satisface 
„partenerul de discuţie”. Aşa că, îşi scormoni memoria şi 
aduse pe tapet fel de fel de întâmplări, cu atât mai 
credibile, cu cât la foarte multe dintre acestea participase 
şi el. Dar şi Avrămuţ ştia să întrebe. 

Trecuse de miezul nopţii când Eugen socoti că, pentru 
ziua respectivă, era de ajuns. Ceru să i se aducă mâncare 
şi cele necesare pentru noapte arestatului şi, după ce se 
convinse că toate erau în ordine, se îndreptă spre casă. 
Aerul pătrunzător al toamnei reci îi făcea bine. Merse 
agale, ca să-şi limpezească gândurile, privind stelele 
strălucitoare ale nopţii. Simţea nevoia să alerge, să se 
descarce, dorinţa firească a omului obligat să petreacă 
prea multe ore în birou. 


Dormi un somn greu, fără vise. Şi dacă n-ar fi sunat 
insistent telefonul, poate că ar fi întârziat la birou. Era 
Moraru care îl ruga 
să-i aducă ceva de mâncare. Fusese de serviciu şi-i era 
foame. Eugen, însă somnoros, mormăi ceva şi se pregăti de 
plecare. 

Reluă anchetarea lui Zvecu după ce timp de vreo două 
ore revăzu materialele din ajun. Se conturau foarte dar 
anumite lucruri privitoare la modul de acţiune al fostului 
comisar, dar nu erau suficiente. De altfel, Zvecu ştia 
destul. Fl îi cunoştea pe mulţi dintre informatorii lui Ilarion 
ca şi metodele folosite de acesta cu ei. Confruntă cele 


declarate de arestat cu datele existente şi se convinse de 
sinceritatea fostului agent. Simţea însă că nu scosese totul. 
Insistă. 

— ...Cândva, pe vremea când eram încă la Timişoara, am 
participat la o situaţie neobişnuită, aş zice, pentru don’ 
comisar Ilarion... 

În ciuda faptului că trecuseră atâţia ani, că realităţile se 
schimbaseră structural, Zvecu nu se putea elibera de 
slugărnicia specifică fostului poliţist şi tot timpul pronunţa 
„don' comisar Ilarion”. 

— Despre ce este vorba? 

— Ştiţi, într-o după-amiază, era parcă toamnă, nu mai ţin 
bine minte anul, domnu' comisar a venit cu maşina 
dânsului la poliţie, aducând un tânăr pe care-l reţinuse. Nu 
prea se ocupa el de lucruri din astea. Arestările, reţinerile 
le făceau subinspectorii sau noi, cei mai mici. Aşa că m-am 
mirat când a apărut cu tânărul acela, mai ales că mă 
chemase să fiu prezent la camera de anchetă. Cum a venit, 
l-am băgat în focuri. D-alea mari. Da’ cu ăsta n-o fost 
nevoie, fiindcă nici n-am apucat să-l încălzesc cât de cât, 
că a şi ciripit tot... Zicea că e comunist, sau aşa ceva. L-am 
dus la birou la don’ comisar şi am plecat. Eu, însă, pot să 
jur că nu era comunist, fiindcă ăia erau altfel de oameni, 
tari, cu greu smulgeam şi un geamăt de la ei, darmite o 
mărturie. 

— Şi ce s-a întâmplat mai departe cu arestatul? 

— Nu mai ştiu. Pe la poliţie n-a mai apărut, şi cred că a 
devenit „limba” lu' don' comisar. 

— Un fel de informator, vrei să spui? 

— Cam aşa ceva... Don' comisar era mare meşter la 
treburi 
d-astea. Numai ce venea la poliţie, şi parcă le scotea din 
mânecă. Informaţii exacte, la fix, că mureau toţi de necaz 
pentru asta. 

— L-ai recunoscut pe cel în cauză? 

— Nu. Nu-l ştiam... da’... 


— Ei, ce te-ai oprit? 

— Mie mi s-a părul că era una şi aceeaşi persoană cu cel 
pe care 
l-am avut în arest la Bucureşti. 

— Adică? 

— Vedeţi, după ce don’ comisar a fost mutat la Siguranţa 
generală, la Timişoara a fost arestat un bogătaş, mare 
mahăr. Pavel Darian, despre care iniţial s-a crezut că e 
doar un simpatizant ca apoi să se adeverească că era un 
comunist vechi. Don' comisar a aranjat şi l-a luat din 
puşcărie, parcă de la Târgu-Jiu, şi l-a adus la arestul 
Siguranţei. Pentru anchetă..., da’ numai anchetă nu s-a 
făcut cu omv’... Trăia ca un paşă. Masă bună de la 
restaurant, pat cu saltea, radio, cărți.. Chiar şi băuturică 
avea. Ne dădea şi nouă câte un pahar... De trei ori pe 
săptămână îl ducea şi-l aducea don' comisar cu maşina 
dânsului... Lucru mare, că i-am şi zis că, dacă ăsta-i 
comunist, mă fac şi io numai să trăiesc cum trăia el. 

— Şi cum zici că îl chema pe arestat? 

— Parcă mi-e şi teamă să spun. Don’ comisar mi-a zis că 
aş putea să-mi pierd capul dacă povestesc la cineva. Da' 
uite că dumneavoastră vă zisei, de mă luă gura pe 
dinainte. 

— Numele? 

— Pavel Darian... 

— Şi eşti sigur că era una şi aceeaşi persoană ? 

— Foarte sigur, nu. Da' când m-a văzut, mi-am dat 
seama că mă ştie... Nimeni nu mă uita pe vremuri... Nici 
eu nu-i uitam. Da’ pe el nu-mi aminteam să-l fi atins. Şi 
totuşi, l-am atins. 

— Când? 

— Frontul se apropiase mult de graniţele ţării şi, într-o 
zi, don' comisar mi-a dat ordin să-l scot de la celula aceea 
care arăta ca o cameră de hotel. Aşa am şi făcut. Apoi mi-a 
zis să-l „pisez” pe arestat. N-am aşteptat îndemnuri. Nu 
ştiu cât a zăcut pentru că în noaptea aceea a fost 


transferat la Jilava... 
— L-ai recunoaşte? 
— Dintr-o mie! 


Avrămuţ stătea în faţa hârtiei şi privea rândurile 
dactilografiate aproape fără să le vadă. Verificase cele 
declarate de Zvecu şi unele probleme se confirmau. Într- 
adevăr, exista în arhiva specială, la dosarul fostului deţinut 
comunist Pavel Darian, o hârtie prin care se aproba 
transferarea lui pentru cercetări la arestul Siguranţei 
generale. Faptul în sine nu spunea, însă, mare lucru. 
Trebuiau văzute şi celelalte. Despre regimul preferenţial 
aplicat aceluiaşi deţinut mai auzise şi de la alţi foşti 
gardieni, dar nimeni nu era în măsură să depună mărturie, 
pentru că niciodată nu trecuseră pragul rezervei 
arestatului. Acces acolo avea numai Anca. La fel se 
confirma şi starea în care fusese adus la Jilava. Zdrobit, 
asemănător cu cei care refuzau să facă destăinuiri poliţiei. 
Mulţi se miraseră cum de mai trăia. 

„Dacă mă duc cu astfel de probleme la tovarăşul colonel, 
mă dă pe uşă afară”, gândi Avrămuţ. Cum să demonstrezi, 
pe baza îndoielnică a unor speculaţii, fie ele şi ingenioase, 
că cineva vânduse poliţiei secretele partidului? „Şi ce 
rezolvi cu asta?” auzea parcă întrebarea colonelului. 
Pentru că, într-adevăr, pentru cazul concret ce-l avea în 
lucru, situaţia nu ar fi însemnat o rezolvare. Chiar dacă 
extindea proverbul „O dată trădător, mereu trădător”, tot 
nu ar fi însemnat mare lucru punând, doar prin simple 
afirmaţii, fără probe concrete, în sarcina lui Pavel Darian 
acuzaţia de informator al uneia din oficinele de spionaj 
capitaliste. 

Drumul se înfunda şi, de unde păruse a fi o şosea 
asfaltată ce ducea către Adevăr, nu rămăsese decât o 
potecă năpădită de buruieni. Poate se lăsa furat de prima 
impresie, poate exagera dar nu voia să părăsească pista. Îi 
ieşiseră în cale prea multe elemente care duceau spre 


Pavel Darian ca să nu le mai ia în seamă. 

Nici anchetarea Lucreţiei Tase nu adusese mai multă 
lumină în elucidarea cazului. Femeia confirma că 
îndeplinise rolul de „căsuţă poştală”, neştiind însă de la 
început în ce joc e atrasă. Când şi-a dat seama a fost prea 
târziu. Aurel Iosif, care îi era amant, o silise cu ameninţări 
şi bătaie. Refuza însă să confirme orice legătură cu fostul 
ei stăpân, Pavel Darian. Declarase doar că ajunsese la 
Zvecu în urma indicaţiei florarului. Faptul era confirmat de 
fostul rezident, dar, în ciuda acestui lucru, Avrămuţ simţea 
că ceva nu este în ordine. Se contrazisese pe această temă 
şi cu Moraru. 

— Dar bine, omule, nu vezi că nu ai dreptate? îl luase la 
zor Vasile. „Reţeaua florarului” lucra pentru Ilarion Anca. 
Zvecu fusese mâna lui dreaptă, nu-i firesc? 

— Vasile, nu la asta mă refer, ci la recrutarea Lucreţiei. 
Gândeşte-te şi tu: din şase indivizi arestaţi pentru spionaj, 
doi au fost cândva în preajma lui Darian. Oare nu este el 
furnizorul datelor acelea de mare importanţă? 

— Este un punct de vedere. Dar dacă l-am vedea noi pe 
nenişorul ăsta... 

— Tocmai asta-i, n-ai cum să-l vezi, pentru că omul este 
bine aşezat şi cred că şi-a luat măsurile de rigoare... 
Altundeva trebuie să căutăm... 

Lucrând la dosarele Lucreţiei Tase şi Zvecu, Eugen îşi 
aduse aminte că în dimineaţa când o reţinuse pe Lucreția, 
soţia avocatului intenţionase să-i destăinuiască ceva, dar 
nu mai avusese când. O căută fără întârziere. 

Oana Crusteanu îşi reluase munca la Arbitrajul de Stat. 
Femeia de acum arăta altfel. Parcă mai frumoasă şi 
Avrămuţ nu putu să nu remarce noua strălucire din priviri, 
vioiciunea ce alungase vechea apatie remarcată de el 
atunci când o cunoscuse. Zâmbi, la amintirea acelui gând. 

— Am impresia că te amuză..., spuse puţin dezorientată 
Oana. 

— Deloc. Mă gândeam cât de schimbată eşti. Şi mă 


bucur... 

— Şi eu... Dar în ce problemă ai nevoie de mine? 

— În cea pe care ultima dată n-ai mai apucat să mi-o 
spui. Părea importantă. 

— Cât de importantă e, rămâne să apreciezi... Tatăl 
meu, Vasile Turianu, a fost subinspector în cadrul 
Siguranţei. Din câte am înţeles eu, se ocupa cu probleme 
de spionaj... 

— Poate de contraspionaj, de vreme ce lucra la 
Siguranţă... 

— Atât cât mă pricep, cred că despre asta este vorba. 
Oricum, era un om serios şi pot să-ţi spun, nu fiindcă mi-a 
fost tată, ci ţinând seama de calităţile lui, că merita o 
soartă mai bună. Dar fără avere, fără relaţii, fără să facă 
politică, nu a putut răzbi... Sigur, nu asta vreau să-ți 
povestesc, ci altceva. Imediat după război, când în ţară au 
venit membrii Comisiei aliate de armistițiu, el era prins 
până peste cap cu treburile. Se ocupa de unul care se 
îndeletnicea cu spionajul. Nici nu ştiu cum să zic, fiindcă 
tatăl meu cu prea povestea acasă din cele ce făcea el în 
mod obişnuit la birou, dar atunci boala lui de plămâni se 
accentuase. Era tare necăjit, ne zbăteam în nevoi, iar eu 
încercam să-i mai alin din dureri. Îmi era tare milă de el, 
mai ales că îmi dădeam seama că este un neînțeles. Şi la 
serviciu, şi acasă. Mama era rea de gură şi neiertătoare... 

Oana se opri câteva clipe, impresionată de aducerile 
aminte. Îşi aprinse o ţigară şi, după ce trase câteva fumuri, 
continuă. 

— Într-o seară, când a venit dărâmat de oboseală, mi-a 
vorbit de un caz, mustrându-se într-un fel că se omoară să 
stabilească nişte adevăruri când alţii sunt total pasivi. 
După aceea s-a îmbolnăvit şi mai rău şi a murit, ducând 
poate cu el în mormânt secretul. Mie apucase să-mi spună 
doar că era vorba de cineva mare, din rândul comuniştilor, 
care se întâlnea cu un presupus spion. Pe atunci, nu prea 
eram dornică să aflu şi să rețin asemenea lucruri, aşa că 


mai mult m-am făcut că-l ascult... Abia când am văzut că 
spionajul nu-i numai un subiect de film sau de roman, mi- 
am amintii, de povestea tatii şi m-am hotărât să ţi-o 
relatez. 

— Când a murit tatăl tău? 

— Demult. În mai 1946, iar mama la câteva luni... Eu, 
fiind cea mai mare, a trebuit să mă îngrijesc de ceilalţi 
fraţi. M-am căsătorit şi abia după aceea am putut urma 
facultatea... 

— Îţi mulţumesc! Nu ştiu cât de importante sunt cele ce 
mi le-ai spus, dar este bine că ai făcut-o.. Dacă ştiam mai 
devreme poate că.. 

— Nu ştii cum se pune problema cu rudele? Pentru unii 
contează ce-a fost mama şi tata, nu ce eşti şi ce poţi tu, ce 
gândeşti şi ce simţi. Or, şi aşa am îndurat destule. Să mai fi 
amintit cuiva că tata a fost subinspector la Siguranţa 
statului... Pentru mulţi Siguranţa era sinonim cu 
reprimarea comuniştilor. Pune-te şi tu în locul meu... 

— Te înţeleg... 

O concluse până la ieşirea din clădire şi îşi luă rămas 
bun. Simţind o undă de simpatie pentru fiinţa ce încetase 
să mai fie o păpuşă atrăgătoare. N 

Reîntors în birou, reflectă la cele spuse de Oana. In ce 
măsură Îl priveau? Exista o posibilă legătură cu cazul său? 
Şi dacă da, unde să caute probe? În cele din urmă se hotărî 
să ceară aprobarea pentru intrarea în arhivă. 

— Ce-i, căpitane? apăru colonelul în pragul uşii. 

Avrămuţ îi raportă foarte concis. Colonelul îl ascultă fără 
să spună nimic. Apoi înclină din cap în semn de aprobare. 
Parcă avusese de gând să spună ceva. 

— Ordonaţi? întrebă Eugen, mai mult ghicind intenţia de 
a vorbi a colonelului. 

— Sper că nu-ți vei pierde vremea cu lucruri care nu au 
importanţă operativă... Rapid. Îţi acord numai o zi... 

„Nu se dezminte şeful ăsta al nostru”, gândi Avrămuţ. 
„Numai de-aş găsi dosarele.” 


Ziua care i-o acordase colonelul se dovedi suficientă 
pentru a găsi dosarul dorit. Căutase într-adevăr cam mult, 
deoarece evidenţa nu se ţinea pe lucrători, ci pe cazuri 
rezolvate. Or, Eugen nu avea decât numele celui care 
lucrase la caz, fostul subinspector Vasile Turianu. Trebuiră 
desfăcute sute şi sute de coperţi. În cele din urmă îl găsi. 

Colile dosarului erau îngălbenite de vreme. În fişa care 
evidenția dacă fusese sau nu consultat de cineva, nu era 
înscris niciun nume. O situaţie cu totul anormală faţă o 
informaţie de o asemenea valoare care zăcuse în hârtii fără 
să fie pusă în lucru ani în şir. Cercetă sigiliul. Cei de la 
fosta Siguranţă a Statului obişnuiau să-şi asigure dosarele, 
folosind ceară roşie. Sigiliul era intact, în ciuda câtorva 
„aşchii” care săriseră, probabil, datorită manipulărilor mai 
mult sau mai puţin atente. Controlă apoi paginile. Nu 
lipsea niciuna. Semnă de primirea lui şi plecă spre birou. 

— Care-i situaţia? întrebă colonelul deschizând uşa, 
consecvent obiceiului său de a-şi vedea oamenii şi în 
propriile birouri nu numai atunci când îi chema la el. 

— Acum două minute am venit... 

— Uită-te peste el şi vezi dacă prezintă interes. În raport 
de această situaţie o să hotărăsc... mai spuse şi închise 
uşa. Avrămuţ se aşeză şi începu să citească. Scrisul mare, 
ordonat, cu înfloriturile specifice ortografiei celor ce 
urmaseră cu mulţi ani înainte şcoala, se înşiruia sub 
antetul colii oficiale. Intre primele file era un raport prin 
care subinspectorul Turianu arăta faptele în baza cărora 
propunea urmărirea informativă a căpitanului Walter 
Huant, din misiunea militară americană. Raportul era un 
exemplu de conciziune şi precizie. Ofiţerul simţi o undă de 
simpatie pentru omul care îşi făcuse atât de conştiincios 
datoria, într-o vreme în care alţii căutau să se căpătuiască, 
să pună cât mai mult deoparte. 

Din cele ce semnala Turianu oricine îşi putea da seama 
că americanul nu se ocupa decât de recrutarea de agenţi, 
că nu avea alt scop decât crearea unei agenturi în 


România. Eugen era indignat de rezoluţiile puse pe toate 
aceste materiale de o imensă valoare. Ele vădeau lipsa de 
interes a celui ce coordona pe atunci compartimentul de 
contraspionaj, superiorul lui Turianu. 

Ar fi vrut să zăbovească mai mult asupra conţinutului 
întregului dosar, dar trebuia să se grăbească. Trecu 
repede peste pagini, oprindu-se numai asupra rândurilor 
subliniate. Aproape la sfârşitul dosarului găsi consemnat 
numele lui Pavel Darian. Se opri, îşi aprinse o ţigară şi 
căută să-şi liniştească bătăile inimii. I se părea că este 
victima unei obsesii, că cineva scrisese înadins numele ca 
să-l tulbure şi să-l deruteze. 

Luă hârtiile sub braţ, încuie uşa şi plecă de urgenţă spre 
biroul şefului. 

— Tovarăşe colonel, dosarul este de cea mai mare 
importanţă şi prezintă interes operativ imediat. Vă rog să- 
mi acordaţi timp să-l studiez. 

— Prea mult nu am nici eu, aşa că de unde să-ţi dau şi 
ţie? Până mâine dimineaţă, nimic mai mult. După aia avem 
de discutat nişte noutăţi care... Dar lasă,... pe mâine. 

Avrămuţ plecă grăbit să studieze dosarul. 

— Te aşteptam! îl întâmpină Moraru, de cum intră pe 
uşă. 

— Repede, că n-am timp! replică tăios Avrămuţ. 

Moment de încordare iscat de neaşteptata asprime a 
tonului. 

— Uite ce-i, Eugen, voiam să ţi-o spus mai demult, dar... 
ai căpătat un „lustru” de şef care nu te prinde. Iti 
nedreptăţeşti colaboratorii cu  fumurile astea. Nu-s 
singurul păţit. Pe Oancea îl ocoleşti... 

— Nu exagerezi? 

— Din punctul meu de vedere, nu. Haide să-ţi dau un 
exemplu. Ai intervenit la tovarăşul colonel ca să nu fie 
pedepsit Oancea. 'Ţi-am apreciat gestul foarte mult, dar am 
observat că-l ocoleşti, nu-i mai dai sarcini... Omul e 
frământat, şi-a pierdut curajul. 


— Ştiu ce vrei să-mi spui... 

— Lasă-mă să ţi-o zic eu. Oare tu nu ai chiar nicio parte 
de vină? Nu era în primul rând obligaţia ta să-l instruiești 
ca să n-o ia razna? L-ai trimis să facă o investigaţie fără să 
ţii seama că nu are decât câteva luni de activitate... 

— Asta o ştiu... 

— Dar nu asta vreau. Aş dori să simt că mi-ai dat 
dreptate. Uite, de cum m-ai văzut, mi-ai şi spus: „Repede, 
că n-am timp!” parcă, vezi doamne, eu venisem să-ți 
mănânc timpul... 

— Dar asta-i realitatea, n-am timp! înţelege-mă şi tu. Am 
termen până dimineaţă să rezolv o situaţie, şi nici dacă fac 
noapte albă tot nu reuşesc... 

— Nu te contrazic, dar preferam să mi-o spui altfel, ca în 
anii trecuţi, când parcă ştiai să vorbeşti mai frumos cu un 
prieten. Ce, E 
n-aveai loc pentru un cuvânt bun? În ce mă priveşte nu e 
nevoie să umbli cu mănuşi, ci să păstrezi aceeaşi calitate a 
raporturilor colegiale. Să ştii că drumul pe care mergi 
duce spre îngâmfare şi greşeli. Asta-i! 

Avrămuţ nu răspunse. Era vizibil marcat de cele auzite. 
Nu era nici supărat, nici surprins de vorbele cam aspre ale 
colegului şi prietenului său. Sentimentul acesta i se putea 
citi foarte bine aproape în întreaga atitudine, în 
stinghereala ce-l făcea să-şi frământe uşor degetele. 

Vasile scoase pachetul de ţigări şi îl întinse către 
Avrămuţ. Eugen luă o ţigară şi începu să o frământe între 
degete cu un aer absent. 

— Vasile, cam rece duşul, dar o să ţin seama, n-am să 
uit... 

— Că uiţi sau nu, n-are importanţă. Pentru mine trebuie 
să rămâi acelaşi. Acum să-ţi spun de ce am venit. Ştii că 
atunci când i-am spus Lucreţiei Tase că a fost antrenată 
într-o afacere de spionaj şi că a fost condamnată la 
închisoare, nu ne-a luat în serios. Când s-a convins de 
adevăr, a schimbat  niţeluş foaia, devenind mai 


„interesată”. Am aici anumite aspecte care, cred, te-ar 
interesa...Privitor la Darian al tău... 

— Vrei să-mi dai o mână de ajutor? 

— Cu plăcere. Ce trebuie să fac? 

— Sintetizează totul, vezi ce se poate exploata, ce poate 
fi adunat, pus în relaţie, şi discutam mâine. Acum pur şi 
simplu nu-mi văd capul. 

— Bine! Pe mâine! De la mine o să ai totul gata. 

— Parcă şi tu ai devenit ceva mai „cooperativ”, spuse 
zâmbind Avrămuţ. 

— Prietenul la nevoie se cunoaşte... iar eu îţi sunt şi îţi 
rămân acelaşi statornic prieten... 


A doua zi, dis-de-dimineaţă, colonelul îl luă din scurt. 

— Înainte de orice, să lămurim o problemă: cum a fost 
posibil să se afle dincolo de pereţii sediului nostru că avem 
bănuieli referitoare la tovarăşul Darian? 

Avrămuţ făcu ochii mari. Colonelul continuă: 

— Ieri seară am fost întrebat cu aprobarea cui am 
întreprins investigaţii privind un tovarăş cu stagiu în partid 
din ilegalitate. Ai făcut dumneata aşa ceva? 

— Nici vorbă! Fără aprobarea dumneavoastră nu mi-aş fi 
permis. 

— A întreprins ceva Moraru? 

— Nu cred. Singurul lucru apropiat de caz şi de 
persoană este o sinteză a declaraţiilor Lucreţiei Tase 
privitoare la fostul ei stăpân. 

— Nu, nu cred să fie vorba de asta... Oancea? 

— Nici atât. Pentru locotenent duşul acela a fost destul. 
N-ar mai îndrăzni să facă cercetări pe cont propriu... 
Altundeva trebuie să fie răspunsul... Mi-aş permite să emit 
o ipoteză. Investigaţiile noastre la Timişoara ar fi putut să-l 
alertez, să-l facă să ajungă la anumite concluzii. Altfel nu- 
mi explic... 

— Uite ce-i căpitane. Eu munca conspirativă am învăţat- 
o încă din vremea ilegalităţii. De atunci eram conştient de 


faptul că în rândurile noastre se strecuraseră şi câteva cozi 
de topor, ticăloşi care au ajutat Siguranţa în acţiunile 
anticomuniste. Partidul i-a căutat mereu şi îi mai caută 
încă. Poate unii au scăpat, au trecut prin sita verificărilor 
şi s-au cocoţat cine ştie unde... Şi cu Darian lucrurile 

s-ar putea să stea la fel... Atâta vreme însă cât nu avem o 
însărcinare specială... 

— Logic, regulamentar, vă înţeleg. Numai că, în ceea ce 
priveşte conştiinţa mea, cugetul meu, nu sunt mulţumit. 
Un trădător a rămas nedescoperit, nepedepsit. „Reţeaua 
Florarului” a fost lichidată, dar nu în întregime. Vinovatul 
cel mare a scăpat... 

— Asta nu-i o dovadă că-i Darian! 

— Dar faptul că atacă el constituie un simptom. S-a 
alarmat şi cum cea mai bună apărare este atacul, a preluat 
iniţiativa. 

— Noi vom proceda normal, ne vom face datoria de 
comunişti şi de lucrători de securitate... 

— Am înţeles! 

— Bine. Uite, dumitale îţi încredinţez sarcina să grupezi 
documentele pe care le-aţi strâns. Le fotocopiezi, îmi aduci 
un set iar originalele le depui într-un plic sigilat la 
secretariat. Numai cu aprobarea mea se ridică de acolo... 

— Am înţeles! spuse din nou căpitanul. Dar mai 
departe...? _ 

— Haida, de! Doar nu sunt aici de ieri, de azi... In fond, 
noi avem datoria să prindem spioni şi trădători. Nu 
aducem niciun prejudiciu dacă vom căuta unde trebuie iar 
piesele probante, evidența faptelor vor  zădărnici 
manevrele preventive, încercările de inducere în eroare 
sau forţa relaţiilor. M-ai înţeles? 

— Foarte exact! 

— Atunci, pune-te pe treabă ! 


o întâmplare uitată 


Avrămuţ pricepuse foarte bine ce anume voia sa spună 
colonelul. Dar dacă pentru moment nu putea da curs unor 
acţiuni directe, trebuia să caute, totuşi, „conexiunile”. 
Numai că era deosebit de greu. Una este să pleci de lao 
persoană certă şi să-i cauţi legăturile, şi alta este să 
găseşti conexiuni fără să ai un fir călăuzitor, fără să te poţi 
ajuta de anumite lucruri ştiute. In situaţia creată, Avrămuţ 
nu avea altă cale decât una şerpuită, îndreptată spre 
trecut. Un raţionament logic, nu prea departe de adevăr, 
stătea, aşadar, la baza hotărârii sale. Dacă Ilarion Anca 
acţiona împotriva comuniştilor în Timişoara, în acei ani 
grei ai pârjolului, iar Darian îi fusese informator, atunci... 
Mai mult ca sigur că nu sunt străini nici de uciderea 
bătrânului feroviar. 

Aprobarea pentru continuarea cercetărilor în acest caz o 
avea. De aceea, când raportă colonelului hotărârea sa, 
acesta nu făcu nicio obiecţie. Plecă neîntârziat la 
Timişoara pe noua pistă sau, mai corect spus, pe vechile 
urme. 

Descoperirea unei crime după trecerea atâtor ani este o 
treabă atât de dificilă, încât, nu o dată, specialiştii în 
probleme judiciare apreciază că fiecare an înseamnă 
amplificarea greutăților. Avrămuţ nu ignorase acest fapt 
consultându-i pe unii dintre cei mai renumiţi criminalişti. 
Uciderea bătrânului comunist era un act cu profunde 
implicaţii politice, dar, în acelaşi timp reprezenta o crimă 
cu toate elementele sale constitutive. 

— Tinere, îi spuse unul dintre criminalişti, nu cu mulţi 
ani mai în vârstă ca Avrămuţ, în 98% din cazuri criminalul 


trebuie căutat în mediul victimei. Numai că în problema 
care te interesează, noţiunea de „mediu” trebuie extinsă. 
Acesta este singurul sfat pe care pot să ţi-l dau. 

Eugen mulţumi atât pentru sfat, cât şi pentru 
însemnările oferite de maior, privitoare la unele cazuri mai 
deosebite, rezolvate de-a lungul anilor. Nu se rezumase 
doar să le citească. Zăbovise cu grijă asupra unor pagini, 
analizase notițele, încercase să reţină unele dintre 
raționamente, revăzuse schemele în baza cărora se 
desfăşuraseră anchetele şi, în cele din urmă, reluă studiul 
dosarului „Feroviarul”. Ofiţerul de poliţie judiciară care 
anchetase crima fusese vădit neinteresat în stabilirea 
adevărului. Cercetările fuseseră de o superficialitate 
stranie. Actele procedurale întocmite în primele ore, ca şi 
în ziua ce a urmat, contrastau evident cu cele care au 
condus la concluzia: „răfuială între comunişti, fără 
importanţă din punct de vedere legal”. Notaţia respectivă 
avea şi alte sensuri, dar Avrămuţ nu insistă, dorind să-şi 
poată păstra nealterată obiectivitatea. „Oare nu este 
implicat cineva care avea legături de un anumit fel cu 
poliţia? Şi cine le avusese în modul cel mai subtil?” se 
întreba el. 

Ţinând seama de sfatul criminalistului de a lărgi 
noţiunea de mediu, îşi făcu socoteala că trebuie să 
pornească pe alte piste decât cei care lucraseră până 
atunci în caz. Se hotărî să înceapă din „interior”, 
renunțând la ideea că feroviarul fusese ucis de vreun 
legionar exaltat sau de un poliţist. Prima vizită, după ce 
cobori în oraşul de pe malurile Begăi, o făcu la familia 
victimei. Soţia răposatului, bătrână şi neputincioasă, îşi 
trăia ultimii ani, luminaţi de bucuria ce i-o aduceau 
nepoţii, copiii singurei fiice. Avrămuţ nu voia să readucă 
tristeţea în inima femeii prin evocarea unor momente 
tragice şi dureroase. O căută pe fiica feroviarului. Aceasta 
îl scrută cu oarecare curiozitate, dar şi cu neîncredere. 

— Nu e prea târziu ca să mai puteţi afla adevărul? 


— Pentru adevăr nu e niciodată prea târziu. 

— În cazul tatălui meu a trecut prea multă vreme ca să 
mai scoateţi ceva la lumină; au mai încercat şi alţii... 

— Ştiu. Am cunoştinţă de aceste încercări. Vă rog să... 

— Fiţi fără grijă, am să vă dau tot concursul. Am suferit 
destul prin moartea tatii şi aş fi nespus de împăcată ca 
vinovatul să-şi primească pedeapsa. Aşa că nu mai e nevoie 
să mă lămuriţi. 

Avrămuţ mulţumi şi, conform planului, se duse la depou, 
pentru a sta de vorbă cu fostul fochist al bătrânului 
Cârjaliu. Tânărul de atunci era acum inginer, şef de secţie 
la revizia de locomotive. În hală mirosea a fier şi a cărbuni 
şi Avrămuţ îşi aminti de vremea când pentru el mireasma 
aceea făcea parte din viaţa obişnuită; se uită cu o anume 
curiozitate la mecanicii care umblau în pântecele 
locomotivelor ce păreau nişte monştri negri, încremeniţi. 

— Pe cine căutaţi? îl întrebă unul dintre muncitori. 

— Tovarăşul inginer Tulpan este pe-aici? 

— La locomotiva aceea. Vedeţi, în tunelul de reparaţii..., 
şi îi arătă cu mâna spre capătul halei. 

Se îndreptă într-acolo. Îl recunoscu nu după haine, ci 
după cum îl urmăreau cei cărora le vorbea. 

— Cu mine aveţi treabă, întrebă inginerul în cele din 
urmă, observându-l pe ofiţer. 

— Da. 

— În ce problemă? 

— „Cazul Cârjaliu”. 

— Tovarăşe dragă, sunteţi cel de-al treilea care vrea să 
discute cu mine această problemă. Am mai fost chemat de 
două ori, o dată la Securitate, iar altădată la regionala de 
partid. Unii chiar au presupus că am intenţia să acopăr pe 
criminal. Nici nu ştiu ce să mai cred... 

— Cunosc toate astea. Nu am venit să le repet. Aş dori 
să vă reamintiţi câte ceva din viaţa bătrânului, lucruri care 
ne-ar putea pune pe un drum bun. Vă informez că am citit 
declaraţiile dumneavoastră anterioare... 


— Mă rog, spuse încă neîncrezător inginerul. 

Se îndreptă spre ghereta de la capătul halei, care ţinea 
loc de birou. Intrară. Era o încăpere improvizată din bare 
de vinclu, în care fuseseră aşezate bucăţi de sticlă mată, 
cu armătură. Se aşezară pe scaunele pe care lucea praful 
de metal. 

— Iată despre ce anume este vorba. Cei care au 
anchetat până acum, au pornit de la premisa, poate 
corectă, că asasinul lui Cârjaliu ar fi fost un duşman din 
exteriorul organizaţiei de partid — un poliţist, un agent 
sau un legionar. Dar mai poate fi şi o altă ipoteză, pe care 
mi-a sugerat-o ceva din cele ce aţi declarat chiar 
dumneavoastră, anume că în ziua aceea v-a trimis la 
diversele legături pentru a le indica să „treacă în umbră”. 
Era aceasta o măsură neobişnuită? 

— Pe vremea aceea îmi făceam ucenicia. Şi la propriu şi 
la figurat. La propriu, eram fochist, iar la figurat, abia mă 
pregăteam să devin membru al organizaţiei de tineret. Şi 
ştiţi doar cât de grea este o ucenicie, cât de dificil reuşeşti 
să deprinzi nişte lucruri care altora le par atât de simple, 
atât de la îndemână. Totuşi, dacă mă gândesc bine, era 
ceva deosebit atunci. Am rămas surprins... 

Se opri câteva momente, auzindu-se strigat de cineva 
din secţie. leşi din gheretă, îl ascultă pe muncitorul care-l 
chemase, apoi plecă împreună cu el spre tunelul de lucru 
de unde venise. Rămase acolo câteva minute bune. 

— Ceva probleme? întrebă Avrămuţ când se reîntoarse. 

— La noi, ca peste tot, munca ridică probleme... Dar să 
continuăm... Spuneam că am rămas surprins să-l văd cât 
de schimbat era. De nerecunoscut aproape. Ursuz, tăcut. 
Parcă pornit împotriva unui duşman nevăzut. Aproape că 
nu mai auzea, atât era de supărat. La început, am crezut 
că i s-a întâmplat ceva acasă... Apoi, m-a trimis să duc 
mesajele. Vă mai spun ceva, ce abia acum mi-am amintit: l- 
am zărit chiar în urma mea, parcă dorea să vadă unde 
merg. Imi puneam problema dacă nu-şi pierduse cumva 


încrederea... 

— Poate voia numai să vă protejeze, sau să se convingă 
că nu-i altcineva care vă adulmecă urmele... 

— Cred că mai curând asta era. La întoarcere chiar mi-a 
zis: „Vai de noi dacă nu descoperim cozile de topor”... 

Inginerul s-a oprit din nou. A scos o ţigară din pachetul 
ce-l ţinea în buzunarul de sus al halatului, a aprins-o şi a 
fumat în tăcere câteva clipe, vizibil tulburat de aducerile 
aminte. Avrămuţ tăcea şi el, neştiind ce să zică. Emoţia 
bărbatului din faţa sa îi impunea respect. După câteva 
minute, dregându-şi glasul parcă pentru a alunga un acces 
de tuse, Tulpan stinse ţigara şi reluă: 

— Pentru mine, acest om a fost mai mult decât un tată. 
M-a ajutat în cele mai grele momente ale vieţii. M-a învăţat 
că trebuie să am un ţel şi mi l-a arătat. 

— Spuneaţi de cozile de topor..? 

— Da. Mi-a vorbit pe ocolite, numai în şarade. Oricum, 
reflectând asupra cuvintelor, am înţeles că mâhnirea lui se 
datora unor lucruri petrecute chiar în interiorul 
organizaţiei de partid... Nu mi-a spus concret despre ce 
era vorba. 

— Spuneaţi că v-a relatat, totuşi, ceva..? 

— Da, dar nu direct. Mi-a vorbit despre spiritul 
muncitoresc, despre faptul că un comunist trebuie să fie 
curat ca lacrima, că nu trebuie să se amestece cu cei care 
îi pot fi duşmani, că nu are voie să facă rabat la normele de 
partid, că nu îi este permisă nicio şovăială atunci când este 
vorba de interesele generale... Atunci am crezut că sunt 
doar sfaturi destinate unuia ce se pregătea să devină 
membru de partid, dar astăzi cred că ele aveau o 
semnificaţie mai adâncă. 

— Tot ce se poate. Nu aveţi idee, tovarăşe inginer, dacă 
îşi făcea însemnări, sau unde îşi ţinea documentele, pentru 
că nici până în ziua de azi nu s-a găsit nimic de la el, nici 
măcar documentele organizaţiei? 

— Şi despre treaba aceasta am mai fost întrebat. Cred 


că avea însemnări, dar probabil le ascundea în locuri 
tăinuite, aproape imposibil de descoperit. Era de o rigoare 
nemaiîntâlnită; ştia că orice fisură putea să ducă la 
căderea unor tovarăşi, cu consecinţe dezastruoase pentru 
întreaga organizaţie. Mi-a pomenit o dată despre nişte 
însemnări, dar nu mi-a destăinuit unde anume îşi ţinea 
documentele de partid. Oricum, erau bine ascunse, pentru 
că, după moartea sa, au fost făcute cercetări amănunțite 
atât aici, la dulapul de la vestiar, la domiciliul său, cât şi la 
rude şi la prietenii mai apropiaţi. 

— Cum aţi aflat de asta? întrebă oarecum mirat 
Avrămuţ; din materialele aflate în arhiva poliţiei nu reieşea 
că s-ar fi făcut cercetări de acest fel. 

— Poliţia ştia că bătrânul Cârjaliu este comunist; 
tovarăşii lui se temeau că agenţii vor folosi prilejul morţii 
ceferistului pentru a nimici organizaţia. S-au luat măsuri în 
consecinţă, iar prin intermediul unui fost poliţist, care era 
membru de partid, s-a aflat şi rezultatul căutărilor... 
Documentele n-au fost găsite. Altceva nu mai ştiu. V-aş fi 
recunoscător dacă aţi face lumină în cazul ăsta, dacă l-aţi 
descoperi pe asasin. Mă simt oarecum vinovat. În seara 
aceea ar fi trebuit să stau cu el, dar mă grăbeam, aveam 
întâlnire cu viitoarea soţie. leşea din schimbul doi şi 
stabilisem să o aştept... Ştiţi doar cum erau vremurile... 
Nu puteam să o las singură... 

— Vă mulţumesc foarte mult, mi-aţi fost de mare ajutor. 

Inginerul îl conduse până la ieşirea din depou.. Îşi 
strânseră mâna cu putere, ca bărbaţii care se înţeleg din 
priviri. Cuvintele ar fi fost de prisos. Avrămuţ se îndreptă 
spre sediul regionalei de securitate, dar în drum se abătu 
pe la fata lui Cârjaliu. O rugă să-şi întrerupă lucrul pentru 
câteva minute. 

— Sunt convins că nu vă pun o întrebare neaşteptată, 
dar mă simt dator să v-o adresez: N-aveţi idee unde... 

— „ţinea tata ascunse documentele? Nu! Am mai fost 
întrebată de câteva ori. l-am şi rugat pe unii să caute ei. 


Ori n-au reuşit să dea de urma ascunzătorii, ori nu a 
existat aşa ceva în casa noastră, nu ştiu. V-am spus că nu 
cred că o să... 

— „.„.reuşesc să descopăr asasinul. Vă urmez exemplul. 
Am o rugăminte : încercaţi să vă reamintiţi câteva dintre 
„obişnuinţele” tatălui dumneavoastră. Pentru mine ar fi 
foarte interesant. 

— Nu ştiu la ce vă referiti. 

— La gesturile care îl deosebesc pe un om de altul, la 
anumite tabieturi, la momentele şi locurile în care voia şi 
căuta să rămână singur. Nu se poate să nu fi observat 
deprinderi sau aparente ciudăţenii care ne-ar putea oferi o 
imagine mai exactă a personalităţii lui. O ascunzătoare a 
documentelor organizaţiei al cărei secretar era există pe 
undeva, fără îndoială, pentru că tatăl dumneavoastră, 
atunci când şi-a stabilit un loc unde să le ascundă, a avut 
în vedere tocmai ca el să nu poată fi descoperit la o 
percheziţie a Siguranţei. Ştiţi doar ce consecinţe ar fi avut 
pentru membrii de partid, pentru el, pentru 
dumneavoastră chiar, o astfel de situaţie... Or, el, aşa cum 
îl pot aprecia din ceea ce ştiu, era un om foarte prevăzător. 

— Nu vreţi să încercaţi să căutaţi dumneavoastră? 

— Rezultatul ar fi acelaşi. Cei care au fost înaintea mea 
nu erau nişte nepricepuţi. Lor, ca şi mie, le-a lipsit tocmai 
elementul particular, ieşit din comun, caracteristic. 

— Perfect, tovarăşe căpitan. Am să mai stau de vorbă şi 
cu mama. Deşi este foarte bătrână... Am să vă anunţ. 

— Mai rămân în Timişoara câteva zile. Apoi mă întorc la 
Bucureşti, unde mă puteţi suna la telefonul acesta... şi 
notă numărul pe o hârtie, pe care o înmână tinerei femei. 

— Să vă spun sincer, după prima şi chiar a doua căutare 
mai aveam ceva speranţă că asasinul va fi descoperit. Nu 
dintr-o dorinţă de răzbunare, ci pur şi simplu pentru că 
voiam să se facă lumină, să-l ştiu pe cel ce i-a curmat viaţa 
într-un mod atât de mârşav. Am văzut trupul tatii în 
dimineaţa aceea, când l-am adus acasă răpus de gloanţe, 


continuă tânără. Nu prea mă pricep, dar asasinul trăsese 
de foarte aproape, pentru că în locul pe unde ieşise glonţul 
era o gaură adâncă şi mare. Ce oroare! Câtă cruzime! 

Avrămuţ o asculta compătimitor şi cu un adânc respect 
pentru durerea fiicei mecanicului. Îşi luă rămas bun şi 
plecă mai departe, dornic să continue ceea ce începuse. Îi 
reveni în memorie, printr-o asociaţie stranie, mărturisirea 
lui Zvecu privitoare la asociaţia secretă din timişoara. 
Mărturisirea putea fi pusă în legătură cu materialele 
dosarului aflat în arhivă. „Vezi, mă, — îşi amintea Zvecu că 
spunea fostul său şef — dacă intrai şi tu în asociaţie acum 
poate aveai casă, avere şi o făbricuţă. Erai prieten cu 
Darian, cu Niseanu, şi cu alţii, nu un amărât de poliţai 
înarmat cu vână de bou...” 

Avrămuţ se întrebă dacă nu cumva, extinzând 
cercetările pe această linie, ar putea descoperi ceva 
revelator în trecutul lui Darian. Acum, însă, nu putea 
răspunde la întrebare. Nu putea călca ordinul şefului său. 
Se mărgini deci să aprofundeze piesele existente la dosar. 
Fiind organizaţii cu largi pătrunderi, unde regulile 
conspirativităţii erau păstrate cu multă stricteţe, fără vreo 
excepţie, societăţile şi asociaţiile de acest gen permiteau şi 
folosirea lor în alte scopuri, cum ar fi cel al culegerii şi 
transmiterii de informaţii. Nu lucrase până atunci într-un 
astfel de caz, dar precedente existau şi nu voia să scape 
ocazia. 

Studiul cuprins în dosar fusese întocmit de un fost ofiţer 
al Siguranţei. Eugen îi intui încă din primele file 
profesionalismul competenţa cu care omul pătrunsese 
dincolo de anumite aspecte de faţadă. Se observa nu 
numai obişnuinţa de a face deducţii, dar şi grija de a stabili 
adevărul. „Precis a lucrat în contraspionaj”, se gândea 
căpitanul. 

Paginile scrise la maşină, cu „italic 32”, cuprindeau, în 
fiecare frază, informaţii complet analizate. Deşi nu 
fuseseră confirmate prin investigaţii realizate pe alte linii, 


ofiţerul trăsese concluzia că şeful asociaţiei secrete din 
oraş fusese baronul Niseanu, iar din asociaţie mai făcea 
parte, printre alţii, şi Pavel Darian! 

Cum putea un om să adere, concomitent, la principiile 
comuniste şi la ţelurile oculte ale unei societăţi secrete era 
o enigmă greu de elucidat. 

Continuă să studieze dosarul şi nu mică îi fu mirarea 
când află că, după aprecierea celui ce-l întocmise, Darian 
reuşise să ocupe un rang superior. Pe marginea colii de 
hârtie era făcută o adnotare cu cerneală violetă: „Să se 
stabilească sursa!” Avrămuţ se întreba în ce măsură va 
reuşi să afle dacă faptele sesizate corespundeau 
adevărului sau nu. Oricum, îşi notă în carnet: „Rang foarte 
mare în societatea secretă”, şi adăugă un mare semn de 
întrebare. 

În timp ce-şi nota toate astea, se gândea dacă să-l 
informeze pe şeful său cu privire la cele aflate. „Te-am 
trimis pentru una şi tu vii cu alta!” parcă îi şi auzea dojana, 
mai ales că în cazul lui Cârjaliu, cu toate ipotezele 
formulate, lucrurile rămăseseră în acelaşi stadiu. 

Înainte de a termina de citit materialele, ofiţerul de 
serviciu îl anunţă că era căutat de Bucureşti. 

— Avrămuţ, auzi în receptor vocea colonelului, care-i 
stadiul lucrării? 

— Tovarăşe colonel, mare lucru n-am făcut... 

— Adică? 

— Nimic pe nicăieri. Toate cum le ştiţi. 

— Bine, vino acasă, dar cât mai repede! Am să propun 
clasarea dosarului, deşi o să luăm o papară de o să ne 
meargă fulgii. 

— Pe merit... 

— Pe merit, pe nemerit, pregăteşte-te să o încasezi! 
Asta-i! Mâine să fii aici! 

Necăjit, Eugen continuă studierea dosarului până la 
terminarea programului. După acea, îl predă la arhivă. 
„Oricum, am mai găsit ceva... Dar povestea asta cu 


feroviarul îmi stă pur şi simplu pe cap..” I se părea că 
adevărul se afla pe undeva printre rânduri, ca un text scris 
cu cerneală simpatică. Şi el nu reuşea să găsească 
reactivul care să-i facă lizibil. li lipseau anumite date, nu 
izbutea să dea tocmai de mobilul crimei. Şi, negăsind 
mobilul, făptuitorul era foarte greu de aflat. 


De cum îl văzu, colonelul îl şi luă la zor. Îl apostrofă cu o 
ploaie de cuvinte grele, rostite apăsat şi sec, lucru ce nu-i 
era în fire. 

— S-a apreciat că dumneata ai încălcat nişte principii de 
muncă. 

— Ce principii am încălcat? 

— Ai început să desfăşori anchete pe cont propriu. Aşa 
ceva nu este permis nimănui... 

— lar povestea cu detectivul particular... 
Dumneavoastră ştiţi la fel de bine ca mine că nu-i 
adevărat. 

— Uite ce-i căpitane, suntem militari şi trebuie să ne 
supunem ordinelor. Pentru tine, cazul Darian nu există, 
închis! Definitiv! 

La discuție participa şi  locţiitorul secretarului 
organizaţiei de partid, maiorul Uşurelu, om posac, 
bănuitor, care-l privea pe ofiţer cu un aer distant. Era, în 
ciuda aspectului său modest, ros de ambiţii, de dorinţa de 
a parveni. Individul simţise că e momentul să exploateze, 
în folosul său, situaţia şi acum se pregătea să 
atace.Lucrase vreo câţiva ani ca anchetator, apoi fusese 
mutat la serviciul de cadre. Noua funcţie îi permitea să se 
afle mult mai des în preajma şefilor, „să le ia pulsul”, cum 
obişnuia el să spună, agăţându-se de fiecare ocazie care-i 
permitea ascensiunea. Totul începuse să-i meargă ca pe 
roate. Izbutise să fie ales şi în biroul organizaţiei de partid. 
Secretarul organizaţiei, un om cu mare generozitate 
sufletească, educat la şcoala aspră a luptei ilegale, era în 
acest timp bolnav, iar el îi ţinea locul. Acum era momentul 


să-i arate şefului cât de exigent şi bine orientat este. Când 
în birou se aşternu liniştea, preluă iniţiativa. 

— Tovarăşe căpitan Avrămuţ — dacă îmi permiteţi, se 
adresă colonelului schimbând tonalitatea vocii — am 
impresia că v-aţi îndepărtat de linia politică justă. 

— Nu cred, tovarăşe maior Uşurelu! ripostă Eugen. Nu 
vă pripiţi în aprecieri! 

— Menţin ce v-am spus! V-aţi îndepărtat de linia politică 
justă şi, indiferent de măsurile pe care le va lua 
conducerea împotriva dumitale, noi vom analiza cazul în 
adunarea generală de partid. Nu este permis nimănui să 
pună la îndoială hotărârile organelor superioare. 

— Care hotărâri? După câte ştiu niciodată nu m-am 
împotrivit hotărârilor partidului. Pentru mine, ca de altfel 
pentru orice lucrător de securitate, misiunea principală 
este de a face imposibile acţiunile care... 

— Tovarăşe căpitan, lasă lozincile... Ştim şi noi bine ce şi 
cum, se oţări, parcă şi mai aprins Uşurelu. 

Continuă tirada începută cu atâta fervoare, încât 
Avrămuţ rămase uluit. Nu-i punea la îndoială sinceritatea 
convingerilor, nu-i amenda în vreun fel peroraţia, dar 
încrâncenarea aceea rece, tăioasă, modul în care îi 
răstălmăcea poziţia, îi paralizau puterea de a replica, de a 
se dezvinovăţi. Era stupefiat şi de poziţia colonelului, care 
asista pasiv la această scenă de-a dreptul penibilă. Il durea 
că nu punea punct şuvoiului de cuvinte calomniatoare. 

— Am impresia — continuau să cadă cuvintele grele ca 
nişte lespezi de piatră — că va trebui să verificăm foarte 
atent poziţia dumitale ideologică. N-ar fi exclus să te fi 
împărtăşit la izvorul duşmanilor care... 

— Tovarăşe maior, am impresia că dumneavoastră aţi 
prins gustul pledoariilor pe bază de prezumţii şi insinuări. 

— Tovarăşe colonel, se ridică de la birou, roşu de furie 
Uşurelu, cred că despre poziţia acestui tovarăş — şi-l arătă 
cu degetul pe Avrămuţ cu un gest dispreţuitor — trebuie 
informat de urgenţă biroul organizaţiei de partid... Vă rog 


să-mi aprobaţi să întreprind cele necesare... 

Colonelul înclină din cap, iar Uşurelu ieşi pe uşă fără să 
mai privească spre Avrămuţ. 

— Tovarăşe colonel, ce se întâmplă? Eu nu mai înţeleg 
nimic! 

— Nici eu nu ştiu ce să cred, flăcău! Uite aici! şi-i întinse 
o hârtie pe care erau dactilografiate câteva rânduri. 


„Tovarăşe comandant, subsemnatul Pavel Darian, 
membru de partid cu stagiu din ilegalitate, domiciliat în 
str. Orzari nr. 15, vă aduc la cunoştinţă următoarele: în 
ultima vreme, din motive care imi sunt complet 
necunoscute, sunt ţinta unor şicanări din partea unui ofiţer 
din subordinea dumneavoastră. Întrucât situaţia este 
intolerabilă, iar acţiunile întreprinse împotriva mea au un 
caracter răuvoitor, ostil, vă rog să luaţi măsuri în 
consecinţă. Vă informez, totodată, că am adresat o 
plângere, în aceeaşi problemă, şi organului de partid al 
Capitalei. 

Cu stimă. ”. 


Urmau semnătura şi data. Avrămuţ citi o dată şi încă o 
dată textul, apoi aşeză coala pe birou şi-l privi pe colonel. 

— Mi-ai încălcat ordinul, Avrămuţ? întrebă pe un ton 
potolit colonelul. Glasul acela calm şi sigur care înşela, 
anunțând întotdeauna furtuna, era foarte rar la el, dar îl 
cunoşteau toţi. 

— Nu! 

— Atunci cum îţi explici apariţia acestei reclamaţii? Cea 
de la Comitetul de partid al Capitalei este un adevărat 
roman. Am şi citit-o... 

— Nu ştiu. S-ar putea să fie o simplă mişcare de apărare. 

— Ai impresia că tovarăşii de la partid o să fie mulţumiţi 
cu această argumentare? 

— Dar există dosarul care... 

— Materialele de acolo pot fi interpretate ca o încercare 


de denigrare a unui om cinstit... 

— Dar... 

— Niciun dar, tovarăşe căpitan! Aştept un raport scris 
de la dumneata referitor la toată această poveste. Îţi atrag 
atenţia că lucrurile sunt foarte grave! 

— Atunci nu-mi rămâne decât să depun legitimaţia şi 
pistolul. 

— Are dreptate Uşurelu când zice că eşti insolent. Nu ti- 
am cerut aşa ceva... 

— Vă raportez că mai mult ca sigur, asta urmează. 

— S-ar putea... Vezi, cântăreşte-ţi bine poziţia! 


Şedinţa organizației de partid fusese furtunoasă. 
Uşurelu întocmise un referat „bine împănat”, cum susţinea 
el, în care faptele erau înlocuite cu aprecieri generale, 
moralizatoare, iar acuzaţiile erau strecurate cu abilitate 
avocăţească. După frazele care evocau câteva din meritele 
lui Avrămuţ, abundau lipsurile, ca, în final, să se facă 
propunerea de a fi exclus din rândul membrilor de partid. 

Vocea referentului răsuna estompat în sala plină, iar pe 
chipurile oamenilor se putea citi de la uimire şi stupoare 
până la dezamăgire şi indiferenţă. Înainte de a i se da 
cuvântul lui Avrămuţ, s-a propus să i se adreseze întrebări 
de către participanţi. Nimeni, însă, n-a avut curiozitatea să 
afle mai mult decât se spusese în material. Avrămuţ îşi 
prezentase poziţia concis: el respingea acuzaţia, iar faptul 
acesta l-a speculat cu abilitate Uşurelu, care l-a întrerupt 
în câteva rânduri, repetând una dintre lozincile preferate 
ale acelor ani: „Chiar dacă numai cinci la sută din critică 
este adevăr, tot trebuie să ţi-o însuşeşti!” Sloganul în sine 
a avut mare importanţă pentru desfăşurarea ulterioară a 
adunării, pentru că atenţia vorbitorilor a fost canalizată 
tocmai asupra acestui aspect, apreciind poziţia căpitanului 
nu prin prisma faptelor reale, ci a respingerii învinuirilor 
ce i se aduceau. 

Primul care a avut curajul să meargă împotriva 


curentului a fost Moraru. L-a descris pe colegul său în 
lumina adevărului şi a respins cu hotărâre propunerea de 
excludere. Mulţi i s-au alăturat, în cele din urmă, făcând 
contra propunerea ca totul să se rezume doar la discutarea 
în adunare. Uşurelu s-a simţit dator să intervină, să 
„lărgească” gama de acuzaţii, să se arate şi mai 
intransigent, făcându-le reproşuri celorlalţi că nu cunosc 
gravitatea faptelor, consecinţele acestora asupra întregii 
munci a organelor de securitate, care fuseseră puse într-o 
lumină defavorabilă în faţa organelor superioare. 

Se crease o situaţie destul de penibilă. 

Colonelul interveni încercând să liniştească lucrurile. 

— Ai făcut sau nu investigaţii fără aprobarea conducerii? 
Te avertizez că ai obligaţia statutară şi morală, de a 
răspunde cu sinceritate! 

O tăcere profundă se aşternu. Toate privirile erau 
aţintite asupra lui Avrămuţ. Acesta se ridică fără grabă, îşi 
aranjă ţinuta şi începu să vorbească cu glas egal, stăpânit: 

— N-am întreprins nimic, n-am acţionat fără aprobare, n- 
am dorit să „mă acopăr de glorie”, cum spunea cineva aici, 
trecând peste capul şefilor sau ignorând principiile de 
muncă. 

— Daţi-mi voie să nu-l cred, interveni iar Uşurelu. În 
dosarul său există consemnată o anumită întâmplare mai 
veche. Aflat în concediu, tovarăşul Avrămuţ a trecut la 
desfăşurarea unei acţiuni care era să-i coste viața’. Deci, 
antecedente există... 

Remarca fu primită cu murmure. I se ceru din nou să 
relateze întâmplările din primul an al încadrării sale în 
securitate şi Avrămuţ îşi reafirmă cu demnitate crezul: un 
ofiţer de securitate aflat în concediu sau în timpul liber, 
indiferent de împrejurare, trebuie să intervină la nevoie. 
Aşa făcuse şi atunci, demult, când, într-adevăr, viaţa îi 
fusese în pericol, aşa înţelegea să acţioneze şi acum. 


3 Vezi Cazul Spada. Ed. Eminescu, 1977. 


— Dar investigaţii sau alte cercetări fără aprobările de 
rigoare E 
n-am întreprins. Acesta este adevărul. Il afirm cu toată 
răspunderea. 

Uşurelu reuşise, însă, să învenineze atmosfera, să 
semene neîncredere şi suspiciune faţă de căpitan. Cu 
multă abilitate speculă o serie de aspecte perifericei 
scăderi omeneşti şi întâmplătoare adunate din spusele 
unora şi altora, făcu apel patetic la vigilenţă şi 
combativitate, astfel că în cele din urmă propunerea de 
excludere din partid fu votată. 


vino în septembrie, iubito ! 


Avrămuţ îşi potrivi pentru ultima oară cravata. Chipul 
puţin tras şi mai ales dungile uşor albăstrii de sub ochi 
trădau frământarea 
ce-l stăpânea de o bună bucată de vreme. Se simţea un 
paria, un izolat şi avea impresia că toţi îl ocoleau. Singurul 
care se purta cu el ca şi cum nu s-ar fi întâmplat nimic era 
Moraru. Dar o gripă puternică îl ţintuise la pat aproape o 
lună de zile, aşa că Eugen rămăsese singur. Propriu-zis 
această izolare începuse chiar de a doua zi după adunarea 
de partid. Nu mai era antrenat la rezolvarea sarcinilor 
majore. I se încredinţau doar probleme care nu prezentau 
interes operativ. Faptul în sine îl făcuse să se considere 
inutil. Se prezentase la colonel, unde fusese primit 
politicos, dar rece. 

— Îmi pare rău, căpitane, dar nu-ţi pot aproba concediul, 
atâta vreme cât nu este încă lămurită situaţia. Ai iritat 


peste măsură unele persoane. Nici nu ştiu ce să-ţi spun, 
mai ales că până acum te-am apreciat foarte mult. 

— Se pare că nu-i de ajuns, tovarăşe colonel. Suport şi 
mai greu totul ştiindu-mă nevinovat. 

— Am credinţa că adevărul va ieşi, în cele din urmă, la 
iveală. 

Plecase mai mâhnit decât venise. Nu-l judeca prea aspru 
pe şeful său. Colonelul avusese permanent o atitudine 
rezervată. Niciodată nu acuzase. Pusese în discuţie câte o 
problemă aşteptând şi opinia celorlalţi. 

In ciuda tuturor acestor vicisitudini care pot toci, pot 
altera caracterele, Eugen rămăsese acelaşi om devotat, 
ferm, neclintit. Tot ceea ce făcuse izvorâse din dorinţa 
sinceră de a-şi servi patria, partidul. Nu era o lozincă, un 
anume reflex format în şedinţele la care participase, ci 
însăşi osatura pe care se ridica întregul eşafodaj al 
personalităţii sale destul de complexe. Îşi dădea seama şi 
de limitele proprii. Se entuziasma în faţa unei idei, era 
gata să jertfească totul pentru un gând, dar, în acelaşi 
timp, se dovedea încăpățânat în relaţiile cu unii oameni. 
De aceea stârnea, pe lângă prietenii sincere, adânci 
animozităţi cum de fapt se întâmplase şi în cazul lui 
Uşurelu. Avea puterea însă să-şi recunoască greşelile şi să 
se corecteze când era cazul, dar când era convins că 
dreptatea e de partea lui, refuza, din principiu, orice 
compromis. N-avea de ce să-şi plece spinarea, nu accepta 
să se ploconească, cu riscul de a-şi rata cariera, viitorul. 

La toate acestea se gândea, pregătindu-se să plece spre 
Comitetul municipal de partid. Urma să fie analizată 
hotărârea organizaţiei de partid cu privire la excludere. 
Era decis să înfrunte furtuna cu aceeaşi demnitate ca şi 
până acum, dar nutrea speranţa că până la urmă i se va 
face dreptate, că va fi ascultat cu mai multă atenţie decât o 
făcuseră colegii săi. 

Când să iasă din casă, sună telefonul. 

— Avrămuţ! auzi o voce guturală în receptor. 


— Da. 

— Sper că ai înţeles ce ai de făcut de aici înainte; altfel 
te distrug... rosti vocea necunoscută. 

Eugen nu apuca să dea replica, fiindcă legătura se 
întrerupse. Înciudat, ieşi şi încuie uşa. Era primul telefon 
de acest gen pe care îl primea, dar nu-i acordă prea multă 
importanţă. Nu dorea să se gândească de la cine ar fi putut 
fi. Ştia din proprie experienţă că succesul altora îi supără 
pe unii oameni mai mult decât insuccesul propriu, iar 
necazul altora îi bucură ca o mare realizare personală. 

Cobori pe Splai, coti pe lângă Arhivele Statului şi intră 
în clădirea fostei primării, unde se afla şi sediul 
Comitetului municipal de partid. Portarul îl întâmpină cu 
nelipsitul „La cine doriţi să mergeţi?”. Fără o vorbă, Eugen 
îi arătă chemarea şi urcă la etajul doi, la colegiul de partid. 
Secretara îl rugă să ia loc, pe un scaun stingher, undeva, 
lângă uşă, şi să mai aştepte. 

Nu după multă vreme, în pragul uşii apărură doi bărbaţi, 
dintre care unul cu păr cărunt. Acesta din urmă îşi 
conduse oaspetele şi, când reintră în anticameră, se opri în 
faţa lui Avrămuţ. 

— Mata ai treabă cu mine? 

— Sunt căpitanul Avrămuţ, m-am prezentat la ordinele 
dumneavoastră! spuse dintr-o răsuflare Eugen, luând o 
poziţie ceva mai rigidă decât obişnuia în astfel de ocazii. 

— Poftim! îl invită scurt bătrânul în cabinet. Eugen îi 
făcu loc să treacă, apoi trase uşa după el. 

— Deci, dumneata eşti omul-problemă exclus din partid! 
Trebuie să-ţi mărturisesc că figura dumitale nu se prea 
„include” în portretul ce se desprinde din lectura 
materialului. Dar s-ar putea să mă înşel. Vechii japonezi 
apreciau mai mult decât orice frumuseţea chipului. Aveau 
chiar şi o zicală... dar nu pentru asta te-am chemat aici... 

— Fiindcă tot aţi adus vorba de zicală, avea şi marele 
Licurg una... 

— De ce te-ai oprit? 


— Nedreptăţile, cât timp nu sunt încă judecate, rămân la 
cei care le-au săvârşit; însă, după judecată, ele rămân la 
cei care nu le pedepsesc potrivit cu dreptatea... 

— Da... da, interesant... Aşadar ai fost exclus de 
adunarea generală. Am luat cunoştinţă de faptele 
consemnate în dosarul dumitale. Vreau, totuşi, să-ţi cunosc 
opinia, să-mi povesteşti cu 
de-amănuntul totul, cu atât mai mult cu cât cel de pe urma 
căruia ai ajuns în situaţia asta a fost în închisoare cu mine. 

— Tovarăşe preşedinte, pe mine nu m-a interesat şi nu 
mă interesează un om anume, ci o situaţie din care pot fi 
trase concluzii privitoare la apărarea securităţii statului. 

Şi pentru prima dată după atâtea zile de frământări şi 
presimţiri sumbre, Eugen se lăsă furat de entuziasmul său 
specific, străduindu-se, totuşi, să prezinte cât mai fidel 
situaţia. 

Bătrânul îl asculta cu vădit interes, notându-şi, când şi 
când, în carnetul pe care îl ţinea deschis pe birou. 

— Interesant! N-aş avea temei să contest spusele 
dumitale, dar, vezi, faptele se răsfrâng asupra unui om cu 
vechi state de serviciu în partid, în anii ilegalităţi. 

— Vedeţi, aici este neînţelegerea. Eu n-am formulat 
niciun fel de acuzaţii la adresa tovarăşului Darian. Totul a 
apărut din cercetările întreprinse pentru clarificarea 
activităţii grupului de spioni despre care v-am vorbit... 

— Direct, nu. Dar faptele, aşa cum îţi spuneam, se 
răsfrâng asupra lui. Dar asta vom mai vedea... Rămâne să 
reanalizăm excluderea dumitale... Te vei prezenta mâine la 
şedinţa colegiului de partid şi vom vedea ce se va hotărî... 

În şedinţa de colegiu, hotărârea de excludere a fost 
infirmată. Uşurelu s-a simţit direct lezat. A ameninţat chiar 
că va face o informare la Comitetul Central al partidului, 
dar preşedintele colegiului l-a pus la punct fără 
menajamente. 

— Tovarăşe colonel, vă rog să-mi aprobaţi plecarea în 
concediu, se adresă Eugen şefului direcţiei, o dată revenit 


la unitate. 

— De acord, dar numai pentru două săptămâni. Pleci 
undeva? 

— La un prieten, la Braşov. 

— Dacă ar fi să iau de bun ce mi-a spus Uşurelu, ar 
însemna să nu-ţi dau drumu', adăugă zâmbind, colonelul. 

— Fiindcă aţi adus vorba, n-am înţeles nici acum de ce v- 
aţi pierdut încrederea. 

— Cred că te pripeşti. Situaţia este mai complicată. 
Darian s-a plâns peste tot, iar spusele tale aveau şi părţi 
vulnerabile, goluri, neacoperirea necesară. Ulterior, m-am 
convins că n-ai iniţiat niciun fel de acţiuni de care să nu fi 
ştiut. Am verificat după adunare. Dar atunci îmi lipsea 
certitudinea. 

— Mai este ceva. Un lucru mărunt căruia, necăjit cum 
eram, nu 
i-am acordat iniţial prea multă importanţă. Am primit două 
telefoane de la un necunoscut, care m-a ameninţat că, 
dacă nu-mi văd de treabă, o păţesc. 

— Când asta? 

— Primul telefon, chiar în ziua în care am fost chemat la 
colegiu, iar cel de-al doilea, ieri. 

— Bine. Fă-mi un raport. 


Avrămuţ n-a apucat decât şase zile de concediu căci, 
rechemat de urgenţă s-a întors val-vârtej in Capitală. g 

— Bine-ai venit, omule! Nici gând să dai un telefon... Il 
luă la rost colonelul de cum se prezentă. 

— Abia am plecat doar... 

— Uite ce este: chestiunea cu Darian a ajuns mai sus şi 
ordinul este clar. Dar mai bine citeşte singur rezoluția asta 
şi vezi cine semnează... 

După ce citi, Eugen întrebă: 

— Ce trebuie să fac? 

— Să lucrezi ca orice ofiter de securitate. Cu o 
precizare, însă: nu porneşti de la Darian, ci ajungi la el 


dacă aşa conduc faptele. Totul, însă, bazat pe probe 
indubitabile, care să reziste în faţa oricărei instanţe. M-ai 
înţeles? apoi ia seama că individul este în alertă, aşa că 
vezi cum procedezi. 

Chiar a doua zi, Avrămuţ se prezentă cu un plan de 
acţiune. Colonelul îl studie cu atenţie, făcu unele adnotări 
pe marginea fiecăreia dintre măsurile propuse şi, în cele 
din urmă, îl aprobă. Acum problema numărul unu era să 
descopere iţele care-l legau de oficina de spionaj din 
străinătate, să depisteze canalele prin care-i parveneau 
instrucţiunile. E drept, o astfel de activitate este un fel de 
a căuta un ac într-un car cu fân, dar şi pe acesta îl poţi 
găsi dacă foloseşti un magnet destul de puternic. „Dar care 
e magnetul?” se tot întreba Eugen. 

Cel mai indicat lucru în astfel de situaţii este acela de a 
te situa „în pielea personajului”. Şi personajul era destul 
de important pentru ca oficina de spionaj să-i camufleze 
cât mai abil urmele, încât să nu-i pericliteze poziţia graţie 
căreia intra în posesia unor date secrete. 

Darian făcea dese călătorii în străinătate, mai ales 
atunci când se iveau nevoi deosebite, care ţineau de 
intensificarea schimburilor comerciale internaţionale ale 
Românici. „Deci calea aceasta ar putea avea o oarecare 
importanţă”, conchise căpitanul „Mesajele le-ar putea 
preda şi în ţară”, îşi mai făcu el socoteala. „Dar cui şi, mai 
ales, care ar fi metodele folosite la întâlniri?” Se strădui să 
descopere care putea fi cea mai bună modalitate de 
legătură cu centrala. Orice ofiţer de securitate ştie că 
problema este dintre cele mai dificile, deoarece metodele 
folosite sunt foarte diferite. Sigur că o dată acest element 
rezolvat nu însemna că erau soluționate lucrurile, 
rămânând încă multe alte probleme de dus la bun sfârşit. 
„Aşadar, domnul Darian este o rara avis”, îşi zise Eugen. 

Prima variantă la care se gândise era „comunicarea 
unidirecţională”. În planul pe care îl pusese la punct, 
colonelul o sublimase cu două linii, fără să mai adauge 


ceva, lucru care acorda ipotezei o însemnătate specială. Şi 
căpitanul se conformă, acţionând în consecinţă. 

Îşi procură un aparat de radio destul de sensibil şi un 
magnetofon, pe care începu să înregistreze emisiunea 
„Special English”. Când aceasta lua sfârşit, reasculta 
fiecare frază, fiecare ştire transmisă, fiecare melodie, 
căutând sensuri, încercând să stabilească relaţii, să 
descopere înţelesuri. 


Se apropia miezul nopţii când aprecie că scosese din 
text tot ce se putea scoate. Puse creionul jos, stinse lampa 
şi deschise larg fereastra. Trase adânc aer în piept, 
relaxându-se, ca după un efort prelungit. Pe bolta 
întunecată strălucea viu puzderia de stele şi Avrămuţ se 
strădui să le recunoască. Nu reuşi să localizeze decât una 
singură: pe Sirius. Renunţă, pregătindu-se de culcare. 
Somnul nu-i fu prea liniştit. Dimineaţa se mai eliberă cât 
de cât de povara neliniştilor, dar întrebările care îl 
Chinuiseră aproape toată noaptea, reveniră la fel de 
aprinse. 

— Ai vreun rezultat? îl întrebă colonelul nerăbdător să 
afle care era situaţia. 

— Nimic deosebit, tovarăşe colonel. 

— Dar ce, flăcău, ai ascultat o emisiune, şi gata ? N-ar fi 
bine să extindem şi la alte posturi de radio analiza 
emisiunilor? 

— N-ar fi rău. 

— Mă gândesc ca, pe moment, Moraru să răspundă de 
un post, iar Oancea de altul. Dacă este cazul, vom lărgi 
cercul. 

— Începem chiar de astăzi. 

— La ce posturi de radio te-ai mai gândit? 

— La cele care pot fi la fel de implicate într-o astfel de 
activitate... Le ştiţi doar... 

— Rezultatele primelor analize le vom discuta peste o 
săptămână. La nevoie, vii direct la mine. 


După numai o săptămână, Avrămuţ, Moraru, Oancea 
erau deja familiarizați cu modul de transmitere a 
posturilor vizate, cu specificul, cu structura emisiunilor, cu 
vocile crainicilor, astfel încât orice element deosebit ar fi 
apărut putea fi uşor sesizat. Existau şi numeroase astfel de 
elemente. Dar din studiul lor atent nu reieşea nicio 
comunicare destinată unui agent. 

Colonelul ascultă concluziile celor trei ofiţeri. Era 
oarecum, nemulţumit că pista pe care porniseră se vădea 
lipsită de finalitate. Totuşi, nu se grăbi cu măsurile. 

— Vă mai aprob încă două săptămâni, spuse el în 
încheiere. 

— Tovarăşe colonel, vă rog să-mi permiteţi să raportez... 

— Poftim... 

— Eu am studiat atent acest mijloc de comunicare folosit 
de organizaţiile de spionaj, şi în special de americani, mai 
ales după cel de-al doilea război mondial. Se pare că ei au 
împrumutat din experienţa englezilor şi francezilor, care, 
după câte ştiţi, şi-au îndrumat reţelele foarte bine în 
spatele liniilor germane. Vă mai amintiţi, probabil, de 
reţeaua lichidată acum câţiva ani. În mod obişnuit, li se 
anunţa venirea curierului, transmiţându-se succesiv, în 
cinci emisiuni, o melodie de succes. Numai că, de fiecare 
dată, ordinea strofelor era alta. După locul strofei se 
stabilea data venirii. În ultima emisie era indicată ora. În 
final, data se preciza prin inversarea unui singur vers. 

— "Ţi-a apărut şi de data asta aşa ceva? 

— Mă gândesc că nu vor mai folosi aceeaşi metodă şi că, 
altundeva trebuie să căutăm. 

— Şi unde eşti de părere că trebuie să fim atenţi? 

— Poate că vor folosi ştirile sau lecţiile de engleză. Aşa 
socotesc eu... 

— Bine. Situaţia mai discutaţi-o între voi şi vedeţi în ce 
măsură prezintă interes. E bine să vă mai gândiţi şi la alte 
variante. 

În perioada următoare, ascultarea a continuat cu 


aceeaşi intensitate, de această dată concentrându-se 
asupra emisiunilor de ştiri şi a lecţiilor de limbi străine.. 
Cele două săptămâni trecuseră, însă Avrămuţ reuşise să-l 
convingă pe colonel să nu întrerupă această activitate. Nu 
se lăsase condus de intuiţie, nu se legăna în iluzii. Simţea 
că nu se putea ca aici să nu fie ceva şi de aceea persevera 
cu îndărătnicia omului hotărât să nu se dea bătut până nu 
scormonea totul, la amănunt. Reasculta emisiunile pe zile, 
analiza conţinutul rubricilor, încerca să desluşească vreo 
anume „potriveală”. 

Ordonat cum obişnuia să lucreze, Avrămuţ îşi întocmise 
tot genul de fişe, pe care le aşezase în ordine diferită, 
astfel ca noutăţile apărate să poată fi comparate rapid cu 
cele ce erau deja cunoscute. Intre timp, se ocupa şi de 
clarificarea situaţiei foştilor membri ai asociaţiei secrete 
„Potirul”, căutând să afle dacă reluaseră contactele cu 
străinătatea. Nu putea porni decât de la lucruri cunoscute. 
De aceea, multe ore şi le petrecea răsfoind dosare vechi, 
identificând membri ai organizaţiei, străduindu-se să le 
stabilească situaţia prezentă. Furat de căutările pe această 
linie, slăbise interesul pentru analiza emisiunilor. 

— Ceva nou, căpitane? îl chestiona colonelul nerăbdător. 

— Deocamdată tot nu... răspunse, oarecum nesigur, 
Avrămuţ. 

— Am impresia că v-aţi cam plictisit... 

Eugen se mustră în sinea lui pentru că se pusese singur 
într-o asemenea situaţie. Luă fişele întocmite şi, după ce 
ascultă ultimele înregistrări, sesiză că în patru dintre 
lecţiile de limba engleză se repeta o propoziţie care suna 
astfel: „Vino în septembrie, iubito!” „Şi ce-i cu asta?” se 
întreba el, ştiind că făcuse lucrurile doar pe jumătate. În 
continuare, încercă să desluşească atât din structura 
textului, cât şi din celelalte elemente ale emisiunii, 
anumite elemente revelatoare. 

Emisiunea în cadrul căreia se transmisese prima dată 
textul era din data de 22 septembrie şi Avrămuţ calculă 


foarte exact şi ora: 19,45. Lecţia avusese loc la mijlocul 
transmisiei. Pe data de 24 septembrie, lecţia fusese plasată 
chiar la începutul emisiei, iar propoziţia pronunţată în 
cadrul unei scrisori pe care trebuiau să o traducă cei ce 
„învăţau” limba engleză cu ajutorul postului de radio 
respectiv. Ora era, de data aceasta, 19,05. In cea de-a treia 
emisie, fraza fusese rostită la sfârşitul lecţiei care, de 
altfel, încheia transmisia, la ora 20,00. Ultima dată, 
transmisia ocupase acelaşi loc ca şi prima dată. Interesant 
era că, din țesătura textului nu-ţi puteai da seama atât de 
uşor că o propoziţie se repetă, şi Avrămuţ se gândi dacă nu 
cumva agentul căruia i se adresează astfel de mesaje 
imprimă textele şi, apoi, le audiază. Oricât de multe parole 
ar avea... „Poate greşesc, dar parcă sunt versuri luate 
dintr-o poezie...”, îşi zise Avrămuţ. Cât priveşte cifrele, ele 
puteau purta un mesaj, dar, fără bază de decriptare, era 
imposibil de descifrat. În niciun caz nu mai era vorba de 
metoda folosită în cazul celor ce acționau prin „Reţeaua 
florarului”. Nu mai pierdu vremea încercând să dea de un 
fir posibil, pentru că bănuia că altele erau locurile unde 
trebuia să caute. 

Dactilografie totul cu grijă, împreună cu concluziile la 
care ajunsese şi măsurile pe care le socotea necesare. A 
doua zi dimineaţă, se prezentă la şeful Securităţii. După ce 
citi cu atenţie totul, acesta rosti îndemnul mult aşteptat: 

— La acţiune, şi cât mai repede! Mă ţii la curent cu tot! 


Eugen se îndreptă spre strada Pitar Moş, la Facultatea 
de limbă engleză. Voia să stea de vorbă cu şeful catedrei 
de literatură engleză. Intră în amfiteatrul unde acesta îşi 
ţinea cursul şi ascultă o bună parte din prelegerea despre 
„poezia lacurilor” în literatura romantică engleză. Il 
impresionară plăcut nu numai exactitatea datelor 
prezentate, dar mai ales lungile citate din poezii, rostite 
fără ajutorul vreunei notițe, ca şi tălmăcirea lor în limba 
română, realizată de unul dintre cei mai renumiţi poeţi 


români. 

„Dacă e vorba de vreun vers dintr-o poezie, omul acesta 
îl cunoaşte”, gândi Avrămuţ la al său „Vino în septembrie, 
iubito!” şi se lăsă legănat de armonia poemelor ce se 
rostogoleau parcă pe pantele domoale şi înverzite ale 
Highland-ului. Soneria anunţă terminarea orei şi Eugen se 
grăbi să-l ajungă din urmă pe profesor. 

Trebui, însă, să-l aştepte să se desprindă din grupul de 
studenţi care-l însoţiseră până la intrarea în cancelarie şi 
abia când rămase numai cu el se prezentă, relatându-i 
scopul vizitei. 

— „Vino în septembrie, iubito repetă gânditor 
bărbatul ai cărui ochi vii căutau acum parcă într-o carte 
numai de el văzută. Îmi amintesc versul, dar pe moment nu 
vă pot spune unde anume l-am întâlnit. Am o memorie 
bună, dar, uneori, îmi joacă feste. Întrebarea 
dumneavoastră vine şi după o prelegere în care am rămas 
„blocat”, ca să zic aşa, pe un anume gen de poezie... Dați- 
mi un răgaz... Aveţi un telefon unde să vă sun? 

— Desigur. 

Eugen notă numărul pe o bucată de hârtie. 

— Îmi aduc eu aminte... 

— Tovarăşe profesor, problema rămâne între noi, vă rog 
foarte mult. 

— Tovarăşe căpitan, vă rog să aveţi toată încrederea. 

— Vă mai rog ceva. Aş avea nevoie şi de volumul în care 
a apărut, precum şi de traducerile în româneşte. 

— ..„„Desigur. Am să vi le pun la dispoziţie, fie din 
biblioteca mea, fie din cea a facultăţii. 

Avrămuţ mulţumi şi, după ce îşi luă rămas bun, reveni la 
sediu la fel de grăbit precum plecase. De cum îl văzu, 
Moraru îl anunţă. 

— Acum un minut a sunat profesorul Noreanu. Spunea 
că a găsit răspunsul la întrebarea ta. Dacă vrei, poţi să-l 
suni la numărul acesta... 

După ce stabiliră telefonic o nouă întâlnire la facultate, 


n 
! 


Eugen se mustră. „Era mai bine dacă aşteptam.” Porni 
grăbit spre Pitar Moş, fără să ia în seamă ziua frumoasă de 
toamnă, caldă şi liniştită ca o femeie coaptă. 

Ajunse într-o jumătate de oră, dar profesorul fusese 
chemat la rectorat. Găsi, însă, la catedră un plic, în care 
era o scrisoare de scuze, precum şi răspunsul. „Versul este 
din poemul — «Iubire singuratică» al unui poet minor. 
Cărţile vi le pune la îndemână asistenta Roşca, pe care am 
rugat-o să vă ajute. Încă o dată, scuze”, după care urma 
semnătura. 

Asistenta Felicia Roşca îl rugă să aştepte. leşi şi reapăru 
după vreo jumătate de oră cu un teanc de cărţi. 

— Lipseşte doar un volum de traduceri. Dacă vă trebuie, 
am să vi-l aduc de-acasă... Cel de la bibliotecă s-a pierdut... 


După ce citi atent poezia, atât în limba engleză cât şi în 
traducerea românească, Eugen îşi făcu următorul 
raţionament: prima cifră a orei indica pagina, ce-a de-a 
doua, rândul, iar ultimele, câte un cuvânt din fiecare rând. 
Incercă fără succes să descifreze mesajul. Era pe cale să 
se dea bătut. Işi mai aruncă o dată ochii pe text şi abia 
atunci observă că poemul avea douăsprezece strofe. 
Refăcu situaţia, luând de bază prima cifră ca fiind indicaţia 
în care strofă trebuie căutat cuvântul. Folosi textul 
englezesc. Nimic. 

— Fir-ar să fie de treabă!... exclamă înciudat. 

Moraru ridică ochii, surprins. 

— Care-i necazul, Eugene? 

— Spune şi tu dacă... şi-i explică greutăţile cu care se 
lupta. 

— Încearcă şi pe textul românesc. 

— Bine, s-o fac şi pe asta, spuse cam fără chef Eugen 

— Ei? întrebă Moraru când, după un timp, îl văzu 
punând creionul jos. 

— Deocamdată, mai nimic. Dar să mai văd. Oricum, mi- 
ai dat o idee. Mai există o traducere în versiunea lui Pillat. 


Să încerc şi pe... dar nu mai continuă. Aproape imediat 
mesajul deveni inteligibil. „Menestrelul cânta în parcul de 
la statuie.” 

Avrămuţ îşi aprinse o ţigară. Care parc, care statuie?! 
Caută aşa ceva în Bucureşti, şi mai ales, când? Întrebările 
îi zburau în cap ca un roi de albine ameţite de lumina 
primăverii, incapabile să-şi găsească stupul. Era ceva, 
oricum. Înainte de a merge să raporteze rezultatul, se 
hotări să încerce un răspuns şi la această nouă enigmă. 

„Al naibii de bine lucrează indivizii ăştia!” îşi zise, 
exprimându-şi admiraţia pentru modul în care se făcea 
transmisia mesajelor. 

După ce revăzu exactitatea codificării, Eugen scoase din 
fişet o hartă a Capitalei şi începu să coloreze parcurile din 
zona centrală cu o culoare mov, cele din zona imediat 
apropiată cu galben, iar pe cele de la marginea oraşului cu 
roşu. Cu un punct albastru identifică locul unde se afla 
locuinţa lui Pavel Darian. 

Îşi dădu seama că lărgise foarte mult aria căutărilor şi 
încercui cu o linie neagră numai parcurile care aveau 
statui. Rămăseseră vreo şase şi toate se găseau în 
apropiere... 

„Oare nu greşesc? Dacă parcul de la statuie înseamnă, 
totuşi, altceva?” Obosit cum era, nu izbutea să găsească 
niciun alt răspuns. Strânse totul şi plecă acasă. 


— Interesant, flăcău! Interesant! Dar n-ar fi mai bine să 
vezi dacă nu cumva este o supracodificare? interveni a 
doua zi colonelul. Dacă tot au pornit să codifice pe poezii, 
ia vezi, nu există nicio poezie cu parc şi statuie? Şi mergi 
pe aceiaşi termeni pe care i-ai stabilit iniţial. 

— Este o idee..., conveni bucuros căpitanul. 

Ideea se dovedi inspirată. Folosind aceeaşi tehnică. 
Eugen reuşi, după alte şi alte ore de muncă, să pună la 
punct următorul text: „Mesagerul soseşte vineri la orele 
serii, la cabană”. 


Din beznă adâncă, în... ceaţă. Şi ea tot opacă. La orizont 
o slabă geană de lumină, o zare estompată. Şi mai 
departe? 


vechi slujitori 


Tiberiu Caraţali ducea o viaţă modestă. Dintre vechile 
proprietăţi îi mai rămăsese o garsonieră dublă, într-unul 
din blocurile centrale ale Capitalei. In locuință 
îngrămădise fel de fel de boarfe, un adevărat bazar, lucruri 
ce-i aminteau de vremuri apuse. Multe erau amintiri 
scumpe şi n-ar fi renuntat la ele. 

Fire practică, se adaptase repede noilor condiții, 
închizându-se într-o tăcere proteguitoare. Evita vechile 
contacte, aşteptând marea şansă. Iar aceasta însemna un 
paşaport pentru Occident, care să-l ducă departe de 
realităţile ce îl speriau. Pentru că, în ciuda aerului său 
senin, a nelipsitului zâmbet, a „plăcerii” cu care mângâia 
căpşoarele copiilor celor care ocupau camerele fostei sale 
proprietăţi, nutrea o neîmpăcată ură, dublată de o teamă 
nesfârşită că situaţia se putea agrava. Cu vremea, văzând 
că se poate strecura printre oameni ca un anonim, se mai 
linişti. Ba, fostul judecător la Curtea de casaţie se gândea 
chiar cum să iasă din nou la lumină. Întrebarea îi suscitase 
imaginaţia, îl chinuise, dar nu reuşi să găsească un 
răspuns suficient de convingător, o cale de acoperire. 

Salvarea îi venise tocmai de-acolo de unde se aştepta cel 
mai puţin. Într-una din zile, un bărbat între două vârste 
sună la uşa locuinţei sale. 

— Astrul îşi revarsă lumina asupra dumitale! îi spuse, în 


loc de bună-ziua, vizitatorul. 

Caraţali crezu, că este victima unei farse. Deşi bărbatul 
părea mult mai trecut decât el, îl socotea agent al 
autorităţilor, venit să-i scormonească trecutul. 

— Domnule, nu ştiu ce vorbeşti, poate ar fi... 

— N-are rost să negi. Asociaţia secretă te ştie, i-o tăie 
scurt, şuierând cuvintele, vizitatorul. 

Fostul judecător se dădu la o parte şi făcu loc bărbatului 
să între. Închise uşa şi apoi îl invită să ia loc. 

— Nu vă cunosc... 

— Nici nu-i nevoie! Ai uitat preceptele noastre? Nu pune 
întrebări! Povesteşte-mi cum ai dus-o în anii din urmă. 

Tiberiu Caraţali se supuse fără cârtire. Era ceva în 
privirea interlocutorului său care impunea respect. Incepu 
deci să relateze evenimente nu prea deosebite de cele ale 
multor altora. Şi totuşi, ceva îl detaşa de ei. Nu se lăsase 
implicat în tribulaţii politice şi nu luase parte la acţiuni 
potrivnice noilor rânduieli din ţară. Nu se numărase 
printre marii bogătaşi sau potentaţi ai finanţelor. Caraţali 
nu împlinise încă patruzeci şi cinci de ani, bucurându-se de 
o sănătate de fier. Toate acestea îl recomandau pentru 
ceea ce îi hărăzise Darian. Căci el şi nimeni altul era 
vizitatorul. 

Vizita aceasta era mai mult o tentativă de tatonare, de 
studiere, a individului. Darian ştia că un fost membru al 
societăţii secrete cunoaşte ce însemnătate are păstrarea 
secretelor şi supunerea necondiționată la ordinele primite 
din partea rangurilor superioare. Voia să-i reamintească şi 
aceste lucruri atunci când îşi făcuse intrarea atât de 
teatrală. Dar, oricum, „spectacolul” avea importanţa lui, 
iar Darian îi înţelesese rolul şi voia să-l exploateze cu 
abilitate. Şi reuşise. 

— Nu vă pot oferi decât un surogat, spuse, ca o scuză, 
Caraţali, atunci când termină relatarea. 

— Este bun... pentru inimă. Oricum, îl puteţi înnobila cu 
licoarea aceasta, îi răspunse Darian, şi îi înmână o sticlă de 


coniac „Henessy”. 

Caraţali o luă, privind-o neîncrezător. O răsuci pe toate 
părţile şi întrebă cam şovăitor: 

— Este... autentic? 

— Gustaţi! 

— Pentru mine?! 

— Desigur! Şi nu va fi ultima atenţie... Aveţi aici câteva 
mii de lei pentru cheltuieli curente. Numai să le faceţi cu 
foarte multă cumpătare, pentru a nu atrage atenţia... 

Băură surogatul pregătit de Caraţali, ciocniră câte un 
pahar de coniac, lăsând căldura alcoolului să le 
încălzească sângele şi se despărţiră în termeni buni. 

— Dar eu nici nu ştiu cu cine am stat de vorbă?! spuse, 
înainte de a închide uşa, Tiberiu. 

— Nici nu trebuie! Pentru dumneata, ca şi pentru ceilalţi 
ai noştri, eu rămân doar rangul superior. Iar preceptele le 
vom respecta... Este dar? 

— Fără îndoială! 

— Am să iau eu legătura, din nou, cu dumneata. Până 
atunci nu faci nimic, nu vorbeşti cu nimeni, nu mă cauţi. 

— Cunoaştere şi supunere! răspunse în jargonul 
asociaţiei Caraţali, simțind cum emoția îl copleşeşte. 

După vizita aceea a mai urmat o alta şi o dată cu aceste 
vizite viaţa lui Caraţali s-a schimbat din temelii. Primul 
lucru pe care l-a făcut, cum i-a indicat Darian de altfel, a 
fost să ceară schimbarea numelui. După vreo două luni a 
primit aprobarea. Îndată s-a prezentat la miliţie pentru un 
nou buletin. Îşi justificase cererea, aşa cum îl învățase 
rangul superior, în dorinţa de a rupe cu trecutul, devenind 
un „om al zilelor noi”. Astfel Tiberiu Caraţali deveni 
Tiberiu Constantinescu. Cu aceasta, primul punct din 
indicaţiile date a fost realizat. După aceea, într-o 
dimineaţă, îmbrăcat modest, s-a prezentat la poarta unei 
întreprinderi solicitând să fie angajat. A reuşit şi de data 
asta. Mai întâi a fost folosit la cărat şpanul, la măturat prin 
hală, ca orice ucenic. Era supus, harnic, amabil, dornic de 


muncă. Datorită acestui fapt, şi-a câştigat destul de repede 
simpatia tuturor. Cu timpul a învăţat meseria de strungar 
şi, după şase luni, era în posesia certificatului de calificare. 
I s-a încredinţat un strung şi a început să lucreze ca 
oricare dintre bărbaţii aceia care păşeau pe poarta 
deasupra căreia se afla o lozincă mare, pe care scria „Prin 
muncă, spre socialism!”. Nu se deosebea de ei, nu se mai 
simţea stingher, ca în primele zile. Chiar legase câteva 
prietenii şi noua viaţă, cu neprevăzutul ei, îi schimbase cât 
de cât optica. Trecutul i se părea pierdut undeva în ceaţă, 
ca un vis de care nu-ţi mai aminteşti decât arareori, şi de 
care, poate, chiar vrei să uiţi. 

Exista, însă, ceva care-l ţinea foarte tare ancorat în acel 
trecut: Darian. În prima zi de marţi a fiecărei luni, găsea 
sub uşă plicul cu mai multe bancnote de o sută de lei. Banii 
aceia îi reaminteau de cine anume depindea şi, mai ales 
cui îi datora noua sa identitate. Tiberiu încerca chiar un 
sentiment de mulţumire atunci când, de sub cuțitul 
strungului său ieşeau piese din ce în ce mai complicate, 
apreciate de ceilalţi muncitori, care se bucurau sincer de 
reuşitele noului lor tovarăş de muncă. Şi Tiberiu câştigase 
simpatia colectivului în care se integrase, iar pentru 
succesele în activitate fusese ridicat într-o categorie 
superioară de remunerare. 

Trecuseră aproape doi ani de când, muncea ca strungar, 
când, într-o seară, la uşa garsonierei sale sună iar Darian. 
Rămase oarecum surprins. Îl primi şi, o dată cu acesta, în 
încăpere năvăli trecutul pe care îl credea uitat, lăsat 
undeva în urmă. Se învățase să trăiască simplu, în ciuda 
banilor ce-i avea acum la dispoziţie. 

— Gata, s-a terminat cu aventura muncitorească, 
domnule Tiberiu! spuse Darian zâmbind şi puse o sticlă, 
din acelaşi coniac fin, pe măsuţa din mijlocul camerei. 

— Adică? 

— Săptămână viitoare depui acest dosar, pe care îl 
copiezi mai întâi cu mâna dumitale, la redacţia ziarului 


Actualitatea. Bineînţeles, nu înainte de a legaliza copiile 
după actele cerute. Te prezinţi la concurs... Sunt sigur că 
ai să reuşeşti. Acolo totul este aranjat. Secretarul de 
redacţie ştie ce are de făcut, îmi este obligat până peste 
urechi. Aici ai textele reportajelor pe care trebuie să le 
înveţi pe dinafară şi ai să le aşterni pe hârtie, la concurs... 
După ce vei fi încadrat, vom mai sta de vorbă... 

— Dar eu nu intenţionez să devin ziarist! 

— Nici nu vei deveni... Aici ai să stai până deprinzi 
secretele noii munci. Străduieşte-te aşa cum ai făcut-o şi în 
fabrică! Învață! Uite, ai aici cursuri de jurnalistică. Învață! 
Mergi la bibliotecă şi studiază colecţiile de ziare, ca să ştii 
cum va trebui să scrii. Clar? 

— Fără îndoială! 

După plecarea lui Darian, Tiberiu se aşternu pe muncă. 
Începu să citească dosarul pe coperta căruia era scris 
numele său. Datele biografiei erau frumos machiate, 
adevărul ascuns cu abilitate, trecutul recondiționat. In 
schimb, perioada ultimilor doi ani fusese evidenţiată cu 
pregnanţă, la fel şi aprecierile şi evidenţierile obţinute în 
întrecerea socialistă. Multe alte „dovezi” de acest fel erau 
aşezate la loc de frunte... 

Tiberiu Constantinescu a lucrat în redacţia ziarului 
Actualitatea un an şi jumătate. Mânuia condeiul cu destulă 
uşurinţă, fără să fie un gazetar de talent. Darian avusese 
grijă să „pună mâna” pe câteva subiecte „grase”, care îl 
făcuseră pe Tiberiu foarte cunoscut. Atacase, astfel, cazul 
unor misiţi de locuinţe, determinând luarea de măsuri 
penale împotriva lor, clătinase apoi, destul de serios, 
poziţia unor responsabili de restaurante. Mulţi îi luaseră 
chiar frica. Ulterior, la indicaţia lui Darian, depusese o 
cerere la serviciul de cadre al Radiodifuziunii Române, 
pentru a fi angajat ca reporter, solicitând transferul de la 
Actualitatea. Îşi începu ucenicia, mai întâi cu probleme 
săteşti, continuă cu actualitatea internă, ca, în cele din 
urmă, să treacă la redacţia pentru emisiuni externe. 


— Domnul meu, aici trebuia să ajungi! îi spuse plin de 
mândrie, Darian, privindu-l cu atenţie, aşa cum un mare 
maestru îşi admiră opera. 

— Nu înţeleg... 

— Nici nu este nevoie. Toată strădania ta aici trebuia să 
te aducă. Ai o origine socială acceptabilă, mai ales după ce 
proprietatea tatălui tău a fost destul de bine ajustată în 
scripte. Ai fost muncitor, sindicalist, jurnalist cunoscut, iar 
acum nu trebuie decât să te pui pe treabă... 

— Adică?! 

— În comentariile tale despre situaţia politică 
internaţională, vei transmite, codificat, câte un mesaj. 

— Dar asta înseamnă spionaj... 

— Nu. Înseamnă supunere... 

— Şi dacă refuz? 

— Nu te-aş sfătui! Am aici — şi îi întinse un plic din care 
Tiberiu scoase cu mâinile tremurânde câteva fotografii — 
probe zdrobitoare, cate te pot pune în conflict cu 
Securitatea. Uită-te peste ele şi vezi ce ai de făcut... 

— Dar sunt contrafăcute! Eu n-am fost niciodată 
legionar. 

— Ce contează? N-ai cum să probezi. Şi până se 
stabileşte adevărul, am eu grijă să dispari. Alege! Ai uitat 
ce păţesc cei care nu se supun ordinelor? nu-şi putu 
stăpâni un zâmbet ironic Darian, omul care până atunci 
fusese amabilitatea întruchipată. 

Slab de înger, şovăielnic, Tiberiu Constantinescu cedă 
presiunii. Aşa că, în comentariul său despre evoluţia luptei 
anticolonialiste, strecură şi prima frază convenţională, 
dictată de Darian. Aştepta cu teamă ca, în secunda 
următoare, să fie arestat. Dar nu s-a întâmplat nimic. Totul 
fusese bine ticluit, cuvintele alese potrivindu-se de minune 
în contextul comentariului. Mesajul avea menirea să 
anunţe centrul că informaţii de primă urgenţă trebuiau 
luate prin intermediul curierului. 

Ţinându-se seama de importanţa agentului „Star”, cum 


era cunoscut Darian în cartoteca serviciului de spionaj 
care-l recrutase, nu s-a recurs la mijloacele obişnuite. Nu 
fusese dotat cu staţie de radio. De asemenea, nu i se 
ceruse să realizeze contacte cu alţi agenţi. Rareori 
fuseseră exploatate posibilităţile acestuia de a ieşi peste 
graniţă. Era prea riscant şi el trebuia păstrat, apărat chiar, 
pentru că asigura accesul la informaţii de mare valoare. 
Sistemul de legătură era următorul: când centrul primea 
mesajul prin intermediul postului de radio, era trimis un 
curier diplomatic care colecta informaţiile de la un om de 
legătură al lui Darian. Datele erau introduse imediat în 
valiza diplomatică. Momentul periculos era doar acela al 
întâlnirii curierului diplomatic cu omul de legătură, când 
se realiza schimbul de materiale. Dar şi din partea asta se 
luaseră măsuri de precauţie: locurile de întâlnire se 
schimbau des, erau alese în funcţie de existenţa mai 
multor ieşiri, în apropierea locului cu pricina aştepta 
întotdeauna o maşină cu motorul pornit. 

Totul funcţiona, aşadar, ireproşabil. Totuşi, pe Darian îl 
mai încerca o anumită teamă, mai ales după ce fusese 
descoperit şi arestat „Florarul”. Era convins că acesta nu-l 
va trăda, dacă nu de altceva măcar de teamă. Ştia că, în 
caz contrar, ar fi fost lichidat şi prefera ca prin tăcere să-şi 
păzească pielea. Oricum, trebuia să mai treacă printr-un 
proces şi mai avea o şansă, pe când cei din „Comitetul 
naţional de rezistenţă” ucideau rapid, nemilos. 

Teama lui Darian deveni mai aprinsă, mai neliniştitoare 
atunci când aflase de la nişte cunoştinţe din Timişoara că 
tânărul ofiţer de securitate Eugen Avrămuţ se interesa tot 
mai insistent de activitatea lui de acolo. Se hotări să 
acţioneze înainte de a fi prea târziu. Pusese lucrurile la 
punct, sau aşa i se părea lui. Oricum, nimeni nu-l mai 
deranjase în ultima vreme şi, tocmai de aceea, îşi 
propusese să lanseze mesajul pentru venirea curierului. 
Tiberiu executase întocmai dispoziţiile. Răspunsul îl găsi 
pregătit. Microfilmele erau bine „împachetate”. Mai ceruse 


rolfilme, un aparat de fotografiat miniaturizat şi bani. Avea 
mare nevoie de bani, pentru că voia să-şi lărgească 
„întreprinderea”. Îşi propusese să recruteze şi pe cineva 
din Securitate, pentru a se pune şi mai bine la adăpost. Nu 
trebuia să se mai repete o istorie neplăcută ca aceea cu 
căpitanul acela încăpățânat şi insistent. 

Darian intuise corect tenacitatea căpitanului. 

Aflând că între organizaţia secretă şi Darian ar fi o 
legătură, Eugen se strădui să verifice dacă la mijloc nu 
este vorba şi de spionaj. Eugen pricepuse pe dată cât de 
periculoasă poate fi activitatea desfăşurată de un 
asemenea element pentru siguranţa statului, mai ales că el 
deţinea un post unde se concentrau numeroase şi 
importante secrete. Evident că pătrunderea în intimitatea 
asociaţiei secrete era la fel de complicată ca şi descifrarea 
activităţii unei oficine de spionaj, pentru că multe dintre 
regulile uneia îi sunt specifice şi celeilalte. Eugen era 
conştient că nu-i va fi uşor. Obstacolele pe care, trebuia să 
le treacă îi cereau nu numai eforturi ci şi răgaz. 

Reuşise să identifice, în timp, câţiva membri ai 
asociaţiei. Discuţiile pe care le purtase cu ei îl edificaseră 
asupra unora dintre probleme, dar nu aflase ceea ce îl 
interesa în mod deosebit. Un fost membru al acestei 
organizaţii oculte îi informă despre treptele ierarhice, 
despre felul în care se realizau legăturile, parolele de 
recunoaştere etc. li mai spuse că avea cunoştinţă despre 
reluarea activităţii fostei lor organizaţii prin apariţia unui 
nou conducător, cu numeroase contacte cu străinătatea. 

— Oare nu v-aţi înşelat? 

— Nu domnule, nu m-am înşelat! Eu am fost iniţiat în 
tainele acestei asociaţii oculte, pentru că ajunsesem un 
cunoscut avocat în probleme de drept civil, dar, în ciuda 
succesului de odinioară, am rămas fără avere... E drept că, 
pe cât câştigam de uşor, tot aşa şi pierdeam, mai ales la 
cursele de cai. Aşa că... Mulţi însă, îndeosebi dintre cei 
plecaţi, au ceva aur ascuns aici, sau depus dincolo, pentru 


că niciunul n-a fost un sărăntoc... 

— Şi cum de v-aţi hotărât să-mi dezvăluiţi toate astea? 

— V-am spus de la început că sunt de meserie avocat 
Dreptul este o ştiinţă socială şi eu nu puteam să nu studiez 
elementele noii orânduiri. Mi-am dat seama că, în 
structura ei, asociaţiile sau societăţile secrete nu-şi află 
locul şi nici nu şi-l vor afla vreodată. Ce sens ar avea atunci 
să rămân credincios unei structuri anacronice? 

Pentru Avrămuţ discuţia cu avocatul fusese foarte 
instructivă. Dar ceea ce îl interesa cel mai mult erau 
eventualele legături cu activitatea de spionaj. Cum nu 
putea să rezolve singur toate problemele, îi ceru şefului 
Securităţii ajutorul. Şi, astfel, Moraru şi Oancea primiră 
spre rezolvare câte o problemă din noianul celor ce 
trebuiau soluționate. 


Avrămuţ închise uşor uşa mare din lemn masiv. Se opri o 
clipă şi clipi repede, orbit de lumina intensificată de albul 
zăpezii. Mai bine de şase ore, cât zăbovise în arhiva 
Tribunalului Capitalei, ninsese abundent, fulgii mari 
acoperiseră pământul, crengile dezgolite ale copacilor, 
casele, trotuarele, totul, într-o mantie strălucitoare. 
Fermecat de tabloul de afară, Eugen nu observă că, pe 
scări, în faţa lui, se oprise o tânără care-l privea zâmbind. 

— Bună ziua, Eugen! Nu ştiam că te ocupi şi cu 
probleme de justiţie... rosti ea, şi pe chipu-i se citea 
bucuria revederii... 

— Pur şi simplu mă bucuram de această primă zăpadă. 
Dar tu cu ce treburi pe aici? 

— Întrebarea am pus-o eu, mai întâi... Am venit pentru 
că mâine am proces... 

— De, avocatul are, n-are înfăţişare... 

— Nu, nu ca avocat. Sunt parte în acest proces. Soţul 
meu, mai bine-zis fostul meu soţ, a introdus divorţ. 

— Îmi pare rău! 

— Nu-i nevoie să mă compătimeşti. Intre timp s-au 


schimbat atâtea... N-am mai vrut să joc rolul de „păpuşă 
ocrotită” şi mi-am găsit un drum al meu. Greu, uşor, dar mi 
l-am găsit. Mă simt om întreg. 

— Nu ştiu ce să spun. Dacă tu crezi că e bine aşa...e 
dreptul tău să hotărăşti... 

— Nici nu trebuie să spui... 

— Tot nu înţeleg, de ce ai divorţat? 

— El nu era de acord cu noua mea situaţie, de femeie 
independentă. Apoi, a mai intervenit o practicantă, o 
tânără absolventă a Facultăţii de drept... N-am nici dorinţa 
şi nici motivele să lupt pentru apărarea unui mariaj 
naufragiat... 

— Oare numai atât să fie? 

— Nu-i de ajuns? Nu, nu-i vorba de niciun bărbat. 
Credeam că măcar tu gândeşti altfel... 

— N-am avut intenţia să insinuez. Oricum, mă bucur că 
te-am văzut... 

În strălucirea ochilor lui Eugen şi ai Oanei, pe chipurile 
lor tinere, uşor îmbujorate de geruiala zilei, se citea 
bucuria revederii. Îşi strânseră mâinile înainte de a se 
despărţi şi, în ciuda dorinţei de a mai rămâne împreună, îşi 
văzu fiecare de drumul său. 

Dar imaginea Oanei îl urmărea tot timpul pe Avrămuţ. 
După două săptămâni, având o clipă de răgaz, o căută la 
telefon. Se întâlniră chiar în seara aceea. 

— Mi se pare că visez. Să fiu cu tine! 

Îşi lipi obrazul de al lui şi Avrămuţ simţi răceala unei 
lacrimi. 

— Plângi? 

— Nici nu ştii ce fericită sunt! Nu m-am putut stăpâni! 

Avrămuţ nu-i răspunse. O cuprinse de umeri şi ea se 
strânse la pieptul lui. Nu era nevoie de cuvinte. Privirile lor 
vorbeau mult prea convingător şi tot ce ar fi rostit era 
inutil. Simţea fiecare ce e în sufletul celuilalt: o chemare 
irepresibilă, într-o nesfârşită îmbrăţişare a vieţii. 

Se grăbiră spre sala Teatrului de Comedie, unde aveau 


bilete. Abia reuşiră să-şi ocupe locurile, că gongul vesti 
începerea spectacolului. Avrămuţ simţi mâna Oanei 
strecurându-i-se sub braţ. 

— Sunt atât de fericită! îi şopti ea. 

Trăiră cu intensitate fiecare clipă, bucurându-se că sunt 
împreună, fără să se gândească la cei din jur. Nu aveau de 
unde să ştie că în sală se afla şi Darian. In prima pauză, 
acesta încercase să se convingă că cel pe care-l zărise era 
ofiţerul de securitate de care se temea atât de mult. Abia 
trimisese ultimul set de informaţii. Primise în schimb 
materialele cerute, banii, ca şi un alt instrumentar de care 
avea nevoie pentru a-şi îmbunătăţi activitatea de 
transmitere a „recoltelor”. Recunoscându-l pe tânăr, îşi 
pierdu pentru o clipă cumpătul. Zărise şi femeia din 
dreapta lui şi abia atunci se mai linişti. li studie cu atenţie, 
dar discret, şi se convinse că prezenţa lor la teatru nu avea 
nicio legătură cu el. 

În următoarea pauză îşi continuă observarea. Văzându-i 
cât sunt de veseli şi fericiţi, un sentiment de invidie i se 
cuibări în suflet. Gândul îi zbură la vremurile de demult, 
când el era punctul de atracţie al saloanelor, când se putea 
afişa cu cele mai frumoase femei, râvnit, invidiat, dar mai 
ales iubit de Edith. Din bărbatul de atunci nu rămăsese 
decât o umbră. Ochii îi deveniseră apoşi. Clipea des şi un 
tic nervos îi zbătea pleoapa dreaptă ca aripa unei păsări 
rănite. Urmarea lungilor ani de teamă, de ură şi nelinişte. 
Nu-l încerca regretul pentru victimele trădării sale, pentru 
uciderea feroviarului sau pentru nenumăratele valori 
vândute ori furate din ţară şi puse la adăpost pentru mai 
târziu, în ultima vreme se gândea tot mai mult că era 
timpul să plece să-şi valorifice conturile secrete din 
Elveţia, dar cu fiecare ieşire peste hotare amâna. De fapt, 
dacă ar fi fost numai după el, poate ar fi făcut-o, dar cei 
din centrala de spionaj se dovediseră neîndurători. „Nu 
este încă momentul!” i se spusese de fiecare dată şi, 
dincolo de fraza rece, dură, Darian deducea ce-ar fi 


însemnat nesocotirea ordinului. Nu i se spuse niciodată 
prea explicit care i-ar fi fost soarta, dar el era convins că 
n-ar fi ajuns să cheltuiască vreun ban din sumele strânse. 
Cariera i 

s-ar fi încheiat, ca a atâtor alţi incomozi — un cadavru într- 
o sală de disecţii. Aşa că rămase pe loc, dar raportase 
celor de peste hotare pericolul prin care trecea o dată cu 
descoperirea reţelei „Florarului”. Intre timp, serviciul de 
spionaj al Comitetului naţional de rezistenţă fusese 
desfiinţat, iar cadrele lui de bază, preluate de agenţie. 

Darian primise asigurări că se vor studia alte mijloace 
de transmitere a informaţiilor, care să-l ţină cât mai mult 
la adăpost de pericol. Dorinţa lui era însă să se retragă o 
dată şi să poată gusta nestingherit din deliciile lumii 
vestice. Avea destui bani. Singurul lucru ce-l împiedica era 
aprobarea de a ieşi din joc, de a redeveni un om obişnuit, 
străin de maşinaţiunile serviciilor secrete, eliberându-se de 
toate, şi mai ales de frica ce îi bântuia viaţa. Se hrănea cu 
ideea că va veni şi acel moment atât de mult râvnit. 
Privindu-i pe cei doi, dorinţa de a fi cât mai departe de toţi 
devenea tot mai stăruitoare. Ea era amestecată cu o 
senzaţie de frică, pe care i-o amplifica vederea ofițerului. 
Dar Darian nu era omul care să se lase stăpânit prea mult 
timp de angoase. Pentru a preveni o nenorocire care i s-ar 
fi putut întâmpla, era hotărât să acţioneze cu îndrăzneală, 
încă nu ştia cum, nu îi erau prea clare modalităţile, dar 
decizia era luată. „O s-o iau înaintea acestui mucos!” îşi 
zicea cu nestăpânit orgoliu. 

Îşi propusese să afle unde merg cei doi după terminarea 
spectacolului. Îi urmări discret până ce îi văzu dispărând 
pe uşa blocului unde locuia Oana. Avrămuţ, deşi absorbit 
de tânără ce mergea strâns lipită de ei, observase o umbră 
cam, prea „lipită” de ei, dar nu o luă în seamă. De această 
greşeală avea să-şi dea seama mult mai târziu. În seara 
aceea însă răspunsese doar chemării inimii. Tinereţea îşi 
cerea drepturile. 


Deşi nu se mutase definitiv la Oana, aproape tot timpul 
liber, atât cât avea, îl petrecea la ea sau cu ea. Amândoi 
nu-şi doreau altceva decât să fie împreună. Când şi când 
poposeau şi acasă la el, în micuţa-i garsonieră. Într-una din 
seri, când afară viscolea puternic iar Oana îl aştepta să se 
întoarcă de la serviciu, sună telefonul. Răspunse, crezând 
că-i Eugen. 

— Dacă ţii la ofiţeraşul tău, sfătuieşte-l să se astâmpere! 
Este un ultim avertisment! Ai grijă! şi bărbatul cu voce 
groasă, hârâită, închise, lăsând-o înmărmurită. 

Iniţial avusese impresia că ameninţarea venea din 
partea fostului ei soţ, aşa că nu-i destăinui nimic lui 
Avrămuţ, hotărâtă însă ca la nevoie să-şi apere dragostea 
şi omul iubit.. 


În presupusa zi a întâlnirii dintre curier şi agent 
fuseseră mobilizați şi alţi ofiţeri de securitate, care au luat 
sub supraveghere câte un posibil loc de întâlnire. Dar 
nicăieri nu apăruse nimic. Descoperirea parolei nu 
soluţionase totul. Lipseau încă destule elemente. În ziua 
respectivă, Darian nu părăsi locuinţa, nici nu primi vreun 
vizitator. Nici în zilele următoare n-a făcut ceva deosebit, 
O răceală îl imobilizase la pat. 

— Ei, ce zici de asta, căpitane? îl chestiona, vădit 
nemulţumit, colonelul. 

— Înfruntăm un individ de talie... 

— Sau umblăm după cai verzi pe pereţi. 

— Am crezut, la început, că avem în mână o carte mare. 
Nu era, însă, decât o.. 

— Lasă pokerul, flăcău! Am impresia, mai curând, că am 
pierdut o partidă. Vezi să n-o pierdem şi pe următoarea. Ce 
ai de gând în continuare? 

Avrămuţ expuse concis planul şi, mai ales, ultimele 
rezultate ale investigaţiei. 

— Fii mai explicit! 

— M-am întrebat cum anume pot intra în legătură, fără 


să provoace bănuieli, şi mi-am zis că poate folosesc 
emisiunile... 

— Adică transmit mesaje pe postul nostru? 

— N-ar fi exclus, cu toate că... E o posibilitate. Să n-o 
eliminăm din calcul. 

— Ai grijă să nu răscoleşti toată instituţia. 

— Ne-am oprit doar asupra unora dintre angajaţi. Am 
întocmit o listă... 


Trecuseră aproape două săptămâni de la această 
discuţie, când Eugen solicită din nou să fie primit la şeful 
Securităţii. De data aceasta raportul insista asupra lui 
Tiberiu Constantinescu. Erau cuprinse în raport amănunte, 
elemente mai mult sau mai puţin importante, dar 
relevante, texte ale emisiunilor pregătite şi transmise. 

— Cred că vom intra în posesia unor date deosebit de 
importante dacă vom analiza îndeaproape activitatea 
acestui Constantinescu, fost Caraţali, fost judecător, cel 
mai tânăr judecător la Curtea de Casaţie. 

— Sunt de acord. 

Dezvăluirea aspectelor ascunse din viaţa lui Caraţali nu 
era, însă, obiectivul urmărit. Lucrurile căpătau alte valenţe 
doar atunci când erau puse în relaţie cu Darian. 

Caraţali intra cam o dată pe săptămână într-un debit de 
la intersecţia Căii Victoriei cu strada 13 Decembrie. 
Debitul, o încăpere mică, strivită între două magazine de 
prim-rang, era în gestiunea unui bătrânel simpatic. Aici se 
găseau şi pietre de brichetă, iar pe sub mână se putea 
cumpăra şi câte un pachet de ţigări americane. Caraţali 
era un fumător „de ocazie”, iar debitul îi era cam peste 
mână, fiind în afara itinerarului său obişnuit. Aşa că vizita 
în acest debit nu se prea justifica. Iar prezenţa lui era 
întotdeauna precedată de cea a lui Darian. Niciunul nu 
zăbovea mai mult de două-trei minute. Când ieşeau, şi unul 
şi celălalt ţineau ostentativ, în mână, pachetul cu ţigări 
cumpărat. Voiau cu tot dinadinsul să demonstreze unui 


eventual urmăritor că nu aveau nimic de ascuns. Numai că 
Avrămuţ, dacă a fost şi el tentat să creadă acest lucru şi să 
ia totul drept coincidenţă, s-a convins ulterior că acolo se 
realiza schimbul de mesaje. A urmărit, în acelaşi timp, cu 
atenţie, conţinutul comentariilor lui Caraţali şi a sesizat 
existenţa frazelor cu valoare de mesaj, fără să le poată însă 
descifra. 

— Crezi că-i posibil să mai apară vreun curier? îl întrebă 
colonelul, după ce Avrămuţ expuse situaţia. 

— Chiar dacă apare, cu asta n-am descoperit tot lanţul. 
Avem doar câteva verigi care se leagă între ele. 

— Cine-i acest debitant? 

— Tot un fost membru al asociaţiei secrete. Sub 
paravanul legal al comerţului cu ţigări omul învârte multe 
afaceri. Personal, cred că este folosit ca intermediar. 

— Nu mi-ai răspuns la întrebare. 

— Debitantul se numeşte Horaţiu Bălăceanu şi este un 
fost mare angrosist de coloniale. A început-o ca băiat de 
prăvălie şi a terminat ca furnizor al „Curţii regale”, 
denumire ce se putea citi pe cărţile sale de vizită. Se pare 
că a fost membru marcant al asociaţiei secrete din 
Capitală şi că pe această filieră a reuşit să scoată ilegal din 
ţară o cantitate mare de bijuterii, unele chiar cu valoare 
istorică. Avea, imediat după război, un engolpion care ar fi 
aparţinut Brâncovenilor, precum şi mai multe pânze 
semnate de pictori celebri, de care nu se mai ştie nimic. 
Cred că un singur lucru îi lipseşte acum. 

— Care? 

— Paşaportul. Ca s-o întindă peste graniţă. Este, zic eu, 
şi recompensa pe care o aşteaptă. 

— Şi contrabanda? 

— N-am stabilit încă. Am impresia că grupul de 
traficanţi are şi alte preocupări, fără prea mare interes 
pentru noi. 

— Să încercăm să recapitulăm, flăcău! Deci, debitantul 
are rol de „căsuţă poştală”. Spionul depune mesajul, 


Caraţali îl ridică, transmite, iar centrul anunţă când va 
veni curierul să ridice informaţiile. Cred că la fel gândeşti 
şi tu, nu? 

— Exact! 

— Numai vezi că raţionamentul are un viciu, aş putea 
spune, fundamental. Cel puţin până aici. Unde şi, mai ales, 
cum are loc schimbul de informaţii? 

— Cred că procedeul este acelaşi. Spionul „lasă” undeva 
rezultatul activităţii sale trădătoare, de unde este preluat 
de un intermediar. Acesta se întâlneşte cu emisarul 
centrului de spionaj. 

— Pare logic. 

— Lucrurile se confirmă şi în practică. La data când noi 
eram alertaţi de posibila sosire a unui curier, spionul nici 
nu s-a mişcat din casă. Deci, transferul a avut loc înainte şi 
nicidecum în ziua preluării de către curier. 

— Înţeleg ce vrei să zici. Ar fi vremea să se aprobe 
măsuri directe faţă de acest Darian. Dar îţi dai seama că 
până acum n-avem nicio probă concludentă împotriva lui? 

— Este adevărat, dar vedeţi câte elemente noi s-au 
strâns, deşi noi, dacă-mi daţi voie, am mers, oarecum, pe 
lângă brazdă. 

— Ştii cine trebuie să ne dea aprobare pentru acest 
lucru, nu? 

— În ce mă priveşte, ştiu cine o va obţine. Partidul nu 
absolvă de răspundere nicio persoană, indiferent care ar fi 
ea, atunci când este vorba de trădarea intereselor ţării, de 
acţiuni împotriva independenţei şi suveranităţii patriei... 

— Revenind la problema curierului, cine crezi că ar 
putea fi „veriga” ce ne lipseşte şi fără de care lanţul nu 
este complet? 

— Mă puneţi la încercare? Sunt convins că şi 
dumneavoastră îl bănuiţi... 


ultima zvâcnire 


De când îl văzuse la teatru pe Avrămuţ, Darian îşi 
pierduse liniştea. Nopțile îi erau tot mai des bântuite de 
vechiul coşmar şi rareori dormea câteva ceasuri liniştite. 
Mereu îl urmărea chipul lui Cârjaliu, aşa cum îl zărise 
pentru o fracțiune de secundă atunci când slobozise 
lovitura mortală. Deşi consuma nenumărate barbiturice şi- 
şi îneca amarul în alcool, situaţia nu se ameliora, ci, 
dimpotrivă. Forţa aceea interioară care-l ridicase pe 
culmile succesului, care îi ajutase să treacă peste încercări 
de tot felul — fiindcă un om normal demult şi-ar fi pierdut 
minţile — începea să-l părăsească. Dar nici timpul, nici 
oamenii nu-i împuţinaseră pofta de bani, nu-i tociseră 
ambiția. 

Căpitanul cel tânăr, cu ochii lui pătrunzători, îl făcuse să 
simtă un gol imens în suflet, la fel ca în ziua în care s-a 
prăbuşit sub pumnii uriaşi ai lui Zvecu. In spatele acelui 
gol se iţea, parcă, tigva lui Cârjaliu, hâdă, înfricoşătoare, 
anunţându-i un sfârşit pe care nu-l voia, pe care îl spera 
departe, mult prea departe pentru el. 

„Şi dacă...?”, dar nu îndrăznea să dea glas întrebării. Se 
zbătea ca un animal rănit, se foia prin casa mare, tristă, 
care-i părea tot mai rece, ca o celulă. Chiar se vedea în 
zeghea vărgată de puşcăriaş. Intrebarea, în ciuda dorinţei 
sale de a o ocoli, îi revenea tot mai des în minte, îndeosebi 
după ce îl zărise pe Eugen trecând pe fosta stradă Regală, 
nu departe de debitul de tutun. 

Când oamenii se gândesc intens unul la celălalt, mai ales 
atunci când sunt dotați cu o inteligenţă ce depăşeşte 


media, chiar dacă nu şi-au vorbit niciodată, chiar dacă nu 
se cunosc personal, ajung, cu timpul, să-şi ghicească 
gândurile, intenţiile. Nu este o afirmaţie nefondată, o pură 
speculație. Există o explicaţie ştiinţifică în acest sens şi 
anume că emanaţiile de biocurenţi — elementele 
bioelectrice ale mecanismului gândirii —, atunci când au 
aceeaşi lungime de undă, sunt recepţionabile de la om la 
om, fără a mai fi necesar învelişul cuvintelor. Lucrul acesta 
i se întâmplase şi lui Darian, poate şi determinat de teama 
ce-l rodea permanent. Acum era sigur că prezenţa 
ofițerului în acea parte a oraşului nu avea un caracter 
întâmplător şi se hotări să acţioneze dur, fără să mai 
aştepte, fără să mai lase loc neprevăzutului sau iniţiativei 
ofițerului, la fel ca atunci când se decisese să-i facă de 
petrecanie bătrânului Cârjaliu. Era neclintit în hotărârea 
sa. Într-un fel, regreta că nu se gândise mai demult la o 
asemenea rezolvare. 

Zilele ce au urmat au fost consumate cu definitivarea 
planului de acţiune, astfel ca totul să se desfăşoare 
„ceasornic” iar făptaşul să nu poată fi descoperit. „Dar 
dacă am să dau greş?” se întreba cu teamă. La un moment 
dat, fusese gata să renunţe, pentru că nu putea lua în 
calcul şi neprevăzutul, dar se decise pentru „o carte bine 
jucată”, cum îşi zicea sigur pe el, mulţumit că va pune 
capăt acestei situaţii care-l sufoca. _ 

Hotărârea îi aduse în cele din urmă liniştea. Işi 
recăpătase chiar ceva din vigoare. In acelaşi timp, îşi 
vedea mai departe de treburi, mergea la muncă, lucra cu 
febrilitate, atent, îndeplinindu-şi sarcinile de serviciu, 
astfel încât să nu lase loc nici unei bănuieli... 


Se făcuse aproape miezul nopţii, când Oana auzi cheia 
răsucindu-se în broască. Nu mai aşteptă şi ieşi în hol. Il 
ajută pe Eugen să se dezbrace de palton, apoi i se cuibări 
la piept, uşor înfrigurată, pentru că hainele păstrau, încă 
ceva din gerul de afară. Se duse imediat la bucătărie să-i 


pregătească o gustare. 

— Fă un duş fierbinte şi vino să mănânci, îi spuse în 
grabă, dispărând pe uşa bucătăriei. 

Eugen o privi zâmbind, apoi intră în baie. Biciuit de 
şuvoiul fierbinte al duşului, simţea cum îşi regăseşte 
forţele, cum se eliberează de încordarea adunată peste zi. 
O linişte ciudată îi inunda sufletul, aşa cum nu i se mai 
întâmplase de multă vreme. 

— Aş vrea să-ţi mărturisesc... să-ţi spun... începu el când 
se aşezară la masă. 

— Nu acum. Mănâncă şi vedem noi. 

— Nu, ia loc aici, lângă mine, şi ascultă-mă... Cred că 
este timpul să ne căsătorim. 

— Ştii bine, dragule, că-mi place nespus să fiu cu tine, în 
preajma ta, să trăiesc în apropierea ta. Nu mă interesează 
peticul de hârtie... Ar fi bine să ne mai gândim, să te mai 
gândeşti... 

— De ce? întrebă surprins Avrămuţ. 

— Poate că ţi-aş deveni o povară, iar eu nu vreau decât, 
să-ţi aduc bucurie, fericire şi tot ceea ce o femeie poate 
dărui bărbatului drag. Inţelegi? 

— Şi ce legătură are asta cu povara? 

— Uiţi că tatăl meu a fost în Siguranţă? Se vor găsi 
destui care să spună că este un păcat capital şi tu ai să 
suporţi consecinţele, iar eu nu vreau asta în ruptul capului. 

— Dar eu.. 

— Ştiu că mă iubeşti. O simt, o înţeleg, chiar dacă nu mi- 
ai spune nimic, dar nu pot să... Vreau să te păstrez, să te 
am lângă mine. Dragostea noastră este minunată, dar în 
clipa în care alţii vor încerca să o măsoare cu altă măsură 
decât a sufletelor noastre, totul va apare trucat, mânjit, 
lipsit de consistenţa pe care i-o conferă sentimentele 
adevărate. 

— Adică vrei să spui că... 

— Nu. Îţi spun numai ce-ar gândi alţii. Bunăoară, unii ar 
zice despre mine că vreau să-mi „îimbunătăţesc” dosarul. 


Pentru că nu ţi-am povestit. A rămas vacant postul de şef 
al oficiului juridic. Am fost propusă pentru el, dar n-am 
avut succes. Mi-au amintit că tatăl meu a fost în Siguranţă. 
Şi, pe deasupra, situaţia mea de femeie divorțată nu 
permitea numirea într-un atare post. Dacă la mine s-a pus 
astfel problema, cum va fi la tine acolo unde lucrurile sunt 
mult mai stricte?! 

— Bine, dar dacă mă iubeşti, trebuie să procedezi aşa 
cum îţi spune inima. Şi ăsta e lucrul cel mai important. 

— Vorba coanii Zoiţica: „Te iubesc, dar scapă-mă!” 

Amândoi râseră înveseliţi. Avrămuţ o cuprinse de mijloc, 
o ridică spre el şi, dintr-odată, toate barierele încetară să 
mai existe. Viscolul zgâlțâia obloanele de lemn ale 
ferestrelor, iar noaptea, dominată de învolburarea zăpezii, 
se prelingea în flori de cristal pe geamuri. 

Dragostea îi făcuse pe amândoi să simtă cu mai multă 
putere frumuseţea şi măreţia naturii dezlănţuite. Oana îl 
sărută uşor pe obraz, îmbujorată, senină. Ca de fiecare 
dată adormi aproape imediat. Eugen îşi potrivi braţul pe 
lângă ea cu grijă, să nu o trezească, şi îi ascultă răsuflarea 
plină, liniştită, de copil. Zâmbi gândindu-se la înverşunarea 
cu care ea amâna căsătoria lor şi ca oricărui îndrăgostit o 
undă de nelinişte îi înfioră sufletul. li simţi braţele calde, 
moi, încolăcindu-i gâtul şi o clipă crezu că se trezise. Dar 
ea respira adânc, calm, şi zâmbi din nou, dându-şi seama 
cât de lipsite de sens îi erau îndoielile. 

Îşi da perfect de bine seama cât de mult însemna 
această femeie în viaţa lui de om însingurat, absorbit de 
problemele muncii sale. Dorinţa nemărturisită a lui Eugen 
de a avea un cămin în care să-şi crească copiii izbucnise de 
undeva, din străfunduri, mai aprinsă, mai chinuitoare ca 
oricând. Pentru că ea era legată de fapte dureroase, care 
nu se puteau şterge din amintirea lui. Ii atinse uşor obrazul 
într-un gest de tandreţe şi Oana se trezi. Se lipi şi mai 
strâns de el, îl sărută şi răsuflarea ei caldă îl învălui. 

— De ce nu dormi? 


— Mă gândeam la noi, la viitor... 

— Singură, eu — pentru că nu vreau să vorbesc decât 
pentru mine — n-am fost nimic. Cu tine sunt totul şi nu 
vreau să te pierd... Să-ţi între asta bine în cap, omule 
drag... Şi acum dormi... 

Avrămuţ pricepu dintr-odată că femeia aceasta, al cărui 
trup fierbinte îl umplea de fiori, este o parte din viaţa lui, 
că o iubeşte aşa cum nu credea să mai iubească pe cineva 
vreodată, că ar fi în stare să facă orice pentru a o apăra. 
Cu acest gând adormi, păstrând pe chip un zâmbet fericit. 


Darian îşi pregătea minuţios planul, preocupat mai ales 
de elementele care-i puteau asigura securitatea şi un alibi 
solid. Nu-şi făcea iluzii că va rămâne până la urmă 
nedescoperit, că avea şanse de scăpare. „Să renunţ oare?” 
se întreba indecis, dar, totodată, simțind cum creşte în el 
dorinţa de a-l distruge pe tânăr. „Am să cer şi sfatul 
centralei.” Şi, în primul raport, descrise pe larg totul, fără 
să ascundă ceva, fără să se aştepte că cei de dincolo o să-l 
felicite pentru că servise concomitent trei filiere. Deliberat 
nu însoţise mesajul de nicio informaţie, deşi superiorii săi 
îi ceruseră răspuns la numeroase întrebări. Tocmai lipsa 
acestora îi va pune pe jar pe cei ce obţinuseră datele 
furnizate de el, prin actul de trădare. Numai că 
Darian nu numea trădare ceea ce făcea el, ci „munca mea 
plină de riscuri şi pericole”. 


Colonelul Walter Huant îşi păstrase alura tinerească, în 
ciuda firelor albe care-i spicau părul încă destul de bogat. 
Tinea mult la înfăţişarea sa şi dorea să şi-o menţină. În 
fiecare dimineaţă dedica o oră exerciţiilor la aparatele de 
gimnastică, urmate de o alergare prin parcul vilei şi o 
repriză de înot. Se scula, de regulă, foarte devreme. Iar 
rezultatul era vizibil. Deseori, întrebat ce vârstă are, mulţi 
se arătau surprinşi aflând că trecuse de patruzeci şi cinci 
de ani. El zâmbea mulţumit şi debita una dintre frazele 


sale favorite : „Un ofiţer din serviciul secret n-are voie să- 
şi dezvăluie nici măcar vârsta”. 

În dimineaţa ce a urmat primirii mesajului, Huant a 
renunţat la repriza de exerciţii. S-a sculat chiar mai 
devreme decât de obicei şi a plecat zorit spre „Companie”. 
Aşa numeau, în mod obişnuit, ofiţerii din centrala de 
spionaj instituţia lor. Gradatul de serviciu la prima intrare 
i-a deschis poarta şi a salutat cu un aer plictisit. Se întreba 
şi el ce anume se întâmplase de aproape toţi cei din 
serviciul condus de colonelul Teodoff, cum era cunoscut 
Huant, veniseră astăzi atât de devreme. 

Huant conduse cu agilitate maşina printre boschetele ce 
mărgineau aleea de beton şi parcă în locul lui preferat. 
Întrerupse contactul şi ieşi din maşină, îndreptându-se 
spre clădirea masivă din faţă. La intrare fu întâmpinat de 
un bărbat în uniformă. După ce îi verifică atent legitimatia, 
acesta apăsă unul din butoanele de pe pupitrul de la care 
se ridicase şi uşa mare de cristal alunecă fără zgomot. 

Ultimul mesaj al agentului „Star” pusese pe jar întregul 
„Birou de studii sud-est europene”, cum era denumii 
serviciul în cadrul căruia Huant conducea linia de spionaj 
din România. Deşi, în mod normal, numai el, decriptorul, şi 
şeful biroului ar fi trebuit să cunoască conţinutul 
mesajului, vestea se răspândise. Nimeni nu vorbea despre 
acest lucru în mod oficial, dar pe la colţuri se comenta 
faptul că unul dintre agenţii cei mai buni din România 
oferise informaţii şi altora. Nu se ştia precis cui, dar se 
bănuia. Pe Huant îl frământa nu atât faptul că Darian 
furnizase informaţii şi celor din Comitetul naţional de 
rezistenţă sau că avea legături strânse cu o anume 
asociaţie ocultă, ci pericolul potenţial de a fi descoperit 
tocmai ca urmare a colaborării cu aceste filiere. Era şi 
subiectul dezbaterii ce avea să se desfăşoare în dimineaţa 
aceea sub conducerea unuia dintre directorii în subordinea 
căruia era biroul respectiv. Trebuiau revăzute cu atenţie 
toate aspectele şi găsit răspunsul la cererea agentului. 


Huant se aşeză şi-şi aprinse o ţigară. Îi plăceau ţigările 
tari, făcute din tutun blond, preparat special, şi trase cu 
plăcere fumul aspru în piept. Prima ţigară a zilei era un 
tabiet. Numai după ce o termină se aplecă deasupra 
hârtiilor pe care le scosese din casa de fier. Prevăzută cu 
trei rânduri de încuietori şi cu mijloace secrete de 
siguranţă, această casă ascundea şi un aparat de 
fotografiat ce se declanşa automat, în situaţia că cineva 
străin ar fi încercat să o deschidă fără să acţioneze 
mecanismul de blocare. Sorbi cafeaua şi începu să studieze 
materialele, reformulând, când şi când, câte o frază în care 
erau cuprinse noile măsuri. Nu se făcuse încă nouă când 
termină. Chemă dactilografa şi îi dădu dosarul pentru ca 
totul să fie rebătut O privi din nou pe tânără cam urâţică, 
dar îmbrăcată cu gust, rochia punându-i în evidenţă silueta 
înaltă, coapsele bine proporţionate şi sânii opulenţi. Işi 
făcea socoteala că n-ar strica să-i dedice un weekend, dar 
amână proiectul, gândindu-se la nevastă-sa. 

Femeia simţise scânteia de interes din ochii colonelului 
şi de aceea lungea cât mai mult întrevederea. 

— Ai venit demult, Walter? întrebă ea direct, fără să se 
alinte, ştiind că şefului nu-i plăceau maimuţărelile. 

— Foarte devreme, Pam, foarte devreme... Te rog să te 
grăbeşti, mai adaugă el, în ciuda faptului că ar fi vrut să o 
aibă mai mult timp în preajmă. Îi zâmbi şi colonelul abia 
acum sesiză că femeia îl tutuise. Niciodată nu se simţiseră 
atât de apropiaţi ca în dimineaţa aceea. Pamela observă şi 
nu lăsă să-i scape prilejul. Ocoli biroul, se apropie de 
bărbatul care se ridicase în picioare, lăsă dosarul pe colţul 
mesei, îi încolăci gâtul cu braţele şi, săltându-se pe vârfuri, 
îl sărută apăsat, lung. Mirosul de apă de colonie, discret, 
bărbătesc, amestecat cu cel de cafea tutun tare o ameti. 
Palmele mari, ce alunecau de-a lungul trupului, pe mijloc, 
apoi pe coapse şi din nou spre umeri, o făcură să-şi piardă 
răsuflarea. 

— Oh, Walter! murmură ea, privindu-l în ochi. 


Huant rămase în aceeaşi poziţie în care îl surprinsese 
sărutul pătimaş al Pamelei şi după ce ea ieşi. Era încântat, 
fără să ştie de ce. În fond, fusese de nenumărate ori ţinta 
multora dintre prietenele soţiei sale, care, nu o dată, îi 
făcuseră avansuri. Dar în dimineaţa aceasta sărutul 
Pamelei, în ochii căreia citise mereu o anume chemare, 
avu un farmec deosebit, de natură să-l dispună, să-i dea 
forţe proaspete şi mai ales încredere în sine. Îşi aprinse o 
nouă ţigară pe care o fumă până la capăt, ca niciodată. 

După vreo jumătate de oră femeia reveni, puse hârtiile 
pe birou, se apropie de Walter şi îl sărută din nou, la fel de 
pătimaş, iar el îi răspunse cu aceeaşi înflăcărare. 

— Îţi mulţumesc, Pam! rosti abia auzit Walter când se 
despărţiră, plecând foarte sigur pe el spre sala de consiliu. 

Mica întâmplare din dimineaţa aceea avu o importanţă 
deosebită pentru Huant. Siguranţa, încrederea pe care i le 
dăduse îmbrăţişarea Pamelei aveau să se traducă în 
iniţierea unor măsuri radicale, care să-l readucă pe Darian 
pe linia de plutire. 

Şedinţa începu imediat ce în încăpere intră Frank 
Caldwell, un bărbat ceva mai tânăr decât Huant, dar care 
îşi datora postul zelului dovedit în campania prezidenţială. 
Caldwell se aşeză foarte sigur de el în fotoliul din capătul 
mesei lungi. Era singurul element ce diferenţia postul pe 
care-l ocupa, post râvnit, în secret, de Huant, care se 
considera cel mai îndreptăţit să-l ocupe. 

— Să vă auzim propunerile, domnule colonel, se adresă 
Caldwell lui Walter. 

Acesta deschise dosarul şi prezentă, pe scurt, toate 
elementele afacerii „Star”, cuprinse în hârtiile pe care le 
avea în faţă. Făcea ceea ce în limbajul instituţiei se chema 
un briefing“, astfel încât accentul să cadă pe analizarea 
fiecăreia dintre măsurile propuse. De fapt, cu acest capitol 
îşi încheie expunerea. 


4 Rezumat (|. engleză). 


— Dacă îmi permiteţi — începu unul dintre şefii de 
divizii, duşman declarat al lui Walter —, aş vrea să se 
revină asupra răspunderilor pe care le are biroul nostru în 
îndrumarea şi controlul agentului din România. 

— Aveţi cuvântul, îi spuse cu un aer absent Frank lui 
Walter. 

Deşi intervenţia urmărea să-l pună într-o poziţie 
inferioară, Huant nu-şi pierdu cumpătul. Reluă aspectele, 
fără să încerce să minimalizeze ceva, dar deplasă uşor 
accentul spre măsurile ce avea să le întreprindă. 

— Adică dumneavoastră intenţionaţi să daţi curs 
sugestiei agentului de a-l lichida pe ofiţerul de securitate 
român? rezumă Frank, de parcă nici n-ar fi auzit 
propunerea făcută mai înainte. 

— Da. Însă nu cu mijloacele şi nu în formula propusă de 
el. 

— Dar de când permitem noi agenţilor să ne sugereze ce 
avem de făcut? 

— Întrebarea dumneavoastră nu ţine seama de nişte 
realităţi. România e o ţară în care agenţii sunt foarte rari. 
Comparaţiile pot duce la false concluzii. 

Huant făcea o discretă aluzie la funcţia precedentă a lui 
Frank Caldwell, de secretar al unei ambasade prin 
emisfera sudică. 

— Adică? întrebă foarte înţepat Caldwell. 

Remarca fusese pe placul celorlalţi participanţi, care nu- 
l simpatizau. 

— Adică agentul „Star”, în ciuda tuturor obiecţiilor, este 
un agent de valoare, cu un potenţial informativ excelent, 
cu o poziţie consolidată, de neînlocuit, care trebuie apărat 
şi răsplătit. Nu uitaţi că funcţia ce o deţine în România îi 
permite să aibă acces la informaţii de primă mână. Ce 
altceva aţi dori? Să-l abandonăm în aceste momente grele 
pentru el? Vă daţi seama ce efect ar avea asupra întregii 
noastre reţele? Ne-am pierde creditul. In fond, este bine să 
ne punem şi în situaţia celor expuşi, care se confruntă 


direct cu adversarul şi care oricând pot înfunda puşcăria. 
Asta în cel mai fericit caz. 

— Da, este un punct de vedere, domnule colonel. Poate 
că e bine să le ascultăm şi pe celelalte. 

Cherry Stuart, descendentul unor scoțieni, un ins 
pistruiat şi cu părul roşcat din care pricină fusese cât pe ce 
să fie respins la recrutarea în O.S. S., îşi drese glasul şi 
interveni cu voce mică. 

— Care este situaţia celorlalţi membri ai reţelei noastre 
din România? 

— Nu asta discutăm noi acum, replică înţepat Huant. 
Rostind fraza îşi trecu palma peste faţă şi adulmecă 
parfumul Pamelei, pe care pielea palmelor îl mai păstra 
încă. „Curios, ce mult m-a răscolit femeia asta!” îşi zise. 

— Cu tot respectul ce vi-l port, ca un fost coleg şi 
veteran al 
O.S.S.-ului, îmi permiteţi să vă rețin atenţia asupra faptului 
că acest lucru are o importanţă foarte mare. În fond, 
putem să sacrificăm un agent, chiar foarte valoros, dacă 
prin acest act întărim poziţiile noastre, asigurând 
acoperirea celorlalţi. Totul este să câştigăm ceva... 

— Da, numai, că dumneavoastră uitaţi că noi nu avem alt 
agent mai de valoare în România. 

— Înseamnă că potenţialul nostru de acţiune s-ar reduce 
prin dispariţia lui „Star”? 

— Fără îndoială! răspunse aproape fără să cugete, 
Huant. Hotărât lucru, nu se putea concentra. Gândul îi 
stătea mai mult la Pamela. 

— Înseamnă deci, dacă greşesc vă rog să mă corectaţi, 
zâmbi subţire Stuart, că situaţia reţelei din România nu 
este prea strălucită, de vreme ce căderea unui singur 
agent ne-ar pune într-o situaţie critică! Oare nu a fost 
neglijată această problemă din cauza succeselor obţinute 
de „Star”? 

Pentru Huant, care abia acum realiza capcana în care 
căzuse, vorbele colegului său, pe care nu-l prea agrea, 


avură forţa unui şoc. Trebuia să iasă din această încleştare 
cât mai neşifonat cu putinţă. Reacţionă brusc, fără să lase 
nici cea mai mică speranţă celor care îl şi vedeau pus „la 
dispoziţie”. 

— Pe lângă măsura de la punctul unu, urmează să mai 
prevedem acţiuni de control şi de îmbunătăţire a reţelei. 
Mă voi ocupa personal de acest lucru. 

Toţi cei care se aflau în jurul mesei aveau funcţii 
importante, plătite gras. Aveau proprietăţi, ţineau case 
luxoase şi duceau o viaţă plină de huzur, la care nu erau 
dispuşi nici în ruptul capului să renunţe. Walter Huant se 
dovedea curajos şi temerar. Acel „am să mă ocup 
personal” însemna plecarea în România, pătrunderea pe 
teritoriul inamic cu întreg cortegiul de riscuri de care se 
teme orice spion. Dintr-odată, ochii tuturor se întoarseră 
spre el, fiecare apreciindu-i curajul şi hotărârea. Stuart 
chiar încerca un sentiment de vinovăţie. Nu acest 
deznodământ îl dorise el şi, ca să scape de privirile jenante 
ale colegilor săi, părea absorbit de aprinderea pipei, din 
care începuse să scoată norişori albăstrui. 

— Are cineva vreo obiecţie la propunerea făcută de 
domnul colonel? interveni el, sesizând din zbor mişcarea 
subdirectorului centralei de spionaj, bucuros că putea 
prezenta totul ca pe o victorie personală, rod al spiritului 
său drastic şi al priceperii în dirijarea atât de 
experimentaţilor săi subordonați. Era convins că directorul 
oficinei nu avea timpul necesar să asculte banda pe care se 
afla imprimată discuţia lor. Toţi ştiau că orice discuţie se 
înregistra şi de aceea aveau grijă să folosească un limbaj 
elevat, politicos. 

Îşi exprimară acordul, dornici să încheie neplăcutul 
incident ce le tulbura liniştea. Nu se puteau obişnui cu 
gândul că unul dintre egalii lor trebuie să plece ca „simplu 
ofiţer operativ” dincolo de „cortina de fier”. Trecură la 
celelalte puncte aflate pe ordinea de zi a şedinţei, fiecare 
încercând o senzaţie de uşurare. Singur Huant, cel ale 


cărui priviri erau ocolite de toţi, se gândea cum şi mai ales 
unde să se întâlnească, chiar şi numai pentru câteva ore, 
cu Pamela, devenind dintr-odată nepăsător la eventualele 
comentarii pe marginea noii sale aventuri. 

Drumul de la decizie la execuţie este, adeseori, greu şi 
îndelungat. Huant cunoştea foarte bine lucrul acesta, tot 
aşa cum ştia că succesul pe care sconta cu prilejul 
turneului iniţiat de el se putea dobândi numai printr-o 
temeinică organizare. Era mult prea conştient de pericolul 
la care se expunea şi îşi luase misiunea în serios. Cea mai 
mare parte din timp o consuma la birou, poate şi din 
plăcerea de a fi împreună cu Pamela. Deşi nimeni nu 
discuta în vreun fel de legătura lui extraconjugală, ea era 
destul de cunoscută. Conducerea secţiei speciale luase 
deja unele măsuri pentru a stabili dacă nu cumva tânără 
era agenta vreunui serviciu de spionaj advers. Multora li 
se părea inexplicabilă aventura, dar cei care ştiau prin ce 
trece un om care se pregăteşte să plece pe un teritoriu 
minat, o priveau cu mai multă îngăduinţă. 

Huant avea, însă, de soluţionat două probleme esenţiale; 
prima era legată de lichidarea ofițerului care lucra în acest 
caz. Era, de altfel, şi cea mai urgentă problemă,: pentru că 
de ea depindeau multe. Prin aceasta el voia, pe de o parte, 
să dea un fel de avertisment celor din centrală care îşi 
băgau prea mult nasul în treburile lui, iar pe de altă parte 
să-şi asigure „colaboratorii” din Europa că pot conta pe 
sprijinul lui în orice situaţie. Era un act fără precedent, 
totuşi, pentru că centrala, care fusese amestecată în 
destule asasinate politice sau de altă natură în diferite ţări, 
nu iniţiase încă imixtiuni în statele socialiste. Pentru 
punerea în aplicare a planurilor sale, Huant a constituit 
trei grupuri de lucru. Unul din ele avea sarcina să 
găsească ceea ce în limbaj profesional se cheamă „the 
mecanic”, adică ucigaşul. Aveau informaţii detaliate 
despre asasini de profesie, de cele mai diferite 
naţionalităţi, dar Huant căuta unul cu totul deosebit. Să 


arate ca un lord, să aibă manierele unui diplomat, să fie tot 
atât de eficace ca un mafiot şi să posede curajul unui 
corsar. Aşa îl descrisese celor cărora le încredinţase 
sarcina de a-l găsi. 

Celui de-al doilea grup, format din câţiva ofiţeri aflaţi tot 
în subordinea sa, îi reveni misiunea de a alege modalităţile 
de îndeplinire a misiunii, de a studia detaliile şi a stabili 
variantele posibile. În acest sens, li se puseseră la 
dispoziţie toate informaţiile furnizate de „Star” şi care se 
refereau la Avrămuţ. Era vorba de tot ceea ce putuse afla 
Darian, atât prin observaţii şi investigaţii directe, cât şi 
prin interpuşii săi. 

Grupul al treilea de lucru, cum îl denumise Huant, avea 
menirea să studieze problemele privind conspirativitatea 
acţiunii, influenţa acestei măsuri asupra reţelei de spioni. 
Nu se omisese nici posibilitatea de a se exploata 
propagandistic lichidarea ofițerului de securitate. 

Huant se întâlnea cu şefii celor trei grupuri în fiecare zi. 
Era la curent cu fiecare nouă informaţie, cu fiecare 
concluzie la care se ajunsese. În acelaşi timp îşi presa 
subordonații să încheie lucrările mai repede decât se 
stabilise iniţial. Îi zorea cu aceeaşi îndârjire pe care o 
folosise şi pe vremea când era ofiţer de punte pe dragorul 
„White flower”, unde strunea ca nimeni altul matrozii. 
Acţiunea îl absorbise, se simţea captat, implicat în ceva 
real, ştiindu-se invidiat de colegii săi. 

Hermann Bross, deşi nu era cel mai bun profesionist al 
crimei, fusese, totuşi, preferat altora. Acţiunile la care 
luase parte îl recomandau cu prioritate, deoarece ştia 
foarte bine limba română, iar în varianta de acţiune la care 
se opriseră, acest lucru era un element important, de care 
trebuia să se ţină seama. Mai fuseseră puse la punct şi alte 
ipoteze, dar toate implicau folosirea unor canale şi 
acoperiri diplomatice ce ar fi dus, în cazul descoperirii, la 
izbucnirea unor conflicte în măsură să tensioneze relaţiile 
dintre ţările în cauză. Specialiştii de la forurile mai înalte 


care fuseseră consultaţi în acest sens ţinuseră să atragă 
atenţia, în mod foarte serios, asupra acestui luciu. Atunci 
se hotărâse folosirea lui Hermann Bross. Existau destule 
argumente în favoarea acestei soluţii. Bross fusese ofiţer 
de informaţii al serviciului de spionaj nazist care acţionase 
în România, în special în perioada pregătitoare ocupării ei 
de armata germană. Era, deci, familiarizat cu multe dintre 
elementele luptei secrete. Deşi nu deținuse o funcţie prea 
mare în aparatul nazist, fusese urmărit în vederea 
judecării. Reuşise să se ascundă în Statele Unite sub un 
nume fals. Era urmărit pentru fapte săvârşite în ultima 
parte a războiului, când acţionase în Italia. Aici intrase în 
legături cu o reţea a Mafiei napolitane şi se îndeletnicise 
cu specula de obiecte de artă provenite din contrabandă. 
Vechile contacte i-au folosit în timpul exilului său în 
America. Cei din Napoli l-au recomandat uneia dintre 
„familiile” stabilite la New York, unde, la început, a făcut 
parte din garda personală a şefului, numit în mod obişnuit 
„Capo”. Apoi, când i s-a ivit ocazia, a trecut la lucruri mai 
bine plătite şi mai aproape de chemarea sufletului său; a 
devenit un „lichidatore”, adică cel care ducea la 
îndeplinire condamnările la moarte. Hermann pregătea cu 
minuţiozitate asasinatele. Inainte de acţiune, studia cu 
atenţie victima, obiceiurile, locurile pe care le frecventa, 
viciile, căuta punctele cele mai favorabile punerii în 
aplicare a planului ucigaş. Abia după aceea trecea la 
alegerea mijloacelor, niciodată aceleaşi, având grijă ca 
totul să pară urmarea unui accident, a unei confuzii etc. 
Lucrul acesta îi permisese să se sustragă arestării şi, în 
acelaşi timp, să-şi creeze o faimă în rândul mafioţilor, îşi 
asigurase astfel un trai îmbelşugat şi singura grijă care îi 
mai tulbura uneori nopţile era că într-o zi va fi descoperit 
de F.B.I. şi azvârlit în închisoare. Ştia că avuseseră loc 
cercetări cu privire la persoana sa, dar, datorită 
intervenţiei şefului mafiot, totul se aplanase, iar dosarul cu 
datele lui personale fusese „uitat” undeva, într-un fişet. 


Tăcerea poliţiei costase scump, dar un astfel de cadru 
trebuia apărat, mai ales că se anunțau vremuri tulburi 
pentru grupurile lor, răfuielile dintre „familiile” mafioţilor 
luând forme tot mai sângeroase. 

Dar Hermann Bross avea şi destule cusururi: o anume 
încetineală, un fel de moliciune în mişcări, datorată, poate, 
şi lipsei lui de cumpătare, lăcomiei cu care bea şi mânca. 
Apoi, se mai adăuga şi vârsta, pentru că trecuse demult de 
cea de-a doua tinereţe. Evaluatorii de la centrul de spionaj 
cântăriseră însă totul cu destulă atenţie. 

Colonelul Huant citise cu atenţie dosarele celor trei 
candidaţi la misiunea de lichidare şi se hotărî pentru 
Bross. Ceilalţi doi erau un costarican şi un fost membru al 
trupelor de comando, care, după război, îşi continuaseră 
„meseria”. A doua zi, trimise după Hermann Bross şi, în 
acelaşi timp, ceru din arhiva SS-ului, capturată de trupele 
generalului Patton, dosarul personal al celui ce-şi luase 
numele de Henry Brown. 


Bross apăsă brusc frână, făcând cauciucurile să scârţâie 
ascuţit pe asfaltul lucios, şi răsuci volanul ceva cam pripit. 
Autovehiculul puternic se supuse şi descrise un viraj 
strâns, părăsind strada 42. Apoi acceleră până la 
maximum, privind în oglinda retrovizoare. Răsuflă uşurat 
când cele două lumini orbitoare dispărură. De-acum era 
sigur că nu mai avea pe nimeni pe urmele sale. Totuşi, 
sentimentul de nelinişte nu-l părăsise. Verifică pistolul 
aflat în tocul de sub braţ, deschise torpedoul şi pipăi cele 
două grenade defensive. În buzunarul de la spate simţea 
plăselele grele ale cuţitului cu lamă zburătoare. Nu-i lipsea 
nimic şi totuşi se simţea expus, ca un om cu mâinile goale. 
Cu toate trucurile folosite, nu reuşise să scape de 
urmăritorii din spate decât după aproape două ore, ceea 
ce-l extenuase. 

„Ai cam îmbătrânit, Hermann, ai cam îmbătrânit”, gândi 
el, bucuros totuşi că reuşise să se descurce. 


Parcă maşina în apropierea locuinţei aparent modeste 
unde trăia, nu departe de golful Hudson, străbătu aleea cu 
pietriş, mărginită de un gard viu, şi deschise cu iuţeală 
uşa, dornic să-şi toarne un pahar de whisky. Avea gâtul 
uscat şi o slăbiciune stranie i se lăsase în picioare. Intră în 
încăpere. Sentimentul de nelinişte puse stăpânire pe el şi 
mai acut. Întinse mâna spre întrerupător ca să aprindă 
lumina, dar îşi simţi braţul prins într-o încleştare 
puternică. Acţionă involuntar şi se răsuci pentru a 
îndepărta ţeava pistolului ce-i apăsa coastele. „Sunt doi, 
deci” şi imediat se încinse o luptă dârză în întunericul de 
nepătruns. 

Hermann se lăsă fulgerător jos, evitând să fie din nou 
apucat, şi lovi cu putere, ţâşnind cu capul spre locul unde 
era cel care-l prinsese de mână. Un icnet scurt, însoţit de 
zgomot de mobile răsturnate, îi anunţă scoaterea din luptă 
a unui agresor. O durere ascuţită îi săgetă creştetul, dar 
apucă, totuşi, să se întoarcă şi să lovească scurt, cu 
muchia palmei, deşi ar fi vrut să scoată pistolul. Se prăbuşi 
moale pe covor şi rămase nemişcat. Cel care îl lovise păşi 
peste el, aprinse lumina şi se aplecă să vadă dacă mai 
răsuflă. Hermann atât aşteptă. Il apucă „în cravată”, 
proptindu-i talpa stângă în pântece, după care îl trase 
scurt către el, împingând, în acelaşi timp, cu piciorul şi 
ditamai namila zbură prin aer, ca şi când ar fi fost 
catapultată. Hermann se răsuci, se ridică şi dădu să scoată 
pistolul. 

— Gata, Hermann Bross, show-ul s-a terminat! îl privi 
sarcastic un al treilea, care-l ţintuia cu pistolul şi care 
până atunci asistase impasibil la încăierare. 

Neamţul se ridică greoi, îndărătnic. Se supuse ordinului 
celui care părea foarte hotărât să apese pe trăgaci, se lăsă 
percheziţionat şi încătuşat. Fu scos afară, însoţit de cei doi 
pe care-i răzbise în luptă, tot întrebându-se cine puteau fi 
aceşti indivizi care-i ştiau adevăratul nume. Pricepu pe 
dată că nu avea de a face cu mafioţi, ci cu poliţişti 


adevăraţi, poate nu dintre cei mai buni, de vreme ce 
reuşise cu atâta uşurinţă să-i pună la podea, dar, oricum 
poliţişti. Compania lor nu-i surâdea şi încerca să ghicească 
unde îl duceau. Dar geamurile maşinii se opuneau, 
distorsionând imaginile. Nici când cobori nu pricepu mare 
lucru. Apucă să zărească doar o scară de marmură cu 
câteva trepte şi o uşă înaltă de sticlă, lângă care era postat 
un alt poliţist. Atât şi nimic mai mult. „M-a luat dracu'”, se 
gândi abătut Hermann urmându-l supus pe cel dinaintea 
sa. Fu introdus într-o încăpere subterană, şi se aşeză pe 
scaunul indicat. Rămase singur şi cum ştia că acesta nu 
era decât un truc de care făcuse şi el uz de atâtea ori, 
stătu liniştit, fără ca măcar să se mişte. Cineva de dincolo 
de oglinda din perete, prin care putea privi ca printr-un 
simplu geam colorat, îl supraveghea atent, iar Hermann 
ştia acest fapt. 

— Domnule Bross, începu Huant după ce intră în 
încăpere, cariera dumitale de mafiozo a încetat... 

— Nu pot să adaug nimic, spuse pierit Hermann, privind 
dosarul de pe vremea când era ofiţer SS. Recunoscuse 
imediat vulturul ce ţinea în ghiare ghirlanda de laur cu 
zvastica în mijloc şi pe care era scris numele său, în 
caractere runice. 

— Deci, recunoşti că... 

— Ce dracu' aş mai putea face? Asta este! Parcă am altă 
posibilitate? 

— Ar mai fi una... 

— Vă rog să nu râdeţi de mine... 

— Nici vorbă! Ce părere ai dacă, în schimbul eliberării şi 
legalizării rămânerii în ţară, ţi se dă o misiune de mare 
importanţă? 

— Fără îndoială că accept! 

— Nu te grăbi! Gândeşte-te bine... Din momentul în care 
ai luat cunoştinţă, dacă acţionezi altfel sau te răzgândeşti, 
eşti un cadavru. 

— Ca în vremurile bune, de altădată... 


— Poate... Ai la dispoziţie două zile. Cugetă bine... 


Hermann a fost transferat imediat la o bază de instrucţie 
a serviciului de spionaj. De cum a ajuns acolo, a şi fost luat 
în primire. După un program minuţios, s-a trecut la 
pregătirea misiunii. Dar multe materiale solicitate de Bross 
lipseau, aşa că a trebuit mai întâi să fie culese prin reţeaua 
de spionaj. Şi, după vreo câteva săptămâni, fotografii ale 
lui Avrămuţ şi ale Oanei, ale locuinţelor acestora, ale 
străzilor pe care cei doi îndrăgostiţi treceau în mod 
obişnuit şi încă multe date despre ei erau în posesia 
oficinei de spionaj. Datele fuseseră completate cu cele 
cuprinse în rapoartele lui Darian. 

Bross lucra foarte intens. Se îngrijea nu numai de 
pregătirea de ansamblu a misiunii, ci şi de îmbunătăţirea 
condiţiei sale fizice. Petrecea destule ore în sala de 
gimnastică lucrând la aparate, făcea alergări prin pădurea 
ce înconjura baza şi, mai ales, trageri în poligonul 
ultramodern. Încerca tot felul de pistoale, şi până la urmă 
s-a oprit asupra unui „Berreta”. A cerut armurierilor ca 
arma să fie prevăzută cu un dispozitiv silențios. Ulterior a 
executat zeci şi zeci de trageri, devenind tot mai stăpân pe 
armă. 'Trăgea în ţinte diferite şi din numeroase poziţii. 

Nu scăpase din vedere nici folosirea pumnalului. 
Alesese, după îndelungi căutări, unul de provenienţă 
turcească, aflat în dotarea trupelor de desant ale armatei. 
Pumnalul avea o lamă destul de lungă şi subţire, executată 
dintr-un oţel special, care putea străpunge o scândură cu 
uşurinţă şi fără un efort prea mare. Ore în şir lovea 
manechine, din aceleaşi stranii poziţii din care executa 
tragerile, poziţii în care şi-l imagina pe adversar. Metodic, 
Bross nu voia să neglijeze nimic, ca să nu dea adversarului 
vreo şansă. 

Antrenamentele îi erau urmărite cu multă discreţie de 
către adjunctul colonelului Huant. Toţi păreau mulţumiţi, 
în ce-l privea pe Bross, nu-şi mai încăpea în piele. Deşi 


pierduse serios în greutate, devenise mai viguros. 
Exerciţiile repetate îşi arătau astfel efectul. Moralul îl avea 
ridicat, nu numai datorită promisiunilor, ci mai ales 
extrasului de cont pe care îl primise de la banca unde deja 
se depuseseră pe numele său 15 000 de dolari. La 
întoarcerea din misiune suma urma să fie dublată, iar asta 
însemna un capital substanţial, cu care s-ar fi putut lansa 
în comerţul cu flori — afacere care reprezenta o dorinţă 
secretă. Abia după ce-şi va deschide un magazin bine 
amplasat, avea de gând să-şi aducă soţia şi fiica, pe care le 
părăsise atunci când fugise din Germania. Gândul acesta îi 
încălzea inima şi-i dădea putere să îndure rigoarea 
antrenamentelor. 

Programul de pregătire cuprindea numeroase elemente. 
Zilnic, câte 3—4 ore, în laboratorul fonic exersa limba 
română cu un profesor. Încerca să „şteargă” orice urmă de 
accent străin, să redeprindă graiul pe care o dată îl ştiuse 
atât de bine. Asculta, aşa cum i se indicase, benzi pe care 
erau imprimate emisiunile posturilor de radio româneşti, 
citea ziarele de la titlu până la manşetă. I se dăduseră 
chiar şi romanele de actualitate apărute. Scopul acestei 
activităţi era şi de a-l familiariza cât mai mult cu realităţile 
vieţii din România. 

În ce priveşte intrarea şi ieşirea din ţară, se preconizau 
căi clandestine, renunţându-se la ideea iniţială de a se 
folosi canalul diplomatic. 


Colonelul Huant închise mulţumit dosarul destul de 
voluminos pe care îl parcursese până la ultima filă. Se 
întinse şi îşi masă ceafa ca să-şi alunge oboseala. Se gândi 
să mai ceară o cafea, dar renunţă. Era timpul să plece 
acasă. Totuşi, nu se hotăra; nu se putea despărţi de ceea 
ce i se părea superlativul organizării şi planificării în 
materie de spionaj. 

„Am să le văd eu atunci mutrele ălora”, îşi zise foarte 
sigur de el, şi se uită la ceasul electronic din perete, 


nerăbdător să primească veşti de la Bross. Numai că 
primele date, după cele mai optimiste calcule, puteau să 
apară abia după vreo treizeci de ore. Era un răgaz 
suficient să se odihnească. Aşa că se hotărî să plece. Încuie 
dosarul în casa de fier, a cărei uşa se ascundea după un 
panou de lemn de tei, încastrat perfect între celelalte. 
Asupra ei se putea acţiona numai apăsând un buton 
mascat sub tăblia biroului. Examină foarte atent încăperea 
înainte de a ieşi, apoi trecu grăbit pe culoarul pustiu. 
Răspunse plictisit la salutul poliţistului şi demară în 
trombă. 

În acest timp, Bross se apropia de sfârşitul primei etape 
a călătoriei sale. Avionul în care se găsea ca singur 
pasager ateriză pe un aeroport militar, nu departe de 
Salonic, unde exista o bază militară americană. Cobori pe 
scara pliantă, ţinută de un sergent, şi se urcă în jeep-ul în 
care se mai aflau doi civili, fără să spună un cuvânt. Işi 
asigură valijoara nu prea arătoasă, pe care o ţinuse tot 
timpul, chiar şi în avion, foarte aproape de el. Se simţea 
stingher în hainele în care era îmbrăcat, dar nu avea de 
ales. Totul provenea din România, iar actele, chitantele, 
recipisele şi celelalte hârtii din buzunare urmau să-i 
permită să treacă drept un cetăţean de rând al acestei ţări. 

Se alesese o variantă mai puţin bătătoare la ochi, faţă de 
paraşutarea propusă de unul dintre colaboratorii lui 
Huant. Trebuia să utilizeze un canal de trecere 
clandestină, folosit de contrabandişti, canal dintr-o ţară 
vecină, nedescoperit încă, după informaţiile serviciului de 
spionaj american. Fuseseră contactaţi deja în acest scop 
doi foşti contrabandişti. 

Imediat ce autovehiculul care-i purta pe cei trei dispăru 
în negura nopţii, ofiţerul care-l însoţise pe Bross se 
îndreptă spre punctul de comandă al aeroportului, de unde 
trimise o telegramă cifrată, în care raporta despre 
îndeplinirea misiunii. Era primul mesaj pe care îl primea 
Huant. Al doilea fu recepționat atunci când Bross 


traversase deja Dunărea. Sub forma unei banale ilustrate, 
cu un text convenţional, el abilita şi efectuarea plăţii către 
contrabandişti. 

Huant era sigur de autenticitatea mesajului, fiindcă 
numai Bross ştia ce anume şi mai ales cui trebuia să scrie, 
precum şi ce imagine să aibă ilustrata. 

„Până aici, totul este bine”, îşi zise Huant bucuros, 
grăbindu-se să-şi prezinte superiorilor raportul. 

După discuţia cu Oana, Avrămuţ se hotărî definitiv să se 
însoare cu ea şi raportă acest lucru şefilor. După câteva 
zile fu chemat de maiorul Uşurelu. 

— După cum bănuiam, era imposibil să nu ne mai 
întâlnim, tovarăşe căpitan, spuse zâmbind, imediat ce 
Avrămuţ intră în biroul său. 

— Cel puţin o facem destul de rar. Altfel ar fi plicticos, 
poate prea plicticos pentru amândoi, îi răspunse, pe 
acelaşi ton, Eugen. 

— Neschimbat, neschimbat, observ, deşi... 

— Cel mai bine ar fi dacă mi-aţi spune pentru ce anume 
m-aţi chemat... 

— Bine... Uite ce-i... tovarăşe... 

Fiecare om are un timp mare în viaţa lui. Un timp ce 
poate dura de la o clipă până la ani întregi, când îi reuşesc 
toate, când îşi pune în evidenţă talentele, când 
personalitatea să se manifestă în toată plenitudinea, iar 
sufletul se rotunjeşte ca soarele abia născut din adâncuri. 
Fără să vrea, omul rămâne cu amintirea aceasta şi apoi 
mereu va vorbi de el ca de o perioadă de aur. La unii, acest 
timp se plasează în copilărie, iar mulţi dintre aceştia vor 
rămâne toată viaţa nişte copii nematurizaţi, la alţii, o dată 
cu prima dragoste, şi ei vor vorbi întotdeauna despre 
unicatul iubirii lor, iar la o altă categorie vine o dată cu 
împlinirea profesională. Unii din aceştia rămân cantonaţi 
în mentalitatea acestei profesii, dincolo de care nu văd 
nimic. Şi Uşurelu avusese un astfel de timp. El se 
consumase în munca de cadre. Înconjurat de dosare, 


bucuros să completeze rubricile formularelor, să citească 
autobiografii, să întocmească referate, se simţea în 
elementul său. Doar nu oricine putea să lucreze în sectorul 
„suflete”, cum se exprima el. Ceea ce se dovedea pernicios 
la acest om nu era supradimensionarea propriilor calităţi, 
ci, mai ales, diminuarea calităţilor celorlalţi. Avea impresia 
că numai el se străduia pentru revoluţia socialistă, în timp 
ce ceilalți erau îndoielnici. Ambiţia nemăsurată de 
ascensiune completa fizionomia acestui ins ciudat. Deseori, 
mai în glumă, mai în serios ameninţa pe câte unul: „Vezi 
că-ţi bag un cui în dosar de rămâne aşa căscat pentru 
totdeauna...” De regulă îşi însoțea spusele, ţinând palmele 
deschise ca un cioc de rață care vrea să apuce o râmă... 

La toate acestea se gândea Avrămuţ în vreme ce-l 
asculta pe Ușurelu povestindu-i cum a procedat el când s-a 
însurat, cum a căutat şi a cercetat până s-a convins că fata 
cu care voia să se căsătorească era fruntaşă, că fotografia 
ei era afişată la panoul evidenţiaţilor în producţie, că face 
parte din echipa de dansuri a întreprinderii şi dovedeşte 
combativitate în şedinţe. 

— Mă înţelegi, tovarăşe căpitan? spuse el în cele din 
urmă, foarte satisfăcut de tirada atât de convingător 
formulată. 

— Am înţeles. Aţi omis, însă, ceva. 

— Ce anume? întrebă surprins Uşurelu. 

— N-aţi pomenit nimic despre dragoste. Ce anume v-a 
determinat să vă căsătoriţi? Fotografia de la panoul 
fruntaşilor? nu se mai putu stăpâni Avrămuţ. 

— Cum îţi permiţi? Eu am vrut să-ţi arăt cum trebuie să 
procedezi pentru a te... 

— ...Adică drept cine mă luaţi?! Un adolescent căruia i s- 
au aprins călcâiele?! Credeţi că nu ştiu cu cine vreau să 
mă căsătoresc?! Aflaţi că ştiu foarte bine... 

— Ba nu. 

— Tovarăşe Uşurelu, refuz să mai discutăm pe această 
temă. Dumneavoastră procedaţi cum credeţi de cuviinţă, 


cum vă obligă conştiinţa, iar eu voi face la fel! 
— Dacă îmi calci sfatul, te dau afară. 


— Ascultă, tovule — rosti Avrămuţ alb de furie, —, nu m- 
ai făcut dumneata ofiţer şi n-o să-mi iei dumneata 
galoanele... 


— Mai stăm noi de vorbă... 

— Să nu mă ameninţaţi! şi Avrămuţ se ridică brusc de pe 
scaun, ca şi când ar fi intenţionat să-l lovească, dar se 
stăpâni şi ieşi pe uşă. 

Primul impuls fusese să raporteze incidentul colonelului, 
dar gândul că ar putea fi considerat asemeni unui şcolar 
răzgâiat, care la primul conflict cu profesorul se duce să se 
plângă tatălui în loc să dovedească tărie de caracter, îl 
făcu să renunţe. Îşi văzu de treburi mai departe, ca şi când 
nimic nu s-ar fi întâmplat. IÎnţelegea abia acum spusele 
Oanei şi trebui să recunoască în sinea lui că avusese 
dreptate. 

Se cufundă în muncă dornic să uite de oboseală. Acasă, 
Oana îl învăluia cu dragostea ei ocrotitoare, caldă, fără să 
întrebe vreodată ceva, bucuroasă că e în preajma lui. 
„leşită în lume”, cum spusese Oana despre căsătorie, 
dragostea lor rămăsese la fel de frumoasă, la fel de 
puternică, la fel de curată. Curând, amândoi, aveau să-şi 
dea seama şi mai mult de acest adevăr. 


Bross se apropie precaut de uşa blocului. Se opri la doi 
paşi, părând că vrea să-şi aprindă o ţigară şi se uită cu 
atenţie în jur. Nu era nimeni pe stradă, în ciuda orei nu 
prea târzii. Intră şi urcă uşor treptele până la etajul doi. 
Făcuse în prealabil o recunoaştere amănunţită a locului. 

Inainte de a ajunge pe palier, se opri. Ascultă mai întâi 
cu atenţie şi porni din nou. După ce urcă şi ultima treaptă, 
acţionă butonul de iluminare a scării. Becul, cam prăfuit, 
arunca o lumină galbenă, obosită. Se îndreptă spre uşa 
garsonierei şi apăsă butonul soneriei prelung, aşa cum 
face de obicei cineva foarte grăbit. 


— Cine-i? auzi vocea femeii de dincolo de uşă. 

— Aveţi o telegramă... răspunse şi ascultă încordat să 
audă cheia răsucindu-se în broască. 

Uşa se deschise şi în prag apăru Oana. 

— De la cine? se miră aceasta. 

— Trebuie să semnaţi aici... şi cu o mişcare rapidă Bross 
o împinse şi intră cu dânsa în casă, închise apoi uşa, fără 
să o slăbească o clipă din strânsoarea în care o ţinea. Oana 
încercă să se elibereze, dar bărbatul, cu o mişcare de 
expert, o lovi scurt, făcând-o să-şi piardă cunoştinţa... 

Când Oana îşi reveni, era imobilizată, cu braţele strânse 
în legătura unei frânghii de mătase, despre care tatăl ei îi 
spusese că era suspantă de paraşută, adusă de el acasă, în 
timpul războiului. Picioarele erau, de asemenea fixate de 
fotoliul în care stătea. În gură avea un căluş. 

— Dacă nu faci ce-ţi ordon, te ucid! îi spuse bărbatul 
pronunţând rar cuvintele. 

Privindu-l, femeia îşi dădu seama că ar fi făcut-o fără 
urmă de regret. Teama i se strecură în suflet, rece, 
înnebunitoare. 

— Sper că nu vrei să mori, eşti tânără şi după cum vad 
ai şi cu ce să aprinzi poftele unui bărbat, adăugă Bross 
hlizându-se mulţumit de el, în timp ce termina de înfulecat 
felia de tort de pe masă. 

„Şi eu care o pregătisem pentru Eugen...”, gândi Oana. 

Bross termină de mâncat şi gustă dintr-un pahar de 
coniac aflat şi el la îndemână, cu dezinvoltura omului sigur 
de el. 

— Ai o singură şansă, frumoaso! 

Scoase din tocul de sub braţ pistolul, aşeză surdina la 
ţeavă, verifică încărcătorul şi îndreptă arma către Oana. 
Ţinti şi începu să apese încet pe trăgaci. Oana îl urmărea 
cu ochii măriţi de groază şi când auzi declicul metalic al 
cocoşului, crezu că-i venise sfârşitul. Dar lovitura nu porni 
şi Bross începu să râdă gros, uşor hârâit, ca lătratul unui 
câine. Se apleca înainte zguduit de cascadele de râs şi 


Oana simţi mirosul de coniac ce-l răspândea o dată cu 
răsuflarea. 

„Nebunul ăsta s-a îmbătat?... Oare cum să-l anunţ pe 
Eugen”? încerca să se elibereze cumva de teama ce-i 
creştea în adâncul fiinţei. 

— Am să-ţi scot căluşul, dar dacă ţipi sau încerci să faci 
ceva, uite... şi arătă spre pistolul pe care îl armă după ce 
introdusese un cartuş pe ţeavă. Ai înţeles? 

Oana nu schiţă niciun gest. Bross bău şi ultimul strop de 
coniac, după care se duse în bucătărie şi îşi mai turnă. 

— Acum îţi desfac căluşul, îmi spui ce număr de telefon 
are drăguţul tău şi îl formez eu. Tu îl chemi aici... atât. Am 
de discutat ceva cu dânsul. Ai înţeles? 

Oana nu schiţă nici de data aceasta vreun gest. Ura şi 
disprețul întipărite pe chip îl determinară pe Bross să o 
lovească cu dosul palmei o dată şi încă o dată... Un firicel 
de sânge i se prelinse din colţul gurii, iar lacrimi mari, de 
obidă, îi inundară obrajii. 

Întărâtat de rezistenţa femeii şi de aburii alcoolului, 
Bross spori intensitatea loviturilor, astfel că ea îşi pierdu 
iarăşi cunoştinţa. Se opri şi o stropi cu apă. După ce Oana 
îşi reveni, o întrebă din nou dacă era de acord să 
telefoneze. Femeia refuză. Îndârjit, spionul reluă supliciul. 
Sleită de puteri, dornică să se termine o dată totul, 
incapabilă să mai gândească, în cele din urmă acceptă. 

Spionul îi scoase căluşul apoi formă numărul pe care i-l 
spuse femeia şi îi aşeză receptorul astfel încât să poată 
vorbi dar, în acelaşi timp, să audă şi el ceea ce spunea cel 
de la capătul firului. 

— Vă rog, cu domnul Avrămuţ, spuse ea când i se 
răspunse. 

Bross era gata să întrerupă legătura dacă ar fi sesizat 
ceva suspect. 

— Domnul Avrămuţ? întrebă ea când auzi vocea lui 
Eugen. 

— Da, Oana! 


— Te rog să vii acasă, repede! 

— Dar sunt ocupat, te rog să... 

— Te aştept, vino! insistă ea îmboldită de Bross... 

— S-a întâmplat ceva? Ce-i cu tine? 

— Nu-i nimic... Dar trebuie să vii, înţelege, trebuie! mai 
adăugă tânără după o scurtă pauză, căreia încercă să-i 
confere o anumită semnificaţie. 

— Bine, am să văd ce pot să fac... 

Avrămuţ rămase descumpănit. Se întâmpla ceva cu Oana 
de vreme ce îi cerea, ca niciodată, să vină urgent acasă, 
aşa fără vreo explicaţie. Niciodată, de când erau împreună, 
nu-şi exprimase în vreun fel nemulţumirea când întârzia la 
serviciu, nu-l sâcâise, ci de fiecare dată îl aşteptase cu 
răbdare, oricât de târziu s-ar fi întors. Încercase chiar să o 
determine să nu-l mai aştepte cu masa până în crucea 
nopţii. Ca să nu-l supere, Oana, când îl auzea că vine, 
stingea lumina şi se prefăcea că doarme. lar acum... 

„Ce să se fi întâmplat?” se întreba el. Se încăpăţâna să 
se concentreze asupra datelor pe care el şi Moraru 
reuşiseră să le adune, dar gândul nu-i mai stătea la lucru. 
Sesizaseră o întrerupere a „traficului” între Darian şi 
centrală şi faptul îi alarma. Era un indiciu. Acum revedeau 
totul, încercând să descopere care era cauza. Mai mult, 
foştii membri ai asociaţiei nu mai călcau prin debitul de pe 
fosta stradă Regală. În ce-l privea pe Darian, nici măcar pe 
stradă nu mai trecuse. Ceva se schimbase şi acest fapt le 
punea răbdarea la încercare. La toate acestea se mai 
adăuga acum telefonul... 

— Ce ai, Eugen? întrebă Moraru, observând frământarea 
colegului său. 

— Asta-i, că nu ştiu! Mi-a telefonat Oana să mă duc 
urgent acasă. 

— De vreme ce... 

— Lasă sfaturile! Ştii că trebuie să mergem la şef cu 
concluziile şi uite că n-am reuşit să punem nici două idei 
cap la cap. 


— Asta cam aşa e. Dacă nu te duci, cel puţin telefonează- 
i Oanei şi lămureşte-te. 

— Ai dreptate, şi Avrămuţ formă numărul. 

Dar telefonul suna ocupat. Încercă încă o dată, dar în 
zadar. După mai bine de o jumătate de oră nu mai putu 
răbda şi se hotări să plece. Ceru permisiunea şi se 
îndreptă grăbit spre garsoniera sa. În apropiere rări paşii. 
Rememoră discuţia încercând să întrevadă un sens ascuns, 
un mesaj pe care Oana i-l transmitea. Niciodată ea nu 
folosise expresia „domnul Avrămuţ”. „Să fi fost cineva 
lângă ea? Dar cine, de nu a putut să spună motivele acelei 
insistente chemări?” 

Ar fi trebuit să se întoarcă să-şi ia pistolul, dar nu-l mai 
lăsa inima să întârzie. Apoi, cum ar fi putut să justifice 
revenirea la sediu? I se părea, totuşi, o prostie să nu ia în 
seamă avertismentul Oanei. 

Ajunse în dreptul blocului, dar nu intră în holul de la 
intrarea principală. Ştia că mai exista o scară de serviciu 
spre care dădea o uşă nefolosită din garsonieră, uşă 
mascată de un dulap. Dădu ocol blocului şi o luă pe scara 
de serviciu. Urcă încet, pentru că nicio lumină nu ardea. 
Se strădui să nu facă zgomot. Se opri în dreptul uşii. Pipăi 
uşor tăblia şi fu fericit să constate că era făcută dintr-un 
placaj foarte subţire. Scoase briceagul pe care îl purta 
permanent asupra sa, în ciuda ironiilor unor colegi, 
desfăcu lama, o fixă, ca să nu se plieze atunci când va 
întâmpină rezistenţa lemnului şi începu să desfacă tăblia 
din cadru. Mergea destul de greu. De dincolo de uşă nu 
răzbătea niciun zgomot şi chiar începuse să se întrebe 
dacă nu cumva proceda ca un puştan înfierbântat de prea 
desele lecturi cu spioni, când recepţionă o discuţie. 

— E bun coniacul ăsta, al vostru... auzi vocea groasă, 
hârâită a unui bărbat, şi apoi uşa de la bucătărie trântindu- 
se. 

Avrămuţ îşi simţi inima bătând să-i spargă pieptul. 

Nu reuşise prea mare lucru cu tăblia şi se întrebă dacă 


nu era mai bine să se întoarcă şi să ceară ajutorul 
colegilor. Renunţă. Acum înţelegea ciudăţenia apelului 
Oanei, sensul chemării şi, totodată, mesajul voalat. Cineva 
străin se folosea de iubita lui pentru a se răfui cu el. Gândi 
că dacă ar fi pătruns cu forţa sau dacă ar fi apărut însoţit, 
viaţa femeii iubite ar fi fost în pericol. 

„Cel puţin ştiu la ce să mă aştept.” Reugşi să facă o mică 
deschizătură în tăblia uşii şi să o lărgească. Broboane mari 
de sudoare i se adunaseră pe frunte şi acum se prelingeau 
în dâre fierbinţi, oprindu-i-se în sprâncenele groase, ca 
apoi să-şi continue drumul de-a lungul obrajilor. Nu avea 
timp să le şteargă. Se grăbea să termine înainte ca 
bărbatul a cărui voce o auzise să se reîntoarcă în 
bucătărie. 

In sfârşit, reuşi să desfacă o latură. Nu era însă de ajuns 
şi abia dacă putea strecura vârfurile degetelor. Nici vorbă 
să ajungă la cheia pe care o ştia în broască. Aşa că se 
apucă să taie latura orizontală, încet, cu grijă. Din când în 
când se oprea şi asculta. Se auzeau doar paşi apăsaţi, 
nervoşi. De data aceasta reuşi să desprindă mai repede 
tăblia. O împinse uşor şi privi. În holişor era întuneric şi 
asta îl avantaja. Îşi strecură braţul, atinse mânerul 
ivărului, apoi pipăi atent să dea de cheie, dar nu era la 
locul ei. Înjură înciudat în gând şi pe moment fu tentat să 
rupă bucata de placaj. Era însă mult prea periculos. 
Zgomotul l-ar fi alertat pe individ. Se apucă de tăiat, ceva 
mai grăbit, probabil şi sub impulsul gândului că Oana deja 
avea nevoie de ajutor. Desprinse mult mai repede cea de-a 
treia latură, iar la a patra treaba merse la fel de uşor. 

„Dacă mai vine ăla după coniac?” îl fulgeră un gând şi 
simţi un fior rece trecându-i prin corp. Continuă şi mai 
grăbit. Din fericire pentru el, Bross luase sticla de coniac 
din frigider. După o atât de îndelungată abstinenţă, după 
antrenamentele istovitoare şi dieta impusă de instructori, 
băutura i se părea o adevărată mană cerească. Sorbea cu 
lăcomie, deşi ştia că cei de-acolo n-ar fi fost de acord. 


Simţea totuşi nevoia unui „întăritor”, pentru că, oricât ar fi 
fost de sigur că toate decurseseră conform planului, să 
acţionezi de unul singur, pe teritoriul unui stat străin, 
pentru a realiza o misiune de lichidare a unui ofiţer de 
contraspionaj prezenta un risc uriaş. 

Numai că Bross depăşise măsura şi degustase cam prea 
mult. Nu se îmbătase, dar simţea o anume moliciune în 
braţe, în picioare. Ochii îi deveniseră cam tulburi. Chiar 
începuse să se uite altfel la femeia legată. Ce-ar fi să se 
distreze un pic cu ea? Alungă, însă gândul, zicându-şi că 
era timp şi pentru asta, altădată, în alte condiţii. Ochii îi 
reveneau, însă, fără să vrea, la coapsele prelungi care 
luceau în despicătura capotului. O dorinţă de mascul 
înfierbântat, de om obişnuit să nu-şi refuze nimic îi lovea 
tâmplele ritmic, sâcâitor, abrutizant. 

Între timp, Avrămuţ reușise să desfacă complet tăblia. 
Se strecură 
în holişor, își descheie haina, apoi se apropie tiptil de ușă. 
Își lipi urechea şi ascultă. Omul din cameră pășea ceva mai 
rar şi după călcătură părea să fie foarte voinic. Eugen nu 
se îndoia de asta. Începu să apese uşor, foarte uşor pe 
clanţă, mai ales atunci când paşii celui ce se plimba se 
auzeau mai înăbuşit. Se opri, dându-şi seama că bărbatul 
se aşezase. Cunoscând topografia camerei, îşi făcu 
socoteala că nu putea să stea decât pe pat sau în fotoliu. 
„Sau poate pe taburetul de lângă uşa din holul de la 
intrare”. Fusese tentat să nu-l ia în calcul, dar zgomotul 
paşilor care se îndepărtaseră spre acel punct îl făcuse să 
bănuie că tocmai pe taburet se aşezase. 

„Asta pe mine mă aşteaptă, deci...”, îşi zise trăgând uşor 
de uşă. Un milimetru, apoi încă unul, până zări fotoliul în 
care era legată Oana. Înţelese care era situaţia şi se 
pregătea să o deschidă mai mult, când bărbatul îşi reluă 
mişcarea prin cameră. 

— Văd că amărâtul ăla de ofiţeraş al tău nu mai vine. 
Puțin îi pasă de soarta ta... 


Eugen regreta că nu avusese inspiraţia să se înarmeze 
măcar cu un obiect din bucătărie. Când îi zări silueta în 
despicătura uşii, o deschise brusc, după care îi sări în 
spate, apucându-l strâns cu braţul drept peste gât şi 
apăsând cu genunchiul în şale. Bross nu se aşteptase să fie 
atacat din interior şi strânsoarea ofițerului îl făcu să-şi 
piardă răsuflarea. Dar numai pentru câteva clipe. Se 
antrenase temeinic şi ştia cum să scape dintr-un asemenea 
clenci. Se aplecă exact în sensul în care trăgea Eugen, 
apăsându-l la rândul său cu toată greutatea corpului, apoi, 
când simţi că acesta începea să-şi piardă echilibrul, se 
răsuci brusc în aer, astfel că, atunci când atinseră 
pământul, situaţia se inversă. 

Avrămuţ rămase surprins de viteza cu care sorții se 
schimbaseră şi înţelese că adversarul său era un luptător 
de calibru. Cu un singur lucru îl putea depăşi: rezistenţa. 
Altfel, forţa loviturilor, ca şi viteza cu care adversarul 
executa mişcările de judo îl puneau în inferioritate. Nu se 
lăsă prins, se înşuruba destul de greu. Dar se răsuci spre 
podea şi, în mişcare, îl antrena şi pe Bross, pe care îl 
aruncă spre pat, împingându-l cu talpa piciorului. Înainte 
ca Eugen să poată reveni într-o poziţie de atac, Bross 
apucă pistolul pe care îl avea în tocul de sub braţ. 

Riposta veni fulgerător. Cu o lovitură de picior ofiţerul îi 
zbură arma din mână; aceasta alunecă până la picioarele 
Oanei, ce privea uluită şi neputincioasă. Cu un efort uriaş, 
încordându-şi corpul, Bross încercă să facă un salt şi să-l 
apuce. Dar saltul se frânse în aer, pentru că, în aceeaşi 
clipă, Eugen îl lovise cu piciorul în şale. Bross căzu. Se 
rostogoli însă fără să manifeste cel mai mic semn de 
durere, de parcă ar fi fost imunizat şi, după două răsuciri 
era din nou în picioare. În mână îi strălucea lama 
pumnalului cu reflexe albăstrii. Oana înlemni. Se întreba 
dacă Avrămuţ va reuşi să scape, pentru că era destul de 
clară diferenţa de forţe. Era groaznic să-l vadă într-o atare 
primejdie, fără să poată striga după ajutor, fără să poată 


face ceva pentru a-l salva. 

Dintr-o mişcare Eugen reuşi să ia una dintre pernele de 
pe pat. Era ca şi când în faţa unei săbii s-ar fi apărat cu o 
bucată de hârtie şi Bross zâmbi satisfăcut, superior, 
gândindu-se că de acum se va juca cu viitoarea lui victimă 
aşa cum pisica se joacă cu şoarecele. Fandă scurt, părând 
că loveşte, şi Avrămuţ sări spre dreapta, apoi mimă o 
lovitură spre stânga şi fulgerător se întoarse, astfel încât 
să-l prindă fără gardă. Poate dacă n-ar fi băut atât coniac, 
Bross ar fi reuşit şi chiar în clipa aceea Avrămuţ ar fi fost 
scos din luptă... Dar mişcarea fusese prea înceată, iar 
adversarul său, mai tânăr şi ceva mai rapid, i-o luase 
înainte, astfel că lucrurile luară o altă întorsătură. Avrămuţ 
îi prinse încheietura cu ambele mâini, trase brusc şi cu 
toată forţa, obligându-l să-şi mute greutatea corpului pe un 
singur picior şi, la fel de fulgerător, îi lovi braţul. Incerca 
să-l forţeze să dea drumul cuţitului. Bross se răsuci şi 
trecu în spate, lucru ce îi permitea ca, făcând o singură 
mişcare viguroasă, să-i înjunghie pe ofiţer. 

Groaza lucea în ochii Oanei când pricepu cât de aproape 
de moarte era acum Eugen, care se lupta din răsputeri să 
îndepărteze lama ce se apropia de pieptul său. Ofiţerul era 
sufocat de braţul stâng al lui Bross, încolăcit în jurul 
gâtului. Pete negre începură să-i joace sub pleoape. 

— Mi-ai dat un recital pe cinste, securistule. Mi-ar fi 
părut rău dacă te omoram aşa, pur şi simplu, ca pe un pui 
de găină. Eşti... 

Nu apucă să-şi mai continue propoziţiunea, căci Eugen, 
slăbind pentru o clipă strânsoarea şi eliberându-şi o mână, 
lovi cu cotul braţului foarte tare în plexul relaxat al 
adversarului, care acum ţinea toasturi pentru succesul ce 
avea să vină. Ofiţerul făcu apoi o piruetă pe călcâie, se lăsă 
în jos, îl trase pe Bross către el şi fulgerător se dădu la o 
parte. Acesta căzu ca un pietroi, iar braţul, contractat ca 
un arc de forţa ce o opunea Avrămuţ, eliberat dintr-odată, 
aruncă lama cuţitului drept în mijlocul propriului piept. 


Câteva fracțiuni de secundă Bross rămase ca paralizat, 
neînţelegând prea bine ce se întâmplase. Apoi, fără ca 
măcar să-şi îndrepte corpul frânt sub impactul durerii 
care-l săgeta, se repezi cu capul înainte spre Avrămuţ şi îl 
lovi ca un berbec. Ofiţerul zbură pur şi simplu prin aer, 
descrise un arc de cerc şi se izbi puternic cu capul de tocul 
uşii. Rămase nemişcat, după un spasm scurt. Bross îl privi 
fără vlagă. Îngenunche, lăsându-şi greutatea corpului pe 
spate. Cu mâna stângă susţinea plăselele pumnalului. Nu-l 
scotea, pentru că ştia că aceasta ar fi însemnat sfârşitul. 
Deşi durerea devenea insuportabilă iar efortul de a-l 
dobori pe ofiţer îl epuizase, refuza să cedeze. Nu avea de 
gând să se recunoască înfrânt. Se răsuci pe partea dreaptă 
şi începu să se târască spre locul unde ştia că ajunsese 
pistolul în încleştarea luptei. Oana îi urmărea cu spaimă 
manevra. Şi dacă până atunci mai nutrise vreo speranţă, 
acum ea se spulberase. Avea să moară. Se revolta. Nimeni 
nu-i mai putea salva. Avrămuţ zăcea fără simţire, într-o 
poziţie nefirească. În acel moment se auzi soneria de la 
intrare. Scurt, ca apoi să se repete prelung, nervos, ca şi 
când cel de la uşă şi-ar fi pierdut răbdarea. 

Auzind soneria, Bross se grăbi să ajungă la pistol, deşi 
mişcările îi erau tot mai greoaie, tot mai lipsite de vlagă. 
De emoție şi teamă, Oana închise ochii. Bross îndreptă 
arma spre Avrămuţ. Devenit acum, la numai câţiva paşi, o 
ţintă sigură 

Dar ca să poată apuca pistolul, Bross luase mâna de pe 
plăselele pumnalului, ridicând braţul. Mişcarea, destul de 
înecata, îi produse, totuşi, o durere vecină cu leşinul. Aşa 
că, atunci când apăsă trăgaciul, ţeava pistolului tintea într- 
un alt unghi, Avrămuţ rămânând în afara loviturii. Cum 
pistolul nu mai avea acum surdina pusă, explozia răsună în 
casă cu putere. Concomitent uşa cedă sub loviturile celui 
de afară. În pragul ei se ivi, înarmat şi gata să deschidă 
focul, Moraru. Dar n-a mai fost nevoie. Bross scăpase deja 
pistolul din mână. Pe lângă lama pumnalului începuse să 


se prelingă un şuvoi de sânge. Un zvâcnet scurt şi corpul 
acestuia se chirci sub aripa morţii, Moraru îi ridică 
pleoapa şi văzu albul ochiului mare, nefiresc, cu irisul 
căzut. Luă pistolul cu o batistă, pentru a nu şterge 
amprentele, iar în locul lui puse o scrumieră, pentru ca 
scena să poată fi reconstituită cu exactitate. Abia apoi se 
îndreptă spre Oana. Tăie legăturile, îi desfăcu căluşul, o 
luă în braţe şi o întinse pe pat. Tânără plângea cu 
sughiţuri. Apoi, Moraru se apropie de Eugen. Era în 
atitudinea lui o adâncă şi deplină consternare, neştiind 
dacă trăia, dacă era rănit grav sau îşi pierduse numai 
cunoştinţa. Îşi lipi urechile de pieptul prietenului său şi 
mai mult ghici decât auzi bătăile uşoare ale inimii. Îl pipăi 
uşor şi descoperi, în cele din urmă, rana deschisă de la 
tâmplă. Înainte de a încerca să vadă cum îl poate ajuta, 
formă numărul de telefon al ofițerului de serviciu. 

Moraru sosise acolo ca urmare a unei bănuieli. Îl 
contrariase frământarea nemărturisită pe care o citise în 
ochii lui Avrămuţ. Încercase să se liniştească, dar nu 
reuşise şi, cum ajunsese acasă, îl căutase la telefon. La 
locuinţa lui nu răspundea nimeni. Atunci sunase la Oana. 
Telefonul era ocupat, la fel ca atunci când încercase şi 
Eugen. Verifică, prin centrala oraşului, de ce anume 
prezenta ocupat postul telefonic al Oanei, şi operatorul de 
la masa de control îi răspunse că receptorul era ridicat din 
furcă. Se îmbrăcă la repezeală şi trecu să-şi ia pistolul de 
la ofiţerul de serviciu. 

Când a auzit detunătura, n-a mai aşteptat şi a forţat uşa. 
Acum nu-i mai rămânea decât să acopere cadavrul lui 
Bross şi să-i dea primul ajutor lui Avrămuţ. 

Salvarea sosi curând. La câteva minute veni şi echipa de 
cercetare, formată din ofiţeri de la judiciar, medicul legist 
şi procurorul. 


cavaler fără armură 


Trecuseră câteva săptămâni de la aceste întâmplări. 
Oana fusese marcată puternic de tragismul întregii situaţii. 
Avrămuţ, se restabilise mult mai repede, dar medicii îi 
interziseseră să se întoarcă la muncă. În ciuda dorinţei de 
a reveni la birou, fusese nevoit să se supună, mai ales că 
şeful Securităţii ordonase, mai mult în glumă, subofiţerilor 
de la punctul de control să nu-l primească în unitate. Nu 
acest lucru îl deranja, ci, mai ales, sentimentul de 
vinovăţie faţă de Oana care era însărcinată şi el aflase asta 
abia după cele petrecute. Când o întrebase de ce-i 
ascunsese faptul, Oana îi răspunsese cu o demnitate 
impresionantă: _ 

— Să nu te superi, însă este problema mea. Imi doresc 
acest copil mai mult decât orice pe lume şi n-aş fi vrut să 
fie argumentul decisiv pentru a te căsători cu mine. 

Avrămuţ, în afară de pornirea inimii, n-avea nevoie de 
alte îndemnuri sau consideraţii filosofice. Nu mai aşteptă, 
aşa cum îl sfătuise maiorul Uşurelu, şi după ce purtă o 
discuţie lungă şi sinceră cu şeful Securităţii, întocmai 
formele de căsătorie. 

Deşi ar fi vrut să se desfăşoare totul cât mai discret, la 
Casa căsătoriilor îl aştepta o mulţime de prieteni. Vasile 
Moraru îi zâmbi complice şi Avrămuţ înţelese că el fusese 
cel care dăduse totul în vileag. Soţia lui Vasile, la fel de 
îmbujorată, o ţinea lângă ea pe Oana, cu un gest ocrotitor. 

Oana se îmbrăcase într-o rochie bleu, uşor strânsă în 


talie, care îi sublinia şi mai bine silueta înaltă, gâtul lung şi 
delicat, ovalul perfect al feţei, pe care străluceau, ca două 
stele enigmatice, ochii. Părul, ca mătasea porumbului copt, 
îi cădea în plete bogate pe umeri. Nu-l vedea decât pe 
Eugen. Nu-l căuta cu privirea decât pe bărbatul iubit şi 
amândoi aveau impresia că abia acum se descoperă. 
Avrămuţ îi prinse braţul cu gingăşie şi o conduse spre 
ofiţerul Stării civile. Sala încăpătoare se umplu imediat. 
Ceremonia se termină cu un foarte tineresc şi puternic 
„Mulţi ani trăiască!”. Bărbatul între două vârste, pe 
costumul căruia, în diagonală, trecea eşarfa tricoloră, 
cântă şi el alături de tineri. Era în explozia lor ceva 
molipsitor dacă până şi Uşurelu nu se putu stăpâni să nu 
remarce că mireasa e mult mai frumoasă şi mai simpatică 
decât îşi închipuise el. 

— Ştii pentru ce, Uşurelule? îl întrebă zâmbind cu 
înţeles colonelul. Pentru că te-ai obişnuit să te uiţi mai 
mult la hârtiile din dosare şi mai puţin la oameni. Vezi, 
poate tragi şi tu nişte concluzii... 

— Fiindcă veni vorba tovarăşe colonel, nu se mai putu 
stăpâni Uşurelu, oare nu există vreo legătură între... şi 
arătă cu capul spre Oana. 

— Ascultă Uşurelule! colonelul sublimase, cu o anumită 
intonaţie, numele. Abţine-te de la deducţii forţate, pentru 
că nu este cazul. Mâine vino la mine să discutăm despre 
exagerările tale... 

Colonelul ar fi vrut să continue, dar fusese luat de valul 
de tineri. 

A doua zi dimineaţa, Avrămuţ şi soţia lui au plecat 
pentru câteva zile la Braşov. Mulţi dintre prietenii cu care 
petrecuseră până în zori îi însoţiseră la gară. 

— Să vii repede! îi spuse Moraru, şi-l îmbrăţişă, jenat 
parcă de efuziunea lui. Ar fi vrut, el şi soţia, să plece 
împreună cu tinerii căsătoriţi, dar acum greul muncii îi 
revenea lui. 


Cazul celui care încercase să-i ucidă pe Avrămuţ îl 
obseda. Se stabilise cu exactitate că actele găsite asupra 
atentatorului erau false şi că armele erau de fabricaţie 
străină. Individul nu figura nici în evidenţele organelor de 
securitate şi nici în cele ale miliției. Tatuajul de sub braţul 
stâng atesta faptul că făcuse parte din trupele SS, dar nu 
se găsise, deocamdată, răspuns la numeroasele întrebări, 
între care esenţiale erau cele legate de locul de unde 
venea, pe unde pătrunsese în ţară şi mai ales pentru ce 
anume făcuse atâta drum. Unii încercau chiar să pună la 
îndoială mărturia Oanei. 

Moraru reluase cercetările şi, după îndelungi căutări, 
descoperi hotelul în care individul locuise mai bine de o 
săptămână. Printre cele câteva obiecte rămase în cameră 
era şi un bilet de tren pe ruta Timişoara-Bucureşti, a cărui 
dată de emitere coincidea cu ziua în care fusese cazat. Cei 
din personalul hotelului nu cunoşteau prea multe despre 
străin. Nu vorbise cu nimeni, nu primise vizita nimănui. De 
altfel, ieşise destul de rar din cameră. Plata o efectuase 
pentru două săptămâni. Când n-a mai apărut, s-a presupus 
că a plecat cu treburi prin regiune. 

La graniţă nu fusese semnalat. Cu sprijinul unui lucrător 
de miliţie, specialist în probleme de contrabandă, Moraru 
începu cercetări şi în direcţia aceasta. Îşi făcuse următorul 
raţionament: „Dacă a pătruns în ţară pe unul din canalele 
vechilor contrabandişti, este imposibil să nu fi lăsat o 
urmă”. 

După câteva încercări infructuoase în zonă, poposiră 
într-unul din satele de pe marginea Dunării. Aici trăia un 
bătrânel care colindase de mic mările, ocupându-se cu de 
toate. Îndeosebi, în perioada dintre cele două războaie 
mondiale se îndeletnicise cu contrabanda. Acum îşi vedea 
de nepoti şi de un petic de vie pe care îl îngrijea ca pe 
ochii din cap. Se zvonea că în câte o noapte mai pleca să-şi 
vadă o fostă ibovnică, dincolo de apă, cu care avea un 
copil. Dar erau simple vorbe, fiindcă nimeni nu izbutise să- 


l vadă plecând sau venind. 

Ştefan Marinaru, cum era cunoscut în sat bătrânul, îi 
privi cercetător, cu ochii unui vulpoi care ştie să 
cântărească şi sufletul din om. Îi ascultă atent, după care îi 
invită în casa mare, răcoroasă, care mirosea a sulfină şi a 
ulei de candelă, şi le turnă dintr-o sticlă ţuică tare şi rece 
de-ţi lua gura foc. 

La început bătrânul rămase pe gânduri câteva clipe, dar, 
în cele din urmă, spuse cu glas liniştit, egal: 

— Una este să aduci un pachet de ţigări şi alta de ce mă 
întrebaţi dumneavoastră. Înţeleg. Nu ştiu nimic, dar într-o 
săptămână voi afla. Vin eu şi vă anunţ. 

Moraru plecă şi primi asigurări că bătrânul „lup de 
Dunăre”, care ajutase nu o dată autorităţile să pună capăt 
traficului cu monede de aur sau cu obiecte de artă, se va 
tine de cuvânt. Şi avu ocazia să se convingă de adevărul 
spuselor colegului său. A treia zi, bătrânul era la poarta 
unităţii. li aştepta. 

— Aţi avut dreptate. Acum mai mult de trei săptămâni, 
doi sârbi au trecut Dunărea un bărbat. Atât. L-au lăsat 
numai aici, fără să ia legătura cu nimeni. Pentru asta au 
primit o sumă mare în dolari. Unul dintre ei şi-a arvunit 
chiar o casă. 

— Cum arăta omul acela? 

Bătrânul îl descrise destul de exact pe Bross. 

— Pot să te întreb de unde ştii toate acestea? 

— Mata mă poţi întreba, dar eu n-am să-ţi răspund. Este 
o lege nescrisă a noastră... 

— Înţeleg, spuse Moraru, mulţumindu-i încă o dată 
bătrânului. 

Poate nu era prea „ortodoxă” poziţia lui, dar ceea ce-l 
interesa acum era eficienţa acţiunii şi nu-şi putea îngădui 
de dragul unor posibile bănuieli să nu aibă încredere în 
oameni. Tocmai acea încredere care se clădeşte din 
existenţa noastră de oameni, din fiecare realizare, curat, 
fără  ascunzişuri, izvorâtă dintr-o dreaptă măsură a 


lucrurilor. 

Moraru nu se mulţumi numai cu cele aflate de la fostul 
contrabandist. Refăcând traseul posibil al lui Bross, i-a 
interogat pe toţi cei care gândise el că-l văzuseră: pe 
casiera de la gară, pe conductorul de tren. A stat de vorbă 
chiar şi cu funcţionarul de la informaţii care-şi amintea că 
cel descris l-a întrebat câtă întârziere are acceleratul de 
Bucureşti. Acum se convinsese că cele aflate de la Ştefan 
Marinaru erau adevărate. Dar îl interesa mai mult decât 
orice mobilul încercării de asasinat. 

Aceeaşi întrebare şi-o punea şi locotenentul Oancea. Ar 
fi vrut să lucreze în acest caz, dar şeful securităţii îi 
stabilise o sarcină la fel de grea: descoperirea eventualelor 
conexiuni ale asociaţiei secrete în ţară. În dosarul pe care 
colonelul i-l pusese în braţe erau câteva informaţii adunate 
de Avrămuţ, date scoase din vechile dosare ale Siguranţei, 
declaraţii ale unor foşti membri ai asociaţiei. Dar toate 
acestea se refereau doar la fapte din trecut. 

Studiase şi restudiase fiecare informaţie şi rămăsese cu 
impresia că cei mai mulţi oameni din epoca noastră refuză 
tot ce aminteşte de ritualistica şi procedeele Evului mediu. 
Dar nu putea fi ignorată posibilitatea ca totuşi anumiţi 
indivizi să fie racolaţi la activităţi potrivnice noilor 
rânduieli din România. 

Intrând în impas, Oancea nu mai ştia încotro să-şi 
îndrepte atenţia. 

Şi tot reflectând la necazurile pe care le avea, parcă-l 
auzea pe Moraru ironizându-l: „Ai început să pescuieşti 
plevuşcă, puiule! Altceva trebuie să cauţi tu, nişte gulere 
albe, nişte inşi care se caţără, se adăpostesc şi «macină» la 
adăpostul funcţiei”. 

„Asta-i pista”, îşi zise Oancea. Avea deja câteva 
elemente privitoare la fiul unui fost membru al asociaţiei 
secrete care terminase doar cu câţiva ani în urmă 
Facultatea de ştiinţe economice şi fusese propus pentru 
funcţia de director adjunct al unei firme de comerţ 


exterior, instituţie subordonată celei în care lucra Pavel 
Darian. Datele la care ajunsese în urma cercetărilor erau 
revelatoare. După absolvirea facultăţii, tânărul economist 
fusese repartizat undeva prin Moldova, dar nu se 
prezentase la post, aranjându-se în Capitală. Oancea izbuti 
destul de greu să aşeze lucrurile într-o anumită ordine, dar 
nu reuşi să stabilească unde să caute în continuare. 

— Nea Vasile, nici nu-ți închipui ce... îl întâmpină 
Oancea pe Moraru, când acesta intră în birou. 

— Uite ce e, nu mă băga în treburile tale! Consultă-te cu 
şeful, nu cu mine... 

— Da, dar tovarăşul... 

— A venit, n-avea grijă! A mirosit că ai nevoie de ajutor. 
Apare el imediat... 


Avrămuţ analiză totul cu atenţie împreună cu 
locotenentul şi stabili ce anume trebuie făcut, mai ales în 
legătură cu scoaterea din ţară a unor informaţii şi date cu 
caracter secret. Apoi, îşi văzură fiecare de treburi. Oancea 
era mai tot timpul plecat. Doar când şi când mai dădea 
câte un telefon. Eugen îl scutise de orice alte sarcini. Era 
prima lui misiune cu caracter independent şi îi tremura 
încă sufletul la gândul că tânărul lui subordonat ar putea 
face iar vreo boacănă. La încrederea pe care i-o acordase 
contribuise şi Moraru, atunci când îl îndemnase să-l ajute, 
să depăşească stadiul de „ipistat”, cum le spuneau ei celor 
care-şi consumau timpul învârtind hârtiile prin birouri. 

După vreo săptămână, Avrămuţ se pomeni cu Oancea 
intrându-i în birou val-vârtej. 

— Haide, descarcă-ţi sacul! îl încuraja Eugen. 

— Simion Sotireanu, omul despre care vă raportam, a 
primit de curând o comunicare pe adresa instituţiei... şi se 
opri, dornic să savureze efectul spuselor sale. 

— Ce comunicare? 

— Din partea băncii unde are depozitul. 

— Ce vorbeşti? 


— Uitaţi fotocopia. Şi îi întinse documentul. 

— Cum ai intrat în... 

— Simplu. N-am încălcat legea. Comunicarea a venit pe 
adresa instituţiei şi funcţionarul de la documente secrete 
m-a anunţat... - 

— Bravo! S-a confirmat, deci, ipoteza ta. Întocmeşte 
raportul... 

— L-am şi întocmit... 

— Când? 

— Ieri după-amiază. Era linişte aici, în birou... 

Când termină studiul raportului, Avrămuţ reluă discuţia: 

— Uite, cu toate sunt de acord, numai cu arestarea lui 
Sotireanu, nu. Este prematură. Sunt convins că prin el vom 
ajunge şi la alte filiere. Vom încheia socotelile când vom 
avea totul în mână. 

Pe colonelul Huant, întârzierea comunicării pe care o 
aştepta îl puse pe gânduri. Fiind presat de subdirectorul 
agenţiei, începu mai întâi să ticluiască tot felul de 
explicaţii ca până la urmă să recunoască că misiunea 
eşuase lamentabil, în ciuda speranţelor pe care şi le 
făcuse. 

Huant devenise un fel de „ciumat”. Numai că nu era el 
omul care să cedeze în faţa greutăților, să se dea bătut cu 
una, cu două. Se străduia din răsputeri să găsească o cale 
de a ieşi din încurcătură, pentru că nu putea să lase să-i 
scape norocul din mână acum, la sfârşitul carierei. De 
aceea începu să-şi pregătească cu grijă plecarea spre 
România. Singura problemă asupra căreia nu se decisese 
încă era dacă să folosească sau nu calea diplomatică. 
Lucrul acesta nu depindea numai de el, chestiunea urmând 
să fie discutată în consiliul de conducere. Oricum ar fi fost, 
era decis să plece. Evident că ar fi preferat calea 
diplomatică, pentru că i-ar fi asigurat, în caz de 
descoperire, imunitatea, cu toate că nu se gândea că va 
cădea. Era un optimist incorigibil. li plăcea să se ştie 
aureolat, iar cea mai mică aluzie la un eşec îl îngrozea. 


Căderea lui Bross nu-l afectase prea mult, tocmai fiindcă, 
din modul în care fusese organizată misiunea, nu se putea 
face nicio legătură cu serviciul lor de spionaj. La concluzia 
aceasta ajunseseră şi ceilalţi din centrală. Oricum se luase 
măsura ca cineva să meargă la faţa locului, să controleze 
reţeaua şi, mai ales, schimbarea unor direcţii de muncă. Îşi 
dădea şi el foarte bine seama că menţinerea în activitate a 
unui agent, chiar numai bănuit, cum era Darian, putea 
aduce mari prejudicii. Trebuiau găsiţi alţi oameni, noi 
mijloace de legătură, iar Huant ştia unde să le caute. 

Se puse serios pe treabă, zăbovind asupra fiecărui 
detaliu. Era convins că multe dintre eşecurile suferite de 
agenţi de valoare, de aşi ai spionajului, se datorau tocmai 
amănuntelor pe care le ignoraseră. Se întrebase de 
nenumărate ori ce anume provocase eşecul misiunii lui 
Bross.. Revăzu fiecare dintre elementele „scenariului” şi 
găsi totul fără cusur. „Poate n-am ales noi persoana 
potrivită”, zise în cele din urmă, după ce reciti portretul 
psihologic întocmit de specialiştii din compartimentul de 
resort. Una dintre eminentele cenuşii ale centralei 
sublimase tendinţa lui Bross de a se considera imbatabil, o 
anumită înclinaţie spre lăcomie, mai ales când era vorba 
de băutură şi femei. „Ei, cine ştie ce s-a întâmplat 
acolo...!” 


se face lumină! 


Însemnările personale, cu caracter memorialistic sau nu, 
au adesea soarta caselor. Ele există alături de noi fără ca 
de multe ori să le acordăm vreo atenţie, fără să sesizăm ce 
rol pot juca în viaţa noastră. Abia când încercăm să le 
descifrăm, ne dăm seama ce miopi am fost când n-am 


apreciat cum se cuvine aceste mărturii. 

La asta medita Eugen Avrămuţ citind însemnările 
bătrânului Cârjaliu. 

Fiica acestuia, în urma discuţiei cu ofiţerul, începuse să 
caute cu mai mare asiduitate, metodic şi tenace. Tot 
umblând prin casă, îşi aminti la un moment dat că îl văzuse 
în câteva rânduri pe tatăl ei aranjând burlanul unui godin 
din camera mică. În locul godinului se construise o sobă de 
teracotă; peisajul familiar schimbându-se, uitase 
amănuntul. Acum însă, cu ajutorul soțului, a desfăcut coşul 
şi în locul unde acesta se încastra în zid a descoperit o 
ascunzătoare în care se găsea o cutie metalică de formă 
cilindrică. Era protejată de o placă tot din fier, pe care 
erau fixate două cărămizi înnegrite de fum. 

Cu primul avion veniră amândoi la Bucureşti. De la 
aeroport la Avrămuţ şi de aici la colonel în cea mai mare 
viteză. 

Bătrânul  Cârjaliu adâncise ancheta, notase totul, 
revăzând, controlând, fără să-și precupeţească sănătatea. 
Era uimitor de câtă forță şi tărie morală dăduse dovadă. 
Nopti întregi îl urmărise pe Darian, iar ziua muncise 
conducând trenul. 

„Teribil de dârz, bătrânul !” își zise Eugen, mai ales când 
dădu şi peste nota în care erau contabilizate sumele 
delapidate de Darian de la „Ajutorul roșu”. Dar lucrul cel 
mai zguduitor era lista membrilor de partid arestaţi ca 
urmare a activităţii trădătorului. „Despre aceștia ştiu 
precis, deşi s-ar putea să fie mult mai mulţi”, nota la sfârșit 
bătrânul, cu scrisul său mare, apăsat. 

Întocmi sinteza documentelor studiate, le fotocopie, 
opisă dosarul, îl sigilă, punându-l într-un plic, după care se 
prezentă la şeful Securităţii. 

— De acord, Avrămuţ, cu propunerile. Dar vreau să 
discutăm mai pe larg. Deocamdată nu sunt convins că 
pasărea o să stea pe creanga pe care ai aşezat-o 
dumneata. 


n 

— N-am aşezat-o eu, ci stă singură. Darian este liniştit 
acum, dar continuă să strângă date cu caracter secret, 
chiar dacă nu le transmite. O va face la vremea respectivă. 

— Speri să le găseşti asupra lui? 

— Mai încape vorbă? 

— Visul de aur al oricărui ofiţer de contraspionaj... Şi 
mai departe? 

— Centrala, mai ales după eşecul ucigaşului, va lua 
măsuri de verificare a reţelei şi o să schimbe câte ceva. 
Darian este un agent de calibru, bine plasat, priceput. Dar 
a intrat în atenţia noastră şi ei cunosc acum acest lucru. 
Nu sunt atât de naivi încât să ignore pericolul. De aceea 
cred că o să ne lase ocupați cu Darian, în timp ce ei vor 
pune la punct o altă reţea, oprind numai pe acei agenţi 
care sunt în afara oricăror bănuieli. Au avut grijă să 
stabilească şi o rezervă. Numai că pe unii îi ştim şi noi. 

— Te referi la cei identificaţi de Oancea? 

— Da. E ceva, dar n-o să ne limităm la asta. 

— Bine, bătrâne, îi spuse colonelul, care folosea doar 
când era foarte mulţumit acest apelativ. Avrămuţ zâmbi. Şi 
cu emisarul cum socoteşti că va fi? mai întrebă colonelul. 

— Dacă aş fi în locul lui... 

— Dar nu eşti şi nici nu poţi fi. Aşa că... 

— Mă gândesc că din nou va folosi un canal clandestin 
pentru a intra în ţară. 

— „Punctele tari” pe care deja le au? 

— Nu, fiindcă ar cădea drept în gura lupului. 

— Îmi place că nu te pripeşti. În altă ordine de idei, cum 
merge căsătoria? 

— Excelent. Abia aşteptăm concediul. 

— Ai să pleci după finalizarea acțiunii.. Star”. Mai 
devreme, în niciun caz. 


Oancea îşi consacrase întregul timp studierii celor care 
formau cercul asociaţiei secrete. „Ai grijă să nu scapi 
momentul vreunui posibil contact al acestora cu cineva din 


afară”, îi atrăsese atenţia Eugen şi tânărul locotenent nu 
mai avea pic de linişte. 

La rândul său Avrămuţ studia, cum nu făcuse niciodată, 
mica publicitate din ziare şi, mai ales, rubrica de închirieri. 

— Ce faci, Eugen, nu cumva vrei să te muţi? nu-l slăbea 
Moraru. 

— Nu, omule! Caut doar o gazdă mai convenabilă pentru 
altcineva. 

Bănuia că emisarul, o dată intrat în ţară, se va stabili 
undeva, fără să ia legătura cu cei pe care urma să-i 
contacteze. Era aproape convins că nu va căuta adăpost la 
un hotel. Cei cu preocupări de acest fel evită, în general, 
locurile unde trebuie să prezinte un act de identitate. 

Avrămuţ nu excludea, însă, şi posibilitatea ca străinul să 
tragă la una dintre legăturile mai vechi, necunoscută încă 
ofiţerilor de securitate. De aceea, îl tot presa pe Oancea. 

— Să ştii că străinul a şi intrat în ţară! îi spuse, pe un 
ton ce nu admitea contrazicere, Moraru, într-una din zile. 
Anunţ n-a dat, dar uite că avem o comunicare foarte 
urgentă. Îţi aminteşti de bătrânul marinar care ne-a dat 
„recitalul” de conspirativitate? M-a căutat astăzi la poartă. 

— El? 

— Da, chiar el. De unde ştii că lucrez aici, la Bucureşti, 
că doar nu ţi-am spus nimic? l-am întrebat. „Nu mi-ai spus 
mata, dar ochii ăştia ai mei au văzut multe. Apoi, te-am 
mirosit eu că nu eşti de la miliţie, iar aerul matale de 
bucureştean se simţea de la o poştă...”, mi-a răspuns 
zâmbind. Da, dar pentru cine ştie să miroase, am încercat 
eu să glumesc. „Să lăsăm glumele, că pentru altceva am 
venit eu...” Şi ce crezi, Eugen, că-mi spune? 

— Fierbe-mă, fierbe-mă, Vasile, că o să iasă o supă deo 
să ne doară burta pe amândoi. 

— Lasă că nu-ţi strică nici ţie puţină... glumi Moraru, 
apoi reluă: Bătrânul marinar, fost contrabandist şi atât de 
plin de surprize, mi-a comunicat că cei doi care l-au trecut 
pe omul nostru — ştii tu care — au mai trecut unul. Cel 


care arvunise casa a şi cumpărat-o şi, ceea ce este şi mai 
important, au stabilit să-l aştepte pentru a-l duce înapoi. 

— Te rog să repeti totul, dar rar de tot. 

Şi Moraru repetă cuvânt cu cuvânt cele spuse. 

— Ai o descriere a acestui „intrus”? 

— Am. Bătrânul are calităţi deosebite în această 
privinţă. lată aici portretul, şi îi întinse o foaie de hârtie. 

— Du-te la identikit şi fă-mi un portret-robot după ea. 

— Am avut eu grijă, colega, şi scoase portretul din 
dosarul din care dăduse la iveală mai înainte şi hârtia cu 
descrierea. 

— Îţi spuneam eu că mă fierbi şi nu merit asta, frăţioare. 

— Doar atât cât trebuie, colega, nu te speria... Acum 
suntem chit. Ştii doar că aveam nişte datorii la tine. 

Avrămuţ nu-i mai răspunse, se ridică de la birou, îl lovi 
uşor cu palma peste umeri, luând cele două hârtii şi începu 
să le studieze. „Unde l-am mai văzut eu, oare, pe individul 
acesta?” se întreba, fiindcă desenul figurii, forma ochilor, 
tăietura gurii şi expresia îi erau cunoscute. 

— Ştiu la ce te gândeşti, Eugene. Am impresia că este 
omul despre care am citit în dosarul acela vechi, întocmit 
de răposatul tău socru... 

— Asta-i! Hai să verificăm! 

După o jumătate de oră se întoarseră cu dosarul din care 
scoaseră fotografia tânărului căpitan Huant. Asemănarea 
era frapantă. 

— Informaţia este de o valoare inestimabilă. Mă întreb 
ce ne făceam dacă bătrânul n-ar fi venit din proprie 
iniţiativă să ne spună. Oare nu... 

— Nu, Eugene, nu este cazul să-mi fac autocritica. Cu 
bătrânul, dacă vrei părerea mea, ar fi bine să mai stăm de 
vorbă, poate mai învăţăm câte ceva... 


Ipoteza cu privire la închirierea unei camere prin 
intermediul „Micii publicităţi” nu se adeverise. Fuseseră 
întreprinse măsuri de verificare la mai multe adrese, dar 


nicăieri nu apăruse vreo persoană care să semene cu 
Huant. Deşi aria investigaţiilor fusese extinsă, nu se 
ajunsese la niciun rezultat. Avrămuţ reluă dosarul cel vechi 
să vadă dacă nu cumva poate exploata anumite elemente 
din el. În afara lui Pavel Darian, mai erau consemnate alte 
patru persoane care fuseseră contactate de Huant în 
vremea cât făcuse parte din Comisia aliată de armistițiu. 
Primul era un fost politician care locuia împreună cu soţia, 
acum paralizată, într-o căsuţă modestă, undeva pe lângă 
Cişmigiu. El însuşi avea o sănătate şubredă şi ca atare era 
inapt pentru activitate conspirativă. Cel de-al doilea, un 
fost ofiţer de stat-major, lucra în comerţ. Atribuţiile lui de 
serviciu îi permiteau o mare libertate de mişcare, iar 
apartamentul pe care îl ocupa în apropierea Pieţii 
Dorobanţi era destul de încăpător pentru a primi vizitatori. 
Fostul ofiţer menţionase în autobiografia pe care o 
depusese la serviciul de personal că, în perioada cât 
funcţionase la Comisia aliată de armistițiu, îndeplinise, 
pentru un timp, funcţia de translator de limbă engleză şi 
franceză în probleme militare, luând parte la negocieri cu 
puterile aliate. Niciodată nu avusese însă contacte 
compromiţătoare iar viaţa sa şi a familiei era departe de 
orice suspiciune. 

Cel de-al treilea personaj era o femeie. Destul de 
frumoasă cândva şi, mai ales, bogată. Acum trăia din mici 
expediente, dar nu rezulta că la ea s-ar putea ascunde 
Huant. În ce-l privea pe cel de-al patrulea, fostul poliţist 
notase că se întâlnise într-o singura ocazie cu Huant, într-o 
seară, la Clubul diplomaților străini, unde luaseră masa 
împreună cu un fost acţionar la „Steaua Română”. I se 
indicau numele şi domiciliul posibil: Câmpina, strada 
Sondelor, numărul 17. 


„Am intuiţia că acesta este omul”, îşi zise Avrămuţ. lar 
Moraru, plecat în grabă la Câmpina, îi transmise după 
numai câteva ore următorul mesaj: „Persoana care te 


interesează soseşte cu RATA de douăsprezece la Filaret”. 
Avrămuţ se uită la ceas. Era unsprezece şi jumătate. Se 
duse urgent la colonel şi solicită o maşină. 

— De unde, Eugene? îl întrebă, dând din umeri, şeful 
Securităţii. Ştii doar că toţi şoferii sunt la trageri 

— Aprobaţi-mi să iau eu una. 

— Bine. Dă-i drumu’ repede şi ţine-mă la curent cu 
situaţia! 

— Am înţeles! răspunse Avrămuţ, ieşind grăbit pe uşă. 

Îl luă şi pe Oancea şi coborâră la garaj. După câteva 
minute maşina demara scurt, în susul străzii, spre 
autogara Filaret. 

Parcară maşina în partea opusă autogării, la umbra 
copacilor părculeţului. Autobuzul de Câmpina tocmai 
sosise şi primii călători coborau, îndreptându-se apoi spre 
ieşire. Îl zăriră pe Moraru prin geamul prăfuit din spate. 
Vasile făcu un semn discret spre un bărbat care tocmai se 
ridicase. Individul reapăru printre primii călători. Avrămuţ 
îl recunoscu imediat. Îi aprecie agerimea ce i se citea în 
priviri. Îşi aminti de aprecierile din rapoartele fostului 
poliţist, în care acesta sesiza tocmai o anume nepăsare 
faţă de posibilul urmăritor. Între timp, Huant avansase nu 
numai în grad, ci avea şi mult mai multă experienţă. El 
aprecia exact condiţiile în care avea de îndeplinit noua 
misiune. 

Nu se grăbea. Zăbovi în faţa autogării până nu mai 
rămase aproape nimeni. Abia apoi trecu strada spre staţia 
de tramvai. Mergea ca orice om lipsit de griji, care se 
bucură de ziua frumoasă. Zărind tramvaiul ce se apropia 
de staţie, iuți pasul. Se sui la clasa a doua, dar cobori 
îndată ce tramvaiul se puse în mişcare. Era aproape 
imposibil ca cineva să se poată apropia de el neobservat, 
să-l „pipăie”. Cu cel de-al şaselea simţ, spionul versat care 
era Huant l-ar fi reperat. De aceea, ofiţerii români se 
hotărâră să nu rişte. Moraru înţelese că avea de-a face cu 
un adversar de calibru şi, pe o rută puţin ocolită, se 


alăturase celorlalţi doi. 

— Ce facem, Eugene? întrebă el nerăbdător. 

— Eu mă reped cu maşina şi îl urc pe Oancea în primul 
tramvai care vine. Tu rămâi şi vezi ce manevre mai face. 
Dacă va proceda cum bănuiesc eu, aşteptăm tramvaiul în 
Piaţa Unirii. 

Avrămuţ porni motorul, în vreme ce locotenentul abia 
avu vreme să deschidă portiera şi să se arunce în scaun. 
Ocoli scurt spre şoseaua Viilor, după care pătrunse pe 
strada Mitropolit Veniamin Costache. Când ajunse în 
capătul străzii, spre Cuţitul de Argint, maşina derapă pe 
piatra cubică abia udată de cisterna salubrităţii, ducându- 
se ca o sanie până în sensul opus. Tramvaiul opri la numai 
câţiva centimetri de autoturism, altfel ar fi îndoit destul de 
serios caroseria maşinii. Vatmanul, furios, îl apostrofă, dar 
ofiţerul nu-i răspunse privindu-l cu un aer absent. Abia 
când îl văzu pe Oancea urcat în vagon, demară scurt şi 
plecă. 

O coti la stânga, într-o fundătură, aşteptă să treacă 
tramvaiul, pentru a nu da de bănuit străinului şi continuă 
drumul atunci când socoti că orice pericol trecuse. Huant 
nu mai era în staţie, iar pe Moraru îl zări în colţul parcului 
din faţa autogării, aşteptându-l. Pricepu ca lucrurile se 
petrecuseră aşa cum bănuise. 

— Să ştii că e nemaipomenit tipul! S-a urcat primul în 
tramvai, apoi a coborât. 

— Dacă Oancea făcea greşeala să coboare după el... 

— Nici nu ştii ce frică mi-a fost... Noroc că băiatul ăsta... 

Între timp, maşina străbătu cu viteză bulevardul 
Mărăşeşti, viră pe Calea Şerban Vodă şi, după câteva 
minute, o luă pe Bibescu Vodă, ieşind chiar în apropierea 
staţiei de tramvai. 

— Cunoşti oraşul, văd, foarte bine, îi zise Moraru, 
căutând din ochi tramvaiul. 

— Într-o seară, când ai timp, să ţi-l arăt, poate-l înveţi şi 
tu, că doar Capitala nu-i farfuria ta de Giurgiu, în jurul 


căreia te învârţi de ameţeşti. 

— Las-o mai moale. Uite tramvaiul! 

— De unde ştii că-i al nostru? 

— Am luat numărul vagonului, colega. 

— Joacă-l la Loto, poate te pricopseşti... 

Huant nu cobori. Deci totul rămânea pe mâna lui 
Oancea. lar acesta reuşi să se descurce de minune, deşi se 
confrunta cu unul dintre cei mai abili adversari. Se ţinuse 
scai de Huant, până la Gara de Nord. Îl văzuse intrând 
într-unul din blocurile vechi de pe strada Witing. Primul 
impuls fusese să-l urmeze. Se stăpâni şi, când îl revăzu 
ieşind, înţelese că reuşise să scape de capcana întinsă 
eventualului urmăritor. Sesiză că omul era ceva mai 
relaxat, dar nu renunţase să se verifice din când în când. 
În restaurantul-grădină din capătul străzii se aşeză la o 
masă şi ceru o halbă cu bere şi o gustare. Deschise ziarul 
pe care îl scosese din buzunarul hainei, dar Oancea nu se 
lăsa înşelat. Ştia că o mică gaură făcută pe fiecare pagină 
îi permitea să supravegheze neobservat tot ce se petrecea 
în jur. De aceea se mulţumi să-l privească de la distanţă. 
Abia când îl zări în stradă, ieşi şi el din restaurant. Spionul 
se îndreptă spre blocurile de peste drum de magazinul 
„Sora”. Oancea îşi aminti că pe acolo locuia Sotireanu. 
Rămase mai departe să supravegheze intrarea în bloc şi 
telefonă la serviciu. 

— Ce fac? întrebă Oancea la sfârşitul discuţiei. 

— Stai pe loc. O să vină Moraru să te schimbe. 

Huant nu părăsi locuinţa în care îşi găsise adăpost. Aşa 
că veghea celor trei lucrători de securitate continuă şi 
peste noapte. Abia a doua zi, către prânz, spionul reapăru. 
Pentru deplasări, folosea automobilul lui Sotireanu, un 
Wartburg în bună stare, cu care începu să cutreiere oraşul. 
Conducea cu pricepere. Viteza cu care se strecura printre 
celelalte autovehicule vădea obişnuinţa de a mânui 
volanul. De câteva ori reuşi să se rupă de urmăritorii săi, 
spre disperarea lui Moraru, care se socotea un as al 


volanului. În ciuda iscusinţei spionului, se stabiliră cu 
exactitate toate itinerariile urmate. Abordase lucrători din 
cele mai diferite domenii ale economiei naţionale. Mai toţi 
erau tineri, oameni de perspectivă, apreciaţi pentru 
rezultatele muncii lor, pentru succesele obţinute. 

Huant lucra metodic. Nu se apropia niciodată de 
„obiectiv” până nu tatona terenul. Aproape de fiecare, dată 
realiza contactul, folosindu-se de un argument forte, 
concretizat în bani, bijuterii sau promisiunea deschiderii 
unor conturi. După întâlnirea în cadrul căreia viitorul 
agent îşi exprima acordul să furnizeze informaţii, mai 
urmau una sau două întâlniri, cu prilejul cărora li se făcea 
un scurt instructaj; cum să culeagă informaţiile astfel încât 
să nu stârnească suspiciuni, cum să le transmită etc. 


Întâlnirile erau atât de scurte, încât cei trei ofiţeri se 
întrebau dacă nu cumva sunt plimbaţi pe rute înşelătoare. 

— E limpede că oamenii susceptibili să-l ajute au fost 
studiaţi mai înainte, mai toţi au făcut deplasări în 
străinătate, dar nu-mi dau seama dacă întâlnirile cu ei sunt 
şi contacte de instructaj, spuse nemulţumit colonelul. 

— Tovarăşe colonel, continuă Avrămuţ expunerea, am 
studiat patru din cazurile de contactare efectuate de 
Huant. Aş putea spune că le-am pus pe diagramă. Prima 
întâlnire, scurtă, de 30—40 de minute, desfăşurată la un 
bar de zi, destul de central şi de aglomerat. Se pare că cel 
cu care s-a întâlnit era deja avizat. Cea de-a doua a fost la 
un alt restaurant, seara. Masă bogată, vinuri alese, un mic 
dar foarte deosebit cadou — o pereche de butoni de aur, 
un ceas elveţian, un stilou şi cam atât. La cea de-a treia 
întâlnire, lucrurile se complică. De obicei am în vedere trei 
situaţii. Întâlnirea are loc ele această dată la domiciliul 
celui recrutat. Este, de regulă, mult mai îndelungată şi pot 
spune că se desfăşoară fără măcar să se consume un dram 
de alcool... 

— Cum ai stabilit toate astea? 


— Simplu. Plecând de la inginerul Liviu Gheorghianid, 
Huant a fost implicat într-un accident auto. Ofiţerul de 
miliţie care a cercetat cazul l-a pus să sufle în fiolă. Nimic. 
Era cât pe-aci să ne dăm de gol. Ofiţerului i s-a părut ceva 
suspect la permisul de conducere şi voia să-l reţină. Sunt 
convins că era fals şi... 

— ...Cum ai rezolvat? De ce nu mi-ai raportat până 
acum? 

— Incidentul a avut loc alaltăieri, iar dumneavoastră aţi 
fost plecat. Am telefonat urgent prietenului meu Axinte, 
care era de serviciu la dispecerat, şi lucrurile s-au rezolvat. 

— Vezi, ai grijă să nu între la bănuieli, că ne zboară 
păsărică. 

— Dimpotrivă, tovarăşe colonel. Am impresia că omul şi- 
a sporit alibiurile. O chitanţă a unei amenzi pentru 
neacordarea priorităţii şi o alta de plată a unor 
despăgubiri celui lovit sunt „dovezi... 

— S-ar putea să ai dreptate. Înseamnă că are încredere 
în actele lui şi în mod sigur sunt foarte bine ticluite. 
Ofiţerului de miliţie ce 
i-a reţinut atenţia atunci? 

— Am stat de vorbă cu el. A fost mutat în Capitală acum 
trei ani. Soţia sa a lucrat, ca şi el, la regiunea de unde au 
venit, tot la formațiunea de circulaţie, chiar la eliberarea 
carnetelor. Permisul lui Huant este „emis” tocmai de 
formațiunea unde lucraseră cei doi soţi. Iscălitura soţiei 
este impecabilă. Numai că documentul a fost eliberat la un 
an de zile după ce ei se mutaseră la Bucureşti. 

— Un adevărat ofiţer de contraspionaj... spuse zâmbind 
colonelul, după care adăugă. Ai grijă să clarificăm 
povestea cu permisul de conducere! 

— M-am şi interesat. Permisul a aparţinut unui individ 
dubios, extrem de dubios! 

— Ce vorbeşti? 

— Individul, pe nume Ion Creţu, a fost o bună perioadă 
de timp marinar pe un şlep. Din cercetări rezultă că avea 


misiunea de „culegător de documente”. Şi-a pierdut toate 
actele, dar absolut toate. Are şi câteva cunoştinţe, prieteni 
şi rude, care figurează cu documentele pierdute. 

— Cere să se facă o listă a acestor documente. 

— Oancea lucrează deja la ea. 

— Foarte bine! Foarte bine! Să revenim la Huant. Cât îl 
mai lăsăm în libertate? 

— Tovarăşe colonel, numai până ce îi depistăm toate 
cotloanele. 


Deşi apartamentul lui  Sotireanu era destul de 
confortabil şi bine mobilat, Huant se gândea la vila lui din 
inima altui continent. Aprecia totuşi strădaniile gazdei, 
care în ciuda cupidităţii sale ştia să fie simpatic şi 
apropiat. 

Soţia lui era moartă după lux, iar o bijuterie o făcea să-şi 
piardă capul. Huant se strădui să tragă din această situaţie 
toate foloasele posibile. li făcuse cadou câteva bijuterii de 
valoare iar lui Sotireanu îi oferise, din contul secret al 
agenţiei, o sumă respectabilă. Cu suma de bani primită îşi 
completară cecul pentru cumpărarea unui automobil nou 
în locul Wartburgului puţin demodat şi hârbuit. 

„Ei, mare lucru nu mai am de făcut. O să plec curând 
acasă!” îşi zise Huant, satisfăcut de ceea ce realizase, 
privind la fumul ţigării ce se înălța albăstrui spre tavan. 
Era cam uscată ţigara, pentru că Sotireanu păstra cam 
demult pachetele. Auzi un ciocănit discret în uşă. 

— Bună dimineaţa! spuse zâmbind soţia gazdei. Femeia 
intră, închise uşa şi puse pe un scaun alături de pat o tavă 
pe care se aflau două ceşti de cafea. 

— Ce plăcere! spuse Huant inspirând aroma proaspătă. 

— Pot să iau şi eu o ţigară? întrebă alintat femeia şi se 
aplecă spre pachet. Huant zări în despicătura neglijeului 
adus de Sotireanu de la Paris sânii rotunzi, ceva cam mari, 
copti şi simţi că tâmplele îi bat puternic. Femeia era goală 
pe dedesubt. Abia atunci sesiză că era foarte atent 


pieptănată, fardată discret şi cu gust. În cameră plutea o 
undă aţâţătoare de parfum. Se ridică uşor sprijinindu-se de 
pernă şi, chiar în clipa aceea, femeia îl înlănţui cu braţele. 
Mătasea foşni discret, iar trupul arzător îl făcu să uite 
complet că încălca nu numai legile ospeţiei, ci şi unul 
dintre principiile muncii de spionaj. 

Nu se mai gândea la nimic. Femeia se strecură felin în 
aşternuturi, amândoi cufundându-se în căldura patimii, cu 
nerăbdarea celor ce nu au prea des prilejul de a rămâne 
singuri. Sotireanu plecase într-o deplasare la Ploieşti şi 
chiar la ora aceea cobora în gară, însoţit de doi lucrători 
de securitate care-l arestaseră. 

Huant nu dedică prea multă vreme plăcerii. De îndată ce 
se smulse din îmbrăţişarea femeii developă filmele pe care 
le realizase în timpul deplasărilor, folosindu-se de aparatul 
său miniaturizat. Filmul constituia pentru el unul din cele 
mai bune mijloace de a verifica dacă nu cumva este 
urmărit. Declanşase aparatul în locuri şi la ore diferite, 
fără să fie nevoie să stabilească de fiecare dată elementele 
determinate de condiţiile atmosferice, şi acum dorea să 
vadă imaginile. În situaţia în care ar fi reperat vreo figură 
în mai multe locuri, lucrurile erau clare şi trebuia să-şi ia 
măsuri de siguranţă. Era totuşi, destul de sigur pe el. 
Imposibil ca ochiul lui, deseori pus la încercări, să nu 
sesizeze dacă Securitatea e pe urmele lui! 

Developă pelicula, după care o spălă câteva minute şi ca 
s-o poată usca mai repede se folosi de casca de coafură pe 
care soţia lui Sotireanu i-o puse la dispoziţie. Nu se mai 
ferea de ea. Cele întâmplate între ei îi asigura discreţia 
femeii. Introduse filmul în aparatul de mărit. Privi mai întâi 
clişeele de la cap la cap. Erau clare, chiar foarte clare şi, 
ca să nu mai piardă vremea cu copiatul tuturor le examină 
cu lupa. Era foarte concentrat atunci când femeia se lipi de 
el, dornică să facă din nou dragoste. Dar el o respinse cu 
brutalitate. Descoperise pe două cadre o figură ce i se 
părea cunoscută. Se uită mai atent şi asemănarea cu 


cineva, al cărui chip nu-i era străin, o sesiză imediat. 
Stinse lumina, scoase pachetul cu hârtie fotografică, 
expuse coala la timpul necesar şi o introduse în revelator. 
Nu aşteptă reacţia, ci copie şi cea de-a doua imagine. 
Introduse şi această coală în baia de revelare şi agită 
soluţia, nerăbdător, cu un sentiment de nelinişte şi 
teamă... 

Incet, imaginile începură să prindă contur. Mai întâi 
prima, apoi cea de-a doua. Le spălă şi le fixă, nu atât cât ar 
fi trebuit, dar pe el nu-l mai interesa acest lucru. Le privi 
aşa ude, sub lumina becului mai întâi, apoi la cea a 
soarelui. Era clar. Bărbatul din fotografie era ofiţerul de 
securitate pentru care fusese trimis Bross. Într-una din 
fotografii avea capul întors, dar profilul i se recunoștea, iar 
în cea de-a doua privea direct spre obiectiv. 

„Dacă nu făceau greşeala asta, mă prindeau”, mormăi 
el, şi se pregăti înfrigurat de plecare. Nu mai pierdu timpul 
cu ştergerea urmelor trecerii prin apartament. Îşi luă 
numai microfilmele, unde avea toată documentaţia misiunii 
sale, bani şi câteva din bijuteriile care-i mai rămăseseră, şi 
se îndreptă grăbit spre uşă. 

— Unde pleci? Când te întorci? Tocmai astăzi când 
suntem singuri... îi zise cu o undă de reproş femeia, venind 
după el. 

— Poate am să revin, încercă Huant să pareze. Până 
atunci, distrează-te cu astea... îi întinse pachetul cu restul 
de bijuterii. 

Femeia le luă, avidă. Desfăcu hârtia de mătase şi 
dispăru cu ele în dormitor să le admire. Şi le puse pe rând, 
privindu-se nespus de fericită în oglindă. Aşa o găsiră 
lucrătorii de securitate, care pierduseră un timp preţios 
căutând-o la birou mai întâi... 

— Pasărea a zburat din cuib..., spuse gânditor Avrămuţ, 
privind cele două poze ce-l reprezentau, îngălbenite din 
cauza insuficientei fixări, dar care vorbeau mai mult decât 
zece pagini de manuscris. Urmări apoi atent modul în care 


se efectua percheziţia şi ridicarea urmelor din apartament. 
„Unde să-l căutăm, oare? M se întreba fără să poată da 
un răspuns. 


apariţia 


Colonelul se uita la Avrămuţ fără să-l vadă, atât era de 
nervos, dar pe faţă nu i se putea citi nimic din câte ar fi 
fost îndreptăţit să spună. Numai vena de la tâmpla stângă 
se zbătea mai tare ca de obicei, trădându-i starea de 
iritare. 

— Acum o să umblăm după el, în loc să... dar nu mai 
termină fraza. Telefonul sună. Răspunse monosilabic şi 
încheie discuţia rapid, desigur şi datorită faptului că acum 
voia să se concentreze numai asupra dispariţiei lui Huant. 

— Am întocmit un plan de măsuri, încercă ceva mai 
timid decât de obicei Avrămuţ. 

— Parcă planurile ne lipsesc! Te-ai molipsit şi tu de la 
ceilalţi. Faci ce faci şi tot la hârtii te întorci. 

— Uneori ni se cer, tovarăşe colonel. 

— Iată-mă şi vinovat, izbucni şeful Securităţii. Chiar în 
dimineaţa aceea îi ceruse lui Eugen un plan de măsuri 
vizând terminarea acţiunii care le dăduse atâta bătaie de 
cap. Aprobarea întârziase. Se tărăgănase aşadar arestarea 
spionului şi a complicilor lui. În acelaşi timp, se mai 
săvârşise încă o greşeală. Soţia lui Sotireanu fusese 


căutată mai întâi la birou, în loc să se acţioneze 
concomitent, cu două echipe, ceea ce îi dăduse posibilitate 
lui Huant să se facă nevăzut. 

— Nu vreau să arunc vina pe nimeni, dar asta este 
realitatea, continuă Eugen. 

— Căpitane, dincolo de întârzierea noastră trebuie să 
mai existe un element care să-l fi speriat. Te-ai gândit care 
ar fi? 

— Numai asta am făcut din clipa în care am văzut cuibul 
gol. 

— Bine, om mai vedea noi. Ce măsuri ai de propus ca să 
nu ne mai scape? 

— Alertarea punctelor de trecere a frontierei, filtrul total 
pe şosele, intensificarea acţiunilor de patrulare în staţiile 
de cale ferată, verificarea domiciliilor celor cu care Huant 
a intrat în contact. Acelaşi lucru la hoteluri, la gazdele 
O.N.T. intensificarea pazei porturilor. Evident, n-am uitat 
nici măsura „încălzirii canalului” prin care a intrat în ţară. 

— Bine. Va trebui să cerem şi sprijinul altor organe... În 
legătură cu ultima măsură, mă gândesc să-l iei şi pe 
Moraru şi să plecaţi urgent la Timişoara. El este mai 
priceput în probleme de marinărie şi contrabandă... 

— Am înţeles! 

— Înainte de asta vreau să te întreb dacă te-ai gândit şi 
la vreo variantă „legală”. 

— Vă referiţi la posibilitatea ca Huant să se refugieze în 
ambasadă şi să o şteargă folosindu-se de un paşaport 
diplomatic, eventual? 

— Exact! 

— N-am luat-o în calcul. M-am gândit că cei de dincolo, 
fiind interesaţi în îmbunătăţirea relaţiilor cu noi, nu vor 
risca împingând lucrurile prea departe. Am avut în vedere 
şi faptul că n-ar avea nimic de câştigat. 

— Te-ai orientat bine... Drum bun! 


Plecând de la Sotireanu, Huant ştia că trebuie să 


fructifice la maximum avansul pe care îl realizase. 

„Ce bine că m-am verificat peste tot, altfel o încurcam 
rău de tot”, se felicită el. După ce îşi cumpără bilet pentru 
Braşov, se urcă zorit în tren. Culoarul era liber. Intră mai 
întâi în W.C. Când ieşi de acolo părea cu totul alt om. Îşi 
aplicase o mustață falsă, stufoasă, cu colţurile lăsate, îşi 
vopsise părul cu o loţiune specială şi îşi pusese o pereche 
de ochelari cu ramă groasă, prevăzuţi cu o oglindă care îi 
permitea să vadă şi ce se întâmplă în spatele său, până la o 
distanţă de câţiva metri. 

Intră într-unul din compartimente unde se mai aflau doi 
călători. Dădu bineţe şi se aşeză pe locul dinspre uşă. 
Scoase ziarul din dimineaţa aceea, cumpărat în gară, şi se 
cufundă în lectură. Cel puţin aşa părea. Deşi ochii 
urmăreau literele, creierul nu recepta nimic din sensul 
cuvintelor. Gândul său alerga febril spre ce urma să mai 
facă, prevăzând, calculând, pentru că era convins că, din 
moment ce îi va fi sesizată lipsa, vânătoarea va fi 
declanşată. Aşa ar fi procedat şi el într-o situaţie 
asemănătoare. Sentimentul că putea fi prins într-o capcană 
îl înnebunea. Avea frică de moarte şi regreta amarnic 
momentul când se hotărâse să plece. Viaţa sa în centrala 
agenţiei îi părea un basm uitat, citit parcă undeva, iar 
personajul atât de îndrăgit, pierdut pe întinderea timpului. 
Vila mare, înconjurată de parcul imens, soţia, copiii şi 
marea lui pasiune, Pamela, îi apăreau ca umbre înecate în 
zgomotul roţilor de tren. 

„Trebuie să scap, trebuie să scap, trebuie să scap”, 
repetau la infinit roţile lovite de joante. Cursa al cărei 
câştigător voia să fie începuse. Cunoştea regula şi miza pe 
cele câteva mutări făcute pe eşichier. Acum contracara 
acţiunile contraspionajului român, care 
n-aveau cum să-i ghicească mişcarea următoare. 
Verificase, prin semnul stabilit cu mulţi ani în urmă, pe 
vremea când era un tânăr căpitan, dacă agentul recrutat în 
Sinaia mai era în viaţă şi mai dorea să lucreze pentru el. Îi 


cunoştea adresa; doar şi el contribuise la cumpărarea 
căsuţei aparent modeste, dar încăpătoare. 

„Mda!” mormăi ceva mai tare, astfel încât cei din 
compartiment ridicară ochii curioşi. 

— Da, dom'le, zise unul dintre ei, este firesc să te supere 
Rapidul ăsta... Iar luă bătaie, şi tocmai de la Găzari... 

Huant nu înţelese în primul moment despre cine sau 
despre ce anume vorbea omul. Gândul său zbura în altă 
parte. li răspunse evaziv, aruncându-şi ochii, oarecum 
surprins, peste ziar... Nu se ambală, însă, în discuţie. Îl 
lăsă pe vecinul de compartiment să vorbească singur, 
pentru că ştia că orice pasionat de sport abia aşteaptă să 
aibă un auditoriu căruia să-i împărtăşească opiniile. 

O plasă, oricât de bine ar fi legată, oricât de dese ar fi 
ochiurile, tot are şi unele ceva mai slabe. Aşa se întâmpla 
şi în cazul lui Huant. În gară la Câmpina zări patrula de 
miliţie ieşind în întâmpinarea călătorilor ce coborau. 
Pricepu pe dată despre ce anume era vorba şi îşi făcu 
socoteala că şi la Sinaia trebuie să se execute asemenea 
verificări. 

În gară la Sinaia merse direct către subofiţerul de miliţie 
care, la un capăt de peron, verifica actele persoanelor care 
veniseră cu trenul şi, într-un moment de răgaz, îl abordă. 

— Fiţi amabil, unde este biroul de cazare? Am bilet la 
odihnă şi... 

— Acolo, pe dreapta, scrie pe firma aceea, îi spuse 
subofiţerul, şi nu-i mai acordă nicio atenţie. 

Huant mizase pe această reacţie. Atunci când un om îşi 
declină în vreun fel intenţiile, capătă un avans, iar pentru 
subofițer omul care nu se ferise de el, care declarase 
neîntrebat scopul venirii sale în oraş, înceta să mai fie o 
persoană suspectă. 

Huant se îndreptă spre clădirea indicată. De cum intră, 
dădu cu ochii de bărbatul cu care călătorise, îi zâmbi şi se 
apropie de el. Il aşteptă până ce acesta primi repartiţia şi 
ieşiră împreună din oficiul de cazare. Cetăţeanul ţinea în 


mână documentele de cazare iar Huant luase două pliante 
turistice pe care le afişa şi el cu dezinvoltură. Trecură din 
nou pe lângă subofiţerul de la care luase relaţia, dar acesta 
nu-l luă în seamă. 

Cei doi urcară scările abrupte, şi, când ajunseră în faţa 
fostului Cazino, se despărţiră. Din obişnuinţă, Huant se 
verifică atent şi, după ce mai zăbovi o vreme pe una din 
băncile din parcul Cazinoului, o luă pe drumul ce ducea la 
mănăstire, îndreptându-se spre casa complicelui său, care 
se afla undeva, pe Furnica. Urcuşul îi luă aproape o oră. Se 
apropiase uşor, fără ca cineva să-l vadă. Gazda se minună 
de apariţia lui. Răspunse corect la parolă, ochii îi 
exprimau, însă, adânca nedumerire şi numai când Huant 
îşi scoase mustaţa stufoasă avu o tresărire. Era încă 
neîncrezător şi îi trebui câtva timp să se convingă de 
identitatea celui care îi călcase pragul. Aici Huant avea să 
stea o vreme, răgazul fiindu-i necesar pentru organizarea 
trecerii clandestine peste graniţă. 

Acţiunile de supraveghere se desfăşurau fără să 
confirme ipotezele lui Avrămuţ. Spionul parcă intrase în 
pământ. Una dintre casierele de la Gara de Nord îşi 
amintea că vânduse un bilet unui bărbat ale cărui 
semnalmente corespundeau întrucâtva cu cele ale omului 
căutat, dar nu putea preciza în ce direcţie plecase. Se 
făcuseră deducţii, se luase legătura cu toate staţiile de 
cale ferată de pe mai multe magistrale feroviare, se 
ceruseră rapoarte de la posturile de miliţie, dar toate fără 
rezultat. De la urcarea în tren, Huant dispăruse. Nimeni 
nu-l mai văzuse. 

— Nu-i decât o explicaţie, tovarăşe colonel, spuse 
Avrămuţ care se întorsese cam precipitat de la Timişoara. 
Huant s-a deghizat. 

— Şi eu închin spre o astfel de ipoteză, deşi tot atât de 
bine putea să folosească alte mijloace de transport. Unde 
crezi că s-a „evaporat”? 

— Undeva la un agent recrutat mai demult, dar pe care 


nu l-a contactat niciodată câtă vreme a fost în ţară la noi şi 
unde aşteaptă să treacă furtuna. Ne priveşte, deocamdată, 
din umbră, pentru că îşi dă seama că nu putem ţine la 
nesfârşit forţe angajate în operaţiunea de cercetare, şi 
abia după aceea îşi va continua drumul... 

— E un raţionament bun. Întrebarea e dacă va mai folosi 
canalul pe care a intrat în ţară. Un spion de talia lui îşi 
stabileşte de obicei o „linie de rezervă”. 

— Eu cred că va folosi acelaşi canal, gândindu-se, 
probabil, că nu ştim pe unde a intrat... 

— Să nu fii niciodată prea sigur de mişcarea 
adversarului. Ai grijă şi nu scăpa din vedere şi celelalte 
posibilităţi... 

— Tovarăşe colonel, nu am scăpat din vedere nimic, sau 
cel puţin aşa îmi place să cred. Cu excepţia acţiunilor 
deschise — filtrele pe şosele şi controalele în staţiile de 
cale ferată — celelalte măsuri sunt în vigoare şi se 
desfăşoară fără greş. 

— Bine. La Timişoara care mai e situaţia? Am impresia 
că locul ăsta te atrage mai mult decât altele. 

— Am şi eu presimţirile mele. Şi nu numai eu. Bătrânul 
marinar de care v-am raportat ne-a comunicat că a sesizat 
o mişcare. 

— Adică? 

— E vorba de cei doi contrabandişti de dincolo de 
Dunăre. Au mai venit o dată în ţară şi i-au propus reluarea 
activităţii de traficare a unor mărfuri. Printre cei contactaţi 
au fost şi doi dintre nepoţii bătrânului. Dacă sunteţi de 
acord cu verificarea, le-am putea stabili modul de lucru, 
locurile pe unde trec, orele folosite, sistemul de 
semnalizare. 

— Interesant! Moraru este, desigur, la post. 

— Altfel nici nu s-ar putea. 

— Tu ce ai de gând? 

— Să mă duc din nou la Timişoara. 

— Ţi-am spus eu că tot într-acolo tragi. Bine, fă-ţi 


bagajele. 

După ce plecă Avrămuţ, colonelul se aplecă asupra 
dosarului pe care îl avea în faţă. Nimic nou nu se semnala 
în privinţa lui Darian, iar anchetarea celor arestaţi se 
desfăşura destul de greu. Arestarea lui Huant ar fi dus la 
clarificarea multor lucruri; faptul că după mai bine de o 
săptămână nu fusese încă descoperit îl îngrijora... 


Huant era bucuros. Primise comunicarea din partea 
legăturii sale că la timpul stabilit va fi aşteptat la punctul 
de întâlnire. Trebuia să ajungă în două zile la Timişoara. 

Se pregăti cu atenţie în vederea deplasării. Împrumută 
de la gazda sa echipament de munte, îşi aşeză în rucsac un 
costum de oraş, îşi refăcu machiajul ca nu cumva să fie 
recunoscut de cineva şi o luă spre Cota 1400. Urcă în pas 
întins şi, spre amiază, era pe platoul Bucegilor. Se opri la 
cabana Babele şi se amestecă într-un grup de turişti, 
adaptându-şi programul după al lor. Prieteniile pe munte 
se nasc repede, aşa că, spre seară, era socotit un membru 
al acestui grup. Când ajunseră în gară la Buşteni era frânt 
de oboseală, dar excursia îi făcuse foarte bine. După atâtea 
zile de claustrare, simţise nevoia de mişcare. Vântul de 
munte şi soarele arzător îi înnegriseră pielea feţei, astfel 
încât tenul închis nu mai contrasta atât de puternic cu 
părul negru. Soluţia era foarte bună şi Huant îi felicită în 
gând pe chimiştii care i-o asiguraseră. Ocupă şi el un loc în 
vagonul de clasa a doua. Aici era un zgomot permanent, 
provocat de discuţiile interminabile dintre călători. Nici 
când îşi făcu apariţia conductorul zumzetul nu se mai 
potoli. 

In Gara de Nord trecu nepăsător pe lângă cei doi 
subofiţeri de miliţie. De altfel, chiar şi lui Avrămuţ i-ar fi 
fost foarte greu să-l recunoască în bărbatul cu alură 
tinerească, ce păşea dezinvolt şi satisfăcut de excursia din 
care se întorcea. 

În sala mare a caselor de-a doua cumpără bilet pentru 


acceleratul de Timişoara, după care cobori la toaletă unde 
îşi schimbă echipamentul de munte cu hainele de oraş, 
înghesuindu-le în rucsac pe cele dintâi, apoi apăru pe 
peron. Depuse rucsacul la biroul de bagaje de mână, 
oprindu-şi numai geanta şi se grăbi să prindă trenul. 
Încerca o senzaţie eliberatoare, de parcă ar fi scăpat de nu 
ştiu ce povară. Se simţea mult mai sigur de el, dar nu 
uitase că trebuie să fie precaut, să se considere încă în 
pericol. 

Noaptea îşi întinse aripa peste fluviul care abia se mai 
zărea. Stelele răsăriseră demult, dar bolta era încă 
întunecată, căci luna continua să rămână ascunsă. Fusese 
cald peste zi şi, o dată cu înserarea, deasupra fluviului 
plutea o pâclă uşoară. Malul vecin aproape că îşi pierdea 
conturul în densitatea ei. . 

Era o noapte care îndemna la visare şi la poveşti de 
dragoste. Avrămuţ rupse un fir de iarbă, îl puse între dinţi, 
fiindcă nu putea aprinde o ţigară, şi lipi mai strâns binoclul 
de arcadele ochilor. Era pentru prima dată când folosea un 
astfel de instrument. Prevăzut cu un emiţător de raze 
infraroşii, el reliefa peisajul cufundat în negură ca într-o 
fotografie făcută ziua. 

Cerceta pe toată întinderea văioagei, atât cât putea 
cuprinde din liziera pădurii în care se afla. Precum aflase 
de la bătrânul marinar, acesta era locul folosit mai 
frecvent de contrabandişti. Zona, cu multe denivelări şi 
vegetaţie bogată, oferea un loc ideal pentru trecerea 
neobservată a graniţei şi în caz de pericol, de ascundere. 
Nu se zărea însă nimic. 

— E rândul meu, spuse în şoaptă Moraru, aşa că Eugen 
îi trecu binoclul. Vasile îl luă, îl potrivi la ochi, ridicându-se 
cu grijă ceva mai sus. După vreo câteva minute îl bătu pe 
Avrămuţ pe umăr, arătându-i în depărtare ceva, şi îi trecu 
binoclul. Se zăreau două mogâldeţe. Mergeau ferit. Când 
şi când dispăreau în spatele tufelor. 

— Cât e ceasul? întrebă abia auzit Eugen. 


— Două şi jumătate. Ora lor. Luceafărul de dimineaţă va 
răsări curând. 

— Să apară o dată şi... răspunse Avrămuţ, dar se opri, 
lăsând fraza neterminată, pentru că, dinspre locul unde se 
târau cei doi, se auzi un glas tainic de huhurez, ca un ecou 
al nopţii. Dacă n-ar fi ştiut că era un semnal, ar fi jurat că 
sunetul a ieşit din guşa unei păsări. 

După cinci minute răsună al doilea. Nu foarte departe de 
locul unde supravegheau cei doi ofiţeri se ascunsese 
Huant. Şi el auzise strigătul de pasăre. Din nou emoţiile îl 
cuprinseră, gânduri şi frământări fără număr spulberară 
starea de seninătate dominantă mai tot timpul drumului 
până la Timişoara. Scoase briceagul şi începu să sape o 
ascunzătoare strâmtă, cu mişcări iuți, grăbite. Când ajunse 
cam la douăzeci de centimetri adâncime introduse în 
pământ caseta metalică cu microfilme pe care o purtase 
tot timpul la el. Apoi căută un bolovan şi îl puse peste 
pământul ce astupa cutia, mascând orice urmă de 
săpătură. Mai căută încă două pietre de mărimi apropiate. 
Se uită la ceas. Era aproape trei. Cele două pietre le fixă 
astfel încât să descrie o linie, la capătul căreia să se afle 
Luceafărul abia răsărit. Azvârli tot ceea ce mai avea prin 
buzunare şi când auzi cel de-al treilea strigăt de pasăre, se 
ridică uşor şi începu să meargă aplecat spre locul de unde 
venise sunetul. 

Cei doi îi ieşiră în întâmpinare. Avrămuţ le zări siluetele 
decupate din întuneric de lentilele binoclului şi îl făcu 
atent şi pe Moraru. Acesta se ridică în picioare şi apăsă 
trăgaciul pistolului de semnalizare. Trei steluțe se înălţară 
spre cer, ca imediat să se aprindă albe, strălucitoare. 
Surprinşi, cei trei avură o clipă de ezitare, după care se 
aruncară la pământ. În acelaşi moment, alte steluțe se 
ridicară dintr-un cerc descris în jurul locului în care se 
pitiseră. Întunericul nopţii dispăru parcă, pulverizat de 
mulţimea rachetelor de iluminare. Imediat, deasupra zonei 
apăru un elicopter care lansă paraşute luminoase, iar prin 


difuzorul unei staţii de amplificare instalată în maşină, 
răsună somaţia: 

— Domnule Huant, orice rezistenţă este inutilă! Sunteţi 
încercuiți... 

Cei trei se ridicară greoi, ţinând braţele deasupra 
capului. 

Imediat Avrămuţ îl percheziţionă pe Huant. Spionul nu 
avea nimic asupra lui. Pe cei doi contrabandişti îi luară în 
primire alţi lucrători. 

— Mergem? întrebă nerăbdător Moraru. 

— Stai puţin... îl domoli Avrămuţ. 

— Chiar crezi că a ascuns ceva pe aici? 

— După sclipirea uşor ironică a ochilor lui în timpul 
percheziţiei am impresia că da... 

Eugen ceru unuia dintre însoțitorii câinilor de urmărire 
să pună animalul pe urma lui Huant. Subofiţerul, un bărbat 
tânăr, îmbrăcat în uniformă de grăniceri, chemă câinele, îi 
fixă lesa şi-l lansă în cercetare. 

— Caută, Ursu, caută! îl îndemnă subofiţerul, slăbind 
lesa. 

Câinele începu să adulmece, mergând printre boscheţi, 
iar în urma lui, din ce în ce mai repede, obligaţi de iuţeala 
lui Ursu, mergeau şi cei doi lucrători de securitate. Ocoliră 
destul de mult până ajunseră la locul unde Huant 
ascunsese conteinerul cu microfilmele. Săpătura proaspătă 
se ghicea de sub bolovan, iar câinele râcâi uşor cu laba, 
lătrând ascuţit. 

Se luminase de-a binelea şi Avrămuţ se apropie cu 
precauţie. Subofiţerul linişti câinele, mângâindu-l uşor pe 
cap. Priveau amândoi ascunzătoarea, dar, înainte de a 
scormoni să vadă ce era acolo, fotografiară locul şi 
întocmiră schiţa. 

— N-ar fi bine să chemăm un armurier... S-ar putea să 
ne fi lăsat şi o surpriză „oaspetele” nostru. Ce zici? întrebă 
Moraru când îi văzu pe Eugen gata să sape. 

— Mai bine să-l punem pe Huant să... 


— Cum o să facem aşa ceva? Dacă are gând de 
sinucidere şi... E 

Avrămuţ nu mai comentă. Înţelese că fusese pe cate să 
comită o mare greşeală. 

Până să vină armurierul, mai căutară şi alte ascunzători. 

— Vă rog să vă îndepărtați la cel puţin cincizeci de 
metri, spuse pe un ton ce nu admitea replică subofiţerul de 
grăniceri, al cărui păr alb era şi mai bine pus în evidenţă 
de banderola verde a şepcii. 

— Aş dori să... încercă totuşi Avrămuţ. 

— În meseria noastră nu poţi să greşeşti decât o dată. 
Eu mai am câteva luni până la pensie şi... Vă rog să mă 
ascultați... 

Toţi părăsiră locul, ieşind din zona de pericol. 
Armurierul îşi scoase vestonul, îl aşeză atent pe iarbă, 
puse deasupra cascheta, îşi suflecă mânecile cămăşii şi 
începu să examineze atent, ca un medic care consultă un 
pacient, locul unde săpase Huant groapa... Zăbovi câteva 
clipe gânditor, ca apoi să ia din trusa ce o adusese 
detectorul de mine. Potrivi căştile la urechi, întoarse 
comutatorul şi plimbă cercul metalic al antenei detectoare 
deasupra gropii de pe care înlăturase bolovanul. Auzi un 
pârâit uşor, abia sesizabil, semn cunoscut oricărui 
specialist deminator. Işi scoase căştile, puse aparatul în 
cutie şi începu să dea pământul la o parte, încet, cu 
vârfurile degetelor. Lucra cu atenţie. Nu mişca decât 
degetele. 

Când pământul fu scos pe jumătate din groapă, mişcările 
subofiţerului deveniră şi mai precaute, mai precise, parcă 
ar fi efectuat un ritual straniu. Avrămuţ le urmărea cu 
sufletul la gură, nerăbdător. Dintr-odată bătrânul subofițer 
rămase țintuit locului. Doar cu vârfurile degetelor pipăi 
cutia metalică peste care dăduse. Era partea cea mai grea 
a operaţiei. Trase uşor mâna afară şi privi în groapă. Când 
se edifică, reîncepu să scoată pământul nebătătorit încă, 
din jurul cutiei. După ce o degajă, se apucă să lărgească 


groapa, astfel că în curând putu lucra la vedere, cum se 
spune. Continuă să sape în jurul cutiei bine fixate şi care 
ar fi explodat prin simpla ridicare. Prinse întâi bila de oţel, 
îi fixă mânerul pentru a nu declanşa explozia, şi abia după 
ce reverifică totul — pentru că nu o dată capcanele de 
acest gen sunt duble — luă cutia. 

— Asta-i pentru dumneavoastră, iar asta-i pentru mine, 
şi arătă spre grenadă. 

Avrămuţ îl rugă să le aşeze la loc, aşa cum le aşezase 
spionul, fotografie totul, împachetă şi sigilă. 

— E timpul să mergem, zise Moraru, ştiind cât drum îi 
aştepta. 

— Vreau să vă întreb ceva, i se adresă Eugen 
subofiţerului armurier. 

— Cu plăcere. 

— A fost scurtat cumva fitilul grenadei? 

— Da. În mod obişnuit explozia survine la 3—4 secunde 
de la percuţia focosului şi se transmite la încărcătură prin 
fitil. Grenada aceasta nu avea ceea ce obişnuit s-ar putea 
numi fitil. Percutarea focosului declanşa, instantaneu, şi 
explozia încărcăturii. Cel care a pus-o aici este unul care 
ştie cum trebuie să umble cu explozivii. 

— Nu numai cu explozivii, spuse gânditor Avrămuţ. 


Huant încercase, la început, să nege totul. Susţinea că 
este un simplu cetăţean român, care voise să treacă 
fraudulos frontiera şi nu avea nimic comun cu conteinerul 
metalic din groapa descoperită în apropierea locului unde 
fusese arestat. Avrămuţ îl ascultase la început amuzat şi 
fără să-l contrazică, fără să încerce să-l convingă 
că activitatea şi persoana sa erau bine cunoscute 
organelor de securitate. 

— E timpul să dăm cărţile pe faţă, domnule Huant, ce 
ziceţi? întrebă, într-un târziu Avrămuţ, plictisit totuşi de 
limbuţia spionului. 

— Să înţeleg că schimbaţi mijloacele de anchetă? 


întrebă ironic, dar şi îngrijorat Huant. 

— Poate, dar nu în sensul insinuat de dumneavoastră. 
Noi nu exploatăm nici slăbiciunile, nici viciile, nici tarele 
de caracter, cum faceţi dumneavoastră pentru a vă recruta 
agenţii. De fapt, mărturia dumneavoastră prezintă pentru 
noi interes numai în măsura în care vreţi să vă uşuraţi 
situaţia... Alegerea vă aparţine. 

— Cum aş putea să cred aşa ceva? 

— Deocamdată trebuie să mă credeţi pe cuvânt. 

— De unde ştiţi că eu sunt Huant, cum mă tot numiţi? 

— Intrebarea este rezonabilă. Priviţi, vă rog! 

Avrămuţ îi puse în faţă două fotografii pe care le scosese 
din dosarul ce îl avea în faţă. 

— Aceasta vă reprezintă în vremea când eraţi tânăr 
căpitan, membru al Comisiei aliate de armistițiu, iar 
aceasta este realizată acum două săptămâni, aproape în 
acelaşi loc. 

— Pot fi trucate, replică Huant. 

— Ar putea! Numai că acestea sunt absolut autentice, în 
sfârşit, dacă nu v-au convins fotografiile, cred că o să vă 
convingă altceva. Ce ziceţi de asta? 

Şi Eugen îi puse în faţă două fişe deca dactiloscopice. 
Prima, care avea tipărită în partea din stânga, în locul 
special al antetului, cuvintele „Siguranţa generală a 
statului — contraspionaj”. Cealaltă fişă dactiloscopică 
fusese completată cu prilejul arestării. 

Huant le privi foarte atent. Le puse deoparte. 

— Pot fi trucate şi acestea... 

— Bineînţeles. Numai că şi acestea sunt autentice, iar 
lucrul acesta îl ştiţi foarte bine şi dumneavoastră. 
Continuăm? 

— Ce doriţi de la mine? 

— Să fiţi sincer. In fond, întotdeauna vine un moment al 
adevărului, când şi oamenii cei mai puţin oneşti trebuie să 
se confrunte cu ei înşişi, indiferent dacă le place sau nu, 
dacă vor sau nu. Pentru dumneavoastră, domnule Huant, 


acest moment, această clipă a sosit. 

— Domnule ofiţer, constat cu surprindere că vă place 
filosofia. Sunteţi, în egală măsură, şi un practician? 

— Credeam că aţi constatat deja lucrul acesta. Dacă 
vreţi, ca urmare a acestui fapt sunteţi aici. Să începem. 
Numele şi prenumele... 

Darian se bucura că şi de data asta, deşi pericolul 
trecuse pe lângă el, reuşise să scape, ca de fiecare dată, 
fără probleme. Câtva timp se abţinuse să mai culeagă date 
secrete, dar citind materialele ce-i cădeau sub ochi, 
obişnuit să le fotocopieze, îşi reluase preocupările. Era o 
reacţie normala, cunoscută în ştiinţa criminologică şi 
apreciată ca obişnuinţă a infracţiunii. Să le aibă la 
îndemână, căci nu se ştie când îi vor prinde bine. Cele 
câteva luni în care renunţase la orice activitate de acest fel 
i se păruseră cele mai întunecate din viaţa lui. 

Mai intervenise ceva. Ca moştenitor al lui Edith, care 
decedase la scurtă vreme după bătrânul şi încornoratul ei 
soţ, stăpânea, cel puţin teoretic, o bună parte din bunurile 
acesteia. Se temea pentru ele, dar se temea şi de 
eventualii răzbunători ai trădărilor sale. Nopțile de coşmar 
erau tot mai dese. Farurile acelea mari, luminoase îi 
zbuciumau visele. Nu putea ieşi, însă, din scenă oricum. 
Voia să aibă „garanţii de linişte” şi se puse iarăşi pe strâns 
informaţii, cu un zel neobişnuit. Şi ca într-un cerc vicios, 
cu cât îşi găsea mai mult de lucru, cu atât devenea mai 
temător. Poate şi din cauza liniştii. Nici cei de la agenţia 
de spionaj, nici reprezentanţi ai asociaţiei secrete nu-l mai 
căutau, nu-l mai solicitau. I se explicase pentru ce anume, 
dar logica aici se dovedea neputincioasă. Nici lucrătorii de 
securitate nu mai păreau interesaţi de situaţia lui. „Oare 
să fie liniştea dinaintea furtunii?” se întreba din ce în ce 
mai des. 

Se hotări să nu mai aştepte. Voia să fugă din ţară, 
înainte chiar de a avea aprobarea centralei. I se ivise şi 
ocazia. De la apariţia primelor bănuieli privind loialitatea 


sa, nu mai plecase şi nici nu ceruse să întreprindă misiuni 
în străinătate. Îşi concentrase eforturile pentru a-şi „vopsi 
faţada”, în cea a unui funcţionar model. Avusese prilejul să 
se remarce în pregătirea firmei româneşti de comerţ 
exterior la care lucra în vederea participării la Târgul 
internaţional de utilaje petroliere şi chimice ce urma să se 
deschidă în toamna acelui an la Delhi. Propunerile sale se 
dovediră nu numai foarte judicioase, ci şi economicoase, 
aşa că s-a hotărât să i se încredinţeze pregătirea delegaţiei 
române. Era un punct câştigat în cursa de supravieţuire. 

Conform graficului stabilit, s-au expediat utilajele şi 
instalaţiile precum şi celelalte materiale care urmau să fie 
expuse în pavilionul românesc. A avut grijă însă să nu pună 
la dispoziţia celor ce plecaseră pentru organizare fondurile 
necesare de publicitate, pentru acţiunile de protocol şi alte 
activităţi care să permită o bună propagandă produselor 
româneşti. Şi rapoartele ce veneau de la Delhi nu erau 
deloc încurajatoare. Căuta să determine trimiterea lui 
urgentă ca înger salvator, la faţa locului, mizând pe faptul 
că într-o asemenea alternativă formalităţile de eliberare a 
paşaportului ar fi fost nu numai înlesnite, dar şi urgentate. 

„Să mă văd eu în avion şi n-au decât să se ducă dracului 
toţi”, îşi zise, dar în gând îi încolţise şi o altă idee. A unui 
spectaculos act de sabotaj: incendierea pavilionului 
românesc, distrugerea lui şi a exponatelor, compromiterea 
ţării, a economiei. Îşi procură planurile pavilionului şi le 
studie atent în aşteptarea paşaportului. Când îi veni 
înştiinţarea că formalităţile fuseseră îndeplinite şi trebuie 
să meargă să-şi ridice paşaportul, îşi pierdu pur şi simplu 
cumpătul, emoţionându-se ca un copil în faţa unui pom 
încărcat cu daruri. 

A doua zi dimineaţa, se prezentă la serviciul de 
paşapoarte. Apucă cu mâna tremurândă cărţulia verde, 
nevenindu-i să creadă. Dădu fuga la serviciu, anunţă 
plecarea şi, în aceeaşi zi, primi şi biletul de avion de la 
organele de protocol. „Mai am câteva ceasuri şi sunt liber. 


Acum am să le arăt eu comuniştilor cât îi iubesc”, se 
încălzea el la spuza urii. Se bărbieri îndelung, privindu-şi 
în oglindă chipul buhăit, pungile mari şi vineţii de sub ochii 
roşi de insomnii. Se dichisi cu mare artă ca în vremurile de 
altădată, punând în geamantanul de piele obiectele de preţ 
ce le avea în casă. Le ascunse bine în fundul dublu, iar 
deasupra aşeză, într-o ordine perfectă, îmbrăcămintea. 
Comandă telefonic un taxi şi se aşeză în fotoliu, alături cu 
un pahar de coniac şi o ţigară bună, pe care le degusta cu 
dichis, gândind că era pentru ultima dată când făcea acest 
lucru în România. 

Gândurile îl năpădiră. Acum când îşi încheia conturile, 
când renunţa la existenţa secretă, când se putea dedica 
plăcerilor, anii petrecuţi în continuă frământare şi 
nesiguranţă i se păreau neguroşi, lipsiţi de sens. Adunase 
peste măsură demult. Avea bani pentru care i-ar mai fi fost 
necesară o viaţă, dar trebuise să stea aici, să spioneze, să 
adulmece pentru a-şi mulţumi stăpânii. Regula supunerii 
oarbe, necondiționate, specifică oricărei activităţi secrete, 
îi răpise atâţia ani din viaţă. Acum regreta. Totul se 
spulberase ca un fum şi nu-i rămăsese din ceea ce-şi dorise 
decât contul bancar. „Cel puţin sunt un om bogat... În 
sfârşit s-a terminat... sunt liber şi bogat... liber şi bogat...” 
Şi iar, şi iar. Aceleaşi simţăminte de bucurie şi regret, 
aceleaşi nostalgii umbrite de teama ce o cuibărise mereu 
în suflet. _ 

Auzi soneria şi deschise uşa. In prag se afla şoferul 
taximetrului. 

— Cobor imediat, îi spuse şi închise uşa. Cuprinse dintr- 
o privire încăperea, zăbovi o clipă parcă luându-şi un ultim 
rămas bun şi zise cu voce tare: „Adio!” leşi. Urcă în 
taximetru care-l duse la aeroport. Se îndreptă spre vamă. 
Scoase paşaportul şi aşteptă să i se ceară să deschidă 
geamantanul. Dar în acea clipă tot universul începu să se 
învârtă cu el repede, foarte repede, ameţitor. In clădirea 
aeroportului intrară doi bărbaţi. Unul dintre aceştia era cel 


de care se temuse cel mai mult, căpitanul Eugen Avrămuţ. 
Incercă să fugă, să dispară, să se strecoare printre oameni, 
dar picioarele nu-l mai ascultau. Rămase țintuit locului 
privind cum era scos din compartimentul secret al valizei 
tot ceea ce ascunsese el atât de grijuliu. 

— Colonelul Huant vă aşteaptă, stimate domnule „Star”, 
îi spuse pe un ton ironic Avrămuţ. 

— Nu ştiu despre cine vorbiţi... încercă să pareze 
Darian. 

— Dacă nu ştiţi, o să aflaţi. Aşa cum o să aflaţi şi despre 
conţinutul notiţelor lui Cârjaliu... Vă mai reamintiri de 
bătrânul mecanic pe care l-aţi ucis, domnule Crişan? 

Darian întoarse capul, involuntar, ca şi când din spate ar 
fi venit o locomotivă de care trebuia să se ferească. 
Farurile acelea uriaşe continuau să-l ardă puternic, 
obligându-l să fugă departe, dincolo de răul pe care-l 
pricinuise. Dar trebuia să dea socoteală pentru tot. Venise 
inexorabila clipă a judecății... 

